ES ir Vidurio Azijos šalių bendradarbiavimą stabdo žmogaus teisių pažeidimai
Užsienio ryšiai
2008-02-20 - 14:13
Trečiadienį Europos Parlamentas patvirtino ataskaitą, skirtą ES ir Vidurio Azijos šalių santykiams. Europarlamentarai ragina stiprinti ekonominį ir energetinį bendradarbiavimą su šio regiono valstybėmis, tačiau sukonkretinti prioritetus kiekvienos iš jų atžvilgiu bei daugiau dėmesio skirti žmogaus teisėms.
ES yra labai suinteresuota Vidurio Azijos šalių pažanga stabilumo, saugumo, ekonomikos bei demokratijos srityse. Be to, siekdama įvairinti energijos žaliavų tiekimo maršrutus, ES siekia iš Vidurio Azijos importuoti daugiau naftos ir dujų. Vis dėlto, kadangi ES interesai ir sąlygos regiono valstybėse yra labai skirtingos, bendradarbiavimo projektai vis dar įgyvendinami lėtai. Todėl EP ragina nustatyti atskirus ES santykių su kiekviena šalimi tikslus ir prioritetus. Parlamentas apgailestauja, jog „ES veiksmai, skirti žmogaus teisėms Vidurio Azijoje apskritai ir tam tikrose šalyse konkrečiai skatinti, nuvylė, nes buvo pernelyg silpni“. Deputatai ragina ES Tarybą ir Europos Komisiją užtikrinti, kad ES požiūris į žmogaus teises nesiskirtų nuo jos tvirto požiūrio į energetiką, saugumą ir prekybą. Jie ragina ypatingą dėmesį skirti politinių kalinių išlaisvinimui ir žiniasklaidos laisvei, taip pat smerkia žmogaus teisių gynėjų persekiojimą Uzbekistane ir Turkmėnistane. Ataskaitoje apgailestaujama ir dėl sunkios nevyriausybinių organizacijų padėties kai kuriose Vidurio Azijos šalyse. Deputatų nuomone, ES turėtų toliau remti šių valstybių pilietinę visuomenę teikdama finansinę paramą bei rengdama įvairius forumus ir konsultacijas. EP smerkia Vidurio Azijos šalių valdžios organų vykdomą prievartinį prieglobsčio prašytojų, ypač Uzbekijos pabėgėlių, išdavimą, bei ragina užtikrinti jų teises. Europarlamentarai atkreipia dėmesį ir į regione paplitusį moterų išnaudojimą – priverstines vedybas, nelegalią prekybą lytinio išnaudojimo tikslais ir išprievartavimus, taip pat vaikų darbą, ypač medvilnės rinkimo, tabako auginimo, angliakasybos ir amatų srityse. Savo ruožtu deputatai ragina tarptautinę bendruomenę skirti daugiau lėšų užkrečiamųjų ligų, tokių kaip AIDS, plitimui šiame regione sustabdyti. Europarlamentarų nuomone, ekonominė šio regiono šalių plėtra neįmanoma be esminės bankų ir draudimo sistemų reformos. Deputatai ragina parengti veiksmingą mikrokreditų sistemą, geriau reglamentuoti ir prižiūrėti bankų veiklą, privatizuoti valstybinius bankus ir sukurti konkurencingas bei užsienio bankams atviras finansų rinkas, taip pat geriau apsaugoti užsienio investicijas. EP nariai pritaria aktyvesniam bendradarbiavimui su Vidurio Azijos šalimis energetikos srityje. Jie remia ES pastangas didinti dujų ir naftos importą iš Kazachstano ir Turkmėnistano bei įvairinti tranzito maršrutus. Parlamentas prašo ypatingą dėmesį skirti projektams, kuriais siekiama sujungti Vidurio Azijos naftos ir dujų telkinius ir paskirstymo sistemas su vamzdynais, kuriais naudojasi ES, – tokiems kaip „Nabucco“. Pastabos atskirų šalių atžvilgiu. Parlamentas apgailestauja, kad pernai rugpjūtį Kazachstane vykę parlamento rinkimai neatitiko ESBO ir kitų tarptautinių standartų, parlamente neliko opozicijos, šios šalies prezidentas toliau kontroliuoja beveik visą žiniasklaidą, nepriklausomi žurnalistai persekiojami, o korupcijos mastai vis dar labai dideli. EP narių nuomone, dėl šių priežasčių Kazachstanas nepasirengęs pirmininkauti Europos saugumo ir bendradarbiavimo organizacijai. Europarlamentarai sveikina Kirgizijos pažangą spaudos ir žiniasklaidos laisvės srityje, kuri galėtų būti pavyzdys kitoms regiono šalims. Vis dėlto jie apgailestauja dėl to, kad 2007 m. gruodžio 16 d. vykusiuose pirmalaikiuose šalies parlamento rinkimuose nebuvo laikomasi tarptautinių standartų. Deputatai remia pastangas įvykdyti konstitucinę reformą, tačiau reiškia susirūpinimą, kad priėmus naująjį Konstitucijos projektą gali labai pakisti valdžios pusiausvyra. Deputatai apgailestauja dėl to, kad 2007 m. gruodžio 23 d. vykusiuose Uzbekistano prezidento rinkimuose nebuvo laikomasi tarptautinių demokratinių standartų. Nors Uzbekistanas užmezgė dialogą su ES žmogaus teisių srityje bei patvirtino įstatymus dėl mirties bausmės panaikinimo, Parlamentas reiškia susirūpinimą dėl taikių religinių grupių padėties. EP nariai taip pat ragina užtikrinti teisingumą dėl Andižane įvykdytų žudynių ir pritaria po jų ES paskelbtoms sankcijoms. Deputatai susirūpinę dėl naujo religijos įstatymo projekto Tadžikistane, kuriuo remiantis būtų apribotas teisinis religinių bendruomenių (ypač ne musulmonų) statusas. Be to, vis dar esama griežtos spausdintos ir transliuojamos žiniasklaidos kontrolės. EP reikalauja nedelsiant pagerinti „nepatenkinamą“ žmogaus teisių padėtį Turkmėnistane bei užtikrinti, kad bet kokie ES ir Turkmėnistano susitarimai (įskaitant prekybinius) būtų glaudžiai susieti su pokyčiais žmogaus teisių srityje. Savo ruožtu deputatai sveikina vienuolikos politinių kalinių paleidimą ir naujojo prezidento inicijuotas švietimo sistemos reformas.
Lietuvoje išrinktos europarlamentarės nuomonė . Diskusijoje šiuo klausimu kalbėjo Ona Juknevičienė (Liberalų ir demokratų aljansas). Deputatė pažymėjo, jog Vidurio Azijos regionas yra labai svarbus ES dėl jo geopolitinės padėties bei turtingų energetikos išteklių. Savo ruožtu EP narė išreiškė nerimą dėl demokratijos trūkumo kai kuriose regiono šalyse, pavyzdžiui, Kazachstane, kurio parlamente nėra nė vieno opozicijos atstovo. EP narė tęsė: „Kiekviena Vidurio Azijos šalis dar turi nueiti ilgą ekonominės ir politinės reformos bei demokratinės visuomenės kūrimo kelią. Buvusių Sovietų Sąjungos respublikų, įskaitant mano šalį, Lietuvą, pavyzdys rodo, kad 17 nepriklausomybės metų nepakanka pasiekti šių pasikeitimų. Bet jei Europa turės suderintą politiką Vidurio Azijoje ir kalbės vienu balsu, mes perduosime svarbiausią žinią – Europa nesieks materialinės naudos mainais už žmogiškąsias vertybes.“
Cem ÖZDEMIR (Verts/ALE, DE) A6-0503/2007
Dėl ES strategijos, skirtos Centrinei Azijai
Iniciatyvos procedūra.
Svarstymas: 2008-02-19.
Balsavimas: 2008-02-20
20080219IPR21736 Apie ES santykius su Rytų Europos ir Vidurio Azijos šalimis
LT
1
LINK
http://ec.europa.eu/external_relations/ceeca/index.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
