12.9.2011 B7-0484/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Sirijoje
Willy Meyer
,
Gabriele Zimmer
,
Jean-Luc Mélenchon
GUE/NGL frakcijos vardu
PE472.665v01-00 B7‑0484/2011 Europos Parlamento rezoliucija dėl padėties Sirijoje
Europos Parlamentas ,
– atsižvelgdamas į Darbo tvarkos taisyklių 110 straipsnio 2 dalį,
A. kadangi nuo teisėtų demonstracijų už lygias teises Sirijos piliečiams ir plačias politines laisves, kaip antai žiniasklaidos, žodžio ir susirinkimų laisvė, pradžios 2011 m. kovo mėn. stiprėja smurtas; kadangi remiantis JT vertinimais žuvo mažiausiai 2 200 žmonių, daug daugiau buvo sužalota, o tūkstančiai – sulaikyta;
B. kadangi Sirijos Arabų Respublikos vyriausybė pati įsipareigojo įgyvendinti demokratines ir socialines reformas, tačiau nesugebėjo imtis būtinų veiksmų joms įgyvendinti;
C. kadangi tarptautinė bendruomenė keletą mėnesių neturėjo galimybės pareikšti griežto prieštaravimo dėl smurto prieš demonstrantus Sirijoje; kadangi dėl to, jog NATO neteisingai nurodė Saugumo Tarybos rezoliucijoje 1070/2011 dėl Libijos pateiktas sąlygas, JT Saugumo Taryba nesugebėjo susitarti dėl rezoliucijos, kuria būtų pasmerkusi smurtą prieš demonstrantus;
D. kadangi Arabų Lyga, Europos Sąjunga, Jungtinių Tautų Generalinis Sekretorius ir daugelis Vakarų valstybių ir arabų šalių vyriausybių smerkia smurtą prieš demonstrantus Sirijoje; kadangi Jungtinės Amerikos Valstijos ir ES pradėjo taikyti sankcijas, įskaitant draudimą importuoti naftą iš Sirijos, turėti verslo reikalų su Sirijos bankais, taip pat energetikos ir telekomunikacijų įmonėmis;
E. kadangi Sirijos opozicija vieningai prieštarauja bet kokiai užsienio karinei intervencijai ir yra pasiryžusi tęsti kovos už demokratiją demonstracijas;
F. kadangi ginklų eksportas, ypač iš Rusijos, vyksta toliau ir netgi intensyvėja;
G. kadangi tarptautinės žiniasklaidos atstovams uždrausta įvažiuoti į Siriją, apie padėtį šalyje galima spręsti tik iš nepatikrintų Sirijos žmogaus teisių veikėjų pranešimų ir mobiliaisiais telefonais filmuotos medžiagos, kuri patalpinama internete ir socialiniuose tinkluose;
1. griežtai smerkia jėgos panaudojimą ir mirtiną smurtą prieš taikius demonstrantus, taip pat smerkia kitus grubius žmogaus teisių pažeidimus, tokius kaip mirties bausmės vykdymas ir savavališkas įkalinimas, priverstinis dingimas, kankinimas, nuolatinis žmogaus teisių gynėjų ir žurnalistų persekiojimas ir bauginimas, kuriuos vykdo Sirijos valdžios institucijos; reiškia užuojautą aukų ir sužeistųjų šeimoms;
2. primygtinai ragina Sirijos Arabų Respublikos vyriausybę nedelsiant nutraukti visus žmogaus teisių pažeidimus ir visapusiškai gerbti žmogaus teises ir pagrindines laisves, įskaitant žodžio laisvę ir susirinkimų laisvę;
3. ragina Sirijos Arabų Respublikos vyriausybę įgyvendinti žadėtas reformas ir skatinti įtrauktimi ir pasitikėjimu grindžiamą realų nacionalinį dialogą, kuris vyktų aplinkoje be baimės ir bauginimų ir kuriuo būtų siekiama veiksmingai patenkinti Sirijos gyventojų lūkesčius ir spręsti problemas, susijusias su šalies ateitimi, kaip reikalauja Arabų Lyga, JT Generalinis Sekretorius ir kiti;
4. remia drąsią Sirijos gyventojų kovą prieš esamą režimą ir primygtinai reikalauja, kad Sirijos ateities kūrimo klausimas atitektų Sirijos žmonėms, be jokio išorinio įsikišimo;
5. atmeta bet kokią užsienio karinės intervencijos į šią šalį galimybę;
6. ragina nedelsiant paleisti visus sąžinės kalinius ir nesankcionuotai sulaikytus asmenis, taip pat ragina nutraukti kovotojų už žmogaus teises, įskaitant teisininkus, žmogaus teisių gynėjus ir žurnalistus, bauginimus, persekiojimus ir nesankcionuotus areštus;
7. pabrėžia, kad reikia pradėti patikimą ir nešališką žmogaus ir demokratinių teisių pažeidimų tyrimą, kuris atitiktų tarptautinius standartus, ir patraukti baudžiamojon atsakomybėn tuos, kurie atsakingi už taikių protestuotojų puolimą Sirijos Arabų Respublikoje, įskaitant puolimą, kurį vykdė vyriausybės kontroliuojamos pajėgos; palankiai vertina JT Žmogaus teisių tarybos sprendimą sudaryti tarptautinę tyrimo komisiją, kuri tirtų Sirijoje prieš taikias demonstracijas taikytas represines priemones;
8. primygtinai ragina Sirijos valdžios institucijas leisti nepriklausomai tarptautinei žiniasklaidai be perdėtų apribojimų vykdyti veiklą Sirijos Arabų Respublikoje, suteikti prieigą prie interneto ir telekomunikacijos tinklų, taip pat nutraukti pranešimų cenzūrą;
9. paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Sirijos Arabų Respublikos vyriausybei ir parlamentui, Viduržemio jūros šalių sąjungos generaliniam sekretoriui ir Arabų Lygai.
