ES parama vaisių ir daržovių augintojams bus tikslingesnė
Žemės ūkis
2007-06-07 - 12:51
Vaisių ir daržovių perdirbimo, pardavimo ir platinimo išlaidos nuolat auga dėl importo didėjimo ir mažo eksporto, rinkos pokyčių, mažų ūkių dominavimo ir gamybos susiskaidymo. Galiojantys ES paramos mechanizmai nebepajėgia sustabdyti ar sureguliuoti dažnai ištinkančių krizių. Todėl Europos Komisija pasiūlė reformuoti ES teikiamą paramą vaisių ir daržovių augintojams, sustiprinti jų asociacijų galias bei griežčiau riboti importą. Ketvirtadienį šiam siūlymui pritarė Europos Parlamentas.
Numatoma įteisinti išmokas vaisių ir daržovių sektoriui už kiekvieną hektarą nesiejant jų su užaugintos produkcijos kiekiu. Ši nauja priemonė iš esmės nepareikalaus papildomų ES biudžeto lėšų, tik esama parama bus teikiama tikslingiau. Europarlamentarai pritaria šiam sumanymui, tačiau siūlo nustatyti pereinamąjį laikotarpį tam tikros rūšies produkcijai, kaip antai pomidorams ar citrusiniams vaisiams. Be to, deputatai siūlo išsaugoti galiojančią tvarką, pagal kurią vaisiams ir daržovėms auginti skirti sklypai negali būti skiriami jokiai kitai žemės ūkio veiklai. Taip pat siūloma išplėsti vaisių ir daržovių augintojų asociacijų galias, ypač užkertant kelią kainų krizėms. Siūloma padidinti tikslingos šių asociacijų veiklos finansavimo dalį iš ES biudžeto nuo 50 iki 60 proc. Papildoma parama būtų teikiama šių asociacijų jungimusi, taip pat tarptautiniams jų projektams. ES visiškai kompensuotų išimtos iš rinkos produkcijos pateikimą mokykloms, vaikų stovykloms, ligoninėms, kalėjimams ar priežiūros institucijoms. EP siūlo įpareigoti valstybes įsteigti fondus, kurių lėšomis būtų remiamas vaisių ir daržovių išėmimas iš rinkos, taip pat ekologinė gamyba ir kita pažangi praktika. Du trečdalius šių fondų lėšų skirtų ES, o trečdalį – vaisių ir daržovių augintojų asociacijos. Jų lėšomis galėtų naudotis visi augintojai – ir priklausantys asociacijoms, ir joms nepriklausantys. Europarlamentarai taip pat siūlo sukurti specialią ES tarnybą, kuri stebėtų ir tirtų vaisių ir daržovių kainų kaitą siekdama numatyti galimas krizes. Parlamentas atkreipia dėmesį į sunkesnę vaisių ir daržovių augintojų padėtį naujosiose ES šalyse. Deputatai mano, kad išmokų reforma gali apsunkinti uogų augintojų padėtį, ypač Lenkijoje, kuri tiekia apie pusę visų uogų ES. Todėl EP siūlo esamų išmokų riešutų augintojams pavyzdžiu sukurti specialią išmokų schemą braškių, aviečių, vyšnių ir kitų uogų augintojams. Jiems būtų mokama po 230 eurų už hektarą per metus, daugiausia už 130 tūkst. hektarų. Savo ruožtu valstybėms būtų leidžiama papildomai jiems mokėti po 200 eurų už hektarą per metus. Europarlamentarai taip pat norėtų sustiprinti vaisių ir daržovių importo į ES kontrolę. Jie siūlo numatyti galimybę iškilus rinkos krizės grėsmei padidinti importo mokesčius. Pasiūlymu taip pat siekiama geriau apsaugoti aplinką ir skatinti vaisių bei daržovių vartojimą. „Daugelyje Europos šalių, norint įgyvendinti pageidaujamus visuomenės sveikatos tikslus, vaisių ir daržovių suvartojimą reikėtų padvigubinti“, – teigia EP nuomonės pranešėja šiuo klausimu María Isabel Salinas García (Socialistų frakcija, Ispanija). EP nariai ragina augintojų asociacijas finansuoti kampanijas, skirtas vaisių ir daržovių vartojimui didinti, ypač tarp vaikų ir paauglių. Savo ruožtu jie siūlo sustiprinti ES vaisių ir daržovių produkcijos kokybės standartus bei apsvarstyti galimybę įteisinti šiame sektoriuje europinę kokybės etiketę. Ataskaitai pritarė 526 deputatai, nepritarė 95, o susilaikė 32. Europos Parlamento vaidmuo šiuo klausimu yra patariamasis, todėl ES Taryba neprivalės atsižvelgti į jo priimtas pataisas.
Danutė Budreikaitė (Liberalų ir demokratų aljansas) posėdyje kalbėjo : „ Suprantama, kad bendrosios žemės ūkio politikos reforma yra būtina, tačiau jos įgyvendinimas taikomas ES valstybėms narėms, turinčioms skirtingą žemės ūkio paramos lygį. Naujos valstybės narės, gaudamos beveik tris kartus mažesnes išmokas nei senbuvės, turėdamos gerokai blogesnes išeities pozicijas, privalo reformuoti savo ūkį dar pablogindamos jo būklę. Reformuojant vaisių ir daržovių rinką siūloma taikyti bendrą išmokų schemą. Naujoms valstybėms tai reikš dar mažesnę nei iki šiol paramą ir menkesnes galimybes konkuruoti rinkoje. Reikalavimas vaisių ir daržovių ūkiams steigti gamintojų organizacijas ES paramos gavimui realiai iškraipo vaisių ir daržovių rinką. Prekybos tinklai gali diktuoti savo sąlygas ir nepriimti pardavimui smulkių gamintojų produkcijos. Noriu atkreipti dėmesį, kad reglamente siūloma didinti vaisių ir daržovių vartojimą, skatinant vartoti tam tikras gyventojų grupes – jaunus žmones, mokyklinio amžiaus vaikus paauglius. O kaip likusi gyventojų dalis?“
Statistika. 27 valstybių ES tiekia 8,3 proc. visos pasaulio vaisių ir daržovių produkcijos. Tai trečioji vieta po Kinijos (35 proc.) ir Indijos (10 proc.). Vaisiai ir daržovės sudaro 17 proc. visos ES žemės ūkio produkcijos. Pagrindinės jų gamintojos yra Italija, Ispanija ir Prancūzija. ES yra antroji pagal svarbą po JAV vaisių ir daržovių eksportuotoja pasaulyje – eksportas sudaro 11 proc. visos prekybos. Nepaisant didelių gamybos mastų, šiame sektoriuje ES prekybos balansas neigiamas. Sąjunga pirmauja pasaulyje pagal vaisių ir daržovių importą (25 proc. viso kiekio) ir lenkia JAV (20 proc.), Japoniją (12 proc.) bei Kanadą (6 proc.). Sparčiai didėja importas iš pietų pusrutulio (Naujosios Zelandijos, Pietų Afrikos, Čilės, Argentinos ir t. t.) ir iš Viduržemio jūros pietinės pakrantės šalių (Turkijos, Maroko ir t. t.) – ypač dėl ES teikiamų prekybos lengvatų kai kuriems regionams.
María Isabel SALINAS GARCÍA (PSE, ES) A6-0183/2007
Dėl konkrečių taisyklių nustatymo vaisių ir daržovių sektoriui
Konsultacijų procedūra.
Svarstymas: 2007-06-06
Balsavimas: 2007-06-07
20070606IPR07556 Plačiau apie šį teisės aktą Plačiau apie vaisių ir daržovių sektoriaus reformą
LT
2
LINK
http://ec.europa.eu/agriculture/capreform/fruitveg/index_en.htm
-//EP//TEXT IM-PRESS 20070319IPR04293 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
