KLAUSIMAS ŽODŽIU SU DEBATAIS O-0047/10
pagal 115 Darbo tvarkos taisyklių straipsnį
pateikė
Sharon Bowles
Ekonomikos ir pinigų politikos komiteto vardu
Komisijai
Tema: Motorinių transporto priemonių bendrosios išimties reglamentas
2002 m. Komisija priėmė MTPBIR (Komisijos reglamentas (EB) Nr. 1400/2002 ), nes manė, kad motorinių transporto priemonių sektorius neturėtų būti įtrauktas į bendrą vertikaliųjų susitarimų bendrosios išimties reglamentą (Komisijos reglamentas (EB) Nr. 2790/1999 ). Komisija iš tikrųjų manė, kad reikalingos specialios nuostatos siekiant spręsti konkrečias konkurencijos problemas, kurias ji nustatė šiame sektoriuje, būtent oligopolinę padėtį Europos automobilių rinkoje.
MTPBIR baigs galioti 2010 m. gegužės 31d. Komisija ketina pirminę rinką (t. y. naujų transporto priemonių pirkimo ir pardavimo rinką) įtraukti į bendrąją reguliavimo sistemą 2013 m. birželio 1 d., o garantinių paslaugų rinkai vis dar bus skirtas specialus reglamentas.
1. Kokie rinkos tyrimo rezultatai paskatino Komisiją daryti išvadą, kad pirminė rinka šiuo metu yra konkurencinga, o garantinių paslaugų rinkoje vis dar yra problemų?
2. Kaip Komisija vertina p automobilių gamintojų ir prekiautojų automobiliais galios pusiausvyrą pagal dabartinį MTPBIR ir pagal siūlomą teisinę sistemą? Ar yra subjektų, užimančių pavienę ar kolektyvinę dominuojančią padėtį?
3. Kaip Komisija ketina stebėti rinkos galios raidą pirminėje ir garantinių paslaugų rinkoje? Kokių priemonių ketina imtis Komisija, jei paaiškėtų, kad konkurencijos sąlygos, visų pirma pirminėje rinkoje, labai pablogėjo?
4. Kokio tikimasi naujos teisinės sistemos poveikio vartotojams, ypač atsižvelgiant į kainas ir siūlomas sąlygas?
5. Kokias suinteresuotųjų šalių pastabas, pateiktas visų pirma konsultacijų metu, Komisija ketina įtraukti į galutinę teisinę sistemą?
6. Ar Komisija sutinka pateikti siūlymą suderinti teisės aktus platinimo srityje, pvz., iš dalies keičiant Prekybos agentų direktyvą (Tarybos direktyva 86/653/EEB ), siekiant užtikrinti, kad visi prekiautojai galėtų pasinaudoti ta pačia aukšto lygio sutartine apsauga kiekvienoje ES valstybėje narėje?
OL L 203, 2002 8 1, p. 30. OL L 336, 1999 12 29, p. 21. OL L 382, 1986 12 31, p. 17.