P6_TA(2007)0528
ES ir Rusijos aukščiausio lygio susitikimas
B6-0434 , 0436 , 0439 , 0440 , 0443 ir 0446/2007
2007 m. lapkričio 14 d. Europos Parlamento rezoliucija dėl ES ir Rusijos aukščiausio lygio susitikimo
Europos Parlamentas
, –
atsižvelgdamas į Europos Bendrijų bei jų valstybių narių ir Rusijos Federacijos partnerystės ir bendradarbiavimo susitarimą (PBS) OL L 327, 1997 11 28, p. 1.
, kuris įsigaliojo 1997 m. ir baigs galioti 2007 m.,
–
atsižvelgdamas į bendrame pareiškime, paskelbtame po 2003 m. gegužės 31 d. Sankt Peterburge įvykusio 11-o aukščiausiojo lygio susitikimo, numatytą ES ir Rusijos tikslą sukurti bendrą ekonominę erdvę, bendrą laisvės, saugumo ir teisingumo erdvę, bendradarbiavimo išorės saugumo srityje bendrą erdvę ir mokslinių tyrimų bei švietimo, įskaitant kultūrinius aspektus, bendrą erdvę,
–
atsižvelgdamas į 2007 m. spalio 26 d. Portugalijoje Mafroje įvykusio dvidešimtojo ES ir Rusijos aukščiausiojo lygio susitikimo rezultatus,
–
atsižvelgdamas į ES ir Rusijos konsultacijas žmogaus teisių klausimais,
–
atsižvelgdamas į ankstesnes savo rezoliucijas dėl ES ir Rusijos santykių, ypač į savo 2007 m. gegužės 10 d. rezoliuciją dėl 2007 m. gegužės 18 d. Samaroje vyksiančio ES ir Rusijos aukščiausio lygio susitikimo Priimti tekstai, P6_TA(2007)0178 .
ir į savo 2007 m. birželio 19 d. rezoliuciją dėl ES ekonominių ir prekybinių santykių su Rusija Priimti tekstai, P6_TA(2007)0262 .
,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi ES ir Rusijos glaudesnis bendradarbiavimas ir geri kaimynystės ryšiai labai svarbūs siekiant užtikrinti visos Europos stabilumą, saugumą ir gerovę,
B.
kadangi Rusijos Federacija vis dar yra visateisė Europos Tarybos ir Europos saugumo ir bendradarbiavimo organizacijos (ESBO) narė ir todėl yra įsipareigojusi laikytis šių organizacijų nustatytų demokratijos ir demokratinių rinkimų principų,
C.
kadangi kyla didelis susirūpinimas dėl Rusijos Federacijoje vykstančių pokyčių, susijusių su pagarba žmogaus teisėms ir jų apsauga, taip pat su pagarba visuotinai pripažįstamiems demokratiniams principams, taisyklėms ir procedūroms, visų pirma turint mintyje artėjančius Rusijos Federacijos Valstybės Dūmos (2007 m. gruodžio 2 d.) ir Prezidento (2008 m. kovo mėn.) rinkimus,
D.
kadangi nuo artėjančių Dūmos ir Prezidento rinkimų priklausys demokratijos ir teisinės valstybės principų raida Rusijoje,
E.
kadangi pastaraisiais mėnesiais Rusija vykdė vis aktyvesnę kampaniją prieš ESBO rinkimų stebėtojus, kaltindama juos šališkumu ir tuo, kad didžiausias dėmesys beveik visuomet skiriamas rinkimams, vykstantiems "į rytus nuo Vienos"; kadangi Rusijos diplomatinė atstovybė prie ESBO būstinės Vienoje praėjusį mėnesį išplatino pasiūlymus apriboti ESBO Demokratinių institucijų ir žmogaus teisių biuro misijų dydį iki 50 asmenų ir uždrausti jiems skelbti viešus vertinimus iškart po rinkimų; kadangi, pasak Centrinės rinkimų komisijos vadovo Vladimiro Čurovo, Rusija į 2007 m. gruodžio 2 d. vyksiančius rinkimus pakvies "300–400 užsienio stebėtojų" – daug mažiau, palyginti su 1 165 užsienio stebėtojais, pakviestais į 2003 m. kovo mėn. įvykusius paskutinius parlamento rinkimus,
F.
kadangi ES ir Rusijos Federacijos strateginės partnerystės susitarimo sudarymas vis dar yra itin svarbus siekiant toliau plėtoti ir skatinti dviejų partnerių bendradarbiavimą,
G.
kadangi derybų dėl naujojo PBS pradžia nukelta ir priklauso nuo Rusijos vyriausybės sprendimo panaikinti 2005 m. patvirtintą draudimą importuoti lenkiškus žemės ūkio produktus; kadangi ES ir Rusija ieško kompromiso dėl importo iš Lenkijos, kad išeitų iš šios politinės aklavietės, taip pat stengiasi išspręsti problemą dėl iš pažiūros politiškai angažuoto sprendimo uždaryti į Lietuvą vedančią "Družbos" naftotiekio atšaką,
H.
kadangi 2007 m. gegužės 18 d. Samaroje įvykusio ES ir Rusijos aukščiausiojo lygio susitikimo metu Rusija aiškiai įsipareigojo pasirašyti susitarimą dėl skrydžių per Sibirą; kadangi tikimybė, kad minėtasis susitarimas bus pasirašytas artimiausiu metu, yra labai menka; kadangi neseniai kilo problemų dėl įmonės "Lufthansa Cargo" teisių skristi virš Rusijos teritorijos maršrutais iš Europos į pietryčių Aziją,
I.
kadangi greitas Rusijos Federacijos prisijungimas prie Pasaulio prekybos organizacijos galėtų labai padėti toliau gerinti Rusijos ir Europos Sąjungos ekonominius ryšius su sąlyga, kad bus visiškai laikomasi su PPO susijusių įsipareigojimų ir jie bus įgyvendinami,
J.
kadangi greitas keturių bendrų erdvių (bendros ekonominės erdvės, bendros laisvės, saugumo ir teisingumo erdvės, bendros išorės saugumo erdvės ir bendros mokslinių tyrimų, švietimo bei kultūros erdvės) sukūrimas turėtų sudaryti derybų dėl naujojo strateginės partnerystės susitarimo derybų pagrindą,
K.
kadangi pastaruoju metu Rusija į kelis didelius energetikos projektus įtraukė tam tikras didžiausias ES energetikos įmones kaip strategines partneres arba suteikė ES įmonėms galimybę įsigyti strateginius Rusijos įmonių akcijų paketus; vis dėlto pastebima, kad įmonės "Yukos" sunaikinimas bei jos turto pardavimas aukcione neužtikrina skaidrios verslo aplinkos; be to, atkreipiamas dėmesį į 2007 m. rugpjūčio 13 d. Šveicarijos federalinio tribunolo sprendimą, kuriuo remiantis, Rusijos institucijų vykdytas baudžiamasis Michailo Chodorkovskio ir įmonės "Yukos" persekiojimas buvo neteisėtas ir politiškai angažuotas,
L.
kadangi energijos tiekimo saugumas yra viena iš pagrindinių Europos problemų ir viena iš svarbiausių bendradarbiavimo su Rusija sričių; kadangi būtina kartu stengtis visokeriopai ir veiksmingai naudotis energijos transportavimo sistemomis (ir jau veikiančiomis, ir tomis, kurios dar bus sukurtos),
M.
kadangi ginčai dėl energijos tiekimo ir transportavimo sąlygų turėtų būti sprendžiami derybomis, nediskriminuojant ir skaidriai, ir niekada neturi būti naudojami kaip ES valstybių narių ir kaimyninių šalių politinio spaudimo priemonė,
N.
kadangi, atsižvelgiant į tai, į būsimą Europos Sąjungos ir Rusijos Federacijos susitarimą turėtų būti įtraukti principai, numatyti sutartyje dėl Energetikos chartijos,
O.
kadangi Europos Sąjunga ir Rusijos Federacija galėtų ir turėtų kartu atlikti svarbų vaidmenį, kurdamos taiką ir stabilumą Europos žemyne, ypač kaimyninėse šalyse, ir kitose pasaulio dalyse, įskaitant Iraną ir Artimuosius Rytus; kadangi Abchazijoje ir Pietų Osetijoje vėl kilo įtampa ir nepadaryta jokios pažangos sprendžiant kitus įsisenėjusius konfliktus, tokius kaip Padnestrėje,
P.
kadangi abu partneriai turėtų teikti didžiausią prioritetą pastangoms rasti sprendimą dėl būsimo Kosovo statuso, kuriam galėtų pritarti abi konflikto šalys,
Q.
kadangi Rusijos institucijų pareiškimai, paskelbti reaguojant į JAV planus dislokuoti raketinės gynybos sistemos dalis Lenkijoje ir Čekijoje, ir nepriimtinas Rusijos grasinimas pasitraukti iš Įprastinių pajėgų Europoje sutarties sukėlė didelį susirūpinimą dėl taikos ir stabilumo išsaugojimo Europos žemyne,
R.
kadangi svarbu, jog palaikydama santykius su Rusijos Federacija ES kalbėtų vienu balsu, rodytų solidarumą ir vienybę bei grįstų šiuos santykius abipusiais interesais ir bendromis vertybėmis,
1.
pakartoja savo įsitikinimą, kad Rusija lieka svarbi strateginio bendradarbiavimo, grindžiamo bendromis vertybėmis, partnerė, su kuria ES sieja ne tik ekonominiai ir prekybos interesai, bet ir glaudaus bendradarbiavimo tarptautinėje arenoje tikslas;
2.
ragina Rusijos vyriausybę kartu su Europos Sąjunga sudaryti sąlygas, kurių reikia norint nedelsiant pradėti derybas dėl naujojo ES ir Rusijos PBS; pabrėžia ES valstybių narių solidarumo ir vienybės svarbą palaikant santykius su Rusija; atsižvelgdamas į tai, dar kartą pabrėžia, kad demokratija ir žmogaus teisės turi būti bet kokio būsimo susitarimo su Rusijos Federacija ašis;
3.
turėdamas tai mintyje ir nepaisydamas kuklių aukščiausiojo lygio susitikimo Mafroje rezultatų, džiaugiasi susitikimo atmosfera ir tuo, kad po susitikimo paskelbta vilčių teikiančių pareiškimų, galinčių padėti artimiausiu metu rasti išeitį iš dabartinės padėties; pažymi teigiamą pažangą, susijusią su tolesniu pirmiau minėtų keturių bendrų erdvių veiksmų planų praktiniu įgyvendinimu, ir pabrėžia, kad dar glaudesnė partnerystė būtų naudinga abiems pusėms;
4.
džiaugiasi aukščiausiojo lygio susitikimo Mafroje metu padaryta pažanga dėl Rusijos prisijungimo prie PPO, nes tai padėtų sukurti vienodas sąlygas abiejų šalių verslui, taip pat labai padėtų Rusijai kurti šiuolaikinę, įvairiapusę ir šiuolaikinėmis technologijomis grindžiamą ekonomiką; vykstant svarbiam prisijungimo prie PPO etapui, ragina Rusiją imtis visų priemonių, kurių reikia norint panaikinti prisijungimui vis dar trukdančias kliūtis, taip pat visiškai laikytis narystės PPO įsipareigojimų ir juos įgyvendinti;
5.
reiškia viltį, kad greitai bus galima pasiekti susitarimą dėl spartaus Rusijos Federacijos prisijungimo prie PPO sąlygų;
6.
atkreipia dėmesį į tai, kad, vykstant ES ir Rusijos konsultacijoms žmogaus teisių klausimais, nuolat keičiamasi nuomonėmis dėl žmogaus teisių Rusijoje; vis dėlto pabrėžia, kad dabartinė padėtis Rusijoje kelia didelį susirūpinimą dėl pagarbos žmogaus teisėms, demokratijos, žodžio laisvės ir pilietinės visuomenės bei asmenų teisių prieštarauti valdžios institucijoms ir reikalauti, kad šios institucijos atsakytų už savo veiksmus; yra itin susirūpinęs dėl to, kad Rusijos valdžios institucijos iš esmės neatsakė į šį ne kartą reikštą susirūpinimą; pabrėžia, kad dabartinio Nevyriausybinių organizacijų (NVO) įstatymo įgyvendinimas daro neigiamą poveikį daugeliui NVO, ir remia nuolatinius siūlymus supaprastinti NVO registravimo tvarką;
7.
pabrėžia, kad padėtis Čečėnijoje išlieka klausimas, dėl kurio nesutariama plėtojant ES ir Rusijos santykius; dar kartą griežtai kritikuoja Rusijos politiką Čečėnijoje ir smerkia dažnus žmogaus teisių pažeidinėjimo atvejus Čečėnijoje; ragina Rusijos Federaciją kuo greičiau imtis konkrečių priemonių siekiant nutraukti kankinimus ir kitokį žiaurų elgesį, savavališką sulaikymą ir vadinamuosius dingimus be žinios Čečėnijos Respublikoje, taip pat spręsti su šiais pažeidimais susijusią nebaudžiamumo problemą;
8.
ragina Tarybą ir Komisiją paraginti Rusijos Federaciją ratifikuoti Europos žmogaus teisių konvencijos papildomą protokolą Nr. 14;
9.
ragina stiprinti ES ir Rusijos dialogą žmogaus teisių klausimais ir leisti prie šio proceso veiksmingai prisidėti Europos Parlamentui, Valstybės Dūmai, pilietinei visuomenei ir žmogaus teisių organizacijoms; ragina į dialogo žmogaus teisių klausimais darbotvarkę įtraukti mažumų padėties Rusijoje klausimą; ragina Rusiją laikytis savo, kaip Europos Tarybos narės, įsipareigojimų, įskaitant pagarbą susirinkimų teisei ir teisei rengti taikias demonstracijas;
10.
atkreipia dėmesį į sudėtingas žurnalistų, įskaitant užsienio žurnalistus, darbo sąlygas, spaudimą žurnalistams ir jų bauginimą Rusijos Federacijoje;
11.
reiškia susirūpinimą dėl demokratinių laisvių suvaržymo rengiantis 2007 m. gruodžio mėn. vyksiantiems Dūmos rinkimams ir 2008 m. kovo mėn. vyksiantiems Prezidento rinkimams; ragina Rusijos valdžios institucijas užtikrinti, kad abeji rinkimai būtų laisvi ir sąžiningi, o opozicijos partijos turėtų galimybę dalyvauti šiuose rinkimuose ir vykdyti konkurencingas rinkimų kampanijas, laikantis žodžio laisvės principo; pabrėžia, kad žiniasklaidos laisvė bus itin svarbi siekiant, jog rinkimai būtų laikomi laisvais ir sąžiningais; pabrėžia nuo nacionalinių vyriausybių nepriklausomų NVO svarbą kuriant pilietinę visuomenę;
12.
turėdamas tai mintyje, apgailestauja, kad Rusijos valdžios institucijos delsia išsiųsti kvietimus ESBO rinkimų stebėtojams, o tai gali užkirsti kelią ilgalaikei misijai; taip pat apgailestauja, kad Rusijos valdžios institucijos leidžia tik nedaugeliui ESBO stebėtojų stebėti parlamento rinkimus; pabrėžia, kad dėl to, jog leidžiama atvykti tik nedidelei daliai stebėtojų, kyla didelė grėsmė, kad užduotis bus atlikta nekokybiškai, o tai labai kenkia bendram misijos patikimumui; ragina Rusijos valdžios institucijas nedelsiant išduoti vizas, kurių reikia tarptautiniams stebėtojams;
13.
yra labai susirūpinęs tuo, kad Rusijos Federacija, siekdama trikdyti Demokratinių institucijų ir žmogaus teisių biuro veiklą, deda diplomatinių pastangų, t. y teikia ESBO pasiūlymus mažinti rinkimų stebėjimo misijų dydį ir drausti joms skelbti savo ataskaitas iškart po rinkimų; pabrėžia, kad ši organizacija atliko itin svarbų nepakeičiamą vaidmenį pereinamuoju laikotarpiu, kai totalitarinė santvarka buvo keičiama demokratine; pabrėžia, kad laisvas ir sąžiningas rinkimų procesas – pagrindinis tikros, brandžios, veikiančios demokratijos ramstis, o šiuo požiūriu gali labai padėti ESBO rinkimų stebėjimo misijos;
14.
be to, dar kartą pabrėžia, kad svarbu sukurti pirmiau minėtą bendrą ekonominę erdvę (BEE) ir toliau siekti BEE veiksmų plane numatytų tikslų, visų pirma susijusių su atviros ES ir Rusijos rinkos sukūrimu;
15.
pabrėžia, kad Rusijoje svarbu sukurti geresnę aplinką Europos investicijoms, o tai galima pasiekti tik skatinant nediskriminacines ir skaidrias verslo sąlygas, mažinant biurokratiją ir plėtojant abipuses investicijas; yra susirūpinęs dėl to, kad trūksta aiškumo, kaip valdžios institucijos taikys taisykles;
16.
džiaugiasi intensyvesniu ES ir Rusijos dialogu energetikos klausimais; pabrėžia energijos importo svarbą Europos ekonomikai, nes tai suteikia papildomų galimybių tolesniam ES ir Rusijos bendradarbiavimui prekybos ir ekonomikos srityse; pabrėžia, kad minėtojo bendradarbiavimo pagrindu turi tapti tarpusavio priklausomybės ir skaidrumo principai, taip pat vienodos galimybės patekti į rinkas, naudotis infrastruktūra ir investuoti; ragina Tarybą ir Komisiją užtikrinti, kad sutarties dėl Energetikos chartijos, kuri Rusijai privaloma net ir tol, kol jos neratifikavo Rusijos Valstybės Dūma (sutarties 45 straipsnis), ir prie jos pridedamo Tranzito protokolo principai bei Didžiojo aštuoneto išvados, įskaitant tolesnį bendradarbiavimą energijos naudojimo veiksmingumo, energijos taupymo ir atsinaujinančios energijos klausimais, būtų įtraukti į naująjį ES ir Rusijos PBS; pabrėžia, kad minėtieji principai turėtų būti taikomi pagrindiniams energetikos infrastruktūros projektams, pvz., Baltijos dujotiekiui; ragina Europos Sąjungą kalbėti su Rusija vienu balsu svarstant šiuos opius energetikos klausimus;
17.
ragina Rusijos Federaciją daugiau investuoti į priemones, kuriomis skatinamas efektyvesnis energijos naudojimas, atsižvelgiant į tai, kad reikia nedelsiant spręsti klimato kaitos problemą, taip pat į tai, jog tokios investicijos duotų socialinės naudos; atsižvelgdamas į tai, primena, kad Kioto protokole numatytomis lanksčiomis priemonėmis būtų galima pritraukti investicijų, kurios padėtų modernizuoti Rusijos energetikos ir galutinio energijos vartojimo sektorius;
18.
džiaugiasi sustiprėjusiu ES ir Rusijos bendradarbiavimu kosminės erdvės srityje, vadovaujantis 2006 m. kovo mėn. pradėtu Trišaliu kosminės erdvės dialogu, kuriame dalyvauja Komisija, Europos kosmoso agentūra ir Rusijos federalinė kosmoso agentūra ("Roscosmos") ir kuriam vykstant aptariami kosmoso technologijų naudojimo (palydovinės navigacijos programos, žemės stebėjimas ir palydoviniai ryšiai), kosminės prieigos (paleidimo įranga ir būsimos kosminės transportavimo sistemos), kosmoso mokslo ir kosmoso technologijų kūrimo klausimai; pažymi, kad su BEE susijęs bendradarbiavimas kosminės erdvės srityje pripažintas prioritetiniu sektoriumi;
19.
džiaugiasi tuo, kad aukščiausiojo lygio susitikimo Mafroje metu pasirašytas susitarimas dėl prekybos tam tikrais plieno gaminiais, pagal kurį padidintos plokščiojo ir ilgojo plieno gaminių kvotos, atsižvelgiant į Rumunijos ir Bulgarijos prisijungimą prie ES, taip pat įtrauktas pristatymo į plieno centrus ES valstybėse narėse klausimas;
20.
ragina abi šalis susitarti, kaip išspręsti medienos eksporto mokesčio klausimą vadovaujantis PPO taisyklėmis;
21.
džiaugiasi pažanga, padaryta įgyvendinant tarpvalstybinio bendradarbiavimo programas, kurios grindžiamos bendro finansavimo ir vienodo statuso principu, taikomu atrenkant prioritetinius projektus; ypač pritaria aukščiausiojo lygio susitikimo Mafroje metu paskelbtam Rusijos pareiškimui, kad ji pasirengusi minėtoms programoms skirti būtiną finansavimą, pradedant nuo pirmo 122 000 000 EUR dydžio finansavimo;
22.
pabrėžia, kad sunkvežimių eilės, kurios pasienyje iš ES pusės driekiasi net iki 50 km, yra nepriimtinos, ir todėl ragina Rusiją patobulinti savo pasienio procedūras ir įgyvendinti su ES suderintas priemones, kurios padėtų sumažinti esamas spūstis;
23.
taigi ragina Tarybą ir Komisiją labiau stengtis sprendžiant problemas, susijusias su ES ir Rusijos sienos kirtimu, ir dalyvauti konkrečiuose projektuose bei visapusiškai naudotis naująja Europos kaimynystės ir partnerystės priemone bei programos INTERREG lėšomis, skirtomis pasienio bendradarbiavimui finansuoti;
24.
apgailestauja, kad Rusija neįvykdė savo įsipareigojimo palaipsniui atsisakyti mokesčių už skrydžius per Sibirą, ragina Rusiją pasirašyti susitarimą, šiuo klausimu pasiektą per pastarąjį aukščiausiojo lygio susitikimą, ir pabrėžia, kad jei Rusija padarytų teigiamų poslinkių, ES galėtų galvoti apie aukščiausiojo lygio susitikimą aviacijos klausimais, kurį ketinama surengti 2008 m. pavasarį Maskvoje, ir apibrėžti milžinišką bendradarbiavimo šiame svarbaus sektoriuje potencialą;
25.
kreipiasi į Rusijos ir JAV vyriausybes, ragindamas aktyviau diskutuoti gynybos ir saugumo klausimais, kurie tiesiogiai ar netiesiogiai susiję su ES valstybėmis narėmis; ragina abiejų valstybių vyriausybes visiškai įtraukti ES ir jos valstybes nares į minėtąsias diskusijas ir susilaikyti nuo bet kokių veiksmų ar sprendimų, kurie galėtų sukelti grėsmę taikai ir stabilumui Europos žemyne;
26.
ragina Rusiją dar kartą apsvarstyti sprendimą sustabdyti Įprastinių pajėgų Europoje sutarties vykdymą ir pasinaudoti derybomis, bandant apsaugoti savo teisėtus interesus, bei vengti minėtosios sutarties svarbos sumenkinimo, nes tai gali sukelti naujas ginklavimosi lenktynes ir konfrontaciją;
27.
ragina Rusijos vyriausybę teigiamai prisidėti prie Kontaktinės grupės Kosovo klausimu ir ES pastangų ieškant patikimo politinio sprendimo dėl būsimo Kosovo statuso, kuris būtų priimtinas visoms konflikto šalims;
28.
ragina ES ir Rusiją, kaip JT Saugumo Tarybos narę, ir toliau dėti pastangas branduolinių technologijų naudojimo Irane problemai išspręsti;
29.
palankiai vertina tai, kad surengtas pirmasis Nuolatinės partnerystės tarybos kultūros klausimais posėdis; pabrėžia tiesioginių žmonių ryšių svarbą; pažymi, kad dėl neseniai sudaryto ES ir Rusijos susitarimo dėl supaprastinto vizų režimo buvo išspręsti tam tikri sunkumai šioje srityje, tačiau pabrėžia, kad reikia dar paprastesnio vizų režimo, kuris būtų taikomas paprastiems, jokiai nustatytai kategorijai nepriklausantiems sąžiningiems keliautojams, taip pat tai, jog ilgainiui reikia bevizio režimo;
30.
pritaria iniciatyvoms siekti ES ir Rusijos bevizio režimo; ragina plėsti bendradarbiavimą nelegalios imigracijos, geresnių asmens tapatybės dokumentų patikrinimų ir geresnio keitimosi informacija, susijusia su terorizmu ir organizuotu nusikalstamumu, srityse; pabrėžia, kad Taryba ir Komisija turi užtikrinti, jog Rusija laikytųsi visų bet kokiame pasiektame susitarime numatytų sąlygų dėl vizų panaikinimo, siekiant neleisti pakenkti saugumui ir demokratijai Europoje;
31.
pabrėžia būtinybę nuolat kovoti su korupcija; pritaria Rusijos Federacijos dalyvavimui Europos Tarybos valstybių grupėje, skirtoje kovai su korupcija, tačiau pabrėžia, kad tarptautinės konvencijos, nacionaliniai teisės aktai ir elgsenos kodeksai nėra pakankamos priemonės, jei jos nėra veiksmingai įgyvendinamos;
32.
džiaugiasi tuo, kad pasirašytas Rusijos federalinės narkotikų kontrolės tarnybos ir Europos narkotikų ir narkomanijos stebėsenos centro tarpusavio supratimo memorandumas, ir ragina sustiprinti ES ir Rusijos bendradarbiavimą visose kovos su narkotikais srityse (nuo medicinos pagalbos asmenims, priklausomiems nuo narkotikų, iki prevencinių priemonių rengimo kartu su žiniasklaida ir visuomeninėmis organizacijomis);
33.
paveda Pirmininkui perduoti šią rezoliuciją Tarybai, Komisijai, valstybių narių ir Rusijos Federacijos vyriausybėms ir parlamentams, Europos Tarybai ir Europos saugumo ir bendradarbiavimo organizacijai.
