14.11.2011 BENDRAS PASIŪLYMAS DĖL REZOLIUCIJOS pateiktas pagal Darbo tvarkos taisyklių 115 straipsnio 5 dalį
keičiantis šių frakcijų pasiūlymus dėl rezoliucijų:
S&D ( B7‑0608/2011 )
ALDE ( B7‑0609/2011 )
PPE ( B7‑0610/2011 )
dėl PVM teisės aktų modernizavimo siekiant paskatinti bendrąją skaitmeninę rinką
Marielle Gallo
PPE frakcijos vardu
Arlene McCarthy
S&D frakcijos vardu
Diana Wallis
ALDE frakcijos vardu
Kay Swinburne
Ashley Fox
PE472.820v01-00 } PE472.821v01-00 } PE472.822v01-00 } RC1 Europos Parlamento rezoliucija dėl PVM teisės aktų modernizavimo siekiant paskatinti bendrąją skaitmeninę rinką
Europos Parlamentas ,
– atsižvelgdamas į 2011 m. rugsėjo 30 d. klausimą Komisijai dėl PVM teisės aktų modernizavimo siekiant paskatinti bendrąją skaitmeninę rinką ( O–000226/2011 – B7–00648/2011),
– atsižvelgdamas į Sutarties dėl Europos Sąjungos veikimo (SESV) 113 ir 167 straipsnius,
– atsižvelgdamas į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos OL L 347, 2006 12 11, p. 1.
,
– atsižvelgdamas į 2008 m. vasario 12 d. Tarybos direktyvą 2008/8/EB, iš dalies keičiančią Direktyvos 2006/112/EB nuostatas, susijusias su paslaugų teikimo vieta OL L 44, 2008 2 208, p. 11.
,
– atsižvelgdamas į Komisijos komunikatą „2020 m. Europa. Pažangaus, tvaraus ir integracinio augimo strategija“ ( COM(2010)2020 ),
– atsižvelgdamas į Komisijos komunikatą „Europos skaitmeninė darbotvarkė“ ( COM(2010)0245 ),
– atsižvelgdamas į Komisijos žaliąją knygą dėl PVM ateities ( COM(2010)0695 ),
– atsižvelgdamas į 2011 m. gegužės 12 d. Europos Parlamento rezoliuciją dėl kultūros ir kūrybos sektorių potencialo išlaisvinimo Priimti tekstai, P7_TA(2011)0240 .
,
– atsižvelgdamas į savo 2011 m. spalio 13 d. rezoliuciją dėl PVM ateities Priimti tekstai, P7_TA(2011)0436 .
,
– atsižvelgdamas į EBPO gaires dėl PVM neutralumo,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi viena iš strategijos „ES 2020“ pavyzdinių iniciatyvų susijusi su bendrosios skaitmeninės rinkos sukūrimu,
B. kadangi bendroji skaitmeninė rinka vis dar yra susiskaidžiusi,
C. kadangi ekonominė krizė smarkiai pakenkė ekonomikos augimo galimybėms ir kadangi skaitmeninė ekonomika gali gerokai prisidėti prie Europos gerovės ateityje,
D. kadangi JAV Interneto atleidimo nuo mokesčių įstatymas, kuris įsigaliojo 1998 m. ir nuo tada buvo išplėstas ir pagal kurį draudžiama federalinei ir vietos vyriausybėms taikyti bet kokius diskriminacinius apyvartos mokesčius internetinei prekybai, turėjo didžiulį poveikį elektroninei prekybai ir paskatino steigti įmones, kurios dabar dominuoja viso pasaulio rinkose,
E. kadangi ES gali panaudoti bendrosios rinkos galimybes sudarydama palankias sąlygas valstybių narių internetinei ir tarpvalstybinei prekybai,
F. kadangi Komisija šiuo metu svarsto PVM ateities klausimą ir kadangi šiuo klausimu reikia atsižvelgti į strategiją „ES 2020“,
1. atkreipia dėmesį į tai, kad dabartinė teisinė sistema, ypač Direktyvos 2006/112/EC 3 priedas, yra naujų skaitmeninių paslaugų vystymosi kliūtis ir todėl neatitinka skaitmeninėje darbotvarkėje nustatytų tikslų;
2. mano, jog knygoms taikomi PVM tarifai rodo dabartinių teisės aktų trūkumus šioje srityje, kai valstybės narės visų pavidalų knygoms gali taikyti mažesnius PVM tarifus, o elektroninėms knygoms taikomas standartinis ne mažesnis kaip 15 proc. PVM; mano, kad ši diskriminacija nėra pagrįsta turint mintyje galimą šio segmento augimą rinkoje;
3. pabrėžia, kad ES turi siekti daugiau, o ne tik ištaisyti esamos teisinės sistemos nenuoseklumus; mano, jog persvarstant PVM taisykles reikėtų teikti pirmenybę įmonių skatinimui kurti ir siūlyti naujas visos Europos interneto paslaugas;
4. vis dėlto atkreipia dėmesį į tai, kad Europos Sąjunga turėtų parengti specialias priemones savo pačios reikmėms; mano, kad siekiant sukurti tikrą bendrąją rinką, pagal ES teisę valstybėms narėms galėtų būti leidžiama visoms elektroniniu būdu teikiamoms kultūrinio turinio paslaugoms laikinai taikyti mažesnį PVM tarifą;
5. mano, kad ši nauja kategorija, kuri būtų įtraukta į dabartinį Direktyvos 2006/112/EB 3 priedą, galėtų apimti internetines paslaugas, pvz., televiziją, muziką, knygas ar spaudą, kurias bet kuriam ES gyvenančiam vartotojui teikia ES įsisteigęs tiekėjas;
6. atkreipia dėmesį į tai, kad skaitmeninis kultūrinio, žurnalistinio ir kūrybinio turinio platinimas autoriams ir turinio teikėjams suteikia galimybę pasiekti daugiau naujų vartotojų; mano, kad ES turi toliau skatinti kurti, gaminti ir platinti (visomis platformomis) skaitmeninį turinį ir kad mažesnio PVM tarifo taikymas interneto kultūriniam turiniui galėtų tikrai paskatinti augimą;
7. atkreipia dėmesį į EBPO elektroninės prekybos apmokestinimo principus, dėl kurių susitarta 1998 m. Otavoje vykusioje konferencijoje ir pagal kuriuos taikant vartojimo mokesčių, pvz., PVM, taisykles mokesčiai turėtų būti taikomi toje jurisdikcijoje, kurioje vyksta vartojimas; atkreipia dėmesį į tai, kad pagal Direktyvą 2008/8/EB EBPO principai bus pradėti taikyti ES nuo 2015 m. sausio 1 d.;
8. mano, kad teisės aktų dėl PVM persvarstymas, kurį atlikus valstybėms narėms būtų suteikiama daugiau laisvės taikyti mažesnius PVM tarifus, turėtų būti vykdomas kartu taikant Direktyvoje 2008/8/EB nustatytus principus; vis dėlto pažymi, jog siekiant užtikrinti, kad visos valstybės narės vienodai galėtų pasinaudoti bendra skaitmenine rinka, turėtų būti kaip galima anksčiau pradėtas taikyti principas, pagal kurį mokestis mokamas vartojimo valstybėje narėje; pabrėžia, kad atlikus bet kokį persvarstymą turėtų būti supaprastinta PVM sistema, pvz., pradėtas taikyti vieno langelio principas PVM klausimais ir panaikintas dvigubas apmokestinimas;
9. todėl ragina Komisiją išnagrinėti galimybę iki 2015 m. sausio 1 d. peržiūrėti Direktyvą 2008/8/EB siekiant nustatyti, kad PVM būtų mokamas kliento valstybėje narėje;
10. paveda Pirmininkui perduoti šią rezoliuciją Tarybai, Komisijai ir valstybių narių vyriausybėms ir parlamentams.
