18.2.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė
– Gunnar Hökmark, Pilar del Castillo Vera, Avril Doyle, PPE-DE frakcijos vardu,
– Alain Hutchinson, Reino Paasilinna, PSE frakcijos vardu
– Fiona Hall, ALDE frakcijos vardu
– Eugenijus Maldeikis, Ryszard Czarnecki, Adam Bielan, UEN frakcijos vardu
– Umberto Guidoni, GUE/NGL frakcijos vardu
– David Hammerstein, Verts/ALE frakcijos vardu
dėl pagalbinių priemonių, skirtų gerinti tarptautiniam moksliniam bendradarbiavimui su Afrika, svarbos
Europos Parlamento rezoliucija dėl pagalbinių priemonių, skirtų gerinti tarptautiniam moksliniam bendradarbiavimui su Afrika, svarbos
Europos Parlamentas ,
–
atsižvelgdamas į neseniai vykusį ES ir Afrikos vadovų susitikimą, ES ir Afrikos strateginį bendradarbiavimą ir veiksmų planą (2008–2010),
–
atsižvelgdamas į savo rezoliuciją „Europos mokslinių tyrimų erdvė. Naujos perspektyvos“,
–
atsižvelgdamas į energetikos technologijų svarbą kovojant su klimato kaita,
–
atsižvelgdamas į Darbo tvarkos taisyklių 103 straipsnio 2 dalį,
1.
pripažįsta vis didėjantį Afrikos politiką formuojančių asmenų poreikį suteikti pirmenybę mokslui ir technologijoms bei plėtros naujovėms.
2.
pripažįsta vertingą Naujosios Afrikos vystymo partnerystės (angl. NEPAD) indėlį, bendrą jos mokslo ir technologijų veiksmų planą bei Afrikos Sąjungos mokslo ir technologijų programas ir ragina juos geriau įgyvendinti ir plačiau vystyti bei gerinti atitinkamas priemones;
3.
pabrėžia, kad reikia gerinti Afrikos mokslininkų dalyvavimą bendruose tarptautiniuose projektuose ir mokslo bei technologijų projektuose, siekiant išlaikyti bei gerinti Afrikos mokslo ir technologijų žinias, ypač specifiniuose sektoriuose – maisto, sveikatos ir energetikos;
4.
primena, kad 7-ojoje bendrojoje mokslinių tyrimų programoje ypatinga svarba suteikta apleistoms ligoms, ir mano, kad Afrikos šalyse ypač daug dėmesio reikėtų skirti AIDS moksliniams tyrimams;
5.
ragina stiprinti esamą infrastruktūrą atsižvelgiant į Afrikos Sąjungos ir Afrikos mokslo bendruomenės, taip pat NEPAD mokslo ir technologijų skyriaus, Afrikos Sąjungos programų ir mokslinių tyrimų ir technologijų plėtros projektų, nurodymus, ypač specifiniuose sektoriuose – maisto, sveikatos ir energetikos;
6.
ragina valstybes nares skatinti bendradarbiavimą su Afrika mokslo ir technologijų srityje, užtikrinant greitą, tikrą ir visapusį pačių Afrikos šalių žinių ir technologijų vystymąsi;
7.
pažymi, kad mokslo pažanga prisideda prie ekonominio ir socialinio vystymosi, numatyto Tūkstantmečio vystymosi tiksluose; ypač ragina Europos Sąjungą bendradarbiaujant su Afrika mokslo ir technologijų srityje suteikti pirmenybę klimato kaitos problemai, pirmiausiai ypatingą dėmesį skirti didžiuliams Afrikoje esantiems atsinaujinančios energijos ištekliams, ypač saulės energijai;
8.
ragina valstybes nares skatinti ES ir Afrikos keitimąsi žiniomis ir technologijomis;
9.
ragina Europos Sąjungą ir valstybes nares užtikrinti didesnį ES tarptautinės mokslo ir technologijų politikos ir Afrikos šalių pagrindinių poreikių atitikimą ir siekti sukurti naują visapusį mokslo ir diplomatinių santykių su Afrika pagrindą;
10.
paveda Pirmininkui perduoti šią rezoliuciją Tarybai, Komisijai valstybių narių parlamentams ir Jungtinėms Tautoms.
