Klausimas, į kurį atsakoma raštu, Nr. E-002624/2012
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. kovo 7 d.)
Tema: Derėjimasis ES vardu su išorės tiekėjais dėl energijos išteklių kainos
Komisija ėmėsi svarbių veiksmų, kad būtų sukurta bendroji ES vidaus energetikos rinka. Nustatyti ilgalaikiai energetikos infrastruktūros prioritetai, kurie ilguoju laikotarpiu užtikrins visų valstybių narių energetikos infrastruktūrų sujungimą į bendrą ES tinklą. Energetinių išteklių srityje Komisija yra pateikusi svarbų pasiūlymą dėl keitimosi informacija mechanizmo, numatyto taikyti tarpvyriausybiniams valstybių narių energetikos susitarimams su trečiosiomis šalimis, kuris leistų pagerinti atskirų valstybių narių derybinę poziciją dėl tiekimo saugumo užtikrinimo derantis su trečiosiomis šalimis ir Komisijai dalyvauti vykstančiose derybose, kad tokiais susitarimais nebūtų iškreipiami vidaus energetikos rinkos veikimo principai, ypač kalbant apie visapusišką ir tinkamą trečiojo energetikos paketo įgyvendinimą.
Tačiau pasiūlytomis priemonėmis neišsprendžiama Baltijos valstybėms itin aktuali problema, daug didesnės nei kitose ES valstybėse narėse energijos išteklių, ypač dujų, kainos.
Ar nemanote, kad atsižvelgiant į didelę ES, kaip energijos išteklių pirkėjos, galią reikėtų įsteigti ad hoc pagrindu veiksiančią energijos išteklių pirkimo grupę, kuri derėtųsi dėl energijos išteklių kainos ES vardu, ypač perkant dujas iš monopolinių tiekėjų labiausiai energetiškai izoliuotiems ES regionams, pvz., Baltijos, kurių konkurencingumą itin mažina didesnės dujų kainos nei likusioje ES dalyje?