7.3.2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Ignasi Guardans Cambó, Jeanine Hennis-Plasschaert ir Alexander Alvaro
ALDE frakcijos vardu,
dėl skysčių, kuriuos keleiviams leidžiama įsinešti į lėktuvą, apribojimų ES
Europos Parlamento rezoliucija dėl skysčių, kuriuos keleiviams leidžiama įsinešti į lėktuvą, apribojimų ES
Europos Parlamentas ,
–
atsižvelgdamas į Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles, ypač į jo 8 straipsnį,
–
atsižvelgdamas į Komisijos reglamentą (EB) Nr. 622/2003, kuriuo nustatomos Reglamento Nr. 2320/2002 įgyvendinimo priemonės, taip pat į tolesnius šio reglamento pakeitimus,
–
atsižvelgdamas į Komisijos reglamentą (EB) Nr. 1546/2006, kuris įsigaliojo 2006 m. lapkričio 6 d., ypač į šio reglamento slaptąjį priedą, pagal kurį pradėti taikyti skysčių, kuriuos keleiviams leidžiama įsinešti į lėktuvą, apribojimai,
–
atsižvelgdamas į klausimus, į kuriuos atsakoma žodžiu, Nr. O-0012-2007, O-0003-07, O-0005-2007, O-0007-2007 ir O-0006-2007, pateiktus Komisijai 2007 m. vasario 12 d., ir į Komisijos atsakymus,
–
atsižvelgdamas į Darbo tvarkos taisyklių 108 straipsnį ir 103 straipsnio 2 dalį,
A.
kadangi Parlamentas ir Taryba priėmė Reglamentą (EB) Nr. 2320/2002, siekdami padidinti civilinės aviacijos saugumą po teroristų atakų, įvykdytų 2001 m. rugsėjo 11 d.,
B.
kadangi 2002 m. gruodžio 16 d. Komisijos reglamente (EB) Nr. 622/2003 pateikiamos Europos Parlamento ir Tarybos reglamento (EB) Nr. 2320/2002 įgyvendinimo priemonės, taip pat jame pateikiamas slaptas priedas, kuriame detaliai išvardytos aviacijos saugumo priemonės, pakeistos ir atnaujintos atliekant komitologijos procedūrą,
C.
kadangi terorizmas – vienas iš svarbiausių tarptautinio lygmens pavojų, kilusių demokratijai, pagrįstai žmogaus teisėmis, pagrindinėmis laisvėmis ir teisine valstybe, ir su juo reikia kovoti naudojantis visomis teisinėmis priemonėmis ir visais lygmenimis, ir kadangi civilinė aviacija ir kritinės infrastruktūros – vieni iš pagrindinių teroristų taikinių,
D.
kadangi 2006 m. rugpjūčio 10 d. Jungtinės Karalystės valdžios institucijos paskelbė atskleidusios įtariamą teroristų sąmokslą, kurio metu civiliniame orlaivyje turėjo būti naudojami skysti sprogmenys, ir nustatė daiktų, kuriuos keleiviams leidžiama įsinešti į lėktuvą rankiniame bagaže, apribojimus, o tai priemonė, panaši į tą, kurios ėmėsi JAV, siekdamos apsisaugoti nuo visų teroristų atakų pavojaus; kadangi keletą dienų tarptautinis civilinės aviacijos eismas buvo sustabdytas arba labai sutrikdytas tarptautiniu, Europos ir valstybių narių lygmenimis,
E.
kadangi kai kurios valstybių narių priimtos ribojamosios priemonės vėliau buvo pakeistos ir sušvelnintos, kai baigėsi nepaprastoji padėtis; kadangi žinių laidose taip pat buvo teigiama, kad atskleistasis teroristų sąmokslas nebuvo neišvengiamas, nes įtariamieji teroristai dar neturėjo bilietų, pasų ar mokslinių žinių, kad galėtų įvykdyti savo teroristinį planą,
F.
kadangi ribojamųjų priemonių priėmimas nebuvo susijęs su naujausiais moksliniais pasiekimais arba naujovėmis galimybių sukurti bombą naudojant skystus sprogmenis srityje ir kadangi iki 2006 m. rugpjūčio mėn. Komisija ir valstybės narės neturėjo jokių ribojamųjų priemonių, susijusių su skysčiais,
G.
kadangi buvo susitarta dėl Komisijos reglamento (EB) Nr. 1546/2006, kuriuo pradedami taikyti skysčių, kuriuos keleiviams leidžiama įsinešti į lėktuvą rankiniame bagaže, kiekio apribojimai ir šis reglamentas įsigaliojo 2006 m. lapkričio 6 d.,
H.
kadangi dėl šių priemonių keleiviai, oro linijų bendrovės, oro uostų administracija ir prekybininkai mažmenininkai, pvz., neapmuitinamų prekių parduotuvės, patyrė didelių trukdžių, nepatogumų, kilo vėlavimų ir spūsčių, taip pat nuostolių ir papildomų išlaidų, todėl minėtieji subjektai vykdė šias priemones abejodami; kadangi minėtosios priemonės suteikė nepalankaus atspalvio požiūriui į ES ir į tikrąjį Europos naudojamų apsaugos priemonių veiksmingumą; kadangi veiksmingas šių priemonių įgyvendinimas atliekant saugumo tikrinimus labai susilpnėjo, nes šiuo metu skysčių keleivių rankiniame bagaže tikrinimas vykdomas ne taip griežtai; be to, atrodo, kad minėtųjų priemonių įgyvendinimas nesuderintas arba šios priemonės įgyvendinamos skirtingais būdais, nes tas pat gaminys vienuose Europos oro uostuose gali būti konfiskuojamas, o kituose – ne, nes skirtinguose oro uostuose skirtinga kontrolė,
I.
kadangi šių dokumentų įslaptinimas įpareigoja institucijas laikyti juos konfidencialiais ir riboti prieigą prie šios informacijos, jokiu būdu neleidžiant piliečiams susipažinti su visais šiais dokumentais; kadangi, atsižvelgiant į tai, pagal dabartinę Europos Parlamento taikomą tvarką, prieiga prie šių dokumentų labai ribota ir ją turi tik labai mažas Parlamento narių skaičius,
J.
kadangi kai kurios priemonės, susijusios su aviacijos saugumu, pvz., numatytos Reglamente (EB) Nr. 1546/2006, gali turėti įtakos pagrindinėms piliečių teisėms, pvz., teisei į privatumą, ir asmenų judėjimo laisvei, taip pat šios priemonės gali turėti ekonominių padarinių, trukdyti laisvam prekių judėjimui, kuriam būtina skirti reikiamą dėmesį ir kurį reikia gerai apsvarstyti,
K.
kadangi nenumatyta specialių nuostatų, susijusių su procedūromis ir sankcijomis, jei atsisakoma laikytis su skysčiais susijusių taisyklių arba šios taisyklės pažeidžiamos, taip pat nenumatyta, kaip asmuo gali užginčyti sprendimus ir sankcijas nedelsiant ar vėliau ir siekti teisinių gynimo būdų,
L.
kadangi Komisijos reglamentas pagrįstas tik žvalgybos informacija, kurią suteikė ES valstybės narės slaptoji tarnyba, ir Aviacijos saugumo reguliavimo komiteto narių daugumos nuomone, o Komisija neatliko nepriklausomų tyrimų, mokslinių tyrimų ar įvertinimo, susijusių su tikruoju skystų sprogmenų panaudojimo orlaivyje pavojumi ir su tikrosios arba realios grėsmės buvimu, taip pat nebuvo atliktas poveikio įvertinimo tyrimas, kuris apimtų ir ekonominius bei pilietinių laisvių klausimus, kartu taikant būtinumo, proporcingumo ir veiksmingumo kriterijus,
1.
pabrėžia didžiulę kovos su terorizmu ir civilinės aviacijos saugumo didinimo tarptautiniu, Europos ir valstybių narių lygmenimis svarbą naudojant priemones, padėsiančias išvengti teroristų išpuolių prieš keleivius, orlaivius ir oro uostus pavojų bei padarinių ir sumažinti šiuos pavojus ir padarinius;
2.
visiškai remia Komisijos ketinimus, susijusius su šiais klausimais, ir atkreipia dėmesį į gerą Komisijos darbą, kuriuo mėginama nustatyti bendras ir suderintas Europos taisykles ir priemones, šitaip išsprendžiant problemą dėl skirtingų valstybių narių taisyklių, kurios nebūtų veiksmingos garantuojant tinkamą saugumą Europos Sąjungoje;
3.
pabrėžia, kad šios priemonės turėtų būti pagrįstos, proporcingos ir veiksmingos ir turėtų būti išlaikoma tinkama pusiausvyra tarp saugumo poreikio ir poveikio asmenų teisėms; mano, kad šiose priemonėse turėtų būti atsižvelgiama į realaus ir didelio pavojaus arba rizikos buvimą ir į tai, ar šis pavojus nuolatinis, ar laikinas, taip pat ar apima visą ES, ar tik tam tikrus konkretesnius taikinius (oro linijas, oro uostus, šalis ir kt.);
4.
mano, kad šios priemonės turėtų būti siūlomos ir dėl jų susitarta tik tinkamai surinkus tikslią informaciją ir įvertinus šių priemonių poveikį visoms suinteresuotoms šalims ir jų teisėms, taip pat įvykus labai atviroms ir skaidrioms diskusijoms su visomis suinteresuotomis šalimis ir kitomis institucijomis;
5.
negali nei paneigti, nei patvirtinti fakto, kad apribojimai dėl skysčių, nustatyti Komisijos reglamente (EB) Nr. 1546/2006, pagrįsti, proporcingi ir veiksmingi, nes priedas slaptas ir jame nepateikiama pakankamai ir įtikinamos informacijos apie tai, ar priemonės pagrįstos, ypač apie išpuolio orlaivyje, kuriame būtų panaudota skystų sprogmenų bomba, įvykdomumą, ar atlikta platesnio poveikio visuomenei analizė ir ar į šį poveikį atsižvelgta, ar galima buvo imtis kitų priemonių siekiant to paties rezultato, ypač atsižvelgiant į laiką ir tikslus, ar šiomis priemonėmis veiksmingai pasiekiamas tikslas;
6.
ragina Komisiją atlikti poveikio įvertinimą, atsižvelgiant į minėtuosius kriterijus ir parametrus, pvz., laisvą žmonių ir prekių judėjimą, vartotojų interesus, pilietines teises ir saugumą, ir pateikti Parlamentui ir visai visuomenei šią informaciją ir vertinimą;
7.
prašo Komisijos ir Civilinės aviacijos saugumo reguliavimo komiteto, kai bus persvarstomas Komisijos reglamentas (EB) Nr. 1546/2006 (tai vyksta kas šeši mėnesiai), atsižvelgiant į techninę pažangą, pasekmes oro uostų oro uostų darbui ir poveikį keleiviams, apsvarstyti kitas prieinamas galimybes, pvz.: reglamento atšaukimą, faktiškai leidžiamo turėti rankiniame bagaže skysčių kiekio persvarstymą, laikinųjų priemonių, atitinkančių paskelbtą pavojų, priėmimą, atsitiktine tvarka pasirenkamų į lėktuvą nešamų skysčių tikrinimo nustatymą, specialią kontrolę, skirtą konkretiems įtariamiesiems terorizmu arba atliekamą konkrečiuose oro uostuose, oro linijose, valstybėse narėse ir kt.;
8.
ragina Komisiją įvertinti galimybę paskatinti trečiąsias šalis pradėti naudoti saugias peršviečiamas pakuotes siekiant išspręsti problemas, susijusias su neapmuitinamų prekių, kurias vežasi tranzitu iš trečiųjų šalių vykstantys keleiviai, konfiskavimu; prašo Komisijos sudaryti dvišalius susitarimus su šalimis, kuriose oro uostų apsauga panaši į taikomą ES, kad nebūtų trikdomas laisvas prekių judėjimas; ragina Komisiją ypatingą dėmesį skirti technologijų, leidžiančių aptikti sprogmenis, moksliniams tyrimams ir vystymui;
9.
ragina Komisiją išaiškinti ir, jei reikia, nustatyti tvarką, pagal kurią asmenys nedelsiant ar vėliau galėtų užginčyti sprendimus ir sankcijas, kurių buvo imtasi vadovaujantis slaptojo priedo nuostatomis, taip pat nustatyti kreipimosi dėl teisinės pagalbos metodus ir išplatinti šią informaciją visuomenei ir keleiviams;
10.
mano, kad viso Reglamento (EB) Nr. 622/2003 priedo, taip pat šį priedą keičiančių priedų, priskyrimas slaptiems ir neskelbimas siekiant užkirsti kelią neteisėtam kišimuisi turėtų būti nedelsiant persvarstyti laikantis Europos bendrijos sutarties 252 straipsnio 2 dalies, pagal kurią numatoma privalomas ES teisės aktų skelbimas, taip pat laikantis Europos Sąjungos nuostatų dėl skaidrumo ir pagrindinio teisės principo, nes įstatymai, kurie liečia piliečius, turėtų būti skelbiami, tuo pat metu laikant techninius reikalavimus konfidencialiais, jei to reikia siekiant veiksmingai užtikrinti saugumą ir išvengti neteisėto kišimosi;
11.
paveda kompetentingoms institucijoms pareikšti oficialų protestą dėl šio įslaptinimo tarpinstituciniame komitete, įsteigtame pagal Reglamento (EB) Nr. 1049/2001 15 straipsnio 2 dalį; mano, kad pagal reglamentą dėl skysčių apribojimų padaryti priedo pakeitimai turėtų būti paskelbti, nes atsižvelgiant į juos atsiranda trečiųjų šalių pareigos ir prievolės, todėl jų negalima laikyti paprastomis techninėmis priemonėmis;
12.
mano, kad aviacijos saugumas – problema, apimanti transportą ir pilietines laisves, taip pat teisingumo ir vidaus reikalų klausimus, ir kad kompetentingi komitetai turėtų dirbti drauge, siekdami sustiprinti demokratinę parlamentinę kontrolę ir užtikrinti didžiausią skaidrumą;
13.
mano, kad svarbu užtikrinti, jog persvarstant Reglamentą (EB) Nr. 2320/2002 būtų visiškai atsižvelgiama į pareigas, atsirandančias pagal Reglamentą (EB) Nr. 1049/2002 dėl skaidrumo ir galimybės susipažinti su dokumentais, kad būtų aiškiau nurodoma, kokiomis sąlygomis su aviacijos saugumu susijusi informacija galėtų būti įslaptinama ir neskelbiama, ir prašo Komisijos taikyti šias sąlygas priedui siekiant, kad būtų užtikrinamas didžiausias skaidrumas ir paskelbiamos taisyklės, nustatančios keleivių pareigas;
14.
atkreipia dėmesį į tai, kad turėtų būti patobulinta Reglamentui (EB) Nr. 2320/2002 taikoma komitologijos procedūra, nes Parlamentas gali tik nustatyti, ar Komisija savo pasiūlyme viršijo savo įgaliojimus, bet negali kelti klausimų dėl šio dokumento turinio; pabrėžia, kad reikėtų rasti tinkamus sprendimus siekiant užtikrinti konfidencialių klausimų parlamentinę kontrolę vykdant komitologijos procedūrą; pabrėžia, kad būtina pradėti bendrus svarstymus dėl komitologijos procedūros atitikties demokratijos standartams;
15.
pabrėžia, kad Komisija paskelbė, jog nustatytos išsamios gairės dėl vienodo skysčių apribojimų ES taikymo, ir reikalauja pateikti daugiau informacijos šiais klausimais;
16.
ragina Komisiją nedelsiant įforminti suinteresuotų šalių aviacijos saugumo konsultacinę grupę siekiant, kad būtų tinkamai atsižvelgiama į suinteresuotų grupių šios srities, piliečių teisių ir vartotojų interesų specialistų nuomones;
17.
ragina Komisiją ateityje atsižvelgti į minėtuosius reikalavimus, t. y. kai šiuo metu aptariamos ar tikrinamos aviacijos saugumo priemonės (pvz., skaitytuvai, sumontuoti oro uostuose ir rodantys žmones nuogus, projektai, susiję su vadinamosiomis protingomis kameromis ir mikrofonais, nustatymas, pasitelkus radijo bangas (angl. RFID), ir kitos technologijos, skirtos žmonėms oro uoste ir lėktuvuose stebėti) bus svarstomos ir vėliau priimamos ES lygmeniu;
18.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams.
