16.4.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Willy Meyer Pleite, Helmuth Markov, Giusto Catania, Jens Holm, Ilda Figueiredo, Pedro Guerreiro
GUE/NGL frakcijos vardu
dėl 5-ojo Europos Sąjungos ir Lotynų Amerikos bei Karibų jūros regiono šalių aukščiausio lygio susitikimo Limoje
Europos Parlamento rezoliucija dėl 5-ojo Europos Sąjungos ir Lotynų Amerikos bei Karibų jūros regiono šalių aukščiausio lygio susitikimo Limoje
Europos Parlamentas ,
–
atsižvelgdamas į keturis aukščiausiojo lygio Lotynų Amerikos ir Karibų jūros bei Europos Sąjungos valstybių ir vyriausybių vadovų susitikimus, vykusius Rio de Žaneire (1999 m. birželio 28–29 d.), Madride (2002 m. gegužės 17–18 d.), Gvadalacharoje (2004 m. gegužės 28–29 d.) ir Vienoje (2006 m. gegužės 12–13 d.),
–
atsižvelgdamas į 2007 m. balandžio 20 d. Dominikos Respublikoje, Santo Domingo mieste vykusio Rio de Žaneiro grupės ir Europos Sąjungos XIII ministrų susitikimo metu parengtą bendrą komunikatą,
–
atsižvelgdamas į 2007 m. balandžio 19 d. Dominikos Respublikoje, Santo Domingo mieste, vykusio Europos Sąjungos trejeto ir Centrinės Amerikos šalių ministrų konferencijos (San Chosė dialogas) metu parengtą bendrą komunikatą,
–
atsižvelgdamas į 2005 m birželio 14–16 d. Limoje vykusios Europos Sąjungos ir Lotynų Amerikos XVII tarpparlamentinės konferencijos baigiamąjį aktą,
–
atsižvelgdamas į 2001 m. lapkričio 15 d. rezoliuciją dėl visuotinės partnerystės ir bendros strategijos plėtojant Europos Sąjungos ir Lotynų Amerikos santykius , ir į 2006 m. balandžio 27 d. rezoliuciją dėl tvirtesnės Europos Sąjungos ir Lotynų Amerikos partnerystės,
–
atsižvelgdamas į 2007 m. gruodžio 20 d. Europos ir Lotynų Amerikos šalių parlamentinės asamblėjos rezoliucijas,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi būsimas aukščiausiojo lygio Lotynų Amerikos ir Karibų jūros bei Europos Sąjungos valstybių ir vyriausybių vadovų susitikimas, greitai vyksiantis Limoje, turi būti proga pateikti konkrečių pasiūlymų, kurių laukia abu regionai, ir padėti suaktyvinti šių regionų veiksmus,
B.
kadangi ES ir Lotynų Amerikos atstovai savo V aukščiausiojo lygio susitikime, vyksiančiame Limoje gegužės 16 ir 17 d., ypatingą dėmesį skirs bendradarbiavimui tvaraus vystymosi, energetikos, klimato kaitos ir kitų su aplinka susijusių problemų srityse,
C.
kadangi ištekliai turi būti žvalgomi ir eksploatuojami paisant valstybių nepriklausomybės ir siekiant, kad energetinių išteklių turinčios šalys nebūtų apiplėštos ir nuskurdintos,
D.
kadangi skurdo lygis Lotynų Amerikoje didžiulis ir vis dar auga dėl to, kad vykdoma neoliberali ekonominė politika, ir kadangi iš 1, 3 mln. visiškame skurde gyvenančių asmenų 70 proc. yra moterys, kadangi skurdas yra pagrindinė migracijos priežastis,
E.
atsižvelgdamas į susirūpinimą keliančią pasaulinę finansinę krizę, kai daug Lotynų Amerikos šalių vis dar įsiskolinusios, ir į problemą įsigyti maisto produktų dėl pakilusių jų kainų,
F.
kadangi naujausia finansinės padėties raida patvirtina, jog su didelės rizikos hipotekomis susijusi krizė Jungtinėse Valstijose buvo tik požymis daug didesnės ir rimtesnės visą pasaulinę finansų sistemą apėmusios krizės, kurios padarinių pasaulio, įskaitant ES ir Lotynų Ameriką bei Karibų jūros regioną, ekonomikai šiandien dar negalima apskaičiuoti,
G.
su susidomėjimu atkreipdamas dėmesį į tai, kad vaduojantis iš tarptautinių finansinių institucijų įtakos buvo įsteigta Pietų bankas (isp. Banco del Sur) ir Pietų Amerikos tautų sąjunga (isp. UNASUR), taip pat į kitas vienijamąsias regionines iniciatyvas, skirtas socialinėms ir ekonominėms problemoms spręsti,
H.
kadangi svarbu, kad regioninės integracijos procesai vyktų paisant nacionalinio suverenumo ir valstybių lygybės ir būtų grindžiami ambicinga socialine politika, kad vyksant šiems procesams būtų atsižvelgiama į kiekvienos šalies, ypač į mažiausiai išsivysčiusių šalių, vystymosi poreikius, ir būtų skatinama tikra ES valstybių ir Lotynų Amerikos bei Karibų jūros regiono šalių konvergencija; kadangi pagal atitinkamus susitarimus turi būti teikiama pirmenybė taikai, visuomenių demokratizacijai, gyventojų socialinių teisių pažangai, ekonominių ir finansinių krizių sprendimui, aplinkos apsaugai ir kultūrinei įvairovei,
I.
kadangi pagal Pekino veiksmų platformą kaip veiksminga lyčių lygybės skatinimo strategija buvo įtvirtinta tai, kad vykdant visų sričių politiką atsižvelgiama į lyčių aspektą, ir kadangi šios gairės įpareigoja vyriausybes ir kitus veikėjus,
J.
kadangi išankstinė salyga siekiant lyčių lygybės yra gera moter ų sveikata, su reprodukcija ir seksualumu susijusios teisės,
K.
kadangi iš naujausių su vadinamąja Andų krize susijusių įvykių matyti, kad yra didelė rizika, jog ginkluotas konfliktas Kolumbijoje gali apimti visą regioną, reikšdamas didžiulį susirūpinimą dėl to, kad šis konfliktas vis didėja ir jam vykstant naudojama vis daugiau ginklų, dėl su juo susijusių gausių nužudymo atvejų, dingimo atvejų, visų pirma profsąjungų atstovų ir žmogaus teisių gynėjų, dėl to, kad sukarintų grupuočių ir saugumo pajėgų nariai žudo civilius gyventojus, taip pat dėl partizanų grupuočių (isp. guerilla) vykdomų išpuolių ir grobimų,
L.
kadangi svarbu, kad būtų užsimegztas abiejų regionų dialogas, kurio tikslas – tarpusavio pagalba ir bendradarbiavimas šiais klausimais,
1.
tikisi, kad būsimas aukščiausiojo lygio ES ir Lotynų Amerikos bei Karibų jūros regiono valstybių vadovų susitikimas, vyksiantis Limoje gegužės viduryje, duos konkrečių rezultatų labai svarbiais klausimais, pvz., abiejų šalių demokratijos plėtros, žmogaus teisių, migracijos, socialinės skolos, naujausios pasaulinės finansų krizės, aplinkos ir klimato kaitos, biologinės įvairovės, kultūrinės įvairovės išsaugojimo ir mažumų teisių klausimais;
2.
mano, kad tarptautinė finansinė krizė, kilusi Šiaurės Amerikos finansų sistemoje dėl spekuliacijos nekilnojamuoju turtu, yra naujausios finansinių spekuliacijų, neturinčių nieko bendra su realia ekonomika, krizės išraiška, taip pat darbuotojų atlyginimų nuvertėjimo ir skurdžiausių gyventojų perkamosios galios sumažejimo bei lėšų indėlio siekiant gauti banko kreditą, pvz., nekilnojamajam turtui įsigyti arba individualiam vartojimui, išraiška; mano, kad neleistina, jog dėl dabartinės finansų krizės labiausiai nukentėtų darbuotojai, o tie, kurie iš tikrųjų atsakingi už tai ir gavo naudos iš spekuliacinės politikos bei ekonomikos finansavimo, t. y. stambios ekonominės ir finansinės grupuotės, ir vėl nebūtų patraukti atsakomybėn;
3.
nepritaria nuostatai laikyti socialinį protestą nusikaltimu ir nepaisyti darbuotojų teisių ne tik Lotynų Amerikoje, bet ir Europoje, taip pat kai kuriais atvejais nuostatai varžyti išraiškos ir politinės raiškos laisvę; ragina Peru vyriausybę suteikti visas garantijas, kad vykstant oficialiam aukščiausiojo lygio valstybių vadovų susitikimui Limoje galėtų vykti trečiasis alternatyvus susitikimas (isp. EA3), kaip buvo ankstesnių susitikimų metu;
4.
griežtai smerkia prekybą žmonėmis ir ragina, kad už ją būtų atitinkamai baudžiama, tačiau kategoriškai atmeta mintį bausti emigrantus ir pritaria tam, kad žmonės galėtų laisvai judėti tarp dviejų regionų; ragina, kad būtų sustiprintas abiejų regionų bendradarbiavimas siekiant spręsti migracijos problemas ieškant taikių ir su socialiniu teisingumu susijusių sprendimų, o ne statant „tvirtoves“ ar sienas ir baudžiant emigrantus;
5.
džiaugiasi Rio de Žaneiro grupės valstybių vadovų aukščiausiojo lygio susitikimo, vykusio Santo Domingo mieste, rezultatais, kai susitikime dalyvaujantys valstybių vadovai išsprendė vadinamąją Andų krizę, pasmerkė valstybės suverenumo pažeidimus dėl trečiųjų šalių karinės intervencijos, atsisakė kurti sistemą, pagal kurią būtų sudaromas teroristų sąrašas, kaip daroma JAV, Kanadoje ir ES, ir pasisakė už tai, kad regiono vidaus konfliktai būtų sprendžiami derybų keliu;
6.
mano, kad derantis dėl asociacijos susitarimų reikėtų gerbti nacionalinį suverenumą ir visų valstybių lygybę, nes taip bus sudarytos galimybės abiem regionams iš tikrųjų suartėti laikantis regionų lygybės principo, kai deramasi dėl tokių punktų kaip politinis dialogas, bendradarbiavimas ir prekyba sąžiningomis sąlygomis ir siekiant abišalės naudos, grindžiamos papildomumu ir solidarumu, o ne taikant laisvosios prekybos susitarimų, kuriuos skatina pasirašyti JAV, pvz., CAFTA, modelį;
7.
ragina Komisiją atidžiai išklausyti kai kurių šalių prašymus, kad nebūtų steigiamos laisvosios prekybos zonos, kaip siūlo ES, o būtų sudaromi vienašaliai prekybos susitarimai; nepritaria laisvosios prekybos susitarimams ir ragina Komisiją ieškoti alternatyvų, pvz., apsiriboti tam tikrais klausimais, kaip palengvinti prekybą, ir patobulinti bendrąją preferencijų sistemą (SPG+), nes šios priemonės labiau priimtinos atsižvelgiant į daugelio besivystančių šalių ekonominę ir socialinę padėtį;
8.
ragina stiprinti strateginę dviejų regionų partnerystę siekiant dvigubo tikslo – gyventojų gerovės ir didinti regioninę integraciją atsižvelgiant į esamus ir šalių, ir abiejų regionų netolygumus;
9.
ragina valstybių vadovus ieškoti būdų, kaip išspręsti rimtą su maistu susijusią krizę, kuri daro įtaką gyventojams ir šalių nepriklausomybei maisto požiūriu, ir ragina priimti atitinkamus sprendimus, nes dabar jau žinoma, kokį didelį poveikį biokuras daro gyventojų mitybai ir klimato kaitai;
10.
mano, kad viešosios paslaugos būtinos siekiant kovoti su nelygybe, skurdu ir epidemijomis; mano, kad ypač svarbu, jog abu regionai imtų bendradarbiauti siekdami išsaugoti viešąsias paslaugas kaip pagrindinius demokratijos elementus;
11.
ragina, kad vykdant viešąją politiką būtų sukurta viešoji infrastruktūra, įranga ir paslaugos, kurios užtikrintų, kad visos moterys turėtų galimybę gauti švietimo seksualiniais ir reprodukcijos klausimais, įskaitant vaisingumo kontrolę, paslaugas ir kad būtų remiama motinystė ir tėvystė siekiant, kad moterys galėtų planuoti šeimą ir savo gyvenimą, ir būtų sudaromos visos sąlygos aktyviau dalyvauti lygiomis teisėmis;
12.
džiaugiasi, kad gyventojai, įskaitant vietos tautas, kovoja už tai, kad galėtų kontroliuoti savo gamtos išteklius, ypač už tai, kad turėtų prieigą prie vandens ir energijos, ir remia šią kovą, taip pat mano, kad turėti tokią prieigą yra pagrindinės žmogaus teisės;
13.
mano, kad reikia, jog Europos įgaliotiniai pareikštų, jog tvirtai remia Lotynų Amerikos ir Karibų jūros regiono vyriausybių veiksmus siekiant kontroliuoti, ar jų teritorijose veikiatys tarptautiniai koncernai iš Europos ir kitų šalių gerbia žmogaus, socialines ir aplinkos teises;
14.
mano, kad žemės ūkis vis dar labai svarbus daugeliui skurdžiausių gyventojų, įskaitant ir vietos indėnus, ir atkakliai teigia, kad labai svarbu suteikti galimybę turėti žemės vykdant žemės ūkio reformų programas; mano, kad vykstant dvišalėms ir daugiašalėms deryboms, kuriose dalyvauja abu regionai, pirmenybė turi būti teikiama nepriklausomybei ir saugumui maisto požiūriu, taip pat šeimos ir kooperacinio ūkininkavimo išlaikymui;
15.
džiaugiasi naujausiomis pastangomis vykdant Lotynų Amerikos regioninę integraciją, pvz., tuo, kad įsteigtas Pietų bankas (isp. Banco del Sur), kad imtasi iniciatyvos sudaryti aljansą Petrosur , sudarytas aljansas Petrocaribe ; teigiamai vertina, kad padaryta pažanga įgyvendinant valstybių sąjungos „Bolivaro alternatyva Amerikai“ (isp. ALBA) projektą, kuris apima visą Lotynų Amerikos tautų gyvenimą ir visapusiško vystymosi modelį, grindžiamą solidarumo, bendradarbiavimo, papildomumo, tautų suverenumo principais, pagal kurį prekyba laikoma priemone, o ne tikslu ir kurį taikant svarbiausia žmogus;
16.
mano, kad svarbu, jog dviejų regionų fondas, kurį pasiūlė įkurti Europos Parlamentas, padėtų panaikinti dabartinius socialinius skirtumus, kurie yra nuolatinė problema;
17.
smerkia su oligarchais, kurie suinteresuoti monopolizuoti gamtos išteklius, priklausančius visiems Bolivijos gyventojams, susijusių sluoksnių bandymus atskirti Boliviją; primena, kad ir Bolivijos rinkimų institucijos, ir specialusis Jungtinių Tautų pranešėjas Rodolfo Stavenhagen paskelbė, kad šių sluoksnių organizuoti referendumai neteisėti;
18.
reiškia didelį susirūpinimą tuo, kad pasaulio saugumas nuolat siejamas su JAV saugumu, todėl jos siekia išlaikyti karines bazes visame pasaulyje ir dėl to išlaidos karinėms reikmėms 2007 m. buvo didžiausios nuo II pasaulinio karo pabaigos; reiškia susirūpinimą tokiu didėjančiu militarizmu, kuriam vadovauja JAV ir prie kurio prisijungė ES; vienas iš minėtojo reiškinio pavyzdžių – priešraketinis skydas, kuris bus statomas Čekijos Respublikoje ir Lenkijoje; reikalauja, kad abiejuose regionuose būtų uždarytos užsienio karinės bazės;
19.
kartoja savo įsipareigojimą siekti Jungtinių Tautų chartijoje nustatytų tikslų ir laikytis joje įtvirtintų principų; kartoja savo sprendimą remti visas pastangas siekiant apginti visų valstybių suverenumą ir lygybę, gerbti jų teritorinį vientisumą ir politinę nepriklausomybę, negrasinti ir nenaudoti jėgos palaikant tarptautinius santykius, jei tai neatitinka Jungtinių Tautų tikslų ir principų, ir toliau spręsti visus ginčus taikiomis priemonėmis ir laikantis teisingumo principo bei nacionalinės teisės;
20.
kartoja, kad pritaria politiniam ir derybų keliu pasiektam konflikto Kolumbijoje sprendimui; remia valstybių, pvz., Prancūzijos ir Venesuelos, pastangas padėti keičiantis Kolumbijos sukilėlių grupuotės FARC įkaitais ir kaliniais; smerkia organizuoto nusikalstamumo įtaką valstybinėms jėgoms; smerkia Kolumbijos kariuomenės ataką prieš grupuotę FARC, surengtą Ekvadoro teritorijoje, nes tai – Ekvadoro suverenumo ir tarptautinės teisės pažeidimas ir dėl to gali susiklostyti padėtis, kai gali kilti regioninė krizė;
21.
džiaugiasi, kad 2008 m. sausio mėn. buvo įsteigta Tarptautinė kovos su nebaudžiamumu Gvatemaloje komisija (isp. CICIG), nes jos įsteigimas – vertinga galimybė siekiant, kad ši šalis, padedama tarptautinės bendruomenės, grįžtų į demokratijos kelią, vėl pradėtų taikyti teisinės valstybės principą ir ginti žmogaus teises; pabrėžia, kad CICIG įsteigimas yra sektinas pavyzdys visoms valstybėms, susiduriančioms su nebaudžiamumu; apgailestauja, kad praėjus penkiems mėnesiams nuo jos įsteigimo nėra tyrimų rezultatų, nes tam tikri teisingumo sektoriai sunaikinti; pabrėžia, kad svarbu, jog ES remtų Tarptautinį kovos su nebaudžiamumu Gvatemaloje teismą, kaip dviejų regionų institucijų bendradarbiavimo pavyzdį;
22.
reiškia susirūpinimą tuo, kaip veikia kai kurios Lotynų Amerikos rinkimų sistemos, pvz., Salvadoro, pagal kurias neužtikrinama, kad balsuojant gyvenamojoje vietoje būtų remiamasi tikrais gyventojų surašymo duomenimis ir patikimais tapatybės pažymėjimais; reikalauja, kad ES išnagrinėtų galimybę įteisinti naująjį Salvadoro rinkimų įstatymą ir stebėti rinkimus šioje šalyje siekiant padėti užtikrinti, kad 2009 m. rinkimai vyktų laikantis skaidrumo ir nešališkumo principų;
23.
smerkia Salvadoro Respublikos aukščiausiojo teisingumo teismo 2007 m. spalio 16 d. sprendimą, kad TDO konvencija Nr. 87 dėl teisės jungtis į profesines sąjungas netaikytina; ragina Komisiją reikalauti, kad šios konvencijos taikymas būtų pagrindinė sąlyga siekiant pažangos derybose dėl ES ir Centrinės Amerikos asociacijos susitarimo;
24.
griežtai nepritaria tam, kad būtų taikomos vienašalės korekcinės ir išorės poveikio priemonės, prieštaraujančios tarptautinei teisei ir visuotinai pripažintoms laisvosios prekybos normoms; mano, kad tokie veiksmai kelia grėsmę daugiašališkumui; primena Jungtinių Tautų Generalinės Asamblėjos (JTGA) rezoliuciją A/RES/62/3 ir tai, kad ji nepritarė Helmso ir Burtono įstatymo nuostatoms;
25.
prašo išlaisvinti jau dešimt metų JAV kalinčius penkis Kubos piliečius, kurie buvo sulaikyti savavališkai, kaip pareiškė pats Jungtinių Tautų Asamblėjos Žmogaus teisių komitetas; smerkia tai, kad jie kalinami ir izoliuoti pasibaisėtinomis sąlygomis ir kad artimiesiems draudžiama juos lankyti, o tai akivaizdžiai pažeidžia žmogaus teises ir pačios JAV įstatymus;
26.
paveda Pirmininkui perduoti šią rezoliuciją Europos Sąjungos Tarybai, Komisijai, valstybių narių parlamentams ir Lotynų Amerikos ir Karibų jūros valstybių narių parlamentams, 5-ojo ES ir Lotynų Amerikos šalių aukščiausio lygio susitikimo pirmininkui, Europos ir Lotynų Amerikos šalių parlamentinei asamblėjai, Lotynų Amerikos parlamentui, Centrinės Amerikos parlamentui, Andų parlamentui ir Pietų Amerikos bendrosios rinkos (Mercosur) parlamentui.
