Šią savaitę Parlamente: 2009 m. vasario 2-5 d. EP plenarinė sesija Strasbūre Šią savaitę Parlamente: 2009 m. vasario 2-5 d. EP plenarinė sesija Strasbūre
Svarbiausios šios sesijos temos – energetika, klimato kaita, imigracija ir užsienio reikalai.
ES raginama pasirūpinti Baltijos šalių energetikos integravimu (Svarstymas: 2009-02-02. Balsavimas: 2009-02-03) ES turi parengti planą, kaip elgtis nutrūkus energijos išteklių tiekimui. Ji taip pat turi užtikrinti energetikos jungtis, ypač atkirstuose regionuose – tokiuose kaip Baltijos šalys. Tai sakoma Europos Parlamento balsavimui teikiamoje ataskaitoje. Šioje sesijoje Parlamentas taip pat aptars dujų tiekimo krizės padarinius. Klimato kaitos pažabojimas turi būti ES prioritetas (Svarstymas ir balsavimas: 2009-02-04) Siekdama sustabdyti klimato kaitą, ES turėtų įsipareigoti iki 2020 m. nuo 25 iki 40 proc. sumažinti šiltnamio efektą sukeliančių dujų išlakas, taip pat iki to laiko penktadaliu padidinti energetikos efektyvumą. Tai sakoma laikinojo Europos Parlamento klimato kaitos komiteto galutinėje ataskaitoje. Dėl jos Parlamentas balsuos trečiadienį. ES numatys privalomas sankcijas nelegalių imigrantų darbdaviams (Svarstymas: 2009-02-03. Balsavimas: 2009-02-04) Europos Parlamento balsavimui teikiama direktyva įpareigos ES šalis taikyti sankcijas nelegalių migrantų darbdaviams. Ji perkels didžiausią dalį atsakomybės už tokį darbą nuo imigrantų ant darbdavių pečių. Dėl šio klausimo pasiektas sutarimas su ES Taryba. Palestinos prezidentas M. Abbas kalbės Europos Parlamente (Iškilmingas posėdis: 2009-02-04) Trečiadienio vidurdienį Strasbūre vyksiančioje Europos Parlamento plenarinėje sesijoje kalbą pasakys Palestinos Savivaldos lyderis Mahmud Abbas. Siūloma numatyti baudžiamąją atsakomybę už lytinius nusikaltimus prieš vaikus (Svarstymas ir balsavimas: 2009-02-03) Europos Parlamento balsavimui teikiamoje ataskaitoje raginama ES mastu numatyti baudžiamąją atsakomybę už lytinius nusikaltimus prieš vaikus. Tokiems priskirtinas ir vaikų viliojimas internetu siekiant lytiškai pasitenkinti, pokalbių svetainių pedofilams ir panašių interneto paslaugų teikimas, taip pat vykimas už ES ribų turint tikslą lytiškai išnaudoti vaikus. Neteisėta CŽV veikla Europoje: kas nuveikta po Europos Parlamento išvadų? (Svarstymas: 2009-02-03. Balsavimas kitoje sesijoje) JAV Centrinės žvalgybos valdybos (CŽV) lėktuvai įvykdė daugiau kaip tūkstantį skrydžių Europos oro erdve, o slaptos terorizmu įtariamų asmenų kalinimo vietos galėjo būti įrengtos ir ES šalyse, – 2007 m. konstatavo Europos Parlamentas. Jis taip pat sukritikavo kai kurių ES šalių pasyvumą šiuo klausimu. Šioje sesijoje Parlamentas aptars, kokių priemonių imtasi atsakant į šias išvadas. Rezoliucija šiuo klausimu numatyta kitoje sesijoje, tuo tarpu dabar EP balsuos dėl rezoliucijos apie Gvantanamo kalinių perkėlimą. Raginama pripažinti darbu vaikų ir senelių priežiūrą namie (Svarstymas: 2009-02-02. Balsavimas: 2009-02-03) Europos Parlamento balsavimui teikiamoje ataskaitoje raginama laikytis vienodo požiūrio į moteris ir vyrus, taip pat pripažinti darbu vaikų ir senelių priežiūrą namie. Europarlamentarai priduria, jog „neturi būti jokios tiesioginės ar netiesioginės diskriminacijos dėl lyties, ir jokiu būdu – dėl motinystės, turimų šeimyninių pareigų ar šeiminės padėties“. Savo ruožtu jie ragina pagerinti vyresnių žmonių padėtį visuomenėje ir požiūrį į juos. Tobulinamos pašarų pardavimo ir ženklinimo taisyklės (Svarstymas ir balsavimas: 2009-02-05) Po 2002 m. kempinligės protrūkio ES pareikalavo kombinuotųjų pašarų etiketėse išvardyti jų gamybos žaliavas nurodant jų tikslią procentinę svorio dalį. Dabar to nebebus reikalaujama – pakaks išvardinti žaliavas mažėjančia tvarka pagal svorį. Europarlamentarai susirūpinę Latvijos nepiliečių politinėmis teisėmis (Svarstymas be balsavimo: 2009-02-03) EP Peticijų komitetas gavo daug peticijų, kurių autoriai siekia, kad vadinamiesiems Latvijos nepiliečiams – asmenims, kurie neturi nei Latvijos, nei kitos šalies pilietybės – būtų suteikta teisė balsuoti vietos rinkimuose. Antradienio vakarą keturių EP frakcijų atstovai žodžiu paklaus Europos Komisijos apie jos nuomonę šiuo klausimu ir numatomus veiksmus. Rezoliucija nenumatyta.
20090202INS47910 Sesijos apžvalga Tiesioginė posėdžių transliacija internetu Sesijos darbotvarkė ir dokumentai