Klausimas, į kurį atsakoma raštu, Nr. P-011315/2010
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. sausio 18 d.)
Tema: Transporto jungčių projektų įgyvendinimas Baltijos regione
Baltijos regiono šalys energetikos ir transporto srityje išlieka labiausiai izoliuotos Bendrijos mastu ir yra sunkiai pasiekiamos visoms ES valstybėms narėms. Tai parodė prasidėjusi oro susisiekimo krizė, kurią sukėlė Islandijos ugnikalnis. Dėl nepakankamai išvystytos geležinkelių transporto infrastruktūros šio regiono gyventojai liko be menkiausių susisiekimo alternatyvų. Tai, savaime suprantama, mažina šio regiono patrauklumą ir prieinamumą.
Ar Komisija nemano, kad reikia imtis visų įmanomų priemonių siekiant užtikrinti prioritetinių transporto jungčių projektų įgyvendinimą Baltijos šalių regione? Norėčiau sužinoti Komisijos nuomonę, ar pakankamai bendradarbiauja šiuose projektuose dalyvaujančių valstybių narių atsakingos institucijos? Ar įmanoma laiku pasiekti Baltijos jūros strategijoje iškeltus šios srities tikslus?