P7_TA(2010)0032
Madagaskaras
B7-0099 , 0100 , 0101 , 0102 , 0103 ir 0104/2010
2010 m. vasario 11 d. Europos Parlamento rezoliucija dėl padėties Madagaskare
Europos Parlamentas
, –
atsižvelgdamas į Kotonu susitarimo 8 ir 9 straipsnius dėl politinio dialogo ir dėl žmogaus teisių pagarbos,
–
atsižvelgdamas į 2009 m. gruodžio 3 d. Luandoje priimtą AKR ir ES jungtinės parlamentinės asamblėjos rezoliuciją,
–
atsižvelgdamas į savo ankstesnes rezoliucijas dėl Madagaskaro ir, ypač į 2009 m. gegužės 7. d. rezoliuciją dėl padėties Madagaskare,
–
atsižvelgdamas į tai, kad sustabdyta Madagaskaro narystė Pietinės Afrikos vystymosi bendrijoje ir Afrikos Sąjungoje,
–
atsižvelgdamas į 2010 m. vasario 2 d. Afrikos Sąjungos, kuri paragino, kad „neteisėtas Madagaskaro režimas nutrauktų bandymus primesti vienašališkus krizės sprendimus“, ir kuri dar kartą patvirtino, kad „būtina sukurti įprastinio pereinamojo laikotarpio institucijas pagal Maputu chartiją ir ją papildantį Adis Abebos aktą“, poziciją,
–
atsižvelgdamas į 2010 m. sausio 15 d. Pietinės Afrikos vystymosi bendrijos saugumo ir gynybos organo, kuris paragino tarptautinę bendruomenę „atmesti Andry Rajoelinos, kuris siekia pereiti prie valdžios pasidalijimo susitarimų sudarymo ir parlamento rinkimų surengimo kovo mėn., projektus“, poziciją,
–
atsižvelgdamas į Jungtinių Amerikos Valstijų sprendimą dėl politinės padėties leisti Madagaskarui naudotis Afrikos šalių augimo ir galimybių įstatymo teikiamais privalumais,
–
atsižvelgdamas į 2009 m. rugpjūčio 8–9 d. Maputu susitarimais ir jį papildančiu 2009 m. lapkričio 6 d. Adis Abebos aktu, kurį pasirašė keturi Madagaskaro politinių judėjimų vadovai,
–
atsižvelgdamas į Darbo tvarkos taisyklių 122 straipsnio 5 dalį,
A.
atsižvelgdamas į nuolatinį politinį nestabilumą, kuris nesiliauja nuo perversmo, ir kuris Madagaskarą įstūmė į socialiniu ir ekonominiu, bei humanitariniu požiūriu nepalankią padėtį,
B.
kadangi 2009 m. gruodžio 18 d. kariuomenės remiamas Madagaskaro vadovas Andry Rajoelina pasitraukė iš derybų dėl valdžios pasidalijimo, vykusių su Madagaskaro politiniais judėjimais,
C.
kadangi 2009 m. gruodžio 18 d. A. Rajoelina buvusį karininką pulkininką Albertą Camillį Vitalį paskyrė ministru pirmininku,
D.
kadangi opoziciniai judėjimai, įskaitant vadovaujamus buvusio prezidento Marco Ravalomananos, pasmerkė pulkininko Alberto Camillio Vitalio paskyrimą ministru pirmininku, kaip neteisėtos valdžios neteisėtą aktą,
E.
atsižvelgdamas į įprastais tapusius žmogaus teisių pažeidimus, parlamento narių, dvasininkų ir pilietinės visuomenės narių persekiojimą ir sulaikymą, taip pat į bažnyčių plėšimą ir spaudos bauginimą,
F.
kadangi tarptautinė bendruomenė paskatino krizės sprendimą derybų būdu, kuris šiuo metu tyčia blokuojamas, o esamas neteisėtas režimas toliau nepaiso tarptautinės bendruomenės,
G.
kadangi 2009 m. liepos 6 d., pirmadienį, taikydama Kotonu susitarimo 96 straipsnį Europos Sąjunga pradėjo konsultacijų su Madagaskaru procesą, tuo pradėdama dialogą, kuriuo siekiama tinkamai išspręsti šalies politines problemas,
H.
kadangi būtina, kad Madagaskaro žmonės galėtų patys pasirinkti savo ateitį ir savarankiškai apsispręsti,
I.
kadangi esamas neteisėtas režimas monopolizuoja vykdomąją ir teisėkūros galias, teismų sistemą ir žiniasklaidą,
J.
kadangi A. Rajoelina pareiškė apie savo siekį vienašališkai organizuoti parlamento rinkimus nepaisydamas rinkimų kalendoriaus ir nesurengus konsultacijų su Madagaskaro žmonėmis, kaip numatyta Maputu chartijoje ir ją papildančiame Adis Abebos akte,
K.
kadangi, pasak TVF, Madagaskarui skiriama donorų parama sudarė 50 proc. nacionalinio biudžeto, o ES sustabdė savo vystymosi paramos finansavimą, kol bus rastas demokratinis dabartinės krizės sprendimas,
L.
kadangi didesnė gyventojų dalis gyvena išleisdama mažiau nei 1 dolerį per dieną, 7 000 vaikų kenčia nuo labai nepakankamos mitybos ir kadangi nuo politinės krizės pradžios padėtis pablogėjo,
M.
kadangi vyriausybė išleido dekretą, legalizuojantį neapdirbtos medienos, ruošiamos iš rūšių, kurioms gresia išnykimas, eksportą keliant pavojų šalies biologinei įvairovei, kuri gali būti visam laikui prarasta,
1.
dar kartą pakartoja, kad griežtai smerkia A. Rajoelina valdžią Madagaskare užėmimo procesą šiurkščiai pažeidžiant Madagaskaro konstitucijos nuostatas, todėl jo niekaip kitaip negalima įvardyti, kaip tik perversmu;
2.
griežtai smerkia A. Rajoelinos sprendimą panaikinti Eugeno Mangalazos skyrimą ministru pirmininku, juo tapusio 2009 m. spalio mėn. visoms politinėms partijoms sudarius valdžios pasidalijimo susitarimą;
3.
griežtai smerkia A. Rajoelinos sprendimą boikotuoti gruodžio mėn. Maputu vykusį trečiąjį derybų raudą ir pasitraukti iš diskusijų dėl valdžios pasidalijimo;
4.
ragina nedelsiant įgyvendinti Maputu ir Adis Abeboje sudarytus susitarimus, kuriais būtų atkurta konstitucinė vyriausybė;
5.
smerkia sistemines opozicijos represijas, žiniasklaidos cenzūrą ir žurnalistų bauginimą ir sisteminius sulaikymus, civilių gyventojų, politikų sulaikymus ir kankinimus ir daugelio asmenų kalinimą nepateikiant kaltinimų ir nežinomose vietose; ragina nedelsiant iš besąlygiškai išlaisvinti visus politinius kalinius ir panaikinti prieš juos pradėtas teisines procedūras;
6.
reiškia gilų susirūpinimą dėl to, kad be žinios dingo daugelis šimtų asmenų, iš jų apie šimtą vaikų ir nepilnamečių;
7.
reikalauja pradėti nepriklausomą tarptautinį tyrimą dėl visų politinių žmogžudysčių Madagaskare, visų žmogaus teisių pažeidimų ir visų saugumo ir karinių pajėgų įvykdytų represinių veiksmų;
8.
nepritaria bet kokiam A Rajoelinos bandymui 2010 m. kovo mėn. vienašališkai surengti rinkimus ir remia tik rinkimus, kuriuos parengtų bendra ir visas šalis įtraukianti vyriausybė, numatyta Maputu chartijoje ir ją papildančiame Adis Abebos akte, ir kurie vyktų laikantis rinkimų kalendoriaus bei po konsultacijų su Madagaskaro žmonėmis; todėl ragina Komisiją ir valstybes nares rinkimų stebėjimo misiją siųsti tik laikantis Maputu ir Adis Abebos susitarimų;
9.
yra įsitikinęs, kad Maputu susitarimas ir jį papildantis Adis Abebos aktas dėl Madagaskaro yra vienintelis galimas Madagaskaro politinės krizės sprendimo būdas; mano, kad konstruktyvus dialogas yra vienintelis tvarus būdas pasiekti politinį krizės sprendimą;
10.
ragina greitai įgyvendinti ginkluotų grupuočių nuginklavimo ir paleidimo procesą siekiant atkurti respublikos kariuomenę;
11.
ragina, kad tuo atveju, jei būtų nesilaikoma Maputu ir Adis Abeboje prisiimtų įsipareigojimų, būtų imamasi atskirų asmeninių ir tikslinių sankcijų prieš esamus pereinamojo laikotarpio institucijos vadovus, kurie tyčia stabdytų procesą;
12.
ragina iškelti baudžiamąsias bylas įtariamiesiems asmeninio ir visuomeninio turto bei gamtinių Madagaskaro išteklių plėšimu; ragina visas Madagaskaro laikinąsias vyriausybes nesudaryti jokių susitarimų ar sutarčių su kitomis šalimis ar bendrovėmis dėl gamtinių išteklių ir nacionalinio paveldo prieš įvykstant rinkimams ir kol Madagaskaro gyventojai nesuteiks teisėto mandato naujajai vyriausybei;
13.
ragina tarptautinę bendruomenę ir Europos Sąjungą Madagaskaro žmonėms suteikti humanitarinę pagalbą; primena, kad laipsniškas bendradarbiavimo su Madagaskaru programų atkūrimas priklauso nuo bendros ir visas šalis įtraukiančios vyriausybės pereinamojo laikotarpio institucijų įsteigimo pagal Maputu chartiją ir ją papildantį Adis Abebos aktą, taip pat nuo to, ar bus visapusiškai laikomasi visų demokratijos ir pagrindinių teisių principų;
14.
remia buvusio Mozambiko Respublikos prezidento, Pietinės Afrikos vystymosi bendrijos šio proceso derybų tarpininko Joachimo Chissano pastangas; taip pat ragina keturių Madagaskaro politinių judėjimų vadovus nedelsiant sugrįžti prie derybų stalo susitarti dėl politinės darbotvarkės, kad 2010 m. būtų surengti teisingi, demokratiniai ir skaidrūs rinkimai;
15.
ragina Afrikos Sąjungą, Pietinės Afrikos vystymosi bendriją ir tarptautinę kontaktinę grupę pereinamojo laikotarpio procesą užbaigti geru rezultatu;
16.
ragina Komisiją pranešti Europos Parlamentui apie pagal Kotonu susitarimo 96 straipsnį vykstančio konsultacijų su Madagaskaru proceso eigą;
17.
paveda Pirmininkui perduoti šią rezoliuciją Komisijos pirmininko pavaduotojai-vyriausiajai įgaliotinei, Europos Komisijai, Europos Sąjungos Tarybai, AKR ir ES Tarybai, Jungtinių Tautų Generaliniam Sekretoriui, Pietinės Afrikos vystymosi bendrijai, prezidentui Joaquimui Chissanui ir Afrikos Sąjungos komisijai.
