Klausimas, į kurį atsakoma žodžiu, Nr. O-000069/2011
Tarybai
Darbo tvarkos taisyklių 115 straipsnis
Rui Tavares
GUE/NGL frakcijos vardu Tema: Tinkamas atsakas į migracijos srautus Šiaurės Afrikoje bei Viduržemio jūros pietų regione
Politinių perversmų Šiaurės Afrikoje banga buvo palydėta migracijos srautų, nes žmonės bėgo nuo nestabilumo ir prievartos, o tai ypač pasireiškė Libijos atveju. Iki šiol šie srautai apsiribojo regionu (Tunisas, Egiptas ir Alžyras). Tačiau, keli tūkstančiai asmenų (o būtent – Tuniso ir, pastaruoju metu, Eritrėjos gyventojai) taip pat atvyko prie Lampedūzos krantų.
Kadangi šie veiksmai reikalauja tiek kaimyninių šalių, tiek ir ES valstybių solidarumo, ar Taryba gali paaiškinti:
1. Ką ji ketina daryti siekiant padėti regiono šalims suvaldyti padėtį bei remti tuos, kurie negali palikti regiono ir kuriems gali būti reikalinga tarptautinė apsauga?
2. Atsižvelgiant į kritinę migrantų ir pabėgėlių padėtį Lampedūzos saloje bei Evros regione, ko ji ketina imtis siekiant priversti Italiją ir Graikiją vykdyti 2001 m. Laikinos apsaugos direktyvą (2001/55/EB) bei 2003 m. Priėmimo direktyvą (2003/9/EB)?
3. Atsižvelgiant į ypač sunkią be palydos esančių į Lampedūzą atvykusių nepilnamečių padėtį, ko ji ketina imtis siekiant užtikrinti pakankamą tokių asmenų apsaugą?
4. Ko ji ketina imtis pabėgėlių perkėlimo ES bei tarp skirtingų valstybių narių atžvilgiu, ypač prieglobsčio prašytojų, kuriems reikalinga tarptautinė apsauga, atveju?
5. Ko ji ketina imtis siekiant valstybėse narėse sukurti veiksmingesnius solidarumo mechanizmus?
6. Ko ji ketina imtis ilgesniame laikotarpyje siekiant užtikrinti, kad iki 2012 m. ES bendra prieglobsčio sistema taptų realybe?
