9.11.2011 B7-0580/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl būsimo ES ir JAV aukščiausiojo lygio susitikimo ir Transatlantinės ekonomikos tarybos susitikimo
Sarah Ludford
,
Olle Schmidt
,
Gesine Meissner
,
Marietje Schaake
ALDE frakcijos vardu
PE472.791v01-00 B7‑0580/2011 Europos Parlamento rezoliucija dėl būsimo ES ir JAV aukščiausiojo lygio susitikimo ir Transatlantinės ekonomikos tarybos susitikimo
Europos Parlamentas ,
– atsižvelgdamas į savo ankstesnes rezoliucijas dėl transatlantinių santykių,
– atsižvelgdamas į Darbo tvarkos taisyklių 110 straipsnio 2 dalį,
A. kadangi ES ir JAV vadovaujasi tokiomis pačiomis laisvės, demokratijos, žmogaus teisių ir atviros visuomenės kūrimo vertybėmis, todėl šios šalys turi abipusį interesą ir atsakomybę dirbti kartu sprendžiant finansinės krizės, klimato kaitos, terorizmo ir branduolinio nusiginklavimo problemas;
B. kadangi sprendžiant daugumą pasaulinio masto problemų užsienio politikos, saugumo, plėtros ir aplinkos apsaugos srityse yra būtini bendri veiksmai bei transatlantinis bendradarbiavimas; tačiau, kadangi dabartinė ekonominė krizė tampa svarbiausia šių dienų problema;
C. kadangi ES ir JAV kartu paėmus sudaro pusę pasaulio ekonomikos, o jų 4,28 trilijono JAV dolerių vertės bendradarbiavimas yra stambiausia, labiausiai integruota ir ilgiausiai trunkanti ekonominė partnerystė pasaulyje bei pagrindinis ekonomikos klestėjimo variklis;
D. kadangi ES ir JAV, nors ir toliau išlieka dvejomis stipriausiomis pasaulio ekonomikos jėgomis, susiduria su rimtomis problemomis, kurių atsiranda dėl finansinės krizės ir didėjančios konkurencijos su besiformuojančios ekonomikos ir BRIC šalimis, o abiejų šalių prioritetas yra augimas bei darbo vietų kūrimas;
E. kadangi tiek Europoje, tiek ir JAV besitęsianti finansinė ir ekonominė krizė kenkia mūsų ekonomikų stabilumui ir gerovei bei mūsų piliečių gerbūviui, o norint įveikti šią krizę kaip niekada anksčiau reikalingas glaudesnis Europos ir JAV ekonominis bendradarbiavimas;
F. kadangi būtina stiprinti atitinkamus ryšius bei dialogą dėl transatlantinį poveikį turinčių teisės aktų visose ES ir JAV sprendimų priėmimo sistemos pakopose;
G. kadangi būtinybė užtikrinti laisvę ir saugumą savo šalyje neturėtų būti įgyvendinama paaukojant esminius piliečių laisvių principus bei laikantis bendrųjų žmogaus teisių standartų;
Ekonominė ir finansinė krizė
1. atkreipia dėmesį, kad dabartinė krizė yra didžiausias pasaulinis nuosmukis nuo pat didžiosios depresijos laikų, o turimos ekonomikos ir finansų valdymo struktūros krizės pradžioje tiek pasauliniu mastu, tiek ir ES arba JAV mastu, nesuteikė pasaulinei finansų sistemai pakankamai stabilumo; mano, kad augant ekonomikos ir finansų rinkų tarpusavio priklausomybei, būtina stiprinti bendradarbiavimą makroekonomikos politikos ir didžiųjų šalių ekonomikos priežiūros srityje; primygtinai reikalauja, kad ES spręstų savo atstovavimo TVF problemą bei pritaria pirmininko M. Barroso pranešimui dėl pasiūlymo dėl bendro atstovavimo euro zonai už ES ribų;
2. ragina Europos Sąjungą ir Jungtines Valstijas dirbti kartu su Kinija, siekiant išspręsti pasaulinį ginčą dėl valiutos keitimo kursų neįgyvendinant protekcinių ar baudžiamųjų priemonių; mano, kad ES valstybės narės susiduria su rinkos spaudimu, kuris skiriasi nuo JAV patiriamo spaudimo, ypač kalbant apie vyriausybines obligacijas ir pinigų sąjungos buvimą; ragina Jungtines Valstijas įgyvendinant savo vidaus pinigų politiką nesunkinti padėties dėl valiutos keitimo kursų pasaulinės pusiausvyros;
3. pabrėžia, kad yra svarbu stiprinti finansų rinkos reguliavimo dialogą tarp naujai įsteigtų ES institucijų ir JAV institucijų siekiant koordinuoti reguliuojančių įstaigų požiūrį, nustatyti trūkumus ir stiprinti konvergenciją, įskaitant Bazelio kapitalo reikalavimus;
Tarptautinė prekyba
4. yra įsitikinęs, kad transatlantinė dvišalė prekyba turi didelį potencialą paskatinti ekonomikos augimą; todėl ragina ES ir JAV administracijas sukurti ir pradėti bendrą transatlantinę darbo vietų kūrimo ir plėtros iniciatyvą, įskaitant išliekančių netarifinių prekybos ir investicijų barjerų šalinimo gaires bei laisvosios prekybos zonas, kuriose pagamintoms prekėms taikomi nuliniai tarifai;
5. ragina Komisiją ir JAV įsipareigoti tiek dvišaliuose, tiek daugiašaliuose forumuose kovoti su pasauline protekcionizmo tendencija ir sukurti ankstyvo perspėjimo mechanizmą, kuriuo būtų atgrasoma nuo protekcionizmo dvišaliuose santykiuose;
6. pabrėžia būtinybę stiprinti Transatlantinės ekonominės tarybos procesą siekiant įgyvendinti šiuos tikslus, įskaitant bendrų standartų naujose reguliavimo srityse (pvz. nanotechnologijos) arba būsimuose ekonomikos sektoriuose (pvz. elektra varomų transporto priemonių technologijos) kūrimą, nes ES ir JAV bendradarbiavimas reguliavimo standartų panaudojimo bei kovos su gaminių klastotėmis srityse yra be galo svarbus norint sustiprinti transatlantinę rinką ir palengvinti pasaulinę prekybą;
7. primena tiesioginių užsienio investicijų svarbą transatlantiniuose santykiuose ir mano, kad Komisija bei JAV turėtų pasinaudoti šiuo aukščiausiojo lygio susitikimu ir patvirtinti bendrus investavimo principus;
8. džiaugiasi dėl ilgai trukusių PPO diskusijų pabaigos ir mano, kad jos turėtų būti panaudotos kaip pagrindas naikinant likusias kliūtis prekybai; primygtinai reikalauja JAV laikytis sprendimo dėl nulinio nustatymo tvirtinant antidempingo priemones, leisti visų ES kilmės jautienos gaminių importą ir susilaikyti nuo reikalavimo „pirkite amerikietišką prekę“;
9. 2011 m. gruodį numatytos ministrų konferencijos metu primygtinai ragina JAV stengtis sėkmingai užbaigti šiuo metu vykdomas derybas dėl patekimo į rinką (PPO Viešųjų pirkimų susitarimas); primena atvirų viešųjų pirkimų rinkų svarbą transatlantinei prekybai, kuo būtų sudaromos vienodos sąlygos tiekėjams, o ypač mažajam ir vidutiniam verslui; pabrėžia Viešųjų pirkimų susitarimo svarbą užtikrinant tokią atvirą ir subalansuotą prieigą prie abiejų rinkų;
10. ragina JAV siekti pažangos stiprinant viso JAV Smulkiojo verslo įstatymo skaidrumą; pabrėžia svarbą JAV pamažu naikinti Smulkiojo verslo įstatyme paminėtas išimtis;
Transportas
11. ragina ES ir JAV pagilinti bendradarbiavimą dėl transporto saugumo siekiant remtis rizikos vertinimais paremtais metodais, pvz. „saugaus ūkio subjekto“ sistemomis arba skysčių tyrimais, o ne visuotiniais draudimais kaip pvz. šimtaprocentinis konteinerių tyrimas arba skysčių draudimas lėktuvo salone;
12. susirūpinęs pastebi, kad JAV teisės aktų dėl šimtaprocentinio konteinerių tyrimo įsigaliojimas yra numatytas 2012 m. liepą; tuo pat metu su pasitenkinimu pastebi, kad JAV Vidaus saugumo sekretorė J. Napolitano keletą kartų pareiškė apie galimą šių įstatymų vykdymo atidėjimą dvejiems metams, kaip tai yra numatyta įstatymuose;
13. džiaugiasi dėl ES ir JAV bendro pareiškimo dėl tiekimo grandinės saugumo, kuris buvo patvirtintas 2011 m. liepą ir kuriuo atspindimas bendras įsipareigojimas laikytis daugialypio požiūrio į saugumą, pasiremiant dvišaliu ir daugiašaliu tarptautiniu bendradarbiavimu; todėl ragina vykdant būsimą JAV strategiją dėl pasaulinės tiekimo grandinės saugumo pasiekti teigiamų rezultatų šioje srityje;
Pramonė, energetika, moksliniai tyrimai bei informacinės ir ryšių technologijos
14. pabrėžia poreikį dirbti siekiant patvirtinti ir įgyvendinti ES bei JAV žaliavų naudojimo veiksmų planą iki 2050 m., atkreipiant ypatingą dėmesį į retųjų žemių metalus, o ypač – skatinti mokslinius tyrimus apie alternatyvius sprendimus bei skatinti bendradarbiavimą ieškant technologinių naujovių žaliavų išgavimo bei perdirbimo srityse;
15. ragina ES ir JAV remti mokslinius tyrimus ir plėtrą skirtą padėti pramonei perimti nanotechnologijas bei bendradarbiauti vertinant poreikį sukurti nanotechnologijų reguliavimo sistemą;
16. pakartoja poreikį bendradarbiauti skatinant energijos suvartojimo veiksmingumą, atsinaujinančius šaltinius ir aukštus branduolinės saugos standartus visame pasaulyje bei pritaria pastangoms ir toliau koordinuoti energiją taupančios biuro įrangos ženklinimo programas bei bendradarbiauti kuriant energijos technologijas (naujas ES ir JAV susitarimas „Energy Star) bei tirti galimybes praplėsti šį koordinavimą („energy star“) kitoms energijos suvartojimo ženklinimo programoms;
17. primygtinai ragina aktyviau bendradarbiauti vykdant mokslinius tyrimus naujų energetikos technologijų srityje, ypač išmaniųjų tinklų srityje (pritaikymo standartizavimas ir skatinimas) bei imtis priemonių siekiant užtikrinti JAV ir ES mokslinių tyrimų grupių dalyvavimą JAV ir ES mokslinių tyrimų programose;
18. ragina JAV ir ES pasikeitimą patirtimi ir geriausia praktika skatinant verslumą, įskaitant paramą steigiant verslą ir administruojant bankroto procedūras;
19. ragina ES ir JAV užtikrinti pasaulinio interneto ir komunikacijų laisvės apsaugą ei vientisumą vengiant vienašališkų priemonių kaip pvz. IP adresų arba domenų vardų panaikinimas;
Klimato kaita
20. primena, kad klimato kaita yra visuotinė grėsmė, todėl apgailestauja, kad turimų įsipareigojimų ir pažadų, prisiimtų Kopenhagos susitarimu ir įformintų Kankūno susitarimais nepakanka norint sumažinti CO2 kiekį siekiant 2°C tikslo; pabrėžia, kad būsimoje konferencijoje klimato kaitos klausimais, kuri vyks Durbane siekiant rasti veikiančius sprendimus dėl finansavimo, technologijų perdavimo, žemės panaudojimo ir miškų nykimo, besivystančių šalių stebėjimo, tikrinimo bei ataskaitų apie jas, o taip pat dėl biologinės įvairovės saugojimo yra būtina atnaujinti visuotinį įsipareigojimą, prisiimtą Kioto protokolu;
21. todėl, yra susirūpinęs dėl neseniai JAV Atstovų rūmų patvirtino teisės akto Nr. 2594, kuriuo yra raginama uždrausti JAV oro linijoms dalyvauti ES apyvartinių taršos leidimų prekybos sistemoje ; ragina JAV Senatą nepatvirtinti šio akto ir kviečia pradėti konstruktyvų dialogą šia tema;
Užsienio reikalai
22. primena, kad geriausia pasaulinio saugumo garantija yra laisvų ir atvirų demokratijų plėtra skatinant taiką ir stabilumą, todėl ragina ES bei JAV ir toliau skatinti taiką, ypač Artimuosiuose Rytuose bei remti demokratijos plėtrą Šiaurės Afrikoje;
23. primygtinai ragina ES ir JAV daryti spaudimą siekiant atnaujinti tiesiogines Izraelio ir Palestinos derybas, visapusiškai laikantis tarptautinės teisės ir rasti dviejų valstybių sambūviu pagrįstą sprendimą, laikantis 1967 m. sienų su abiejų valstybių sostine Jeruzale, kurio pagrindu taikiai bei saugiai viena šalia kitos egzistuotų Izraelio Valstybė ir nepriklausoma, demokratinė bei perspektyvi Palestinos Valstybė;
24. gerai vertina glaudų bendradarbiavimą ir partnerystę, kurią ES ir JAV išplėtojo vykdant karinius veiksmus pagal Jungtinių Tautų Saugumo Tarybos įgaliojimą, kurie buvo reikalingi norint apsaugoti Libijos piliečius vykstant išsivadavimo kovoms; pripažįsta esminį vaidmenį, kurį JAV suvaidino užtikrinant degalų papildymą ore, o taip pat teikiant žvalgybos funkcijas Europos sąjungininkams;
25. ragina ES ir JAV remti Libijos pereinamojo laikotarpio valdžios institucijas jų pastangose kuriant lygiateisiškumu grindžiamą ir demokratinę visuomenę Libijoje bei organizuojant pirmus laisvus ir demokratiškus rinkimus; tuo pat metu pabrėžia, kad ši parama turi būti teikiama su sąlyga, kad bus visapusiškai laikomasi žmogaus teisių ir teisinės valstybės principų, o ja bus siekiama padėti demokratinės visuomenės kūrimo procesui. Visuomenės, kurioje laikomasi pagrindinių teisių ir laisvių bei visiems piliečiams užtikrinamos galimybės dalyvauti politinėje veikloje;
26. remia JAV ir ES valstybių narių pastangas JT Saugumo Taryboje parengti rezoliuciją, kuria būtų smerkiama Sirijos režimo naudojama gyvybei pavojingą jėga ir raginama tai nutraukti bei numatomos sankcijos to nepadarius; griežtai smerkia prievartos prieš taikius protestuotojus eskalavimą ir žiaurų bei sistemingą kovos už demokratiją aktyvistų, žmogaus teisių gynėjų ir žurnalistų persekiojimą Sirijoje; primena, kad nebaudžiamumas dėl padarytų nusikaltimų neegzistuoja ir ragina prezidentą Bashar al Assad'ą bei jo režimą nedelsiant atsisakyti valdžios;
27. mano, kad ES ir JAV turėtų ir toliau tęsti glaudų bendradarbiavimą P5+1 grupėje palaikant didelį spaudimą Iranui, o ypač – tvirtinant veiksmingas sankcijas atgrasančias nuo grėsmės ir neleidžiant jai išplisti, kurią jis kelia tarptautiniam saugumui kurdamas branduolinį ginklą arba vykdydamas teroristinę veiklą;
28. ir toliau remia naują ES kovos su sukilimais strategiją Afganistane, skirtą apsaugoti vietos gyventojus ir atstatyti regionus, kuriuose saugumas buvo užtikrintas, o taip pat ES veiksmų planą Afganistanui ir Pakistanui;
29. dar kartą pabrėžia, kad bet koks ilgalaikis padėties Afganistane sprendimas turi būti paremtas Afganistano piliečių interesais stiprinti vidaus saugumą, piliečių apsaugą, ekonomiką ir socialinę raidą; pažymi, kad didžioji dalis lėšų socialiniam ir ekonominiam Afganistano vystymuisi teikiama naudojantis tarptautinėmis priemonėmis, tačiau didelė šios pagalbos dalis nepasiekia numatytų naudos gavėjų – Afganistano žmonių; todėl pabrėžia, kad ES turėtų vaidinti pagrindinį vaidmenį gerinant šalių davėjų veiklos Afganistane koordinavimą, glaudžiai bendradarbiaujant su kitais paramos davėjais, įskaitant JAV;
30. su pasitenkinimu pastebi glaudesnį ES ir JAV bendradarbiavimą vykdant EULEX teisinės valstybės misiją Kosove; džiaugiasi dėl JAV paramos vykdant Belgrado ir Prištinos dialogą, kurį vykdant ir toliau reikėtų susitekti ties neatidėliotinais ir praktiniais gyventojų poreikiais, kaip pvz. kelionių ir prekybos apimčių didinimas; vertina JAV paramą visų Vakarų Balkanų šalių integracijos į ES procese;
31. pritaria NATO aukščiausiojo lygio susitikime Lisabonoje pakartotam raginimui visiems sąjungininkams ir toliau stiprinti NATO ir ES strateginę partnerystę, skirtą vis didėjančiam vienas kitą papildančiam vaidmeniui palaikant tarptautinę taiką ir saugumą stiprinti, įskaitant savo krizės valdymo bei operacijų, reikalaujančių veiksmingų karinių ir civilinių pajėgumų, gebėjimų stiprinimą, tuo pat metu išvengiant bereikalingo pastangų dubliavimosi ir maksimalizuojant išteklių veiksmingumą sąnaudų atžvilgiu;
32. apgailestauja, kad B. Obamos administracija iki šiol susidūrė su dideliais sunkumais bandydama uždaryti JAV valdomą kalinimo įstaigą Gvantanamo įlankoje (Kuba), nors 2009 m. buvo paskelbta, kad ši įstaiga bus uždaryta per vienus metus; apgailestaudamas pastebi, kad tik mažai ES valstybių narių priėmė (ar pažadėjo priimti) nedidelį skaičių paleistų kalinių, o kitos atsisakė;
Vystymasis
33. primena, kad tiek ES, tiek ir JAV privalo beveik padvigubinti savo paramai skirtą biudžetą, jei norima pasiekti 2015 m. Tūkstantmečio vystymosi tikslą; todėl ragina abi puses imtis neatidėliotinų žingsnių siekiant įgyvendinti savo 0,7% nuo BNP įsipareigojimus bei konkrečius pažadus Afrikai ir mažiausiai išsivysčiusioms šalims;
Teisingumas ir vidaus reikalai
34. pritaria 2011 m. kovo mėn. pradėtoms deryboms dėl ES ir JAV susitarimo dėl asmens duomenų apsaugos, kai tie duomenys perduodami ir tvarkomi nusikalstamų veikų, įskaitant terorizmą, prevencijos, tyrimo, nustatymo arba baudžiamojo persekiojimo už jas tikslais vykdant policijos ir teisminį bendradarbiavimą baudžiamosiose bylose; tikisi greitu laiku sulaukti žymios pažangos šiose derybose; primena savo 2010 m. lapkričio 11 d. rezoliucijos 1 2010 m. lapkričio 11 d. Europos Parlamento rezoliucija dėl būsimo ES ir JAV aukščiausiojo lygio susitikimo ir Transatlantinės ekonomikos tarybos, P7_TA(2010)0369 (47 straipsnis)
1 poziciją dėl būsimo ES ir JAV aukščiausiojo lygio susitikimo, susijusio su šiuo susitarimu ir pabrėžia, kad toks bendrasis susitarimas turėtų užtikrinti aukštą pagrindinių teisų apsaugos lygį ir numatyti teisiškai privalomus ir įgyvendinamus duomenų apsaugos standartus bei nustatyti priemones, kuriomis būtų užtikrinamas šių standartų taikymas praktikoje;
35. pabrėžia, kad numatytas ES ir JAV susitarimas dėl keleivio duomenų įrašo privalo derėti su 2010 m. gegužės 5 d. rezoliucijoje dėl derybų dėl susitarimų dėl keleivio duomenų įrašo (PNR) su JAV, Australija ir Kanada pradžios 2 P7_TA(2010)0144 , OJ C 81 E70, 2011 3 15
2 išdėstytais Europos Parlamento reikalavimais bei su Komisijos komunikato dėl keleivio duomenų įrašo (PNR) duomenų perdavimo trečiosioms šalims ( COM(2010)0492 )) bendra koncepcija;
36. pabrėžia, kad yra svarbu tinkamai įgyvendinti ES ir JAV susitarimus dėl ekstradicijos ir abipusės teisinės pagalbos bei atitinkamas dvišales priemones;
37. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams bei Jungtinių Amerikos Valstijų Prezidentui bei Kongresui.
