5.12.2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Silvana Koch-Mehrin, Diana Wallis ir Graham Watson
ALDE frakcijos vardu
dėl 2008 m. Komisijos teisėkūros ir darbo programos
Europos Parlamento rezoliucija dėl 2008 m. Komisijos teisėkūros ir darbo programos
Europos Parlamentas ,
–
atsižvelgdamas į 2008 m. Komisijos teisėkūros ir darbo programą (COM(2007)640) galutinis,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi metinė teisėkūros ir darbo programa yra svarbi priemonė, padedanti Europos Sąjungai sutelkti savo dėmesį siekiant pagrindinių strateginių tikslų didinti gerovę, stiprinti solidarumą, saugumą ir laisvę bei kuriant įtakingesnę Europą pasaulyje,
B
kadangi labai svarbu, kad 2008 m. Europoje toliau būtų siekiama globalizaciją paversti galimybe Europos piliečiams,
C.
kadangi 2008 m. bus svarbiausi metai siekiant suteikti Europos Sąjungai reikiamas priemones, kad būtų sustiprintas jos veiksmingumas, jos vieta pasaulyje ir padidintas piliečių pasitikėjimas rengiantis Europos Parlamento rinkimams 2009 m.,
Bendrosios pastabos
1.
palankiai vertina Europos Parlamento indėlį rengiant Komisijos darbo programą ir Komisijos pastangas toliau gerinti metinės programos politinį turinį;
2.
remia tai, jog 2008 m. metinėje programoje didžiausias dėmesys skiriamas augimui ir darbo vietoms, tvariam vystymuisi, klimato kaitai, energetikai, migracijai ir pabrėžiamas geresnis reglamentavimas, teisingas įgyvendinimas bei Europos kaip pasaulio partnerės vaidmens stiprinimas; vis dėlto prašo Komisijos būti ambicingesnei imantis iniciatyvų užtikrinti pagrindines teises, laisvę, teisingumą ir socialinę įtrauktį;
3.
atkreipia dėmesį į tai, kad Pirmininkas J. M. Barroso mano, jog Komisijai viduje ir palaikant ryšius su Parlamentu ir Taryba itin svarbu pasirengti Lisabonos sutarties įsigaliojimui; ypač pabrėžia, jog svarbu įsteigti veiksmingą ir efektyvią Europos išorės veiksmų tarnybą;
4.
ragina Komisiją siekti, kad Europos projekto centre būtų pilietis ir sustiprinti savo pastangas rengiant veiksmingesnę komunikacijos politiką, jog piliečiai labiau suprastų ES veiksmus ir jos indėlį ginant piliečių interesus siekiant pasirengti Reformų sutarties ratifikavimui ir 2009 m. Europos Parlamento rinkimams;
Bendroji rinka ir vartotojų apsauga
5.
ragina Komisiją, atsižvelgiant į savo bendrosios rinkos peržiūrą, paspartinti pastangas siekiant išplėsti ir sustiprinti vidaus rinką kaip stiprią, naujovišką ir konkurencingą rinką;
6.
pabrėžia, kad siekiant geresnės vartotojų apsaugos svarbu pagerinti rinkos priežiūrą, ypač siekti, kad ženklinimas „CE“ ženklu būtų labai patikimas ir išspręsti klastočių klausimą; ragina Komisiją siekti daugiau aiškumo vadinamojoje pilkojoje teisėkūros srityje, pvz., internetinių aukcionų sferoje;
7.
pabrėžia poreikį persvarstyti vartotojų srities Bendrijos teisyną, kad teisinė sistema taptų nuoseklesnė; pritaria suderintam požiūriui, kurio Komisija laikosi rengdama nuoseklesnės Europos sutarčių teisės bendrą pagrindų sistemą;
8.
pritaria nuosekliam ir suderintam Komisijos vertinimui prieš numatant tolimesnius kolektyvinio žalos atlyginimo srities veiksmus ES lygmeniu;
9.
ragina Komisiją daugiau dėmesio skirti transatlantinio dialogo tokiose srityse kaip muitinės priežiūra stiprinimui;
10.
ragina Komisiją toliau ieškoti sprendimo ginčų dėl patentų ES srityje; taigi pabrėžia, kad visų pirma reikia rasti sprendimą, kuris būtų susijęs su tikslu, atitiktų konkurencingus kriterijus ir būtų priimtinas suinteresuotoms šalims;
11.
džiaugiasi Komisijos įsipareigojimu, kad Europos mažųjų įmonių aktas padės išlaikyti aukštą naujovių ir konkurencingumo lygį;
Užimtumas ir socialiniai reikalai
12.
džiaugiasi, kad pagrindinis Komisijos prioritetas yra Lisabonos augimo ir užimtumo strategija; ragina Komisiją neatsisakyti socialinių Lisabonos strategijos aspektų ir nemanyti, kad jie yra kliūtis konkurencingumui, tačiau prašo Komisijos laikytis įvairių Lisabonos strategijos ramsčių pusiausvyros;
13.
mano, kad Komisijos pasiūlymas dėl Europos partnerystės siekiant prisitaikyti prie pokyčių yra naudingas ir turi atitikti jau 2005 m. pradėtą darbą restruktūrizavimo ir užimtumo srityje;
14.
remia Komisijos ketinimą paskatinti visuotinius apmąstymus apie lankstumo ir užimtumo garantijas; yra įsitikinęs, kad lankstumo ir užimtumo garantijos, kurios padeda apsaugoti profesinę karjerą ir skatina darbuotojų prisitaikymą, gali būti išskirtinis būdas atnaujinti mūsų socialinius modelius;
15.
pakartoja prašymą Komisijai remti ir skatinti teisėkūros ir politikos iniciatyvas bei patirtį neįgalumo, nediskriminavimo ir lygių galimybių profesinio mokymo srityje bei darbo vietoje klausimais;
Laisvės, saugumo ir teisingumo erdvė
16.
mano, kad, atsižvelgiant į piliečių teises, Europos Parlamento prerogatyvas ir teismų atskaitomybę, dėl naujosios Sutarties nuo 2009 m. sausio 1 d. susidarys visiškai nauja padėtis su laisvės, saugumo ir teisingumo erdve susijusios politikos srityje;
17.
ragina Komisiją per 2008 m. parengti pereinamojo laikotarpio teisėkūros programą tų priemonių, kurias Europos Parlamentas, pritarus Tarybai pirmininkaujančioms valstybėms ir dalyvaujant nacionaliniams parlamentams, jau nuo 2009 m. sausio 1 d. iki 2009 m. gegužės mėn. vidurio galėtų priimti per pirmąjį svarstymą, t. y.:
– pirmojo ramsčio srityje pirmenybė turėtų būti teikiama Pagrindinių teisių agentūros reglamento persvarstymui ir konsulinei bei diplomatinei apsaugai;
– atsižvelgiant į šiuo metu turimus pasiūlymus trečiojo ramsčio srityje, nereikėtų siūlyti ir priimti poveikį pagrindinėms teisėms turinčių teisės aktų, jeigu Europos Teisingumo Teismui nebūtų suteikta teisė iki 2014 m. vykdyti teisminę kontrolę;
18.
palankiai vertina Lisabonos nuostatas, kurių tikslas – stiprinti Eurojustą ir pertvarkyti jo santykį su Europos teisminiu tinklu, tačiau pabrėžia, kad tai turėtų būti daroma kartu vykdant visišką Eurojusto sprendimų ir veiklos teisminę ir demokratinę kontrolę;
19.
atkreipia dėmesį, kad darbo programoje neminima būsima ES keleivio duomenų įrašo (angl. PNR) sistema, kuri yra prieštaringa ir pagal kurią bus vykdomas keleivių klasifikavimas ir keleivių pavojingumo vertinimas ir nekalbama apie tai, kad dar kartą kreiptasi į Europos Parlamentą dėl konsultacijos dėl iš dalies pakeisto pamatinio sprendimo dėl duomenų apsaugos trečiojo ramsčio srityje; pabrėžia, kad į veiksmingas ir įgyvendinamas duomenų apsaugos priemones neturėtų būti žvelgiama kaip į kliūtis kovoje su terorizmu, tačiau kaip į būtinus pasitikėjimą padedančius padidinti mechanizmus teisėsaugos agentūrų keitimosi informacija procese;
20.
džiaugiasi Komisijos sprendimu pagaliau pateikti pasiūlymą dėl direktyvos, pagal kurią būtų įgyvendinamas lygių galimybių principas su užimtumu nesusijusiose sferose, siekiant reglamentuoti visų sričių, įskaitant imigraciją ir prieglobstį, diskriminaciją visais pagrindais, taip pat ir tą diskriminaciją, kuri randasi dėl santuokos arba tos pačios lyties porų registruotos partnerystės abipusio nepripažinimo;
21.
remia Komisijos ketinimą plėtoti teisminį mokymą Europos lygmeniu ir mano, kad tai padės veiksmingiau taikyti ES teisės aktus;
22.
remia pastarąsias civilinės teisės srities iniciatyvas, kurios daro tiesioginį poveikį piliečių kasdieniniam gyvenimui, taip pat ir pasiūlymus dėl išlaikymo prievolių bei dėl jurisdikcijos ir taikytinos teisės su santuoka susijusiose bylose („Roma III“); palankiai vertina būsimą pasiūlymą paveldėjimo ir testamentų srityje;
Prieglobstis, imigracija ir vizų politika
23.
džiaugiasi pasiūlymu dėl Europos mėlynosios kortelės sistemos ir ragina Komisiją pateikti ambicingą pasiūlymą dėl sezoninių darbuotojų siekiant užtikrinti nuoseklią ir ilgalaikę teisėtos migracijos sistemą; laukia Komisijos laisvo judėjimo direktyvos taikymo vertinimo, kuris bus parengtas 2008 m., ir prašo pateikti kitų priemonių, kad būtų užtikrintas visiškas šios teisės įgyvendinimas ES;
24.
atkreipia dėmesį į Komisijos ketinimą pateikti pasiūlymą dėl Europos sienų priežiūros sistemos, tačiau nepateikia savo nuomonės iki bus žinomi konkretūs dalykai ir pasiūlymo atitikimas proporcingumo principui bei turimas išsamus poveikio vertinimas;
25.
džiaugiasi Komisijos ketinimu persvarstyti „Dublin II“ reglamentą ir ragina šio persvarstymo metu ES lygmeniu priimti teisiškai įpareigojantį naštos pasidalijimo mechanizmą, kad valstybės narės prisiimtų tinkamą atsakomybės dalį;
Sveikata ir aplinkos apsauga
26.
palankiai vertina Komisijos įsipareigojimą pateikti vadinamąjį sveikatos teisės aktų paketą ir primygtinai reikalauja, kad jis padėtų padidinti pacientų saugumą, pagerinti jų informavimą, sustiprinti pacientų teises ir pacientų apsaugą bei informacinę paramą medikų aplaidumo ir blogo darbo atvejais;
27.
džiaugiasi pasiūlyta Direktyva dėl organų donorystės ir tansplantavimo kokybės ir saugos bei veiksmų planu dėl glaudesnio bendradarbiavimo bei pabrėžia, kad reikalinga bendra ES organų donorystės strategija; dėl organų trūkumo kiekvienais metais miršta tūkstančiai Europos gyventojų; ir ragina išsamiau apsvarstyti vadinamosios sutikimo prielaidos koncepciją atsižvelgiant į transplantus ir organų donorus;
28.
ragina Komisiją ypatingą dėmesį skirti pasirengimo pandemijai neprovokuojant visuomenės panikos klausimui;
29.
ragina Komisiją pademonstruoti aukšto lygio siekius rengiantis išmetimo leidimų prekybos sistemos persvarstymui;
30.
ragina artimiausiu metu priimti persvarstytą išmetimo leidimų prekybos sistemą; pažymi, kad persvarstyta išmetimo leidimų prekybos sistema turėtų apimti aukcionų rengimą kaip kovos su klimato kaita priemonę;
Ekonomikos ir finansų reikalai
31.
palankiai vertina Komisijos ketinimą persvarstyti energetikos sektoriaus apmokestinimo direktyvą siekiant skatinti energijos požiūriu efektyvų ir aplinkai nekenksmingą energijos vartojimą ir mano, kad Komisija taip pat turėtų didžiausią dėmesį skirti kitoms finansinėms priemonėms, pvz., vadinamosioms žaliosioms obligacijoms, kurios padėtų surinkti daugiau biudžeto pajamų;
32.
ypač atsižvelgdamas į dabartinę finansų krizę, pakartoja priežiūros konvergencijos didinimo svarbą; pageidauja, kad Kapitalo reikalavimų direktyvoje būtų įtvirtinta priežiūros pareigūnų komunikacijos ir pranešimų vienas kitam teikimo politika siekiant išlaikyti rinkos subjektų tarpusavio pasitikėjimą;
33.
pritaria numatytam Bendro bendrosios išimties reglamento galutiniam priėmimui, nes tai bus svarbus žingsnis siekiant supaprastinti ir atnaujinti valstybės pagalbos taisykles, padėsiantis parengti vieną vienodą taisyklių ir apibrėžimų rinkinį, kurio tikslas – sumažinti biurokratiją ir padidinti teisinį aiškumą pagalbos teikėjams ir gavėjams;
Ryšiai
34.
ragina Komisiją ir valstybes nares nedelsiant užbaigti elektroninių ryšių sektoriaus liberalizavimą ir parengti veiksmingą politiką, grindžiamą technologijų ir paslaugų neutralumu;
Energetikos politika
35.
tvirtai įsitikinęs, kad svarbus energijos tiekimo saugumo išlaikymo komponentas yra tai, jog valstybės narės greitai perkeltų dabartines ES nuostatas, kad visiškas elektros energijos ir dujų vidaus rinkos veikimas padėtų padidinti konkurencingumą, skaidrumą ir energijos efektyvumą; atsižvelgdamas į tai, džiaugiasi Komisijos trečiajame energetikos teisės aktų pakete pateiktais pasiūlymais;
36.
ragina parengti išsamų ir bendrą teisinį pagrindą siekiant remti ir naudoti atsinaujinančią energiją Europos Sąjungoje, įskaitant privalomuosius tikslus, kurie padės verslo bendruomenei suteikti ilgalaikį stabilumą, reikalingą priimti protingus sprendimus dėl investicijų į atsinaujinančios energetikos sektorių bei nukreipti Europos Sąjungą švaresnės, saugesnės ir konkurencingesnės energetikos ateities keliu;
Moksliniai tyrimai ir technologijų plėtra
37.
įsitikinęs, kad mokslui ir technologijų plėtrai turėtų būti skirta svarbesnė vieta politinėje darbotvarkėje ir kad reikia labiau suderinto požiūrio į inovacijas, kad galima būtų veiksmingiau pasinaudoti be galo didelėmis bendros rinkos galimybėmis siekiant didesniu mastu pradėti taikyti naujoviškus gaminius; mano, kad Komisija ir valstybės narės turėtų imtis tolesnių veiksmų siekdamos aktyviai remti glaudesnį mokslinių tyrimų įstaigų, universitetų ir pramonės bendradarbiavimą ir skatinti mokslą ir technologijų plėtrą kasdieniniame piliečių gyvenime;
Švietimas ir kultūra
38.
apgailestauja dėl to, kad kultūrai ir švietimui Komisija teskyrė nereikšmingą vietą 2008 m. teisėkūros ir darbo programos prioritetų sąraše; pakartoja, kad dėl didėjančio Europos ekonomikos konkurencingumo ir dėl sukuriamo didesnio darbo vietų skaičiaus reikia imtis ryžtingų veiksmų siekiant, kaip išdėstyta pastarojoje Pizos 2006 m. ataskaitoje, ištaisyti ES švietimo sistemos trūkumus, kad būtų skatinamas Europos universitetų ir aukštesniojo lavinimo įstaigų meistriškumas ir gerinamos kalbinės žinios;
39.
pabrėžia, kad EP turi nuolat dalyvauti 2008 m. kultūrų dialoge ir pasirengimo 2009 metams – Europos kūrybiškumo ir naujovių metams – procese; mano, kad Europos kultūrų dialogo metai be jokių abejonių turėtų padėti užtikrinti tai, kad didėjanti Europos įvairovė būtų Europos dinamiškumo šaltinis ir padėti užkirsti kelią rasizmui ir ksenofobijai, ypač jaunimą supažindinant su bendromis vertybėmis ir didinant pagarbą kultūrų įvairovei;
Transporto politika
40.
visiškai remia Komisijos ketinimą nustatyti, kad ekologiško transporto teisės aktų paketas būtų strateginė 2008 m. iniciatyva; atsižvelgdamas į tai, primena, kad Komisijos išorės sąnaudų priskyrimo vidaus sąnaudoms tyrimas, kurio laukiama kelerius metus, turėtų būti išsamiausias ir ambicingiausias tyrimas, pagal kurį bus galima nustatyti aiškias išorės sąnaudų įvertinimo gaires; pabrėžia, kad, atlikus šį tyrimą, nedelsiant turėtų būti pateiktas teisėkūros pasiūlymas siekiant tyrimo rezultatus taikyti visų rūšių transportui, kad galiausiai būtų užtikrinta sąžininga ir skaidri visų transporto rūšių konkurencija – veiksmingos vidaus transporto rinkos sine qua non sąlyga;
41.
remia abi prioritetines iniciatyvas jūrų transporto ir oro transporto srityse; primena, kad trumpųjų nuotolių laivybos administracinių procedūrų supaprastinimas yra svarbus pirminis faktorius siekiant iš tiesų plėtoti šios rūšies transportą, kuris yra pagrindinė sąsaja kuriant integruotą, nuoseklią ir tvarią tinklų sistemą; džiaugiasi įvairiais pasiūlymais, kurie padeda skatinti veiksmingesnį oro transporto valdymą, dėl kurio labai sumažėja sąnaudos, vėlavimai ir šiltnamio efektą sukeliančių dujų išmetimas;
42.
apgailestauja, kad Komisija į savo svarstymus dėl mobilumo mieste (2007 m. rugsėjo 25 d. žalioji knyga) nepageidavo įtraukti logistikos, nes ši veikla yra pagrindinė siekiant suprasti ir išspręsti miesto transporto srityje iškylančias problemas;
43.
primygtinai dar kartą ragina Komisiją, atsižvelgiant į daugiametės finansinės programos persvarstymą 2008–2009 m., imtis visų politinių ir finansinių priemonių pagaliau siekiant sudaryti sąlygas užbaigti transeuropinį transporto tinklą, kuris yra ilgalaikis Europos Sąjungos tikslas;
Žemės ūkis ir žuvininkystė
44.
pabrėžia, kad svarbu tęsti Bendrosios žemės ūkio ir žuvininkystės politikos reformą ir visiškai įgyvendinti tas reformas, dėl kurių jau susitarta, bei daugiau investuoti į šių sektorių mokslinius tyrimus ir technologijų plėtrą;
45.
ragina Komisiją tinkamai atsižvelgti į šansus ir didėjančias galimybes, kurių randasi dėl nuolatinio paklausos augimo pieno ir pieno produktų sektoriuose pasaulio rinkoje ir todėl ragina Komisiją tęsti dialogą su pieno gamintojais ir raginti juos atlikti reikiamų struktūrinių pakeitimų siekiant, kad jie būtų pasirengę konkuruoti pasaulio rinkoje;
46.
palankiai vertina pastarąjį Komisijos pasiūlymą dėl BŽŪP būklės patikros siekiant tolesnio šio sektoriaus liberalizavimo;
47.
ragina Komisiją kuo skubiau pateikti veiksmų planą dėl ryklių ir jūros paukščių;
48.
ragina Komisiją, siekiant sustiprinti BŽP kontrolės sistemą ir išdėstyti ją nauja redakcija, visiškai atsižvelgti į konsultacijų dėl teisėmis pagrįsto priemonių valdymo žuvininkystės sektoriuje rezultatus ir ypač į Europos Parlamento nuomonę;
Regioninė politika
49.
atsižvelgdamas į teritorinės sanglaudos kaip į vieno iš regioninės plėtros prioritetų svarbą, ragina Komisiją būsimoje žaliojoje knygoje dėl Europos teritorinės sanglaudos daugiau dėmesio skirti regioninei politikai, skirtai skatinti: a) naujas verslumo formas regionuose, kuriuose mažėja įprastų pramonės šakų, b) regioninių skirtumų mažinimą, c) regionų demografinę pusiausvyrą;
50.
atsižvelgdamas į svarbų vaidmenį, kurį regionai ir miestai vaidina įgyvendinant Lisabonos darbotvarkę ir didinant augimo ir darbo vietų kūrimo potencialą, ragina Komisiją palengvinti ir pagreitinti struktūrinių fondų panaudojimą valstybėse narėse 2007–2013 m. laikotarpiu; atsižvelgdamas į tai, palankiai vertina 2008 m. pirmoje pusėje planuojamą parengti komunikatą dėl naujųjų programų 2007–2013 m., kuriame bus nagrinėjama Europos Komisijos patvirtintų veiklos programų miesto dimensija;
51.
ragina Komisiją, bendradarbiaujant su regionais ir miestais, pradėti vykdyti komunikacijos kampanijas siekiant padidinti susijusių subjektų, pvz., piliečių, NVO ir atsakingų politinių ir ekonominių institucijų supratimą apie konkrečią struktūrinių fondų programų naudą jų regionams ir miestams ir apie programų rezultatus;
Prekybos politika ir PPO derybos
52.
atsižvelgdamas į daugiašalį lygmenį, itin apgailestauja dėl lėto Pasaulio prekybos organizacijos (PPO) derybų dėl Dohos plėtros darbotvarkės (DPD) tempo;
53.
atsižvelgdamas į dvišalį (regioninį) lygmenį, ragina pradėti vykdyti tris laisvosios prekybos susitarimus su Pietų Korėja, Pietryčių Azijos valstybių asociacija (angl. ASEAN) ir Indija, jei jie atitinka PPO principus ir netrukdo siekti ambicingų DPD tikslų;
54.
išreiškia didelį susirūpinimą, kad derybos dėl ekonominės partnerystės susitarimų vyksta lėtai, ir todėl greičiausiai iki 2007 m. gruodžio 31 d. su Afrikos, Karibų jūros ir Ramiojo vandenyno (AKR) regioninėmis valstybių grupėmis nebus pasirašyta pilnų susitarimų;
55.
palankiai vertina tai, kad Komisija paskelbė, jog ji prašys Europos valstybių narių įgaliojimų derėtis dėl naujo kovos su klastotėmis prekybos susitarimo su daugeliu prekybos partnerių, įskaitant JAV, Korėją, Meksiką ir Naująją Zelandiją;
Išorės santykiai, plėtra, kaimynystės politika, saugumas ir gynyba
Žmogaus teisės
56.
ragina Komisiją ir Tarybą į kiekvienos šalies strategijos dokumentą ir kitus strateginius dokumentus įtraukti konkrečią žmogaus teisių ir demokratinės santvarkos strategiją ir vykdant politinį dialogą naudotis ja kaip pagrindu;
57.
ragina Komisiją ir Tarybą į projektus ir programas, ypač į pagalbos vystymuisi ir techninio, prekybinio ir finansinio bendradarbiavimo programas, įtraukti dialogo ir konsultacijų žmogaus teisių klausimais rezultatus;
58.
palankiai vertina Komisijos ketinimą pateikti ambicingą teisės aktų paketą dėl vystymosi finansavimo ir dėl pagalbos vystymuisi efektyvumo ir, kaip pažymima 2007 m. lapkričio 14 d. Europos Parlamento rezoliucijoje, ragina skubiai įgyvendinti Europos konsensuse dėl humanitarinės pagalbos nustatytus įpareigojimus; primena ES įsipareigojimą užtikrinti humanitarinės pagalbos, rekonstrukcijos ir pagalbos vystymuisi ryšį;
59.
ragina Komisiją remti visišką minų uždraudimo sutarties įgyvendinimą ir remti iniciatyvas, pagal kurias siekiama priimti tarptautinę kasetinių šaudmenų uždraudimo sutartį;
Šiaurės dimensija
60.
pabrėžia, kad reikalinga ES Baltijos jūros strategija ir ragina Komisiją per 2008 m. pateikti išsamią ES Baltijos jūros regiono strategiją;
Plėtra ir kaimynystės politika
61.
palankiai vertina tai, kad Komisijos darbo programoje pabrėžiamas poreikis tęsti plėtros procesą ir ypatingą dėmesį skirti Kosovui; tikisi, kad keičiantis padėčiai Komisija pateiks daugiau vertinimų ir pasiūlymų dėl ES pagalbos Kosovui;
62.
apgailestauja, kad nėra numatyta jokių naujų iniciatyvų kaimynystės politikos srityje, ypač atsižvelgiant į laisvosios prekybos, supaprastinto vizų režimo ar kitų priemonių plėtrą tam, kad kaimynystės politika būtų prasminga ir siekiant padidinti jos bendrą pagrįstumą susijusiose šalyse;
Saugumas ir gynyba
63.
pabrėžia, kad reikia apskritai toliau stiprinti Europos saugumo ir gynybos politikos (ESGP) parlamentinės kontrolės mechanizmus ir ypač su ESGP susijusias misijas bei atkreipia dėmesį į poreikį laiku teikti išsamią informaciją apie bendrus veiksmus ESGP srityje;
64.
ragina Europos Komisiją imtis iniciatyvos parengti Europos gynybos srities baltąją knygą siekiant nustatyti prioritetus ir apibrėžti galimus šios srities Bendrijos veiksmus;
Biudžeto atskaitomybė
65.
pabrėžia, kad Komisija, kaip siūloma 2003, 2004 ir 2005 m. Parlamento rezoliucijose dėl biudžeto įvykdymo patvirtinimo ir kaip nustatyta 2007–2013 m. Tarpinstituciniame susitarime, turėtų paraginti valstybes nares parengti nacionalines deklaracijas; atsižvelgdamas į tai, džiaugiasi Nyderlandų, Jungtinės Karalystės, Danijos ir Švedijos iniciatyvomis; prašo Komisijos imtis reikiamų veiksmų siekiant užtikrinti, kad per artėjantį Slovėnijos pirmininkavimo Tarybai laikotarpį šis klausimas būtų svarbiausias prioritetas;
66.
itin apgailestauja, kad visa Komisija ir kiekvienas Komisijos narys atskirai griežtai prieštarauja Parlamento iniciatyvai, pagal kurią Komisijos nariai kartu su generaliniais direktoriais turėtų pasirašyti atitinkamas metinės veiklos ataskaitas; atkreipia dėmesį į tai, kad ši procedūra padėtų padidinti Europos mokesčių mokėtojų lėšas naudojančios institucijos atsakomybę ir atskaitomybę ir papildytų jos atsakomybės ir atskaitomybės grandinę;
Administracinių išlaidų mažinimas
67.
palankiai vertina pastarąsias Komisijos iniciatyvas siekiant galimo privatiems ir valstybės subjektams tenkančių administracinių išlaidų sumažinimo; ragina Komisiją paruošti išsamią jos veiksmų plano įgyvendinimo rodyklę, kurioje būtų pateikta aiški ir glausta informacija apie pasiektus tikslus, parengtus rodiklius ir pradinių vertinimų rezultatus bei pateikti konkrečių pasiūlymų dėl kitų sričių, labiausiai tinkančių tam, kad toliau greitai, tvariai ir apčiuopiamai galima būtų mažinti administracines išlaidas;
68.
taigi atkreipia dėmesį į Komisijos iniciatyvą, kuri parengta remiantis Parlamento pasiūlymu ir pagal kurią įsteigiama nepriklausomų suinteresuotų subjektų aukšto lygio grupė administracinės naštos klausimais; mano, kad, siekiant užtikrinti nepriklausomą poziciją, ši grupė turėtų bendrai aktyviai dalyvauti vykdant administracinių išlaidų mažinimo iniciatyvas, o ne tik apsiriboti veiksmų planu, pagal kurį siekiama sumažinti administracinę naštą;
Skaidrumas, geresnė teisėkūra ir įgyvendinimas
69.
ragina Komisiją pateikti galutinį pasiūlymą dėl Reglamento 1049/2001 dėl prieigos prie dokumentų dalinio pakeitimo, kuris turėjo būti parengtas 2007 m., bet vėl vėluojama, nes jis reikalingas tam, kad būtų užtikrintas skaidrumo didinimas ES ir valstybėse narėse ir ragina Komisiją iki 2008 m. pabaigos, kaip nustatyta EB sutarties 232 straipsnyje, imtis veiksmų siekiant užtikrinti, kad visiškai ir teisingai būtų taikomas Reglamentas Nr. 1049, ypač atsižvelgiant į savo registrus;
70.
gerai vertina Komisiją dėl pateiktų pasiūlymų dėl teisės aktų kodifikavimo ir supaprastinimo ir dėl jos besitęsiančių pastangų gerinti ES reguliavimo kokybę;
71.
pabrėžia, kad būtina paspartinti Europos teisės aktų supaprastinimą ir konsolidavimą bei sustiprinti pastangas, kuriomis siekiama įgyvendinti geresnį reguliavimą, skatinti greičiau perkelti ES teisės aktus į valstybių narių teisę ir tinkamai juos įgyvendinti; primena, kad reikia griežtesnių Europos teisės aktų įgyvendinimo valstybėse narėse stebėsenos ir vykdymo priežiūros priemonių;
72.
prašo Komisijos visą teisės aktų perkėlimo ir įgyvendinimo procesą padaryti skaidresnį ir įtikinti valstybes nares parengti vadinamąsias koreliacijos lenteles, kuriose būtų tiksliai nurodyta, kuri įstatymo dalis perimta iš Europos Sąjungos teisės aktų ir kuri pridėta jų pačių; ragina visas institucijas įtraukti šias nuostatas per bendro sprendimo procedūrą ir primygtinai reikalauti jų laikytis;
73.
džiaugiasi Komisijos įsipareigojimu ypatingą dėmesį skirti pasiūlymų pagrindimų kokybei ir prie savo teisėkūros pasiūlymų pridėti piliečiams suprantamas santraukas;
o
o o
74.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms ir parlamentams.
