12.1.2011 B7-0033/2011 PASIŪLYMAS DĖL REZOLIUCIJOS pateiktas uždavus klausimus, į kuriuos atsakoma žodžiu B7‑0669/2010 , B7‑0803/2010 ir B7‑0804/2010
pagal Darbo tvarkos taisyklių 115 straipsnio 5 dalį
dėl tariamo saviraiškos laisvės pažeidimo ir diskriminacijos dėl seksualinės orientacijos Lietuvoje
Simon Busuttil
,
Véronique Mathieu
PPE frakcijos vardu
PE455.860v01-00 B7‑0033/2011 Europos Parlamento rezoliucija dėl tariamo saviraiškos laisvės pažeidimo ir diskriminacijos dėl seksualinės orientacijos Lietuvoje
Europos Parlamentas ,
– atsižvelgdamas į Europos Sąjungos nuostatas dėl pagrindinių laisvių, ypač į Europos Sąjungos sutarties 2 ir 3 straipsnių ir Pagrindinių teisių chartijos 11 ir 21 straipsnių nuostatas dėl nediskriminavimo ir spaudos laisvės,
– atsižvelgdamas į tarptautinius ir Europos įsipareigojimus žmogaus teisių srityje, įskaitant ir įtrauktus į JT žmogaus teisių konvencijas dėl žmogaus teisių bei Europos žmogaus teisių ir pagrindinių laisvių apsaugos konvenciją,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Lietuvos Seimas 2010 m. lapkričio 12 d. nusprendė pradėti Administracinių teisės pažeidimų kodekso pakeitimo, pagal kurį už homoseksualių santykių propagavimą turėtų būti skiriama bauda, svarstymo procedūrą,
B. kadangi Administracinių teisės pažeidimų kodekso pakeitimų projektas išbrauktas iš Seimo plenarinio posėdžio darbotvarkės, nes atitinkami parlamentiniai komitetai neišnagrinėjo pakeitimų ir juos vis dar svarsto Lietuvos valdžios institucijos,
C. kadangi siūlomą Administracinių teisės pažeidimų kodekso pakeitimą neigiamai įvertino Seimo teisės skyrius ir Europos teisės skyrius prie Teisingumo ministerijos,
D. kadangi Teisingumo ministerijos parengtame valstybės valdymo projekte siūlomas Administracinių teisės pažeidimų kodekso pakeitimas įvertintas neigiamai ir nurodyta, kad jis prieštarauja tarptautinei, Europos ir Lietuvos konstitucinei teisei,
1. pritaria vertybėms ir principams, kuriomis remiantis įsteigta Sąjunga, visų pirma pagarbai žmogaus teisėms, įskaitant visų mažumų teises;
2. patvirtina, jog svarbu, kad Europos Sąjunga kovotų su visų formų diskriminacija ir ypač su diskriminacija dėl seksualinės orientacijos;
3. įspėja, kad dėl siūlomų pakeitimų iki šiol nebalsuota Lietuvos Seimo plenariniame posėdyje ir juos vis dar svarsto Lietuvos valdžios institucijos;
4. primena, kad svarbu gerbti bet kokios demokratinės valstybės teisę – suteiktą visiškai atsižvelgiant į žmogaus teises ir laikantis nediskriminavimo principo – aptarti, keisti ir priimti nacionalinius įstatymus ir nuostatas nekliudant nacionalinių parlamentų diskusijoms;
5. džiaugiasi tuo, kad Lietuvos valdžios institucijos planuoja persvarstyti siūlomus pakeitimus, kurie, manoma, prieštarauja Europos teisei, ypač susijusiai su nediskriminavimo dėl seksualinės orientacijos principu,
6. paveda Pirmininkui perduoti šią rezoliuciją Komisijai, Tarybai, valstybių narių ir šalių kandidačių vyriausybėms ir parlamentams ir Lietuvos Respublikos Prezidentei.
