Europos Parlamentas vėl stabdo uostų paslaugų liberalizavimą
Transportas
2006-01-23 - 18:30
EP atmetė uostų paslaugų direktyvą
Sausio 18-ąją, antrąkart per dvejus metus, Europos Parlamentas triuškinančia dauguma vėl atmetė Europos Komisijos pasiūlymą, kuris, regis, turėjo atverti vartus uosto paslaugų konkurencijai. Uostų paslaugų direktyva (taip ją vadina ES aplinkoje) buvo labai emocingai ir prieštaringai įvertinta Parlamente bei už jo ribų.
Pasiūlymo rėmėjai mano, kad uostų paslaugų liberalizavimas gali prisidėti prie darbo vietų kūrimo ir augimo. Direktyvos priešininkai įsitikinę, kad ji sunaikintų daugybę darbo vietų ir pablogintų darbo sąlygas.
Kas gi siūlyta? Direktyva leistų paslaugų teikėjams teikti į uostą atplaukiantiems ir iš jo išplaukiantiems laivams įvairias paslaugas, tokias kaip laivavedyba, švartavimas, vilkimas (buksyravimas) ir laivo aptarnavimas. Ji taip pat leistų teikti paslaugas keleiviams, įlipantiems į laivą ir išlipantiems iš jo. Europos Komisijos pateiktu direktyvos projektu tikėtasi modernizuoti Europos uostus ir sustiprinti jų konkurencingumą, atsižvelgiant į tai, kad per juos vyksta 90 proc. prekybos tarp ES ir jos partnerių už Sąjungos ribų.
Norint visiškai suprasti tai, kas įvyko Strasbūre, reikia prisiminti neseną istoriją. Pirmųjų pastangų liberalizuoti uostų paslaugas imtasi 2001-aisiais. Po intensyvių derybų su visomis suinteresuotomis šalimis Europos Parlamentas 2003 m. lapkričio 20 d. atmetė Komisijos pateiktą pasiūlymą.
Pagrindinė nesutarimų priežastis – laivų savininkų galimybė panaudoti savo įgulas laivams pakrauti ir iškrauti (technine kalba ji vadinama „savikrova“). Kelios EP politinės frakcijos, ypač socialistai, žalieji ir Europos vieningieji kairieji, priešinosi šiam siūlymui. Jie būgštavo, kad tai atvers duris pigiai, profesinėms sąjungoms nepriklausančiai darbo jėgai iš trečiojo pasaulio, o dėl pigesnės pasiūlos daugybė kvalifikuotų uostų darbuotojų neteks darbo. Be to, jų teigimu, savikrova kelia grėsmę saugai, nes ne visos laivų įgulos yra pakankamai kvalifikuotos atlikti darbus, kurie gali būti sunkūs ir pavojingi. Todėl tūkstančiai prieš šį siūlymą protestuojančių uostų darbuotojų išėjo į Strasbūro gatves.
Po šio pralaimėjimo Komisijai teks rengti viską iš naujo. Juk pasiūlymui, ypač savikrovos atžvilgiu, nepritarė Parlamento pirmininkas ir didžioji dauguma EP narių. Pasak Parlamento pirmininko Žozepo Borelio (Josep Borrell), „vienąkart jau tarėme „ne“. Ji (Komisija) grąžino direktyvą į virtuvę, pašildė ją ir vėl mums patiekė tą patį patiekalą“.
Panašios nuotaikos vyravo Parlamento salėje. „Komisija mums pateikė šviežiai nublizgintą naują paketą, tačiau jo turinys išliko toks pats“, – apgailestavo krikščionių demokratų frakcijai priklausanti Belgijos EP narė Mariana Tiusen (Marianne Thyssen). Prancūzijos socialistas EP narys Žilis (Gilles) Savary kalbėjo apie „parlamentinės demokratijos paneigimą“, o jo kolega iš Vokietijos Vilhelmas Ernstas Pysikas (Wilhelm Ernst Piecyk) buvo įsitikinęs, kad direktyvą derėtų „išmesti į uosto šiukšliadėžę“. Olandijos žaliųjų atstovo EP nario Josto Lagendeiko (Joost Lagendijk) nuomone, „šis pasiūlymas – tai tipiškas pavyzdys, kuomet teisės aktas sukuria problemas, užuot jas sprendęs“. Ne mažiau kritikos išsakė kairiausi EP nariai, kurie šį dokumentą vadino „nereikalingu, antisocialiniu ir priešišku ekonomikai“. Sprendžiant sudėtingus klausimus, darančius poveikį Europos kūrimo projektui, gali susidaryti keistos sąjungos. Šįkart kairiuosius savo balsais parėmė europarlamentarai, atstovaujantys Jungtinės Karalystės konservatoriams. Jų manymu, liberalizavimas nereikalingas, nes jis jau įvyko Jungtinėje Karalystėje.
Tuo tarpu direktyvai pritariantys EP nariai tikėjosi, kad Parlamentas neatmes šio teisės akto. Vokietijos krikščionis demokratas Georgas Jažembovskis (Georg Jarzembowski), kuris buvo įpareigotas parengti Parlamento poziciją šiuo klausimu, sakė, kad ją šiek tiek pataisius, direktyva „padarytų uostų darbą veiksmingesnį, sumažintų vartotojų išlaidas ir užtikrintų sąžiningą prieigą prie rinkos“. Jis taip pat pažymėjo, kad laivų savininkai ir jūrų vežėjai remia direktyvą, leidžiančią jiems „pasirinkti geriausią kainą ir suskaldyti monopolijas“. Liberalų frakcijai priklausančių EP narių nuomonės labai nesutapo. Kai kurie parėmė G. Jažembovskio siūlymus, o kiti jiems nepritarė.
Vienos nuomonės neturėjo ir pervežimų jūra specialistai, su kuriais nuolat tartasi. Labiausiai prieš direktyvą buvo nusiteikę uostų darbuotojai, tūkstančiais atvykę į Strasbūrą, kad išreikštų savo įniršį. Šių darbininkų manymu, Europos Komisija, pateikusi siūlymą dėl savikrovos, nė kiek neatsižvelgė į jų reikalavimus.
Kas bus toliau? Dabar savo žodį turėtų tarti Europos Komisija. Pasibaigus balsavimui Transporto komisaras Žakas Baro (Jacques Barrot) iš Prancūzijos minėjo „pasitarsiąs su kitais komisarais, kad galėtų padaryti išvadas“. Tačiau jis nepaliko jokių abejonių, jog „bus tęsiamas darbas su visais, kam rūpi sukurti Europos uostų politikos pagrindus“.
20060123STO04583 EP Transporto ir turizmo komitetas: Atmesta uostų paslaugų liberalizavimo direktyva
LT
1
PHOTO
20051118PHT02609.jpg
LT
2
LINK
/committees/tran_home_en.htm
-//EP//TEXT IM-PRESS 20060113BKG04268 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
