KLAUSIMAS ŽODŽIU SU DEBATAIS O-0040/07
pagal 108 Darbo tvarkos taisyklių straipsnį
pateikė
Joost Lagendijk
Verts/ALE vardu
Komisijai
Tema: ES vaidmuo Kosove
2007 m. kovo viduryje JT specialusis pasiuntinys Martti Ahtisaari JT Generaliniam Sekretoriui pateikė išsamų pasiūlymą dėl Kosovo statuso sureguliavimo, kurį pastarasis perdavė JT Saugumo Tarybai. Šiame plane numatomas aktyvesnis Europos Sąjungos vaidmuo jį įgyvendinant. Tarptautinis civilinis biuras (angl. ICO) pakeis Jungtinių Tautų laikinąją misiją Kosove (angl. UNMIK), kuri šiuo metu yra palaipsniui likviduojama. Tarptautiniam civiliniam biurui turėtų vadovauti ES specialusis atstovas Kosovui. ES planavimo grupė (angl. EUPT) kelis mėnesius rengė naująją ES misiją, kuri taps pagrindiniu Tarptautinio civilinio biuro ramsčiu. Dėl Rusijos pasipriešinimo ir grasinimo pasinaudoti veto teise šiuo metu mažai tikėtina, kad JT Saugumo Taryba priims naują rezoliuciją, pakeičiančią ankstesnę jos rezoliuciją 1244(1999).
Taryba yra pareiškusi, kad nepriėmus naujos JT Saugumo Tarybos rezoliucijos, ES misija Kosove nebus vykdoma. Neseniai, siekiant rasti išeitį iš šios aklavietės, ES pirmininkaujanti valstybė narė pareiškė apie galimus laikinus susitarimus, reikalingus ES dalyvavimui Kosove.
Kaip Komisija ketina elgtis, jeigu JT Saugumo Taryba nesugebės rasti išeities iš šios aklavietės? Kaip bus panaudojamos Kosovui jau skirtos ES lėšos? Ar Komisija gali pasakyti, kokius ES misijos elementus bus galima vykdyti bet kokiu atveju? Ar egzistuoja atsarginis planas, kurį Taryba rengtų ir kurio tikslas būtų įveikti dabartinės padėties sukeliamus sunkumus?
