KLAUSIMAS ŽODŽIU SU DEBATAIS O-0009/09
pagal 108 Darbo tvarkos taisyklių straipsnį
pateikė
Hiltrud Breyer
ir
Raül Romeva i Rueda
Verts/ALE vardu
Tarybai
Tema: Vaikų priežiūros įstaigos (Barselonos procesas)
Jau 1992 m. Taryba priėmė rekomendaciją Nr. 92/241/EEB , kurioje pabrėžiama, kaip svarbu steigti nebrangias, prieinamas ir kokybiškas vaikų priežiūros tarnybas ir skatinti lankstumą bei įvairovę, siekiant užtikrinti tėvų ir vaikų poreikius bei pasirinkimą.
2002 m. Tarybos susitikime, vykusiame Barselonoje, pradėta raginti valstybes nares „pašalinti kliūtis, trukdančias moterims dalyvauti darbo rinkoje, ir siekti, atsižvelgiant į vaikų priežiūros įstaigų poreikį ir panaudojant nacionalinius vaikų priežiūros suteikimo būdus, iki 2010 m. suteikti vaikų priežiūros galimybes mažiausiai 90 % vaikų nuo trejų metų iki privalomojo mokyklinio amžiaus ir mažiausiai 33 % vaikų iki trejų metų amžiaus“ (Tarybai pirmininkavusios valstybės 2002 m. kovo 15–16 d. išvados).
2008 m. spalio 3 d. ataskaitoje „Barselonos tikslų, susijusių su ikimokyklinio amžiaus vaikų priežiūros paslaugomis, įgyvendinimas“ (COM(2008)0638) Komisija daro išvadą, kad reikia daug nuveikti, jog ypač mažesnių kaip trejų metų vaikų priežiūros paslaugų prieinamumas būtų patenkinamo lygio, ir kad dauguma valstybių greičiausiai nepasieks Barselonos tikslų.
Tarybai pirmininkaujanti Čekija savo veiklos programoje pabrėžia, kad vaikų priežiūra namuose yra visavertė profesinės karjeros alternatyva, kurią, pirmininkaujančios valstybės nuomone, turėtų gerbti ir remti valstybė ir visuomenė. Vasario 4–5 d. vyksiančiame neoficialiame ministrų posėdyje pirmininkaujanti valstybė siūlys peržiūrėti Barselonos tikslus.
1. Kodėl reikia peržiūrėti ir galbūt keisti Barselonos tikslus susijusius su vaikų priežiūros įstaigomis?
2. Ką konkrečiai siūloma peržiūrėti, dar kartą svarstant Barselonos tikslus?
3. Kokį poveikį pasiūlymas turės moterų dalyvavimui darbo rinkoje ir lygioms vyrų bei moterų galimybėms darbo vietoje?
4. Kokias naujas paskatas pateiks pirmininkaujanti valstybė, siekdama užtikrinti, kad valstybės narės siektų Barselonos tikslų?
OL L 123 1992 5 8, p. 16.