11.12.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Edward McMillan-Scott, Laima Liucija Andrikienė, Tunne Kelam, Antonio Tajani, Georg Jarzembowski ir Patrick Gaubert
PPE-DE frakcijos vardu
dėl ES ir Kinijos aukščiausio lygio susitikimo ir ES ir Kinijos dialogo žmogaus teisių klausimais
Europos Parlamento rezoliucija dėl ES ir Kinijos aukščiausio lygio susitikimo ir ES ir Kinijos dialogo žmogaus teisių klausimais
Europos Parlamentas ,
–
atsižvelgdamas į 2007 m. lapkričio 28 d. Pekine vykusio 10-ojo Kinijos ir ES aukščiausio lygio susitikimo metu priimtą bendrą pareiškimą,
–
atsižvelgdamas į EP Žmogaus teisių pakomitečio 2007 m. lapkričio 26 d. surengtą viešą klausymą tema „Žmogaus teisės Kinijoje rengiantis Olimpinėms žaidynėms“,
–
atsižvelgdamas į 2007 m. spalio 17 d. Pekine ir 2007 m. gegužės 15–16 d. Berlyne vykusius ES ir Kinijos dialogo žmogaus teisių tema raundus,
–
atsižvelgdamas į savo 2007 m. rugsėjo 6 d. rezoliuciją dėl dialogo žmogaus teisių klausimais eigos ir konsultacijų su trečiosiomis šalimis žmogaus teisių klausimais,
–
atsižvelgdamas į savo 2007 m. vasario 15 d. rezoliuciją dėl Kinijos vyriausybės ir Dalai Lamos pasiuntinių dialogo,
–
atsižvelgdamas į savo 2006 m. rugsėjo 7 d. rezoliuciją dėl ES ir Kinijos santykių ir į savo ankstesnes rezoliucijas dėl Kinijos,
–
atsižvelgdamas į 2001 m. gruodžio 13 d. priimtas Europos Sąjungos gaires dėl dialogų žmogaus teisių klausimais,
–
atsižvelgdamas į savo ankstesnes metines rezoliucijas dėl žmogaus teisių pasaulyje,
–
atsižvelgdamas į JT olimpines paliaubas, priimtas 2007 m. spalio 31 d. JT Generalinėje Asamblėjoje (GA/10650), kuriose JT valstybės narės kviečiamos Olimpinių žaidynių metu laikytis taikos ir ją skatinti,
–
atsižvelgdamas į 1948 m. Visuotinės žmogaus teisių deklaracijos priėmimo 60 metų sukaktį,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi bet koks sprendimas inicijuoti dialogą žmogaus teisių klausimais yra priimamas remiantis tam tikrais Tarybos nustatytais kriterijais, o ši ypač atsižvelgia į pagrindinius ES susirūpinimą realia žmogaus teisių padėtimi atitinkamoje valstybėje keliančius klausimus, į nuoširdų atitinkamos valstybės valdžios institucijų įsipareigojimą tokiu dialogu pagerinti realią žmogaus teisių padėtį ir į teigiamą įtaką, kurią dialogas žmogaus teisių klausimais gali turėti žmogaus teisių padėčiai,
B.
kadangi 2008 m. Pekino olimpinės žaidynės turėtų būti reikšminga istorinė proga sutelkti pasaulio dėmesį į žmogaus teisių padėtį Kinijoje,
C.
kadangi ES ir Kinijos strateginė partnerystė yra labai svarbi ES ir Kinijos santykiams,
D.
kadangi 1976 m. KLR pradėjo vykdyti vadinamąją vieno vaiko politiką,
E.
kadangi nuolat gaunama keliančių nerimą pranešimų apie politinius įkalinimus, ypač taikomus religinėms ir tautinėms mažumoms, galimus kankinimo atvejus, paplitusį prievartinio darbo naudojimą, dažną mirties bausmės taikymą, taip pat sistemingus religijos, žodžio ir žiniasklaidos, įskaitant internetą, laisvės suvaržymus,
F.
kadangi dėl to, kad Kinijos vyriausybė griežtai kontroliuoja informaciją apie Tibetą ir galimybę patekti į Kinijos Tibeto teritoriją, sunku tiksliai nustatyti žmogaus teisų pažeidimų mastą,
G.
kadangi Kinijos veikla ir įtaka Afrikoje pastarąjį dešimtmetį gerokai išaugo,
H.
kadangi patikimumas, demokratinės vertybės ir atsakingumas turėtų sudaryti ES ir Kinijos santykių esminį pagrindą,
ES ir Kinijos aukščiausio lygio susitikimas
1.
reiškia nusivylimą dėl to, kad žmogaus teisių klausimams nebuvo skirta daugiau dėmesio ES ir Kinijos aukščiausiojo lygio susitikime, siekiant žmogaus teisių klausimams suteikti daugiau politinės reikšmės, ir dėl to, kad ES neišnaudojo dėl artėjančių olimpinių žaidynių atsiradusių galimybių sudėtingiems žmogaus teisių klausimams Kinijoje aptarti;
2.
taip pat ragina sistemingiau ir nuosekliau spręsti žmogaus teisių, prekybos ir saugumo klausimus; taigi ragina ES užtikrinti, kad jos prekybos santykiai su Kinija priklausytų nuo reformų žmogaus teisių srityje, taip pat šiuo tikslu ragina Tarybą prieš baigiant sudaryti bent kokį naują partnerystės ir bendradarbiavimo bendrąjį susitarimą išsamiai įvertinti žmogaus teisių padėtį;
3.
taigi palankia vertina pradėtas derybas dėl partnerystės ir bendradarbiavimo bendrojo susitarimo, kuriame turėtų būti aptarti visi ES ir Kinijos dvišalių santykių klausimai, įskaitant glaudesnį ir geresnį bendradarbiavimą politiniais klausimais; ragina Tarybą ir Komisiją ateityje visada įtraukti Parlamentą į dvišalius ES ir Kinijos santykius, be kita ko, atsižvelgiant į tai, kad partnerystės ir bendradarbiavimo bendrasis susitarimas negalimas, jei nėra Parlamento oficialaus pritarimo,
4.
primygtinai ragina, kad ES ginklų embargas Kinijai būtų taikomas tol, kol nebus pasiekta tarptautinės bendruomenės atitinkamai įvertintos didesnės pažangos žmogaus teisių srityje; primena ES valstybėms narėms, kad vienas iš ES elgesio kodekso ginklų eksporto srityje kriterijų yra pagarba žmogaus teisėms tokio eksporto galutinės paskirties šalyje;
5.
reiškia susirūpinimą dėl to, kad, nepaisant Kinijos vyriausybės nuolatinių pareiškimų apie jos ketinimus ratifikuoti Tarptautinį pilietinių ir politinių teisių paktą (angl. ICCPR), jis vis dar neratifikuotas; taigi ragina Kiniją toliau nedelsiant jį ratifikuoti ir įgyvendinti;
Žmogaus teisių padėtis Kinijoje rengiantis 2008 m. Pekino olimpinėms žaidynėms
6.
mano, kad rengiantis Pekino olimpinėms žaidynėms žmogaus teisėms turėtų būti skiriama daug daugiau dėmesio; pakartoja, kad būtina gerbti universaliuosius pagrindinius etikos principus ir skatinti taiką visuomenėje, kuriai rūpėtų išsaugoti žmogiškąjį orumą, kaip pabrėžiama Olimpinės chartijos 1 ir 2 straipsniuose;
7.
pabrėžia ES pareigą reikšti vieningą poziciją, bendradarbiauti su ES veikiančiais nacionaliniais olimpiniais komitetais ir ES įsisteigusiais olimpinių žaidynių rėmėjais, siekiant sukurti pagrindą atsakingam elgesiui rengiantis olimpinėms žaidynėms, joms vykstant ir joms pasibaigus;
8.
reiškia didelį susirūpinimą dėl to, kad pastaruoju metu sustiprėjo su pasirengimu olimpinėms žaidynėms siejamas žmogaus teisių gynėjų, žurnalistų, teisininkų, peticijų rengėjų, pilietinės visuomenės aktyvistų bei visų tikėjimų ir religinių grupių tikinčiųjų persekiojimas, pvz.,„Falun Gong“ nariai, taip pat budistų vienuoliai ir vienuolės įkalinami stovyklose, psichiatrijos ligoninėse arba namuose skyrus namų areštą, ir ragina Kinijos valdžios institucijas nutraukti šiuos žmogaus teisių pažeidimus;
9.
ragina Kiniją imtis praktinių veiksmų užtikrinant žodžio laisvę ir gerbti spaudos laisvę, kuria galėtų naudotis ir Kinijos, ir užsienio žurnalistai; ypač nerimauja dėl to, kad neįgyvendinamas naujasis Kinijoje dirbančių užsienio žurnalistų veiklos reglamentas, ir ragina Kinijos valdžios institucijas nedelsiant nutraukti tūkstančių užsienyje įsteigtų naujienų ir informacinių tinklaviečių cenzūrą ir blokavimą; ragina išlaisvinti visus žurnalistus, interneto vartotojus ir vadinamuosius kibernetinės erdvės disidentus, kurie sulaikyti Kinijoje už tai, kad naudojosi savo teise į informaciją;
10.
ragina Tarptautinį olimpinį komitetą užtikrinti, kad Kinija įvykdytų savo pažadus suteikti žiniasklaidos laisvę, ir kuo greičiau pateikti politinį pareiškimą dėl padėties Kinijoje;
11.
reikalauja, kad Kinija laikytųsi savo įsipareigojimų ir pareigų, tenkančių olimpinių žaidynių miestui šeimininkui, be kita ko, viešai paskelbtų miesto šeimininko sutartį;
12.
ragina Kinijos valdžios institucijas sustabdyti maždaug milijono statybų sektoriaus darbuotojų migrantų, įdarbintų Pekine vykdyti tiesiogiai ar netiesiogiai su 2008 m. Olimpinių žaidinių rengimu susijusius statybų projektus, įstatymų užtikrintų darbuotojų teisių pažeidinėjimus;
13.
ragina Kinijos valdžios institucijas nutraukti pagrindinės teisės į būstą pažeidimus, t. y. liautis griauti Pekino gyvenamuosius kvartalus siekiant statyti 2008 m. olimpinėms žaidynėms skirtas aikštes ir plėtoti susijusią infrastruktūrą ir nutraukti prievartinį juose gyvenančių žmonių iškeldinimą;
14.
smerkia 42 kategorijų nepageidaujamų asmenų, tokių kaip Dalai Lama ir jo pasekėjai, žurnalistai, žmogaus teisių gynėjai, juodąjį sąrašą, į kurį įtraukti asmenys negali vykti į Kiniją per Olimpines žaidynes;
15.
ragina Komisiją, Tarybą ir tarptautinę bendruomenę ypač daug dėmesio skirti žmogaus teisių padėčiai ir ją stebėti pasirengimo Olimpinėms žaidynėms etapu, joms vykstant ir joms pasibaigus; prašo Tarptautinio olimpinio komiteto paskelbti jo paties vertinimą, kaip Kinija laikosi įsipareigojimų, prisiimtų 2001 m. prieš priimant sprendimą žaidynes rengti Pekine;
Europos Sąjungos ir Kinijos dialogas žmogaus teisių tema
16.
pabrėžia, kad būtina ypač stiprinti ir gerinti ES ir Kinijos dialogą žmogaus teisių tema; ragina Tarybą po diskusijų pateikti išsamesnės informacijos Europos Parlamento plenarinių sesijų metu;
17.
ragina vadinamąją ES Troiką tęsti intensyvias diskusijas svarbiais su dialogu susijusiais klausimais, pavyzdžiui, dėl JT Tarptautinio pilietinių ir politinių teisių pakto ratifikavimo, baudžiamojo teisingumo sistemos reformos, įskaitant mirties bausmės ir pataisos darbų sistemos aspektus, žodžio laisvės, ypač naudojantis internetu , sąžinės, minties ir tikėjimo laisvės, mažumų padėties Tibete, Sindziange, asmenų, įkalintų dėl įvykių Tiananmenio aikštėje išlaisvinimo, darbininkų ir kitų socialinių bei ekonominių teisių;
18.
ragina Kiniją, JT Žmogaus teisių tarybos narę, laikytis specialių procedūrų, įskaitant JT specialiojo pranešėjo kankinimų klausimais rekomendacijų įgyvendinimą, ir išduoti nuolatinį kvietimą į Kiniją JT ekspertams;
19.
ragina Komisiją, Tarybą ir valstybes nares ypač diskutuosi apie šiuos žmogaus teisių gynėjus: kandidatų 2007 m. Europos Parlamento Sacharovo premijai už minties laisvę gauti Hu Jia ir Zeng Jinyan; Niu Jinping, Zhang Lianying, Cao Dong, Chen Guangcheng, Li Heping, Guo Feixiong, Lu Gengsong Yang Chunlin, Gao Zhisheng ir Gong Haoming;
20.
apgailestauja, kad nebuvo padaryta jokios žymios pažangos dėl politinių kalinių išlaisvinimo, įkalintų dėl dalyvavimo Tiananmenio aikštės demonstracijose, ir taip pat apgailestauja, kad Kinijos valdžios institucijos toliau nereaguoja į prašymus iki galo ir nešališkai ištirti 1989 m. įvykius; prašo Kinijos valdžios institucijas iš naujo oficialiai įvertinti Tiananmenio aikštės įvykius, paskelbti politinių kalinių sąrašus ir juos be jokių sąlygų išlaisvinti;
21.
ragina Kinijos valdžios institucijas reformuoti neskaidrią valstybės paslapčių sistemą, kuria remiantis leidžiami teisės į žodžio laisvę ir teisės gauti informaciją pažeidimai ir griaunami tinkam valdymo ir teisinės valstybės pamatai;
22.
pabrėžia, kad reikia tęsti prieš dialogą vykstančių ES ir Kinijos žmogaus teisių temai skirtų teisės seminarų, kuriame dalyvauja akademinės ir pilietinės visuomenės atstovai, organizavimą, ir atkreipia dėmesį į ES ir Kinijos žmogaus teisių akademinio tinklo sukūrimą remiantis Europos iniciatyvos demokratijai ir žmogaus teisėms remti (angl. EIDHR) trečiuoju tikslu bei ragina Komisiją užtikrinti veiksmingą šio tinklo veiklą bendradarbiaujant su Europos Parlamentu;
23.
ragina Kiniją rengiantis Olimpinėms žaidynėms parodyti geranoriškumą tarptautinės bendruomenės atžvilgiu ir panaikinti pataisos darbų sistemą ir kitokių formų priverstinį sulaikytųjų perauklėjimą kalėjimuose, kardomojo kalinimo centruose ir psichiatrijos ligoninėse;
24.
griežtai smerkia dvasinio judėjimo „Falun Gong“ narių įkalinimą ir kankinimą, ragina Kinijos vyriausybę nutraukti dvasinio judėjimo „Falun Gong“ narių įkalinimą ir kankinimą ir juos nedelsiant išlaisvinti ir atkreipia dėmesį, kad, remiantis patikimais šaltiniais, nuo 1999 m. nuo kankinimų mirė daugiau kaip 3 000 šio judėjimo dalyvių, kurių tapatybė nustatyta;
25.
reiškia didelį susirūpinimą dėl daugelio moterų ir merginų teisių pažeidimo atvejų, kuriuos lėmė priverstinė Kinijos vyriausybės šeimos planavimo politika, įskaitant selektyvius nėštumo nutraukimus, priverstinę sterilizaciją ir tai, kad labai dažnai mergaitės paliekamos likimo valiai; ragina Kiniją nedelsiant liautis vykdyti tokią veiklą, kuri kenkia tūkstančio žmonių gerovei;
26.
atkreipia dėmesį, kad Kinija turi liautis reguliuoti religiją ir jos išraišką; konstatuoja, kad, ypač atsižvelgiant į Kinijos pareigūnų diskusijas dėl „religijos“ ir ypač „teisėtos religijos“ sąvokos, reikalingas išsamus įstatymas dėl religijos, atitinkantis tarptautinius standartus ir garantuojantis tikrą religijos laisvę;
27.
apgailestauja, kad konstitucinei tikėjimo laisvei (užtikrintai Konstitucijos 36 straipsnyje) prieštarauja tebesitęsiantis valstybės kišimasis į religinių bendruomenių reikalus, ypač mokymą, atranką, paskyrimą ir politinį bažnyčios tarnų parengimą;
28.
mano, kad įšventinimai pastaruoju metu yra geranoriškumo ir glaudesnio Kinijos ir Šventojo sosto bendradarbiavimo išpraiška ir ragina Kinijos vadžios institucijas ir toliau rodyti norą tiesti kelią nuoširdžiam ir konstruktyviam Kinijos ir Šventojo sosto dialogui; tačiau pažymi, kad turi būti gerbiama bažnyčios laisvė ir apsaugoma nuo išorės kišimosi jos institucijos autonomija, priešingu atveju mažėja pasitikėjimas vykdant abipusį dialogą ir laisvės pažanga Kinijoje;
29.
pažymi, kad didėja Kinijos įtaka pasaulio mastu, ypač tokiose skirtingose šalyse kaip Baltarusija, Venesuela, Sudanas, Zimbabvė, Mianmaras, Iranas ir Šiaurės Korėja, į kurių žmogaus teisių padėtį ES žvelgia labai kritiškai;
30.
ragina Komisiją ir Tarybą ir valstybes nares stiprinti ir gilinti vykstantį dialogą žmogaus teisių tema įtraukiant į jį atitinkamą EP delegaciją (arba AFET komitetą, Žmogaus teisių pakomitetį) kad jie galėtų dalyvauti parengiamuosiuose posėdžiuose, kurių metu nustatoma, dėl kurios politikos srities koordinavimo ES diskutuos su atitinkamomis Kinijos institucijomis;
31.
ragina, kad Komisija ir Parlamentas dar kartą apsvarstytų galimybę Europos Parlamento narius (priklausančius ES ir Kinijos delegacijai ir (arba) AFEET komitetui, ir (arba) Žmogaus teisių pakomitečiui) bei Kinijos liaudies nacionalinio kongreso narius įtraukti į delegacijų, dalyvaujančių dialoge, sudėtį;
32.
atkreipia dėmesį į XVII Kinijos komunistų partijos kongreso išvadas, kuriose atsispindi įvairios perspektyvos ir pasirengimas įgyvendinti griežtesnius tarptautinius žmogaus teisių standartus Kinijoje;
33.
ragina Kiniją liautis rėmus Mianmarą, kuris pažeidžia pripažintas tarptautines žmogaus teisių normas ir mano, kad gali kilti pavojus darniai dvišalių ES bei jos valstybių narių ir Kinijos santykių raidai, jei bus patvirtinta, kad Kinijos Liaudies Respublika tiekia didelius ginklų kiekius Mianmaro vyriausybei, įskaitant neseniai, lapkričio pradžioje, pastebėtą artilerijos pabūklų siuntą, kertančią Kinijos ir Mianmaro sieną, nepaisant didelio tarptautinės bendruomenės susirūpinimo ir spaudimo Kinijos Liaudies Respublikai, kad ši netiektų ginklų Mianmaro kariniam režimui;
34.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Kinijos Liaudies Respublikos vyriausybei, Jungtinių Tautų Generaliniam Sekretoriui ir Tarptautiniam olimpiniam komitetui.
