18.10.2010 B7-0576/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai
pagal Darbo tvarkos taisyklių 110 straipsnio 2 dalį
dėl Ukrainos
Adrian Severin
,
Hannes Swoboda
,
Marek Siwiec
,
Kristian Vigenin
,
Vilija Blinkevičiūtė
S&D frakcijos vardu
PE450.393v01-00 B7‑0576/2010 Europos Parlamento rezoliucija dėl Ukrainos
Europos Parlamentas ,
– atsižvelgdamas į savo ankstesnes rezoliucijas dėl Ukrainos, ypač į savo 2010 m. vasario 25 d. rezoliuciją,
– atsižvelgdamas į bendrąją deklaraciją dėl Rytų partnerystės, paskelbtą 2009 m. gegužės 7 d. Prahoje,
– atsižvelgdamas į 2009 m. spalio 26–27 d. vykusio ES ir Ukrainos parlamentinio bendradarbiavimo komiteto posėdžio pareiškimą ir rekomendacijas,
– atsižvelgdamas į tai, kad nuo 2008 m. kovo mėn. Ukraina yra Pasaulio prekybos organizacijos (PPO) narė,
– atsižvelgdamas į Ukrainos prisijungimą prie Energijos bendrijos sutarties, patvirtintą 2009 m. gruodžio mėn. Zagrebe vykusiame Energijos bendrijos ministrų tarybos susitikime,
– atsižvelgdamas į 1998 m. kovo 1 d. įsigaliojusį Europos Sąjungos ir Ukrainos partnerystės ir bendradarbiavimo susitarimą (PBS) ir į vykstančias derybas dėl asociacijos sutarties (AS), skirtos pakeisti PBS,
– atsižvelgdamas į ES ir Ukrainos asociacijos darbotvarkę, kuria keičiamas veiksmų planas ir kuriai 2009 m. birželio mėn. pritarė ES ir Ukrainos bendradarbiavimo taryba,
– atsižvelgdamas į 2007 m. birželio 18 d. pasirašytą ir 2008 m. sausio 1 d. įsigaliojusį Europos bendrijos ir Ukrainos susitarimą dėl vizų išdavimo tvarkos supaprastinimo, taip pat į 2008 m. spalio mėn. pradėtą ES ir Ukrainos dialogą vizų klausimais,
– atsižvelgdamas į susitarimo memorandumą dėl dialogo regionų politikos ir regionų bendradarbiavimo vystymo klausimais, kurį 2009 m. liepos 22 d. pasirašė Ukrainos regionų plėtros ir statybos ministerija ir Europos Komisija,
– atsižvelgdamas į 2006 m. spalio 24 d. Europos Parlamento ir Tarybos reglamentą (EB) Nr. 1638/2006, išdėstantį bendrąsias nuostatas, kurios nustato Europos kaimynystės ir partnerystės priemonę (EKPP) OL L 310, 2006 11 9, p. 1.
,
– atsižvelgdamas į 2005 m. gruodžio 1 d. Europos Sąjungos ir Ukrainos pasirašytą susitarimo memorandumą dėl bendradarbiavimo energetikos srityje,
– atsižvelgdamas į Ukrainos rinkimų įstatymo pakeitimus, kuriuos 2010 m. birželio mėn. prieš vietos valdžios rinkimus skubotai priėmė Aukščiausioji Rada,
– atsižvelgdamas į Ukrainos nacionalinę orientacinę programą 2011–2013 m.,
– atsižvelgdamas į neseniai vykusių ES ir Ukrainos aukščiausiojo lygio susitikimų rezultatus, įskaitant tai, kad 2008 m. Paryžiuje vykusiame ES ir Ukrainos aukščiausiojo lygio susitikime Ukraina pripažinta Europos šalimi, kuri dalijasi su Europos Sąjunga bendra istorija ir bendromis vertybėmis, taip pat į 2009 m. gruodžio 4 d. Kijeve surengto ES ir Ukrainos aukščiausiojo lygio susitikimo išvadas,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Ukraina yra strateginės svarbos Europos Sąjungos kaimynė; kadangi jos dydis, ištekliai, gyventojų skaičius ir geografinė padėtis užtikrina Ukrainai išskirtinę padėtį Europoje ir lemiamą jos įtaką visam regionui,
B. kadangi Ukraina yra Europos valstybė ir pagal Europos Sąjungos sutarties 49 straipsnį gali pateikti prašymą dėl narystės ES kaip ir visos Europos valstybės, besilaikančios laisvės, demokratijos, pagarbos žmogaus teisėms ir pagrindinėms laisvėms bei teisinės valstybės principų,
C. kadangi 2010 m. spalio 31 d. Ukrainoje vyks vietos ir regionų valdžios rinkimai; kadangi buvo pareikšta kritinių pastabų dėl tam tikrų šių rinkimų organizavimo aspektų,
D. kadangi 2010 m. sausio 17 d. ir vasario 7 d. įvykę Prezidento rinkimai vyko sklandžiai pagarbos pilietinėms ir politinėms teisėms, įskaitant susirinkimų, asociacijų ir žodžio laisvę, aspektu, tai rodo, kad Ukraina yra pajėgi surengti laisvus ir sąžiningus rinkimus,
E. kadangi ES remia stabilią ir demokratinę Ukrainą, besilaikančią socialinės rinkos ekonomikos, teisinės valstybės, žmogaus teisių ir mažumų apsaugos principų bei užtikrinančią pagrindines teises; kadangi Ukrainos vidaus politinis stabilumas ir dėmesio sutelkimas į vidaus reformą yra išankstinė sąlyga tolesnei ES ir Ukrainos santykių raidai,
F. kadangi po oranžinės revoliucijos Ukraina, deja, prarado daugiau nei penkerius metus siekdama tinkamai išspręsti problemas, susijusias su šalies didžiausiomis konstitucinėmis ir institucinėmis problemomis, ypač siekdama išspręsti prezidento ir ministro pirmininko galių konfliktą; kadangi dėl to pavėluota vykdyti svarbius valstybės, ekonomikos ir socialinio sektorių reformų projektus, šie projektai buvo nenuosekliai įgyvendinami arba apskritai nebaigti,
G. kadangi kilo įtarimų, jog demokratinės laisvės, kaip antai susirinkimų laisvė, žodžio laisvė ir žiniasklaidos laisvė, pastaraisiais mėnesiais patiria spaudimą,
H. kadangi remdamasi Konstitucinio Teismo sprendimu, kuriuo 2007 m. Konstitucijos pakeitimai paskelbti negaliojančiais, Ukraina dabar privalo pradėti vykdyti konstitucines reformas, kad sukurtų patikimą ir veiksmingą kontrolės ir pusiausvyros sistemą, nustatysiančią aiškų galių pasiskirstymą tarp prezidento, ministrų kabineto ir Aukščiausiosios Rados,
I. kadangi plėtojant ES ir Ukrainos ryšius per pastaruosius metus padaryta didelė pažanga, ypač užsienio politikos ir saugumo politikos srityje, taip pat prekybos, finansų, ekonomikos ir energetikos srityse;
J. kadangi Ukrainos įstojimas į Pasaulio prekybos organizaciją (PPO) yra svarbus žingsnis, rodantis, kad Ukraina taiko tarptautinius ir Europos ekonomikos standartus bei palaiko glaudžius prekybos ryšius su ES; kadangi buvo padaryta didelė pažanga derybose dėl tvirtos ir visapusiškos laisvosios prekybos zonos (TVLPZ) kaip asociacijos sutarties būtinos dalies sukūrimo,
K. kadangi Ukrainos prisijungimas prie Energijos bendrijos sutarties yra labai svarbus visoms šalims,
1. pabrėžia, kad Ukraina palaiko tvirtus istorinius, kultūrinius ir ekonominius ryšius su Europos Sąjunga ir kadangi ji yra viena svarbiausių Sąjungos partnerių vykdant kaimynystės politiką su Rytų Europa, turinti didelės įtakos viso žemyno saugumui, stabilumui ir gerovei,
2. palankiai vertina Ukrainos politinių ir valstybės lyderių pakartotus pareiškimus dėl ryžto toliau eiti Europos integracijos keliu ir dėl ilgalaikio tikslo – ateityje tapti Europos Sąjungos nare; pažymi, kad šį tikslą ir toliau remia visos Ukrainos politinės jėgos;
3. palankiai vertina dabartinės koalicinės vyriausybės pastangas atkurti politinį stabilumą Ukrainoje, nes tai yra būtina demokratijos užtikrinimo šalyje sąlyga; pabrėžia, kad ilgalaikį politinį stabilumą galima pasiekti tik padarius konstitucinius pakeitimus, kurie užtikrintų aiškų kompetencijos sričių paskirstymą, taip pat tinkamą vykdomosios valdžios, teisėkūros ir teismų kontrolės ir pusiausvyros sistemą;
4. pabrėžia, kad esama didesnio politinio stabilumo padėtis leidžia dabartinei vyriausybei vykdyti aktyvią ir sistemingą reformų politiką daugelyje svarbių Ukrainos ekonomikos sričių, kaip antai priimti naująjį mokesčių kodeksą, naujus finansinių pirkimų teisės aktus, stiprinti finansų rinkas ir modernizuoti energetikos sektorių;
5. pabrėžia, kad nuolat vykstančios diskusijos dėl rinkimų įstatymų taikymo ir paskutinę minutę daromų pakeitimų kaskart prieš rinkimus sukuria nepageidaujamą nesutarimų atmosferą; todėl palankiai vertina bendro rinkimų kodekso projektą, kuris pateiktas priimti Aukščiausiajai Radai; ragina valdžios institucijas priimti Europos standartus atitinkantį politinių partijų finansavimo įstatymą ir apsvarstyti galimybę finansuoti politines partijas iš valstybės biudžeto siekiant sumažinti jų priklausomybę nuo ekonominių interesų;
6. tikisi, kad nepaisant kai kurių iškilusių problemų Ukrainos valdžios institucijos kartu su visomis šalies politinėmis jėgomis užtikrins laisvą ir teisingą 2010 m. spalio 31 d. vietos valdžios rinkimų eigą; palankiai vertina Ukrainos valdžios institucijų iniciatyvą į šiuos rinkimus pakviesti tarptautinius stebėtojus; tai aiškus signalas, kad siekiama užtikrinti rinkimų proceso skaidrumą ir atvirumą;
7. ragina valdžios institucijas ir opoziciją bendrai vykdyti konstitucines reformas, kurios padėtų spręsti esamas problemas ir susidoroti su pagrindinėmis sistemingo politinio nestabilumo Ukrainoje priežastimis; ragina vyriausybines ir opozicines partijas visapusiškai dalyvauti su visais pilietinės visuomenės sektoriais susijusiose diskusijose dėl konstitucinių reformų ir siekti, kad jose vyrautų darnos ir bendradarbiavimo dvasia; ragina partijas glaudžiai bendradarbiauti su „Europos komisija už demokratiją per teisę“ (Venecijos komisija);
8. išreiškia susirūpinimą dėl to, kad kilo nemažai įtarimų, jog demokratinės laisvės, kaip antai susirinkimų laisvė, žodžio laisvė ir žiniasklaidos laisvė, pastaraisiais mėnesiais patiria spaudimą, todėl ragina valdžios institucijas ištirti visus įtarimus dėl teisių ir laisvių pažeidimų ir radus juos ištaisyti; be to, rekomenduoja valdžios institucijoms persvarstyti visus sprendimus ir paskyrimus, dėl kurių galėtų kilti interesų konfliktas, ypač teisėsaugos ir teismų srityse;
9. yra susirūpinęs dėl pastarojo meto įvykių, kurie gali pakenkti žiniasklaidos laisvei ir pliuralizmui; ragina valdžios institucijas imtis visų būtinų priemonių siekiant apsaugoti šiuos esminius demokratinės visuomenės aspektus ir susilaikyti nuo bet kokių mėginimų tiesiogiai ar netiesiogiai kontroliuoti nacionalinių žiniasklaidos įstaigų pranešimų turinį; pabrėžia, kad būtina skubiai parengti žiniasklaidos sektoriaus teisinę reformą, ir palankiai vertina pasiūlymą dėl viešųjų transliavimo paslaugų Ukrainoje; taip pat palankiai vertina Ukrainos valdžios institucijų viešas garantijas, kad viešajam transliuotojui įsteigti būtinas teisinis pagrindas bus parengtas iki metų pabaigos;
10. pabrėžia, kad Ukrainos integracijos į Europą procesas itin svarbus vykdant ekonomines, socialines ir politines reformas; todėl tikisi, kad būsimajame ES ir Ukrainos aukščiausiojo lygio susitikime, kuris lapkričio 22 d. įvyks Briuselyje, bus padaryta didelė pažanga ir bus galima greičiau sudaryti asociacijos sutartį; todėl ragina Komisiją ir Ukrainą dėti daugiau pastangų įgyvendinant ES ir Ukrainos asociacijos darbotvarkę;
11. pabrėžia, kad remiantis tvirtos ir visapusiškos laisvosios prekybos zonos susitarimo nuostatomis turėtų būti užtikrinta laipsniška Ukrainos integracija į ES vidaus rinką, įskaitant vadovavimąsi keturiomis laisvėmis; ragina Komisiją ir Ukrainą siekti spartesnės pažangos šioje srityje remiantis Ukrainos kaip PPO narės pasiekimais;
12. pabrėžia, kad svarbus tolesnis Ukrainos ir ES bendradarbiavimas energetikos srityje; ragina Ukrainą ratifikuoti jos prisijungimą prie Energijos bendrijos sutarties ir jį visapusiškai įgyvendinti; taip pat ragina Ukrainą laikytis ES ir Ukrainos tarptautinių investicijų konferencijos bendrojoje deklaracijoje išdėstytų įsipareigojimų dėl Ukrainos dujų tranzito sistemų modernizavimo; ragina toliau plėtoti ES ir Ukrainos susitarimus, kuriais būtų siekiama užtikrinti patikimą energijos tiekimą abiems šalims, įskaitant patikimą ir diversifikuotą naftos ir dujų tranzito sistemą;
13. ragina Komisiją ir Tarybą parengti veiksmų planą dėl bevizio režimo nustatymo Ukrainai, įskaitant tarpinį tikslą panaikinti dabartines rinkliavas už vizas;
14. ragina Komisiją bendradarbiauti su valstybėmis narėmis ir Ukraina siekiant parengti specialias priemones, kurios būtų pritaikytos per Europos futbolo čempionatą, ir ragina pasinaudoti šia ypatinga proga kaip bandomuoju laikotarpiu bevizio režimo išbandymui;
15. pabrėžia, kad svarbu skatinti bendradarbiavimą jaunimo ir studentų mainų srityje ir kurti stipendijų programas, kurias įgyvendinant ukrainiečiai galėtų susipažinti su Europos Sąjunga ir jos valstybėmis narėmis;
16. ragina Tarybą ir Komisiją toliau stiprinti bendradarbiavimą su Ukraina kaimynystės srityje, ypač daug dėmesio skiriant Juodosios jūros regiono politikos vystymuisi;
17. paveda Pirmininkui perduoti šią rezoliuciją Tarybai, Komisijai, valstybėms narėms, Ukrainos vyriausybei ir parlamentui, taip pat Europos Tarybos ir ESBO parlamentinėms asamblėjoms.
