KLAUSIMAS ŽODŽIU SU DEBATAIS O-0020/06
pagal 108 Darbo tvarkos taisyklių straipsnį
pateikė
Eva-Britt Svensson
,
Sylvia-Yvonne Kaufmann
,
Kartika Liotard
,
Feleknas Uca
,
Ilda Figueiredo
ir
Věra Flasarová
GUE/NGL vardu
Tarybai
Tema: ES kovos su prekyba žmonėmis priemonės ir kovos su prekyba žmonėmis dienos nustatymas
Kova su prekyba žmonėmis tikrai yra vienas iš ES prioritetų ir imamasi nemažai priemonių siekiant kovoti su šiuo nusikaltimu. Pagrindinės iš jų – tai Tarybos direktyva 2004/81/EB dėl leidimo gyventi šalyje išdavimo trečiųjų šalių piliečiams, kurie yra prekybos žmonėmis aukos, Tarybos pagrindų sprendimas 2002/629/TVR dėl kovos su prekyba žmonėmis, programa Daphne ir kovos su nelegalia prekyba ir organizuotu nusikalstamumu priemonės.
Tarybos pagrindų sprendime 2002/629/TVR dėl kovos su prekyba žmonėmis valstybės narės įpareigojamos įgyvendinti teisės aktą iki 2004 m. rugpjūčio 1 d., o Taryba – ne vėliau kaip iki 2005 m. rugpjūčio 1 d. pateikti priemonių, kurių valstybės narės ėmėsi įgyvendindamos minėtą sprendimą, vertinimo ataskaitą. Ar Taryba jau ėmėsi šių veiksmų?
Ar ES imsis priemonių siekdama užtikrinti, kad visos valstybės narės ratifikuotų Europos Tarybos priimtą konvenciją dėl kovos su prekyba žmonėmis ir JT konvenciją tuo pačiu klausimu?
Siekdamas labiau informuoti apie šią problemą, neseniai priimtame pranešime dėl prekybos žmonėmis EP siūlo numatyti kovos su nelegalia prekyba dieną ir įrengti nemokamas pagalbos telefono linijas. Ar Taryba sutiktų šias iniciatyvas pradėti įgyvendinti šiais metais?
EP taip pat prašė kaupti duomenis apie prekybą žmonėmis ir įrengti ryšių punktus arba paskirti nacionalinius pranešėjus, kurie kauptų, skleistų ir tvarkytų informaciją apie prekybą žmonėmis bei keistųsi ja; kokių priemonių Taryba imsis šiuo klausimu?
OL L 261, 2004 8 6, p. 19. OL L 203, 2002 8 1, p. 1.