14.12.2005
PASIŪLYMAS DĖL REKOMENDACIJOS TARYBAI
pagal Darbo tvarkos taisyklių 114 straipsnio 1 dalį
pateikė: Sarah Ludford
ALDE frakcijos vardu
dėl įtariamo ypatingojo perdavimo (angl. extraordinary rendition), vykdyto per ES valstybes nares ir šalis kandidates CŽV kalinių slapto įkalinimo ir galimo jų kankinimo tikslais
Europos Parlamento rekomendacija Tarybai dėl įtariamo ypatingojo perdavimo (angl. extraordinary rendition), vykdyto per ES valstybes nares ir šalis kandidates CŽV kalinių slapto įkalinimo ir galimo jų kankinimo tikslais
Europos Parlamentas ,
–
atsižvelgdamas į ES sutarties 6 ir 7 straipsnius,
–
atsižvelgdamas į Europos žmogaus teisių konvencijos 2, 3, 5 ir 6 straipsnius,
–
atsižvelgdamas į Europos Sąjungos pagrindinių teisių chartijos 1, 4, 19, 47 ir 48 straipsnius,
–
atsižvelgdamas į JT konvencijos prieš kankinimą ir kitokį žiaurų, nežmonišką ir žeminantį elgesį ir baudimą 2, 3 ir 11 straipsnius,
–
atsižvelgdamas į Darbo tvarkos taisyklių 114 straipsnio 1 dalį,
A.
kadangi 2005 m. lapkričio 2 d. dienraštyje Washington Post pareikšta, kad slaptose Rytų Europoje įkurtose bazėse CŽV laikė ir tardė įtariamus teroristus taikydama slaptą pasaulinę transporto, kalėjimų ir tardymo sistemą, vadinamą ypatingojo perdavimo (angl. extraordinary rendition ) sistema, kuri buvo sukurta po 2001 m. rugsėjo 11 d. teroro aktų ir veikė nepaisydama jokios teisminės kontrolės ir jokių ekstradicijos reikalavimų,
B.
kadangi teigiama, kad įtariami teroristai, vadinamieji „kaliniai vaiduokliai“, suimti ir laikomi JAV ar kitų valstybių kalėjimų vienutėse, be visų teisių ir galimybės susisiekti su advokatais ir Raudonojo Kryžiaus ar Raudonojo Pusmėnulio organizacijomis,
C.
kadangi su tokiais kaliniais gali būti elgiamasi žiauriai, nežmoniškai, jie gali būti žeminami ir kankinami,
D.
kadangi nepriklausomi organizacijos Human Rights Watch ir kitų organizacijų tyrimai parodė, kad CŽV turėjo ir nuomojosi lėktuvų, kuriais galėjo transportuoti įtariamuosius, ir naudojosi ne vienos ES valstybės narės ir šalies kandidatės civilinių bei karinių oro uostų paslaugomis, įskaitant lėktuvų nusileidimus JAV karinėse bazėse, konkrečiai: Aviano bazėje Italijoje ir Ramšteino – Vokietijoje,
E.
kadangi keliose valstybėse narėse pradėti teismo, parlamento ar valstybės tyrimai dėl kaltinimų, kad CŽV grobė, gabeno ir neteisėtai kalino „kalinius vaiduoklius“,
F.
kadangi 2005 m. lapkričio 21 d. Europos Tarybos generalinis sekretorius pradėjo šių kaltinimų tyrimą pagal Europos žmogaus teisių konvencijos 52 straipsnio nuostatas ir prašė šią konvenciją ratifikavusių 45 valstybių vyriausybių juos pakomentuoti iki 2006 m. vasario 21 d.,
G.
kadangi Europos Tarybos Parlamentinė asamblėja paskyrė šiam tyrimui vadovauti pranešėją Dicką Marty,
H.
kadangi itin svarbu išnagrinėti visus JAV pateiktus kaltinimus dėl žmogaus teisių ir teisinės valstybės principų pažeidimų ir Europos vyriausybių bendrininkavimo, nes tai turi labai rimtų pasekmių pagrindinių teisių apsaugai Europos Sąjungoje,
1.
pabrėžia, kad kova su terorizmu negali būti laimėta paniekinus būtent tuos principus, kuriuos siekia sužlugdyti teroristai, t. y. pagrindinių teisių apsaugai niekad negali grėsti pavojus;
2.
primena, kad ES sutarties 6 straipsnio nuostatos įpareigoja Sąjungą ir valstybes nares gerbti Europos žmogaus teisių konvencijoje įtvirtintas ir iš bendrų valstybių narių konstitucinių tradicijų kildinamas pagrindines teises ir tarptautiniai įsipareigojimai bei šie bendri principai draudžia kankinimus;
3.
primena, kad ES sutarties 7 straipsnyje numatyta galimybė ES tuo atveju, kai valstybėje narėje nuolat ir rimtai pažeidžiamos pagrindinės teisės, apriboti šios valstybės teises, įskaitant balsavimo Taryboje teisę, kaip dar kartą pabrėžė Komisijos vicepirmininkas F. Frattini;
4.
yra giliai susirūpinęs dėl kaltinimų, esą CŽV neteisėtai grobė, gabeno, slaptai kalino ir kankino įtariamus teroristus, taip pat dėl įtarimų, kad Europos Sąjungos ir šalių kandidačių teritorijoje esama slaptų CŽV kalėjimų;
5.
teigiamai vertina Europos Tarybos pradėtą šių kaltinimų tyrimą ir ragina visas valstybes nares kuo greičiau pateikti visą susijusią informaciją;
6.
mano, kad atsižvelgdamas į Europos Tarybos Parlamentinės asamblėjos pranešėjo Dicko Marty išvadas Europos Parlamentas turi atlikti savo tyrimą, kurį, naudodamasis pagrindinių teisių ekspertų išvadomis, galėtų atlikti pagal EB sutarties 193 straipsnį sudarytas tyrimo komitetas, kuris siektų nustatyti:
a) ar CŽV dalyvavo vykdant ypatingąjį perdavimą kalinių, kurie laikomi vienutėse be visų teisių ir galimybes susisiekti su advokatais, žiauriai kankinami, lėktuvais gabenami per Europos Sąjungos teritoriją ir laikomi įkalinti slaptose vietose;
b) ar tokia praktika gali būti laikoma teisėta Europos Sąjungos teritorijoje pagal ES Sutarties 6 straipsnį, Europos žmogaus teisių konvencijos 2, 3, 5 ir 6 straipsnius bei ES ir JAV susitarimą dėl teismų bendradarbiavimo baudžiamosiose bylose;
c) ar ES piliečiai ir jos teritorijoje legaliai gyvenantys asmenys įtraukti į veiksmus, susijusius su vadinamuoju ypatinguoju perdavimu, neteisėtu kalinimu ar kankinimais, atliekamais ES teritorijoje pagal slaptą CŽV sistemą;
d) ar valstybės narės, valstybės pareigūnai arba einantys valstybines pareigas asmenys aktyviai arba pasyviai dalyvavo pripažintuose ar nepripažintuose neteisėtuose asmenų laisvės atėmimo veiksmuose, įskaitant perdavimą, gabenimą, kalinimą ir kankinimą;
7.
ragina Europos Vadovų Tarybą per savo 2005 m. gruodžio 16–17 d. posėdį aptarti šį klausimą, reikalauja, kad šiuo metu ES pirmininkaujanti JK ir vėliau pirmininkausianti Austrija kartu su Europos Parlamento Pirmininku Josepu Borrelliu neatidėliotinai susisiektų su JAV užsienio reikalų ministre Condoleezza Rice, JAV Kongresu, valstybių parlamentais ir Europos Taryba;
8.
paveda Pirmininkui perduoti šią rekomendaciją Tarybai, Komisijai, valstybių narių ir šalių kandidačių vyriausybėms, parlamentams ir Europos Tarybai.
