23.2.2005
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Nirj Deva, Charles Tannock ir Bernd Posselt PPE-DE frakcijos vardu,
– Pasqualina Napoletano, Margrietus van den Berg, Miguel Angel Martínez Martínez and Marie-Arlette Carlotti PSE frakcijos vardu,
– Jules Maaten ir Johan Van Hecke, ALDE frakcijos vardu,
– Frithjof Schmidt ir Marie-Hélène Aubert Žaliųjų/ALE frakcijos vardu,
– Luisa Morgantini ir Vittorio Emanuele Agnoletto, GUE/NGL frakcijos vardu,
– Brian Crowley, UEN frakcijos vardu
pakeičia šių frakcijų pateiktus pasiūlymus:
– UEN (B6‑0125/2005)
– GUE/NGL (B6‑0127/2005)
– PPE-DE (B6‑0129/2005)
– Žaliųjų/ALE (B6‑0136/2005)
– ALDE (B6‑0139/2005)
– PSE (B6‑0142/2005)
dėl specialaus teismo byloms Siera Leonėje nagrinėti: Charles Taylor byla
Europos Parlamento rezoliucija dėl specialaus teismo byloms Siera Leonėje nagrinėti: Charles Taylor byla
Europos Parlamentas ,
–
atsižvelgdamas į specialaus teismo byloms Siera Leonėje nagrinėti, įsteigtą pagal JT Saugumo Tarybos 2000 m. Rezoliuciją Nr. 1315, kurio paskirtis teisti asmenis, kaltinamus dėl nusikaltimų žmoniškumui ir tarptautinės teisės pažeidimų Siera Leonėje,
–
atsižvelgdamas į tarptautinę teisę, ypač į Ženevos konvencijas ir į jų II papildomą protokolą dėl karo nusikaltimų,
–
atsižvelgdamas į taikos susitarimą, kuris buvos sudarytas 2003 m. rugpjūčio 18 d. Akros mieste Ganoje, kuriuo buvo siekiama nutraukti keturiolika metų trukusį Liberijos vidaus ginkluotą konfliktą,
–
atsižvelgdamas į ES ir AKR šalių Kotonu susitarimą, kurį pasirašė Nigerija ir Liberija, bei į šalių sutarties įsipareigojimus dėl taikos, saugumo ir stabilumo, pagarbos žmogaus teisėms, demokratijos principams ir įstatymo viršenybei,
–
atsižvelgdamas į Darbo reglamento 115 straipsnio 5 dalį,
A.
kadangi buvęs Liberijos prezidentas Charles Taylor palaikė autoritarinį režimą Liberijoje nuo 1997 m. iki karo pradžios,
B.
kadangi keturiolika metų smurto ir anarchijos Liberijoje lėmė didžiules žmonių kančias, ypač civilių gyventojų, taip pat pagrindinių žmogaus teisių pažeidimus, masinius žmonių perkėlimus ir socialinių bei ekonominių struktūrų žlugimą,
C.
kadangi konfliktas su Liberija taip pat prisidėjo prie žymaus visos Vakarų Afrikos regiono dalies destabilizavimo ir tuo lėmė tragiško masto humanitarinę krizę,
D.
kadangi 2003 m. kovo 7 d. specialaus teismo byloms Siera Leonėje nagrinėti prokuroras pateikė Charles Taylor septyniolika kaltinimų dėl nusikaltimo žmoniškumui, karo nusikaltimų, taip pat žmogžudysčių, suluošinimo, išprievartavimo, lytinės prievartos ir vaikų karių verbavimo;
E.
kadangi Charles Taylor ir toliau gyvena Nigerijoje, nuo teisminio persekiojimo dangstydamasis valstybės vadovo neliečiamumo teise, nepaisant to, kad 2004 m. gegužės 31 d. specialaus teismo byloms Siera Leonėje nagrinėti apeliacinė instancija atmetė Charles Taylor ieškinį dėl negalėjimo būti persekiojamam baudžiamąja tvarka,
F.
kadangi Nigerijos vyriausybė dėjo itin daug pastangų, kad būtų nutrauktas pilietinis karas Liberijoje; kadangi Charles Taylor priėmė Nigerijos vyriausybės 2003 m. liepos 6 d. siūlytą prieglobstį,
G.
kadangi 2003 m. spalio mėn. Jungtinių Tautų Saugumo Taryba pareiškė esanti susirūpinusi dėl Charles Taylor toliau tremtyje dedamų pastangų destabilizuoti Liberiją ir Vakarų Afriką, ir tuo pažeisdamas ankstesnį susitarimą su prieglobstį jam suteikusia Nigerija, pagal kurį jis įsipareigojo nedalyvauti Liberijos politikoje.
H.
kadangi 2004 m. rugpjūčio mėn. Jungtinių Tautų Saugumo Taryba uždraudė dabartiniams Liberijos pareigūnams keliauti dėl jų tariamo Charles Taylor kurjerio vaidmens Nigerijoje,
I.
kadangi 2004 m. spalio mėn. Jungtinių Tautų Generalinio Sekretoriaus vyriausiasis įgaliotinis davė parodymus Jungtinių Tautų Saugumo Taryboje, kuriuose teigiama, kad „Charles Ghankay Taylor šešėlis vis dar sklando Liberijoje; ir, kol jis nestos prieš specialų teismą byloms Siera Leonėje nagrinėti, tol paprasti Liberijos gyventojai nebus įtikinti, kad taikos procesas yra įgyvendinamas“,
J.
kadangi be daugiau kaip 30 milijonų JAV dolerių, kuriuos ES valstybės narės savanoriškai skyrė specialaus teismo byloms Siera Leonėje nagrinėti steigimui ir veiklai, Europos Sąjunga papildomai skyrė 800 000 eurų,
K.
kadangi šiuo metu rinkimai Liberijoje yra numatyti 2005 m. spalio mėn., o jo rezultatus gali lemti baime, kad Charles Taylor sugrįš, bet ne viltis dėl ateities,
L.
kadangi taika ir stabilumas Mano upės sąjungos šalyse – Liberijoje, Siera Leonėje ir Gvinėjoje – yra neatskiriami, nes grėsmė vienoje šalyje griauna pozityvaus vystymosi galimybes visose kitose valstybėse,
M.
kadangi Charles Taylor ir toliau kelia grėsmę tarptautinei taikai ir saugumui, bei kenkia Europos pastangoms, kuriomis remiama darni taika ir vystymasis Vakarų Afrikoje,
N.
kadangi Charles Taylor nebaudžiamumas prieštarautų tarptautinei teisei, įžeistų jo nesuskaičiuojamus nukentėjusiuosius ir trukdytų įgyvendinti ilgalaikę taiką regione, grindžiamą įstatymo viršenybe,
O.
kadangi Siera Leonės žmonės yra įpareigoti stebėti, kad Charles Taylor byla būtų sąžiningai išnagrinėta specialiame teisme byloms Siera Leonėje nagrinėti,
P.
kadangi tarptautinėje teisėje aiškiai teigiama, kad karo nusikaltėliai visada turi būti nubausti, o valstybės yra įpareigotos išduoti asmenis, kurie įtariami dėl karo nusikaltimų,
Q.
kadangi Jungtinių Tautų Vyriausiojo pabėgėlių komisaro valdybos vykdomojo komiteto rašte dėl Ženevos konvencijos straipsnio, nustatančio, kokiais atvejais šalis už ką nors neatsako, aiškiai teigiama, kad „tarptautinė apsauga tiesiogiai pažeistų valstybės arba tarptautinę teisę bei prieštarautų humanitariniam ir taikiam prieglobsčio sąvokos pobūdžiui“,
R.
kadangi Nigerija ratifikavo Ženevos konvenciją, kurioje teigiama, kad karo nusikaltėliams negalima suteikti pabėgelio statuso,
1.
ragina Nigerijos vyriausybę veikti atsižvelgiant į tikslą siekti taikos proceso Liberijoje ir remti įstatymo viršenybę išduodant Charles Ghankay Taylor specialaus teismo byloms Siera Leonėje nagrinėti jurisdikcijai;
2.
ragina Jungtinių Tautų Saugumo Tarybą nedelsiant apsvarstyti šį klausimą;
3.
ragina Jungtines Tautas, Europos Sąjungą ir valstybes nares daryti spaudimą tarptautiniu mastu siekiant, kad būtų išduotas Charles Taylor;
4.
pritaria laikinosios Liberijos vyriausybės sprendimui užšaldyti buvusio prezidento Charles Taylor ir jo bendrų lėšas;
5.
ragina ES toliau remti Liberijos trijų konfliktuojančių grupuočių 2003 m. susitarimą dėl taikos ir būsimus prezidento bei parlemento rinkimus, kurie numatyti 2005 m. spalio mėnesį;
6.
reikalauja, kad visos šio regiono valstybės susilaikytų nuo bet kokių veiksmų, dėl kurių gali susidaryti nestabili padėtis kaimyninėse šalyse;
7.
paveda pirmininkui perduoti šią rezoliuciją Tarybai, Komisijai , ES valstybių narių vyriausybėms, specialaus teismo byloms Siera Leonėje nagrinėti vyriausiajam prokurorui, AKR ir ES jungtinės parlamentinės asamblėjos pirmininkams, Afrikos Sąjungai, JT Generaliniam Sekretoriui, ECOWAS (Vakarų Afrikos valstybių ekonominė bendrija) generaliniam sekretoriui ir Nigerijos bei Liberijos vyriausybėms.
