11.5.2005
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė:
– Armin Laschet ir Albert Jan Maat PPE-DE frakcijos vardu,
– Jan Marinus Wiersma ir Bernadette Bourzai PSE frakcijos vardu,
– Ona Juknevičienė ir Dirk Sterckx ALDE frakcijos vardu
– Bart Staes ir Cem Özdemir Verts/ALE frakcijos vardu
– Vittorio Emanuele Agnoletto GUE/NGL frakcijos vardu
– Cristiana Muscardini ir Anna Elzbieta Fotyga UEN frakcijos vardu,
keičia šių frakcijų pasiūlymus dėl rezoliucijų:
– GUE/NGL (B6‑0295/2005)
– Verts/ALE (B6‑0296/2005)
– ALDE (B6‑0297/2005)
– UEN (B6‑0298/2005)
– PSE (B6‑0299/2005)
– PPE-DE (B6‑0306/2005)
dėl padėties Kirgizijoje ir Centrinėje Azijoje
Europos Parlamento rezoliucija dėl padėties Kirgizijoje ir Centrinėje Azijoje
Europos Parlamentas ,
–
atsižvelgdamas į ankstesnę savo rezoliuciją dėl Kirgizijos ir Centrinės Azijos respublikų,
–
atsižvelgdamas į jau įsigaliojusį Bendradarbiavimo ir partnerystės susitarimą tarp Kirgizijos, Kazachstano ir Uzbekistano,
–
atsižvelgdamas į Bendradarbiavimo ir partnerystės susitarimą tarp Tadžikistano ir Turkmėnistano, kuris jau pasirašytas tačiau dar neratifikuotas,
–
atsižvelgdamas į Komisijos strateginį dokumentą dėl Centrinės Azijos 2002–2006 m. laikotarpiui,
–
atsižvelgdamas į savo 2005 m. balandžio 28 d. rezoliuciją dėl žmogaus teisių padėties pasaulyje 2004 m.,
–
atsižvelgdamas į ES pirmininkavusios valstybės atstovų Europos Sąjungos vardu 2005 m. kovo 4 d. padarytą pareiškimą dėl parlamento rinkimų Kirgizijoje,
–
atsižvelgdamas į 2005 m. kovo 21 ir 22 d. padarytus Europos Sąjungos aukščiausiojo užsienio ir saugumo politikos įgaliotinio J. Solanos pareiškimus dėl padėties Kirgizijoje,
–
atsižvelgdamas į 2005 m. kovo 30 d. Europos Sąjungos deklaraciją dėl padėties Kirgizijoje,
–
atsižvelgdamas į OSCE pareiškimus dėl padėties Kirgizijoje,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi kai kuriose Centrinės Azijos respublikose neseniai vyko aptariami rinkimai, kuriuos prižiūrėję tarptautiniai stebėtojai praneša, jog jie neatitiko tarptautinių standartų,
B.
atkreipdamas dėmesį, kad Kirgizijoje po dvejų pirminių rinkimų raundų 2005 m. vasario 27 d. ir kovo 13 d. vyko masiniai protestai, po kurių balandžio 4 d. prezidentas Askar Akayev pasirašė atsistatydinimo raštą ir pabėgo į Maskvą,
C.
kadangi balandžio 11 d. naujai išrinktas Kirgizijos parlamentas, kurį patvirtino Centrinė rinkimų komisija, balsavimu patvirtino A. Akajevo atsistatydinimą,
D.
atsižvelgdamas į sprendimą prezidentinius rinkimus vykdyti liepos 10 d., o rinkimus į Parlamentą iki šių metų pabaigos,
E.
giliai susirūpinęs dėl nestabilios saugumo padėties nepaisant sąlyginai taikios prigimties demonstracijų 2005 m. kovą, kurias sukėlė ypač nepalanki ekonominė ir socialinė padėtis,
F.
pabrėžia, kad rinkimų procesas Kirgizijoje yra testas, kuris sėkmės atveju galėtų nutiesti kelią būtiniems demokratiniams pokyčiams ir institucinėms bei ekonominėms reformoms visose kitose Centrinės Azijos šalyse,
G.
sveikina pastangas, kurias atliko OSCE tarpininkaujant tarp politinių frakcijų ir vykdant rinkimus į Parlamentą vasarį, bei 2005 m. kovą, o taip pat OSCE pateiktą veiksmų planą šalies stabilumui ir saugumui rinkiminės kampanijos metu ir po jos,
H.
kadangi daugelyje Centrinės Azijos šalių kenčiama nuo žmogaus teisių pažeidimų, ypač dėl tinkamos teismų sistemos trūkumo ir opozicinėms partijoms, nepriklausomoms pilietinės visuomenės institucijoms bei informacijos priemonėms taikomų apribojimų,
I.
giliai susirūpinęs dėl kitų Centrinės Azijos respublikų vyriausybių reakcijos į įvykius Kirgizijoje, kurios stengiasi sugriežtinti įstatymus siekdamos apsisaugoti nuo panašių įvykių savo šalyse,
J.
kadangi Centrinės Azijos respublikos laikomos pagrindiniais sąjungininkais kovojant prieš tarptautinį terorizmą, prekybą narkotikais ir religinį fundamentalizmą, bei vaidina lemiamą vaidmenį energetikos srityje,
1.
ketina remti dabartines demokratines reformas Kirgizijoje, veiksmingą laisvių – ypač pagrindinių žmogaus laisvių, išraiškos laisvės, laisvės pasisakyti prieš režimą ir spaudos laisvės panaudojimą, bei tikrus ir skaidrius rinkimus;
2.
sveikina pilietinės visuomenės Kirgizijoje padarytas pastangas, ką galima laikyti daugelio metų trukusios priespaudos rezultatu ir ženklu, kad reikia siekti tikrų pokyčių; mano, kad panašūs lūkesčiai egzistuoja ir kitų šio regiono šalių pilietinėse visuomenėse;
3.
mano, kad tinkamas demokratinis procesas Kirgizijoje galėtų pasitarnauti puikiu pavyzdžiu kitoms Centrinės Azijos šalims;
4.
ragina Tarybą ir Komisiją bendradarbiauti ir, kur būtina, padėti ir paremti OSCE (Europos saugumo ir bendradarbiavimo organizaciją) bei naujai paskirtas Kirgizijos institucijas siekiant joms pasiruošti ir nustatyti pagrindines sąlygas, kad būsimi prezidentiniai rinkimai vyktų sąžiningai ir nevaržomai;
5.
ragina Kirgizijos laikiną vyriausybę siekti demokratijos diskusijų ir nacionalinio sutaikinimo pagalba bei palaikant viešąją tvarką;
6.
ragina Kirgizijos institucijas dėti visas pastangas siekiant pradėti tikrą demokratijos kūrimo procesą šalyje, remiantis daugiapartine sistema ir pagarba žmogaus teisėms bei įstatymams; šiuo klausimu ragina kartu pradėti konstitucinės reformos procesą, kurio tikslas – užtikrinti esminius pokyčius ankstesnės valdžios sistemoje;
7.
atkreipia Kirgizijos institucijų dėmesį į poreikį palaikyti gerus ryšius tarp šalies etninių mažumų;
8.
ragina Komisiją rasti būdų atnaujinti ir priderinti Bendradarbiavimo ir partnerystės susitarimą su Kirgizija prie naujos situacijos, apibrėžiant demokratines ir ekonomines gaires, kurios padėtų sustiprinti santykius;
9.
ragina Tarybą ir Komisiją apibrėžti bei patvirtinti Bendrą strategiją Centrinės Azijos respublikoms, kuria būtų siekiama visapusiškos ir nuoseklios trumpos ir vidutinės trukmės laikotarpio strategijos visam regionui;
10.
ragina Komisiją sustiprinti TACIS demokratijos kūrimo programas Centrinėje Azijoje, siekiant stiprinti pilietinę visuomenę bei remti atvirą ir skaidrų institucijų kūrimo procesą;
11.
ragina Komisiją įtraukti Centrinės Azijos respublikas į Europos demokratijos ir žmogaus teisių iniciatyvos (EIDHR) prioritetų sąrašą ir atkreipti dėmesį į politinių kalinių išlaisvinimą bei informacijos priemonių laisvę;
12.
įpareigoja Pirmininką perduoti šią rezoliuciją Tarybai ir Komisijai, Kirgizijos prezidentui, vyriausybei ir Parlamentui, bei OSCE (Europos saugumo ir bendradarbiavimo organizacijai).
