KLAUSIMAS RAŠTU P-0457/07
parengė Ona Juknevičienė (ALDE)
Komisijai
(2007 m. vasario 2 d.)
Tema: Dėl Direktyvos 2004/18/EB
Vadovaudamiesi pagrindiniu Europos Sąjungos laisvos ir neiškreiptos konkurencijos principu Europos Parlamentas ir Taryba 2004 m. kovo 31 d. Direktyvoje 2004/18/EB OL L 134, 2004 4 30, p. 114 . patikslino nuostatas, susijusias su viešųjų darbų, prekių ir paslaugų pirkimo sutarčių sudarymo tvarkos derinimu. Atsižvelgdama į tam tikrų susitariančių institucijų vykdomą praktiką norėčiau pateikti jums du svarbius klausimus dėl šios direktyvos nuostatų vykdymo, jos tikslų dėl veiksmingos konkurencijos, skaidrumo, lygybės ir nediskriminacijos įgyvendinimo.
1. Direktyvos 59 straipsnyje numatyta bendra nuostata, teigianti, kad „minimalus terminas paraiškoms dėl koncesijos priimti – 52 dienos nuo skelbimo išsiuntimo dienos…“. Deja, dažnai pasitaiko, kad valstybių narių perkančiųjų organizacijų skelbimai 52 dienų laikotarpiu keičiami kitais skelbimais. Būčiau jums dėkinga, jei pateiktumėte savo nuomonę arba nuomonę, pagrįstą Bendrijos teise, kokiam laikotarpiui perkančiosios organizacijos turi pratęsti terminą paraiškoms teikti, kai šiuo 52 dienų laikotarpiu keičiamas skelbimas (ypač jei keičiantis skelbimas keičia kandidatų atrankos kriterijus).
2. Tam tikrose valstybėse narėse pagal uždarą procedūrą arba pagal direktyvoje nustatytą skelbimą kandidatai atrenkami prieš paskelbiant konkursą. Kvietimas dalyvauti konkurse paprastai skelbiamas praėjus keliems mėnesiams po paraiškų gavimo. Tam tikri konkretūs atvejai rodo, kad šis terminas buvo gerokai atidėtas, kartais net iki metų. Būčiau jums dėkinga, jei pateiktumėte savo nuomonę arba nuomonę, pagrįstą Bendrijos teise, kokio didžiausio termino po paraiškų gavimo iki konkurso paskelbimo turi laikytis perkančiosios organizacijos ir kokios būtų pasekmės paskelbus naują kvietimą dalyvauti konkurse.