Krizei įveikti – lankstesnis regionų gaivinimo finansavimas
Regioninė politika
2009-03-09 - 15:25
E. Kirilov: „Bus paprasčiau gauti ES paramą projektams, įtraukiantiems nuo krizės nukentėjusius žmones ir MVĮ.“ Šią savaitę europarlamentarai rengiasi išreikšti paramą Europos Komisijos siūlymui dėl lankstesnio struktūrinių fondų lėšų panaudojimo ekonomikos krizės metu. Efektyvesnio sanglaudos lėšų panaudojimo siekiama norint atgaivinti ES regionus ir padėti labiausiai nuo krizės nukentėjusiems žmonėms. Apie naujų priemonių efektyvumą kalbėjomės su pranešėju šiuo klausimu E. Kirilovu.
EP Regioninės plėtros komiteto pirmininko pavaduotojo Evgeni Kirilov (Socialistų frakcija, Bulgarija) parengtame pranešime dėl sanglaudos politikos primenama, kad struktūriniai fondai yra veiksminga priemonė, galinti duoti postūmį struktūrinėms ekonominėms ir socialinėms reformoms regionuose.
Šiuo metu svarstomi struktūrinių fondų taisyklių pakeitimai, kurie leis greičiau ir lanksčiau teikti pagalbą regionų projektams, yra Europos ekonomikos gaivinimo plano dalis.
Kokių pokyčių sulauks projektų rengėjai ir kodėl taisyklės dėl finansavimo keičiamos būtent dabar?
Taisyklės keičiamos dėl to, kad išgyvename sunkmetį, tačiau su Komisija jau seniai diskutavome dėl viso paramos teikimo proceso skaidrumo didinimo būtinybės.
Pakeitimai leis paspartinti investicijas valstybių ir regionų lygmenyse, bus paprasčiau gauti ES paramą, ypač projektams, įtraukiantiems nuo krizės nukentėjusius žmones, mažas ir vidutines įmones (MVĮ). Paprastės procedūros, atsiras standartinio dydžio išmokų, didės avansiniai mokėjimai, greitės išlaidų kompensavimas.
Ar santykinai nedidelės ES biudžeto lėšos gali padėti išjudinti stringančias Europos šalių ekonomikas?
Šnekame apie pakankamai didelius pinigus – 7 metų laikotarpiui sanglaudai skirtus 347 milijardus eurų. Realiąją ekonomiką pasieks nemažai lėšų. Žinome, kad kai kuriems projektams šiuo metu sunku gauti finansavimą iš bankų, todėl mūsų siūlomos priemonės leis lengviau gauti lėšų.
Kuomet projektų vykdytojus pasieks remiantis naujomis taisyklėmis skirstomi europiniai pinigai?
Tikimės, jog ES Taryboje posėdžiaujantys ministrai jas patvirtins kovą, o poveikį pajusime galbūt jau metų viduryje. Tai trumpalaikės priemonės, tačiau viliamės, kad jos prisidės prie gilesnių ilgalaikių struktūrinių reformų.
Ar lankstesnės taisyklės neleis išsikeroti korupcijai?
Biurokratizmo mažinimas nereiškia mokesčių mokėtojų pinigų panaudojimo priežiūros mažėjimo. Tai nemaži pinigai, o kiekvienoje šalyje yra buvę vienokių ar kitokių netinkamo lėšų panaudojimo pavyzdžių. Supaprastinamas leis vykdyti efektyvesnę priežiūrą. Daugiau biurokratijos reiškia didesnes korupcijos galimybes, tuo tarpu didesnis skaidrumas ją mažina.
Krizės metu svarbiausia išlaikyti socialinius Europos piliečių gyvenimo standartus, tuo pačiu padedant įmonėms, visų pirma mažosioms, konkuruoti, augti ir kurti darbo vietas. Turime pademonstruoti europinį solidarumą ir užtikrinti sanglaudą tarp ES valstybių, kadangi iš krizės galime išsivaduoti tik dirbdami kartu.
„Paprastės procedūros, atsiras standartinio dydžio išmokų, didės avansiniai mokėjimai, greitės išlaidų kompensavimas.“
Evgeni Kirilov
20090306STO51167 E. Kirilov pranešimas dėl sanglaudos politikos ES lėšos – nukentėjusiems nuo krizės MVĮ portalas
LT
1
PHOTO
20090306PHT51169.jpg
LT
4
LINK
http://ec.europa.eu/enterprise/sme/index_lt.htm
-//EP//TEXT REPORT A6-2009-0075 0 NOT XML V0//LT
-//EP//TEXT IM-PRESS 20090219BRI50012 ITEM-012-LT NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
