KLAUSIMAS ŽODŽIU SU DEBATAIS O-0039/10
pagal 115 Darbo tvarkos taisyklių straipsnį
pateikė
Cornelis de Jong
,
Sabine Wils
ir
Joe Higgins
GUE/NGL vardu
Komisijai
Tema: Tarybos ir Europos Parlamento 2008 m. vasario 20 d. Direktyvos 2008/6/EB įgyvendinimo atidėjimas
Remiantis 2008 m. vasario 20 d. Direktyvos 2008/6/EB nuostatomis, Bendrijos pašto paslaugų vidaus rinka bus visiškai suformuota iki 2010 m. gruodžio 31 d. Tokiu būdu pašto paslaugų rinka taps prieinama kiekvienam pašto operatoriui.
Rinkos atvirumas bet kuriam operatoriui nėra vienintelė direktyvoje nustatyta nuostata. Direktyvoje taip pat aiškiai nurodoma valstybėms narėms užtikrinti, kad būtų išlaikomos geros darbo sąlygos ir teikiamos patikimos universaliosios paslaugos visiems.
Be to, kaip nustatyta I priede, kuriame apibrėžiami Direktyvos 97/67/EB 3 straipsnyje pateikti įsipareigojimai, valstybės narės turėtų pateikti atitinkamus tyrimus dėl universaliųjų paslaugų grynųjų sąnaudų apskaičiavimo ir dėl būdų, kurie buvo pasirinkti siekiant užtikrinti šių grynųjų sąnaudų susigrąžinimą arba finansavimą.
Ligi šiol nebuvo pateikta tyrimų nei apie socialines pasekmes, nei apie valstybių narių atitinkamas reguliavimo priemones siekiant užtikrinti visas galimybes naudotis pašto paslaugomis. Kadangi direktyvoje tai buvo nustatyta kaip išankstinė sąlyga, ar Komisija sutinka, kad liberalizavimas gali toliau būti vykdomas tik tuomet, kai bus pateiktas šis tyrimas?
Ar Komisija galėtų apibrėžti, ką, jos nuomone, reiškia geros darbo sąlygos? Ar tai yra valstybėje narėje taikomas minimalus atlyginimas? Ar, jei nėra bendro minimalaus atlyginimo, tai yra minimalus sektoriui taikomas atlyginimas?
Ar Komisija galėtų apibrėžti, ką, jos nuomone, reiškia patikima universali paslauga visiems?
Jei šios nuostatos negali būti įgyvendinamos liberalizuotos rinkos sąlygomis, ar Komisija tokiu atveju sutiktų, kad turėtų būti atsisakyta pašto paslaugų rinkos liberalizavimo?
OL L 52, 2008 2 27, p. 3. OL L 15, 1998 1 21, p. 14.