Klausimas, į kurį atsakoma raštu, Nr. E-9226/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2010 m. lapkričio 9 d.)
Tema: Dėl TEN-T tinklo peržiūros
Europos Komisijos darbo dokumente dėl TEN-T tinklo politikos ateities siūloma rengiant naujas TEN-T politikos gaires sukurti dviejų lygmenų TEN-T tinklą, sudarytą iš bendrojo ir pagrindinio tinklų. Tikslas – užtikrinti pridėtinę vertę Europos transporto infrastruktūros sistemos plėtrai ir efektyvų TEN-T projektų įgyvendinimą. Formuojant pagrindinį TEN-T tinklą, planuojama įvertinti tinklo mazgų ir jungčių strateginę ir ekonominę naudą ES lygmeniu. Vis dėlto nustatant pagrindinių mazgų ir sąsajų atrankos kriterijus neturėtų būti pamirštas taip pat ir regioninis aspektas, kuris sudaro sąlygas darniam vystymuisi ir teritorinei bei socialinei sanglaudai. Kai kuriose valstybėse veikiantys transporto mazgai ir jungtys yra labai svarbūs regiono vystymuisi, nors savo dydžiu ir krovinių pervežimo apimtimis jie neprilygsta patiems didžiausiems mazgams Vakarų Europoje (pvz., didžiausi jūrų uostai Olandijoje ir Belgijoje).
Ar peržiūrint TEN-T politikos gaires ir formuojant pagrindinį TEN-T tinklą bus atsižvelgiama taip pat ir į regioninio vystymosi aspektą? Ar taikant mazgų ir sąsajų atrankos kriterijus nebus diskriminuojami skirtingų regionų transporto mazgai ir strateginės sąsajos?