1.10.2008
PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 2 dalį
pateikė Erika Mann ir Harlem Désir
PSE frakcijos vardu
dėl PPO Dohos plėtros darbotvarkės derybų sustabdymo
Europos Parlamento rezoliucija dėl PPO Dohos plėtros darbotvarkės derybų sustabdymo
Europos Parlamentas ,
–
atsižvelgdamas į 2001 m. lapkričio 14 d. Pasaulio prekybos organizacijos (PPO) Dohos ministrų deklaraciją,
–
atsižvelgdamas į savo ankstesnes rezoliucijas dėl Dohos vystymosi darbotvarkės (DVD),
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. liepos mėn. į aklavietę pateko PPO ministrų diskusijos, kuriomis buvo siekiama pabaigti Dohos derybų raundą,
B.
kadangi Dohos derybų raundas buvo pradėtas siekiant ištaisyti esamas neatitiktis daugiašalėje prekybos sistemoje, nes buvo tikimasi, kad tik daugiašalė sistema, grindžiama sąžininga prekyba ir visiems vienodomis taisyklėmis, galėtų paskatinti tikrąjį vystymąsi,
C.
kadangi liepos mėn. ministrų derybos sustojo dėl apsauginės priemonės, susijusios su maisto sauga, klausimo, kuris yra labai svarbus daugeliui besivystančių šalių, tačiau nėra svarbus prekybos žemės ūkio prekėmis srautams; taigi šis faktas rodo, kad darbotvarkėje turi būti dar kartą pabrėžta vystymosi tikslo viršenybė,
D.
kadangi dėl sustabdytų derybų labiausiai nukentės besivystančios šalys ir mažiausiai išsivysčiusios šalys, nes tik daugiašalių derybų metu gali būti pasiektas sutarimas dėl ilgai laukto prekybos taisyklių pusiausvyros nustatymo,
E.
kadangi perspektyvos pabaigti DPD derybas anksčiau nei 2009 m. rudenį yra labai menkos, nes bus pradėta derėtis dėl pagrindinių klausimų greičiausiai tik tada, kai naujoji JAV administracija nustatys savo prekybos politikos poziciją,
F.
kadangi derybose ir toliau turėtų būti kreipiamas dėmesys į pagrindinius besivystančių šalių interesus ir visų PPO šalių narių pasiryžimą tęsti DPD derybų raundą,
G.
kadangi jei nepavyks sėkmingai užbaigti derybų, tai gali turėti neigiamos įtakos daugiašalės prekybos sistemos patikimumui ir bendrai PPO,
H.
kadangi DPD derybų užbaigimas tampa vis svarbesnis, turint mintyje blogėjančią ekonominę ir finansinę padėtį,
I.
kadangi žemės ūkio rinkos prieiga ir vidaus paramos klausimai, įskaitant tarifų kvotas „jautriems“ produktams, yra esminiai ir ypač sudėtingi,
J.
kadangi svarbu išsaugoti galimybę taikyti specialiąją apsaugos priemonę, sudėtinius tarifus ir įvežimo kainos sistemą,
1.
labai susirūpinęs dėl to, kad praeitų metų liepos mėn. PPO ministrų derybose buvo pasiekta aklavietė;
2.
įsitikinęs, kad siekiant sukurti harmoningą tarptautinę sistemą, kuria remiantis būtų gerbiamas visuomenės vystymasis ir būtų atsižvelgiama į kitų pasaulio valstybių valdymo ypatybes, būtina įsteigti veiksmingą daugiašalę struktūrą; todėl dar kartą pakartoja savo pasiryžimą remti daugiašalę prekybos sistemą ir PPO vaidmenį;
3.
susirūpinęs tuo, kad vis labiau linkstama pereiti nuo daugiašalio proceso prie dvišalių ir regioninių susitarimų, kurie yra ne tokie skaidrūs ir dėl to dažnai skurdesnės šalys atsiduria nepalankioje padėtyje;
4.
puikiai supranta su bendrais įsipareigojimais susijusius sunkumus, tačiau atkreipia dėmesį į pažangą, kuri, siekiant šio tikslo, padaryta per ministrų diskusijas liepos mėn.; vis dėlto ragina PPO šalis nares apsvarstyti, ar būtų galima savarankiškai pasiekti greitą susitarimą dėl įvairių konkrečių klausimų, pvz., dėl medvilnės ir bananų, kurie itin svarbūs ir skubūs daugeliui skurdžių šalių ir kurių atžvilgiu jau pasiekta nemaža pažanga;
5.
įsitikinęs, kad jei ir toliau vyraus ši neaiškumo dėl daugiašalių veiksmų ir pačios PPO ateities atmosfera, tai turės neigiamos įtakos dabartinei ekonominei ir finansinei krizei;
6.
mano, kad, tvirtai pasiryžusios užbaigti DPD derybų raundą, išsivysčiusios šalys privalo vengti derėtis dėl tam tikrų tikslų, kurie galėtų pakenkti beisvystančių šalių plėtros tikslams ar tūkstantmečio vystymosi tikslams;
7.
mano, kad DPD derybose turėtų būti teikiama pirmenybė besivystančių ir, visų pirma, mažiausiai išsivysčiusių šalių poreikiams, siekiant, kad visų svarstymų esminė tema būtų vystymasis;
8.
ragina PPO šalis nares nedelsiant rasti politinį sprendimą dėl specialios apsaugos priemonės (angl. SSM), nes tai vienas iš būtiniausių įrankių, skirtų užtikrinti veiksmingą besivystančių šalių skurdžių ūkininkų pragyvenimo šaltinio apsaugą tam, kad būtų galima aptarti ir išspręsti kitus žemės ūkio klausimus (pvz., tarifinių kvotų išplėtimą, tarifų supaprastinimą ir medvilnės sektoriaus subsidijas) ir klausimus, susijusius su galimybėmis patekti į ne žemės ūkio produktų rinkas (angl. NAMA) ir paslaugomis;
9.
ragina svarbiausius derybų dalyvius, visų pirma ES, JAV ir Didžiojo dvidešimtuko šalis tvirtai įsipareigoti nenukrypti nuo DPD derybų raundo esmės ir imtis visų įmanomų pastangų, kad būtų išlaikyti ligšioliniai pasiekimai ir kiek įmanoma greičiau pasiektas susitarimas dėl sąlygų;
10.
pakartoja, kad reikia teikti tikslingą techninę paramą ir ugdyti gebėjimus, siekiant padėti besivystančioms šalims veiksmingai dalyvauti DPD derybose;
11.
mano, kad iš derybų metu iškilusių sunkumų matyti, jog tik pasibaigus deryboms reikia skubiai spręsti PPO reformos klausimą, siekiant didesnio jos veiksmingumo ir skaidrumo bei siekiant sustiprinti jos atskaitingumą ir gebėjimą įsitraukti į platesnes pasaulines valdymo struktūras; mano, kad Parlamento nariai privalo vykdyti dar griežtesnę ir veiksmingesnę kontrolę tarptautinės prekybos srityje;
12.
mano, kad PPO, kad ir kokia būtų DPD derybų eiga, turi nedelsdama imtis spręsti naujus pasaulinės svarbos klausimus tose srityse, kuriose prekyba vaidina svarbų vaidmenį, pvz., maisto sauga, energetika, pagalba prekybai ir klimato kaita;
13.
reiškia susirūpinimą dėl to, kad ES prekybos deryboms gali pritrūkti demokratinės kontrolės, jei pagrindinės DPD derybos vyks 2009 m. rinkimų į Europos Parlamentą metu; pareiškia, kad būtų nepriimtina, jei Europos Komisija ir toliau vykdytų derybas, neužtikrindama tinkamų ilgalaikių priežiūros priemonių;
14.
taigi atkreipia dėmesį į tai, kad reikia dar kartą apsvarstyti tarpinstitucinį susitarimą, siekiant, kad jame atsispindėtų (kiek tai įmanoma remiantis galiojančia Sutartimi) plačiai pripažįstama būtinybė (kuri yra numatyta ir Lisabonos sutarties projekto nuostatose dėl prekybos), kad Europos prekybos politikai turėtų būti taikoma griežtesnė demokratinė kontrolė; ragina Komisiją ir Tarybą peržiūrėti tarpinstitucinį susitarimą ir išaiškinti tam tikras jo nuostatas siekiant, kad būtų užtikrintas visavertis Europos Parlamento dalyvavimas ES tarptautinėse prekybos derybose ir kad visų pirma pagal Parlamento darbo tvarkos taisyklių 83 straipsnį būtų užtikrinta, jog:
i. Komisija, prieš pradėdama derybas dėl tarptautinio prekybos susitarimo sudarymo, atnaujinimo ar pakeitimo, praneštų atsakingam EP komitetui apie rekomendacijas dėl derybų įgaliojimų, jei būtina, konfidencialiai;
ii. Parlamentui pateikus oficialų prašymą, Taryba sutiktų nepradėti derybų tol, kol Parlamentas, remdamasis atsakingo komiteto pranešimu, pateiks savo poziciją dėl siūlomų derybų įgaliojimų;
iii. Komisija, prieš pradėdama derybas, praneštų atsakingam komitetui apie pasirinktą teisinį pagrindą;
iv. vykstant deryboms Komisija ir Taryba reguliariai ir išsamiai praneštų atsakingam komitetui apie derybų pažangą, jei reikia, konfidencialiai;
v. jei Parlamentas bet kuriuo derybų etapu priima rekomendacijas dėl derybų eigos, Komisiją į jas atsižvelgtų prieš sudarydama susitarimą;
vi. deryboms pasibaigus, tačiau dar nepasirašius susitarimo, Parlamentui būtų nusiųstas susitarimo projektas, kad šis galėtų pateikti savo nuomonę ar pritarimą;
15.
paveda Pirmininkui perduoti šią rezoliuciją Komisijai, Tarybai, valstybių narių vyriausybėms ir parlamentams ir PPO generaliniam direktoriui.
