GALUTINIS
A6-0390/2007
12.10.2007
PRANEŠIMAS
dėl skaitmeninės interaktyviosios televizijos paslaugų sąveikos
(2007/2152(INI))
Kultūros ir švietimo komitetas
Pranešėjas:
Henri Weber
PE 392.245v02-00
TURINYS
PASIŪLYMAS DĖL EUROPOS PARLAMENTO REZOLIUCIJOS.........................................3
AIŠKINAMOJI DALIS..............................................................................................................9
Pramonės, mokslinių tyrimų ir energetikos komiteto NUOMONĖ.........12
GALUTINIO BALSAVIMO KOMITETE REZULTATAI........................................................16
PASIŪLYMAS DĖL EUROPOS PARLAMENTO REZOLIUCIJOS
dėl skaitmeninės interaktyviosios televizijos paslaugų sąveikos
( 2007/2152(INI) )
Europos Parlamentas ,
– atsižvelgdamas į Pagrindinių teisių chartijos 11 straipsnį, kuriame įtvirtinta saviraiškos ir informacijos laisvė,
– atsižvelgdamas į 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyvą)
OL L 108, 2002 4 24, p.33. ,
– atsižvelgdamas į 2002 m. kovo 7 d. Europos Parlamento ir Tarybos direktyvą 2002/19/EB dėl elektroninių ryšių tinklų ir susijusių priemonių sujungimo ir prieigos prie jų (Prieigos direktyvą)
OL L 108, 2002 4 24, p.7. ,
– atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl skaitmeninės interaktyviosios televizijos paslaugų sąveikos persvarstymo pagal 2004 m. liepos 30 d. komunikatą COM(2004)0541 ( COM(2006)0037 ),
– atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl skaitmeninės interaktyviosios televizijos paslaugų sąveikos COM(2004)0541 ,
– atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl spartesnio perėjimo nuo analoginio prie skaitmeninio transliavimo COM(2005)0204 ,
– atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl perėjimo nuo analoginio prie skaitmeninio transliavimo (perėjimas prie skaitmeninio transliavimo ir analoginio transliavimo panaikinimas) ( COM(2003)0541 ),
– atsižvelgdamas į savo 2006 m. balandžio 27 d. rezoliuciją dėl perėjimo nuo analoginio prie skaitmeninio transliavimo: palanki galimybė Europos politikai garso ir vaizdo srityje ir kultūrinei įvairovei
OL C 296E, 2006 12 6, p.120. ,
– atsižvelgdamas į savo 2005 m. lapkričio 16 d. rezoliuciją spartesnio perėjimo nuo analoginio prie skaitmeninio transliavimo
OL C 280E, 2006 11 18, p.115. ,
– atsižvelgdamas į Transporto, telekomunikacijų ir energetikos tarybos posėdžio, įvykusio 2007 m. birželio 6–8 d. Briuselyje, išvadas dėl i2010 iniciatyvos. 2007 m. metinės informacinės visuomenės ataskaitos,
– atsižvelgdamas į Transporto, telekomunikacijų ir energetikos tarybos posėdžio, įvykusio 2007 m. gruodžio 9–10 d. Briuselyje, išvadas,
– atsižvelgdamas į Europos Tarybos Ministrų Komiteto rekomendaciją Nr. CM/Rec(2007)3 valstybėms narėms dėl visuomeninės žiniasklaidos vaidmens informacinėje visuomenėje,
– atsižvelgdamas į Darbo tvarkos taisyklių 45 straipsnį,
– atsižvelgdamas į Kultūros ir švietimo komiteto pranešimą ir į Pramonės, mokslinių tyrimų ir energetikos komiteto ir Vidaus rinkos ir vartotojų apsaugos komiteto nuomones ( A6‑0390/2007 ),
A. primindamas, kad perėjimas nuo analoginio prie skaitmeninio transliavimo yra didelė pažanga ir tai gali padėti skleisti kultūrines vertybes ir gerinti socialinę sanglaudą,
B. kadangi skaitmeninė televizija gali padėti panaudoti naujas žiniasklaidos technologijas siekiant teikti informacines paslaugas ir taip stiprinti socialinę sanglaudą bei padėti įtraukti visus asmenis į informacinę visuomenę,
C. pritardamas Komisijai ir pabrėždamas, kad perėjimo prie skaitmeninės televizijos sėkmė – tai pagrindinė skaitmeninių interaktyviųjų paslaugų plėtros sąlyga,
D. primindamas skaitmeninės televizijos paslaugų sektoriaus ekonominį potencialą ir jo svarbą kuriant darbo vietas,
E. kadangi bet tokia teisėkūros iniciatyva, susijusi su skaitmeninio ryšio sritimi, negali apsiriboti vien tik infrastruktūros ir techninių duomenų aspektais ir kadangi šie klausimai turi būti svarstomi atsižvelgiant į politinius tikslus ir nuolat ieškant pridėtinės vertės, kuri gali būti suteikta vartotojams,
F. kadangi Europos ir šalių lygmenimis reikia imtis apsaugos priemonių siekiant išvengti, kad priimant svarbius sprendimus lemiami būtų konkurencija ir rinkos įstatymas,
G. pakartodamas Europos Parlamento anksčiau išreikštą poziciją, kad atsižvelgiant į aplinkybių įvairovę bendro Europos standarto priėmimas nėra tinkamas sprendimas numatytiems tikslams įgyvendinti, ir šiuo metu būtų protingiau remtis įmonių neprivalomomis norminimo iniciatyvomis, kaip rodo kai kurių valstybių teigiama patirtis;
H. kadangi Europos Sąjungos skaitmeninės televizijos sektoriui jau dabar teikia naudos tai, kad nustatyta daug patikimų Europos standartų,
I. kadangi svarbu, kad Europos piliečiai gautų daugiausia naudos iš galimų skaitmeninės televizijos privalumų,
J. stebėdamasis dėl iki šiol vangaus interaktyviųjų paslaugų augimo nepaisant optimistinių ekspertų prognozių,
K. kadangi skaitmeninės įrangos teikiamų techninių galimybių (pvz., interaktyvumas) įvairovė neturi tapti nauju nelygybės šaltiniu, kuris dar labiau didina socialinę ir kultūrinę atskirtį, papildydamas ją skaitmenine atskirtimi,
L. nerimaudamas dėl šios grėsmės nepalankioje padėtyje esančių piliečių grupėms didėjimo, nes šioms žmonių grupėms rasis papildomų išlaidų būtinai įrangai įsigyti,
M. kadangi perėjus nuo analoginės prie skaitmeninės televizijos atsilaisvins papildomų spektro dažnių, bus užtikrinta galimybė vystyti naujas technologijas ir naujoviškas priemones, kurios padės didinti Europos konkurencingumą šiame sektoriuje,
N. kadangi išmokti naudotis naujomis technologijomis reikia kuo jaunesnio amžiaus ir kadangi švietimo sistemos turi būti kuo greičiau ir kuo veiksmingiau suderintos su kultūriniais ir socialiniais pokyčiais, kurių radosi dėl naujų informacinių ir komunikacijų technologijų atsiradimo, konvergencijos ir perėjimo prie skaitmeninio ryšio,
O. kadangi ypatingas dėmesys turi būti skiriamas neįgaliųjų galimybėms gauti ir įsisavinti naują informaciją bei naudoti ryšių technologijas;
P. kadangi teikiant skaitmeninės interaktyviosios televizijos paslaugas užtikrinama galimybė matyti subtitrus daugeliu kalbų ir taip skaitmeninė televizija padeda stiprinti kultūrų dialogą bei skatinti visą gyvenimą trunkantį mokymąsi,
Q. primindamas, kad prieiga prie kuo didesnio paslaugų skaičiaus turi būti užtikrinama atsižvelgiant į saviraiškos ir informacijos laisvę,
R. primindamas, kad viso šio perėjimo proceso metu, reikėtų stebėti, kad nesusilpnėtų visuomeninių garso ir vaizdo paslaugų sektorius, o atvirkščiai, kad jis būtų remiamas dėl jo veiklos visuomeninio aspekto, ir kartu galėtų išlaikyti privačių garso ir vaizdo paslaugų gyvybingumą,
Technologijų teikiami privalumai
1. pareiškia, kad naujos garso ir vaizdo technologijos turi sudaryti galimybes skleisti pliuralistinę informaciją ir transliuoti kokybiškas programas, kurios būtų prieinamos nuolat didėjančiam piliečių skaičiui;
2. primena, kad technologijų pažanga savaime neužtikrina, kad būtų laikomasi informacijos pliuralizmo ir turinio įvairovės principų – tai turi būti užtikrinama šalių ir Europos viešosioms institucijoms vykdant aktyvią, nuolatinę ir budrią politiką;
3. pabrėžia itin svarbų skaitmeninių platformų vaidmenį siekiant, kad atsisakius analoginės televizijos būtų išsaugota bendra viešoji žiniasklaidos priemonių erdvė, ir ragina valstybes nares remti belaidės skaitmeninės interaktyvios televizijos paslaugų tiekimą ir užtikrinti prieigą prie jų visoms nuosavoms platformoms;
4. pabrėžia itin svarbų skaitmeninių platformų vaidmenį siekiant, kad atsisakius analoginės televizijos būtų išsaugota bendra viešoji žiniasklaidos priemonių erdvė, ir ragina valstybes nares remti belaidės interaktyvios skaitmeninės televizijos paslaugas ir užtikrinti prieigą prie jų visoms nuosavoms platformoms;
5. taigi mano, kad būtina, jog Komisija pateiktų suinteresuotųjų šalių, įskaitant vartotojų, naudotojų ir žiūrovų asociacijų, keitimosi pažangiąja patirtimi, forumų ir darbo grupių darbo rezultatų ataskaitą;
6. pabrėžia, kad techniniu požiūriu neutralūs, sąveiką užtikrinantys techniniai sprendimai suteikia galimybę skatinti investicijas ir naujoves šiame sektoriuje, taip skatinama konkurencija ir užtikrinama vartotojų teisė rinktis;
Perėjimo prie skaitmeninio transliavimo sėkmė ir parama atviriems standartams
7. pabrėžia, kad kuo didesnė perėjimo nuo analoginio prie skaitmeninio ryšio sėkmė yra pagrindinė sąlyga ir prioritetas; nerimauja dėl galimo vėlavimo ir 2012 m. termino nesilaikymo;
8. mano, kad būtina užtikrinti koordinuojamą skaitmeninės televizijos plėtrą Bendrijos lygmeniu, siekiant suteikti galimybę vartotojams pasinaudoti vidaus rinkai teikiamais privalumais, sumažinti televizijos transliavimo priėmimo įrangos kainas ir užtikrinti didesnę skaitmeninės interaktyviosios televizijos paslaugų sklaidą; atsižvelgdamas į tai, primygtinai ragina Komisiją teikti paramą valstybėms narėms rengiant bendrą Europos Bendrijos lygmens veiksmų planą;
9. ragina valstybes nares paspartinti perėjimą prie skaitmeninės televizijos, atsižvelgiant į paklausą rinkoje, į topografinius ir regioninius demografinius veiksnius, taip pat ragina tas valstybes nares, kurios dar neparengė nacionalinių galutinio perėjimo prie skaitmeninės televizijos planų, parengti minėtuosius planus iki 2008 pabaigos;
10. primygtinai reikalauja, kad priemonės, kurių imasi valstybės narės, siekdamos užtikrinti skaitmeninės interaktyviosios televizijos paslaugų sklaidą, turi būti taikomos vadovaujantis valstybės pagalbos taisyklėmis;
11. pabrėžia sąveikos principo svarbą didinant vartotojų pasitikėjimą naujomis paslaugomis ir siekiant palankaus rinkos vystymosi remiantis atvirais ir sąveikiais standartais;
12. pabrėžia būtinybę užtikrinti technologijų neutralumą ir plėtoti sėkmingus verslo modelius;
13. džiaugiasi Komisijos atliktu darbu ir jos nepakeičiamu ir būtinu vaidmeniu koordinuojant visų suinteresuotųjų šalių veiksmus;
14. visiškai pritaria Komisijos ketinimui visapusiškai bendradarbiauti su valstybėmis narėmis, kad perėjimas prie skaitmeninės televizijos pavyktų ir kad būtų lengviau diegiamos interaktyviosios skaitmeninės paslaugos;
15. pabrėžia, kad teisiškai privalomas bendras standartas nėra geras sprendimas, o tik galutinė sankcija, tačiau nemano, kad būtų teisinga, jog tik rinka spręstų sąveikos problemą;
16. taigi pritaria Komisijos nuomonei, kad būtų patartina toliau skatinti atvirų standartų, pvz., MHP ar MHEG-5 standartų, kuriuos pripažino Europos standartizacijos organizacijos, taikymą pereinant prie skaitmenio ryšio ir remiant paslaugų sąveiką, ir mano, kad šie atviri standartai labiausiai tinka norint užtikrinti tinklų technologinį neutralumą ir laisvą informacijos judėjimą, atsižvelgiant į specifinius valstybių narių, kuriose dažniai yra riboti, poreikius;
17. pabrėžia, kad atsižvelgiant į vadinamųjų povandeninių patentų, pasirodžiusių praėjus penkeriems metams nuo daugialypės terpės namų programos (MHP) standarto įgyvendinimo pradžios, pavyzdį, tikslinga nustatyti teisingus licencijų mokesčius ir juos paskelbti bet kokio atviro standarto plėtojimo pradžioje, norint, kad jis pasiteisintų;
18. pabrėžia skaitmeninės televizijos paslaugų teikėjų savanoriškų susitarimų, kuriais siekiama nustatyti daugelį bendrų techninių reikalavimų, susijusių su atitinkamų Europos telekomunikacijų standartų instituto (ETSI) patvirtintų standartų įgyvendinimu, svarbą;
19. primygtinai ragina Komisiją ir toliau aktyviai skatinti taikyti atviruosius Europos skaitmeninės televizijos standartus visuose pasaulio regionuose ir remti tarptautinį bendradarbiavimą šioje srityje, taip užtikrinant kaip įmanoma platesnę prieigą prie skaitmeninių paslaugų.
20. apgailestauja, kad galų gale interaktyviosios televizijos komercinė sėkmė ES buvo mažesnė negu prognozuota; ragina Komisiją ištirti šio fenomeno priežastis ir teikti reguliarias Komisijos ir valstybių narių veiksmų, skirtų plėtoti skaitmeninės televizijos rinką ir daugybę jos šakų, ataskaitas;
21. pažymi, kad būtina geriau informuoti vartotojus apie skaitmeninių sistemų teikiamas galimybes ir apie reikiamą įrangą, kad jie galėtų padaryti kompetentingą techninį ir kultūrinį pasirinkimą;
22. pabrėžia, kad bet kokie viešosios institucijos veiksmai neturėtų diskriminuoti vieno ar kito rinkos dalyvio ar teikti kuriam nors pirmenybę;
23. ragina Komisiją skleidžiant pažangiosios patirties pavyzdžius padėti valstybėms narėms ir vietos valdžios institucijoms išnaudoti naujų technologijų galimybes siekiant geriau bendrauti su savo piliečiais;
Būtinybė apsvartyti naujų technologijų poveikį ir gebėjimą naudotis jomis
24. ragina Komisiją ir valstybes nares informuoti visuomenę apie būsimą skaitmeninės interaktyviosios televizijos paslaugų raidą ir rekomenduoja skaitmeninės televizijos paslaugų teikėjams imtis aktyvių veiksmų siekiant informuoti vartotojus apie esamas interaktyviąsias paslaugas;
25. mano, kad nepaprastai svarbu užtikrinti vartotojų saugumą, jų asmens duomenų apsaugą ir privatumą, taip pat pabrėžia vartotojų pasitikėjimo skaitmeninės interaktyvios televizijos paslaugomis svarbą;
26. pabrėžia, kad Europos lygmeniu būtina apsvarstyti sociokultūrines skaitmeninės visuomenės pasekmes ir nacionalinių švietimo sistemų suderinimą su kultūriniais ir socialiniais pokyčiais, atsiradusiais dėl naujų technologijų;
27. primena, kad svarbu šviesti bet kokio amžiaus žmones apie skaitmeninį pasaulį ir žiniasklaidą;
28. ragina valstybes nares sukurti mechanizmus, kurie užtikrintų nediskriminuojančią elektroninių programų vadovų, galinčių padėti vartotojams pasinaudoti skaitmeninių paslaugų pasiūla, struktūrą;
29. primena, kad Europos garso ir vaizdo modelis paremtas kūrybiniu viešųjų ir privačiųjų garso ir vaizdo paslaugų dvejopumu ir pabrėžia, kad naujosios technologijos jokiu būdu neturėtų suardyti šios pusiausvyros, mažinant viešojo sektoriaus konkurencingumą; primena, kad turėtų būti ir toliau užtikrinama viešojo sektoriaus prieiga;
30. paveda Pirmininkui perduoti šią rezoliuciją Tarybai, Komisijai, Regionų komitetui, Europos ekonomikos ir socialinių reikalų komitetui ir Europos Tarybai.
AIŠKINAMOJI DALIS
Iki skaitmeninės televizijos atsiradimo paprastais imtuvais radijo bangų tinklu buvo galima priimti tik ribotą paslaugų spektrą.
Dabartinėje skaitmeninėje aplinkoje paslaugos, tinklai ir įmonių modeliai labai išsivystė, o žiūrovams siūloma didelė paslaugų gama. Klasikinėje televizijoje buvo galima žiūrėti televizijos programas, transliuojamas vienu režimu (vadinamuoju „push“), kuomet vartotojas galėjo tik rinktis iš esamų programų, o interaktyviosios televizijos atveju, naudodamasis IKT paslaugomis ir priemonėmis, žiūrovas tampa „televizijos veikėju“. Jis gali reaguoti, rinktis, ieškoti specifinio turinio ir kt.
Todėl būtina labai atidžiai apsvarstyti skaitmeninės televizijos paslaugose naudojamų priemonių interaktyvumo
Interaktyvumas: kai keletas sistemų gali tiesiogiai palaikyti tarpusavio ryšį ir veikti kartu. tikslus, priemones ir galutinius rezultatus. Interaktyvumas yra labai svarbi sąvoka telekomunikacijų ir informacijos tinklų srityje.
Skaitmeninė televizija suteikia žiūrovui galimybę „grįžtamuoju kanalu“ palaikyti tiesioginį ryšį su transliuotoju. Interaktyviosios televizijos pagrindas yra drauge su vaizdu perduodamos taikomosios programos, kurios imtuve tvarkomos programų paketu, vadinamu taikomųjų programų sąsaja (API)
API: „Applications Programming Interface“ (taikomųjų programų sąsaja) skirta tam, kad palengvintų programuotojo darbą ir suteiktų jam reikiamas pagrindines darbo tam tikra kalba priemones. Tai sąsaja, kuri yra geresnio programavimo darbo pagrindas. . „Atviro“ standarto dekoderis, pvz., MHP arba MHEG-5
MHP standartas: DVB MHP („ Multimedia Home Platform“) standartas suvienodina interaktyvumo, pagrįsto atviraisiais standartais, leidžiančiais suderinti terminalų veikimo charakteristikas, platformą. MHP standartas užtikrina visišką MHP priėmimo platformų sąveiką, platformų, susidedančių iš:
– imtuvo taikomųjų programų sąsajos (API),
– taikomojo turinio pateikimo ir kodavimo būdo,
– valdymo ir tarpusavio sąveikos funkcionalumo,
– duomenų perdavimo protokolų, leidžiančių perduoti šį turinį.
MHEG-5 standartas: MHEG-5 standartas yra tarptautinio standarto, sukurto Daugialypės terpės ir hiperterpės ekspertų grupės (MHEG), dalis. MHEG-5 yra paprastesnis už MHP. Apskaičiuota, kad yra daugiau negu 5 mln. priedų rinkinių, kuriems taikomas MHEG-5. MHEG-5 standartas, kuriame naudojami elektroninio programavimo gidai (GPE), leidžia pagerinti rodomos informacijos kokybę. , turintis interaktyvumo ir grįžtamojo signalo funkcijas, daro interaktyvumą įmanomą. O „patentuoti“ standartai, kitaip sakant tarptautinių standartizacijos institucijų nepatvirtinti standartai, dažnai riboja galimybę naudotis savininko(pvz., tinklo operatoriaus) leidžiamomis paslaugomis.
Interaktyvumas skaitmeninei televizijai (DTV), be vaizdo signalų perdavimo ir priėmimo, suteikia papildomų funkcijų. Remiantis Komisijos 2005 m. pateiktais duomenimis, Europoje buvo naudojami 47 mln. skaitmeninių imtuvų, iš kurių 26 mln. turėjo patentuotą API, o 4 mln. buvo naudojamas MHP standartas. Interaktyviosios televizijos sėkmė rinkoje šiandien yra gerokai mažesnė, nei buvo numatyta, dėl daugelio veiksnių, kuriuos reikėtų aptarti.
Interaktyviosios televizijos rinka buvo sukurta be Europos API standarto. Iš pradžių Europoje egzistavo penkios svarbios API, tačiau nė viena iš jų nebuvo standartizuota Europos standartų institucijos.
Klasikinės skaitmeninės televizijos sklaidai nebūtina, kad imtuve būtų API. API yra pasirenkamas priedas. Paprastai vienai API sukurtas turinys ir taikomosios programos negalėjo būti naudojamos imtuve su kitokia API.
Iš pat pradžių tai sukėlė susirūpinimą paslaugų sąveikos stoka ir problemų, susijusių su galimybėmis naudotis interaktyviąja televizija, žinoma, kilo klausimų dėl galimo vartotojų pasirinkimo laisvės suvaržymo, potencialios žalos laisvam informacijos srautui, grėsmės žiniasklaidos pliuralizmui ir kultūrų įvairovei.
Iš tiesų, nesant visuotinės sąveikos, vartotojai negalėtų įsigyti standartinio universalaus imtuvo, kuriuo būtų galima priimti visus nekoduotus kanalus ir naudotis visomis mokamos televizijos interaktyviosiomis paslaugas, ir būtų priversti pirkti keletą imtuvų su skirtingomis API. Transliuotojai, savo ruožtu, susidurtų su interaktyviųjų paslaugų gerinimo ir teikimo kliūtimis, nes turėtų laikytis tinklą eksploatuojančių įmonių, turinčių patentuotas API technologijas, reikalavimų.
Siekdama rasti išeitį iš šios padėties, Komisija Direktyvos 2002/21/EB (Pagrindų direktyvos) 18 straipsnyje, pavadintame „Skaitmeninės interaktyvios televizijos paslaugų sąveika“ pasiūlė valstybėms narėms skatinti skaitmeninės televizijos paslaugų bei priemonių teikėjus naudoti atvirą API, o API savininkus – teikti visą informaciją, kuri yra būtina, kad skaitmeninės interaktyviosios televizijos paslaugų teikėjai galėtų teikti visas API palaikomas paslaugas grynai funkcine forma.
2004 m. kovo mėnesį Komisijos tarnybos pradėjo viešą konsultaciją.
Kaip buvo pripažinta vėlesniuose Komisijos darbo, atliktų tyrimų ir konsultacijų dokumentuose, didžioji dalis televizijos rinkų yra nacionalinio lygmens: netgi mokama palydovinė televizija nėra transliuojama keliose valstybėse tiek dėl komercinių, kultūros ir kalbos sumetimų, tiek, žinoma, ir dėl transliavimo teisių bei nacionalinės teisės skirtumų.
Taigi rinkos susiskaldymas nėra susijęs tik su sąveikos trūkumu. Todėl būtinybė sukurti visiškai sąveikaujantį Europos tinklą nėra nei tikrai įgyvendinama, nei pageidaujama.
Žinoma, diskusijos, kylančios dėl sąveikos, yra labai glaudžiai susijusios su interaktyviosios televizijos paslaugų vartotojų pasirinkimu, tačiau šis pasirinkimas yra labiau susijęs su operatorių teikiamomis paslaugomis nei su įranga, be to, jis gali įgauti įvairias formas, kadangi abonentai gali pasirinkti įvairias platformas, atsižvelgdami į turinį ir teikiamas paslaugas.
Todėl Komisija mano, kad įstatyminis įsikišimas, siekiant suvienodinimo, nereikalingas. Ji pripažįsta MHP standartą, kaip sąveikaujantį atvirą standartą, ir daro išvadą, kad rinkai naudinga ir toliau remtis neprivalomomis įmonių siūlomomis standartizacijos iniciatyvomis.
Ji pabrėžia, kad bendras MHP techninio standarto įvedimas užtikrina sąveiką, tačiau užtikrinti interaktyviosios skaitmeninės televizijos paslaugų sukūrimą ir didinimą nepakanka.
Pranešėjo pozicija
Pranešėjas pripažįsta, jog Komisija atlieka nepakeičiamą ir būtiną koordinatorės tarp visų suinteresuotųjų šalių, įskaitant ir vartotojų (televizijos žiūrovų) asociacijas, vaidmenį.
Viena vertus, jis nori priminti, kad Direktyvos 2002/19/EB 5 straipsnio 1 dalyje reikalaujama, kad nacionalinės reguliavimo institucijos skatintų pakankamą prieigą ir sujungimą bei paslaugų sąveiką taip, kad būtų kuo didesnė nauda galutiniams paslaugų gavėjams. O kita vertus, Direktyvos 2002/21/EB 17 straipsnio 3 dalyje numatoma, kad standartų ir (arba) specifikacijų įgyvendinimas gali būti privalomas, siekiant užtikrinti sąveiką ir suteikti paslaugų gavėjams daugiau pasirinkimo laisvės.
Vis dėlto pranešėjas mano, kad vieno standarto nustatymas teisiniu būdu nėra tinkamas sprendimas, tačiau primena, kad Parlamentas nepritaria kišimuisi į rinką, siekiant išspręsti interaktyvumo problemą. Pranešėjas, vadovaudamasis ankstesniais Europos Parlamento pranešimais dėl perėjimo nuo analoginės prie skaitmeninės televizijos, mano, kad, atsižvelgiant į televizijos vaidmenį globalizacijos veikiamoje visuomenėje, techninis ir teisinis sąveikos pasirinkimas neturi būti vykdomas atsižvelgiant vien tik į ekonominį aspektą, būtina vertinti ir socialinį, kultūros bei politinį aspektus, ir pabrėžia, kad visų pirma dėmesys turi būti skiriamas ekonominiams, prieinamumo, piliečių (žiūrovų) kultūros pliuralizmo ir įvairovės interesams.
Jis pritaria Komisijos nuomonei, kad būtina ir toliau skatinti Europos standartų institucijų pereiti prie skaitmeninės televizijos parengtus atvirus standartus bei paslaugų sąveiką, ir ragina tęsti šią iniciatyvą, skatinant Europos skaitmeninės televizijos standartus kituose pasaulio regionuose.
Kalbėdamas apie kultūros ir švietimo komiteto įtraukimą į audiovizualinę sritį, pranešėjas pabrėžia, kad naujosios technologijos visų pirma turi sudaryti galimybę transliuoti pliuralistinę informaciją bei kokybiškas, kultūros įvairovę užtikrinančias programas, prieinamas vis didėjančiam piliečių skaičiui. Jis taip pat primena, kad naujosios technologijos automatiškai neužtikrina informacijos pliuralizmo bei turinio įvairovės, tai turi būti daroma nacionalinėms ir Europos valdžios institucijoms vykdant aktyvią, stabilią ir akylą politiką; galiausiai jis pabrėžia švietimo svarbą žiniasklaidos ir technologijų srityse, siekiant, kad nedidėtų susiskaldymas skaitmeninėje televizijoje.
Skaitmeninės televizijos plėtra iš esmės pakeis žiūrovų naudojimosi jiems teikiamomis paslaugomis įpročius. Rinkoje atsiras naujų nišų ir specialiųjų programų. Vartotojo pageidavimai taps svarbiausi rinkos plėtrai. Todėl būtina užtikrinti, kad vartotojais būtų rūpinamasi labiausiai ir kad jie galėtų rinktis turėdami pakankamai žinių, leisiančių veiksmingai naudotis visomis naujųjų technologijų galimybėmis.
2.10.2007
Pramonės, mokslinių tyrimų ir energetikos komiteto NUOMONĖ
pateikta Kultūros ir švietimo komitetui
dėl skaitmeninės interaktyviosios televizijos paslaugų sąveikos
(2007-2152(INI))
Nuomonės referentė:
Silvia-Adriana Ţicău
PASIŪLYMAI
Pramonės, mokslinių tyrimų ir energetikos komitetas ragina atsakingą Kultūros ir švietimo komitetą į savo pasiūlymą dėl rezoliucijos įtraukti šiuos pasiūlymus:
A. kadangi skaitmeninė televizija gali padėti panaudoti naujas žiniasklaidos technologijas siekiant teikti informacines paslaugas ir taip stiprinti socialinę sanglaudą bei padėti įtraukti visus asmenis į informacinę visuomenę,
B. kadangi teikiant skaitmeninės interaktyviosios televizijos paslaugas užtikrinama galimybė matyti subtitrus daugeliu kalbų ir taip skaitmeninė televizija padeda stiprinti kultūrų dialogą bei skatinti visą gyvenimą trunkantį mokymąsi,
C. kadangi iki šiol skaitmeninės interaktyviosios televizijos paslaugų plėtojimas Bendrijos lygmeniu buvo ribotas,
D. kadangi Europos Sąjungos skaitmeninės televizijos sektoriui jau dabar teikia naudos tai, kad nustatyta daug patikimų Europos standartų,
E. kadangi perėjus nuo analoginės prie skaitmeninės televizijos atsilaisvins papildomų spektro dažnių, bus užtikrinta galimybė vystyti naujas technologijas ir naujoviškas priemones, kurios padės didinti Europos konkurencingumą šiame sektoriuje,
1. pabrėžia, kad techniniu požiūriu neutralūs, sąveiką užtikrinantys techniniai sprendimai suteikia galimybę skatinti investicijas ir naujoves šiame sektoriuje, taip skatinama konkurencija ir užtikrinama vartotojų teisė rinktis;
2. pritaria teiginiui, kad skaitmeninės interaktyviosios televizijos plėtrai ES lygmeniu nebūtini privalomieji techniniai standartai ir kad vartotojų interesai geriausiai apsaugomi nuolat remiant iniciatyvas, kuriomis siekiama standartizuoti minėtąjį sektorių, ir savanorišką šių standartų taikymą;
3. pabrėžia itin svarbų skaitmeninių platformų vaidmenį siekiant, kad atsisakius analoginės televizijos būtų išsaugota bendra viešoji žiniasklaidos priemonių erdvė, ir ragina valstybes nares remti belaidės skaitmeninės interaktyvios televizijos paslaugų tiekimą ir užtikrinti prieigą prie jų visoms nuosavoms platformoms;
4. ragina valstybes nares paspartinti perėjimą prie skaitmeninės televizijos, atsižvelgiant į paklausą rinkoje, į topografinius ir regioninius demografinius veiksnius, taip pat ragina tas valstybes nares, kurios dar neparengė nacionalinių galutinio perėjimo prie skaitmeninės televizijos planų, parengti minėtuosius planus iki 2008 pabaigos;
5. pabrėžia būtinybę užtikrinti technologijų neutralumą ir plėtoti sėkmingus verslo modelius;
6. pabrėžia skaitmeninės televizijos paslaugų teikėjų savanoriškų susitarimų, kuriais siekiama nustatyti daugelį bendrų techninių reikalavimų, susijusių su atitinkamų Europos telekomunikacijų standartų instituto (ETSI) patvirtintų standartų įgyvendinimu, svarbą;
7. pabrėžia, kad atsižvelgiant į „slaptųjų“ patentų atvejį, kai apie patentą buvo sužinota praėjus penkeriems metams nuo daugialypės terpės namų įrangos pateikimo į rinką, derėtų nustatyti tinkamus mokesčius už licencijas ir paskelbti aiškią informaciją apie juos jau pradiniu bet kokių atvirų standartų kūrimo etapu, kad būtų užtikrintas sėkmingas jų naudojimas;
8. mano, kad nepaprastai svarbu užtikrinti vartotojų saugumą, jų asmens duomenų apsaugą ir privatumą, taip pat pabrėžia vartotojų pasitikėjimo skaitmeninės interaktyvios televizijos paslaugomis svarbą;
9. mano, kad pereinant prie skaitmeninės televizijos paslaugų būtina pasirengti televizijos transliavimo priėmimo įrangos kainų padidėjimui ir tam, kaip išaugusios kainos gali paveikti minėtosios įrangos prieinamumą vartotojams; primygtinai reikalauja, kad priemonės, kurių imasi valstybės narės, siekdamos užtikrinti skaitmeninės interaktyviosios televizijos paslaugų sklaidą, turi būti taikomos vadovaujantis valstybės pagalbos taisyklėmis;
10. mano, kad vyriausybės gali rasti būdų, kaip skaitmeninė televizija gali būti panaudota siekiant bendrauti su visuomene ir teikti viešąsias paslaugas, taigi ragina Komisiją skatinti vietos, regioninių ir nacionalinių valdžios institucijų keitimąsi pažangiąja patirtimi;
11. ragina Komisiją ir valstybes nares informuoti visuomenę apie būsimą skaitmeninės interaktyviosios televizijos paslaugų raidą ir rekomenduoja skaitmeninės televizijos paslaugų teikėjams imtis aktyvių veiksmų siekiant informuoti vartotojus apie esamas interaktyviąsias paslaugas;
12. mano, kad būtina užtikrinti koordinuojamą skaitmeninės televizijos plėtrą Bendrijos lygmeniu, siekiant suteikti galimybę vartotojams pasinaudoti vidaus rinkai teikiamais privalumais, sumažinti televizijos transliavimo priėmimo įrangos kainas ir užtikrinti didesnę skaitmeninės interaktyviosios televizijos paslaugų sklaidą; atsižvelgdamas į tai, primygtinai ragina Komisiją teikti paramą valstybėms narėms rengiant bendrą Europos Bendrijos lygmens veiksmų planą;
13. primygtinai ragina Komisiją ir toliau aktyviai skatinti taikyti atviruosius Europos skaitmeninės televizijos standartus visuose pasaulio regionuose ir remti tarptautinį bendradarbiavimą šioje srityje, taip užtikrinant kaip įmanoma platesnę prieigą prie skaitmeninių paslaugų.
14. ragina valstybes nares sukurti mechanizmus, kurie užtikrintų nediskriminuojančią elektroninių programų vadovų, galinčių padėti vartotojams pasinaudoti skaitmeninių paslaugų pasiūla, struktūrą;
GALUTINIO BALSAVIMO KOMITETE REZULTATAI
Priėmimo data
2.10.2007
Galutinio balsavimo rezultatai
+:
–:
0:
45
0
0
Posėdyje per galutinį balsavimą dalyvavę nariai
Jan Březina, Philippe Busquin, Jerzy Buzek, Pilar del Castillo Vera, Jorgo Chatzimarkakis, Silvia Ciornei, Lena Ek, Nicole Fontaine, Adam Gierek, Umberto Guidoni, András Gyürk, Fiona Hall, David Hammerstein, Rebecca Harms, Mary Honeyball, Ján Hudacký, Romana Jordan Cizelj, Anne Laperrouze, Pia Elda Locatelli, Eluned Morgan, Angelika Niebler, Reino Paasilinna, Miloslav Ransdorf, Vladimír Remek, Mechtild Rothe, Paul Rübig, Andres Tarand, Patrizia Toia, Claude Turmes, Nikolaos Vakalis, Alejo Vidal-Quadras
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Alexander Alvaro, Pilar Ayuso, Ivo Belet, Avril Doyle, Robert Goebbels, Françoise Grossetête, Erika Mann, Lambert van Nistelrooij, John Purvis, Bernhard Rapkay, Silvia-Adriana Ţicău, Vladimir Urutchev
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Manuel António dos Santos, Radu Ţîrle
GALUTINIO BALSAVIMO KOMITETE REZULTATAI
Priėmimo data
4.10.2007
Galutinio balsavimo rezultatai
+:
–:
0:
20
1
0
Posėdyje per galutinį balsavimą dalyvavę nariai
Maria Badia i Cutchet, Giovanni Berlinguer, Guy Bono, Věra Flasarová, Claire Gibault, Vasco Graça Moura, Lissy Gröner, Ruth Hieronymi, Manolis Mavrommatis, Ljudmila Novak, Doris Pack, Zdzisław Zbigniew Podkański, Karin Resetarits, Hannu Takkula, Helga Trüpel, Henri Weber, Thomas Wise, Tomáš Zatloukal
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Elisabeth Morin, Nina Škottová, Ewa Tomaszewska
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
