P6_TA(2005)0367
Nepalas
B6-0513 , 0519 , 0520 , 0523 , 0526 ir 0530/2005
Europos Parlamento rezoliucija dėl Nepalo
Europos Parlamentas
, –
atsižvelgdamas į savo 2005 m. vasario 24 d. rezoliuciją dėl Nepalo Priimti tekstai, P6_TA(2005)0058 .
, kurioje jis pasmerkė karaliaus įvykdytą perversmą ir ragino karalių Gyanendra atšaukti nepaprastąją padėtį, grąžinti Parlamentui įgaliojimus ir atkurti demokratines institucijas,
–
atsižvelgdamas į 2005 m. rugsėjo 6 d. pirmininkaujančios valstybės narės deklaraciją Europos Sąjungos vardu, kurioje palankiai vertinamas Nepalo komunistų partijos (Maoistų) (NKP (M)) vadovo Prachanda pareiškimas dėl paliaubų,
–
atsižvelgdamas į JT Generalinio Sekretoriaus specialiojo patarėjo Lakhar Brahimi 2005 m. liepos mėn. vizitą į Nepalą,
–
atsižvelgdamas į 2005 m. spalio 4–6 d. planuojamą ES
Troikos
vizitą,
–
atsižvelgdamas į savo Darbo tvarkos taisyklių 115 straipsnio 5 dalį,
A.
kadangi 2005 m. vasario 1 d. karalius Gyanendra nekonstituciniu aktu atleido vyriausybę, perėmė tiesioginę valdžią ir paskelbė nepaprastąją padėtį,
B.
kadangi po karaliaus įvykdyto perversmo Nepale pagausėjo smurto ir nėra išrinktosios vyriausybės, Karališkosios Nepalo armijos valdžia yra nekontroliuojama,
C.
kadangi karaliaus įvykdytas perversmas sustiprino maoistų sukilėlių grupuočių, kurioms priklauso maždaug 15 000 kovotojų ir kurios kontroliuoja daug Nepalo sričių, padėtį,
D.
kadangi septynių partijų aljansas, vienijantis pagrindines politines partijas, kurios paleistame 205 narių parlamente dalijosi daugiau kaip 190 vietų, ragina atkurti 1999 m. veikusius Atstovų Rūmus ir derėtis su maoistais dėl taikos,
E.
kadangi gegužės mėnesį Niu Delyje įvyko partijų atstovų susitikimai ir kadangi 2005 m. rugpjūčio mėnesį septynių partijų aljansas sutarė sudaryti bendrą formalių derybų grupę,
F.
kadangi neseniai Katmandu vykęs 30 000 žmonių mitingas už taiką ragino baigti užsitęsusį konfliktą, per kurį žuvo apie 12 000 žmonių,
G.
kadangi Nepalas, turintis 23 mln. gyventojų, yra viena iš skurdžiausių ir mažiausiai išsivysčiusių pasaulio valstybių, kurioje 42 proc. gyventojų gyvena žemiau skurdo ribos, 80 proc. gyvena kaimo vietovėse ir 47 proc. yra bedarbiai,
H.
kadangi ir toliau nepaisoma pagrindinių žmogaus teisių, pvz., persekiojami demokratinių partijų lyderiai, įkalinami politiniai ir žmogaus teisių aktyvistai, per demokratijos šalininkų demonstracijas sulaikyta 140 žurnalistų ir varžoma profesinių sąjungų veikėjų saviraiškos laisvė,
I.
kadangi toliau cenzūruojama žiniasklaida ir rimtai pažeidinėjamos žmogaus teisės, įskaitant kankinimų atvejus, įkalinimą, perkėlimus į kitą šalies vietą, pagrobimus ir policijos, Karališkosios Nepalo armijos bei maoistų maištininkų vykdomas neteisėtas žmonių žudynes, ir vis dar suimta daugybė politinių ir žmogaus teisių aktyvistų, žurnalistų ir profesinių sąjungų veikėjų,
J.
kadangi Nepale daugiausia iš visų pasaulio šalių užregistruota "dingusiųjų be žinios" ir labai paplitęs reiškinys yra nebaudžiamumas; kadangi, daugėjant šalies viduje iš vienos vietos į kitą perkeliamų žmonių, didėja humanitarinės krizės grėsmė,
K.
kadangi visos konflikte dalyvaujančios šalys nuolat pažeidinėja svarbiausias vaikų teises,
L.
kadangi ES smerkia Nepalo maoistų sukilėlius dėl to, kad jie siunčia vaikus kariauti,
1.
palankiai vertina NKP(M) pareiškimą dėl paliaubų ir pirmąsias septynių partijų aljanso pastangas pradėti spręsti ginkluotą konfliktą politinėmis priemonėmis; ragina neribotam laikui pratęsti maoistų paskelbtas paliaubas, taip pat ragina karalių Gyanendra savo ruožtu prisidėti prie paliaubų ir dalyvauti konstruktyviose derybose su politinėmis grupėmis, tarp jų ir su maoistų sukilėliais, siekiant Nepale atkurti demokratinius procesus;
2.
ragina Nepalo valdžios institucijas skubiai rengtis artėjančiam
Troikos
vizitui; prašo jas per šiuos susitikimus bendradarbiauti siekiant sudaryti galimybes vaisingai diskusijai, kad vadovaujant ir skatinant tarptautinei bendruomenei būtų galima tęsti taikos procesą ir atkurti demokratiją;
3.
ragina karalių Gyanendra užtikrinti visišką parlamentinių demokratinių valdžios institucijų suverenumą;
4.
prašo tarptautinę bendruomenę įkurti iš pagrindinių Nepalo partnerių ir tarptautinių organizacijų (ES, JAV, Indija ir JT) sudarytą Kontaktinę grupę, kuri koordinuotų tarptautinius su Nepalu susijusius veiksmus; siūlo Europos Parlamentui paskirti specialų pranešėją padėties raidai stebėti;
5.
palankiai vertina JT iniciatyvą, pasitelkus specialųjį pranešėją ir JT tarnybą žmogaus teisių klausimams Nepale spręsti, atidžiai stebėti žmogaus teisių padėtį Nepale;
6.
ragina Kontaktinę pagrindinių partnerių grupę organizuoti tęstinių 2002 m. Londono tarptautinės konferencijos priemonių, kuriomis būtų nustatyti pricipai ir vertybės, reikalingi taikos procesui Nepale sustiprinti ir pagrindiniams tarptautinės bendrijos veikėjams, tarp jų ir karaliui Gyanendra, maoistų sukilėlių grupuotėms ir pagrindinėms politinėms partijoms suvienyti;
7.
ragina Tarybą ir valstybes nares ir toliau atidėti karinės pagalbos teikimą; reikalauja tikrinti visą į Nepalą siunčiamą pagalbą ir taikyti griežtas sankcijas siekiant toliau daryti spaudimą karaliaus vyriausybei, kad ji atkurtų demokratinį valdymą ir išnaudotų visas taikos derybų galimybes;
8.
ragina Komisiją ir valstybių narių administracijas kruopščiai peržiūrėti visą Nepalo vystymuisi skiriamą pagalbą ir užtikrinti, kad ji būtų naudojama pagal pirminę paskirtį skurdui mažinti ir konflikto šalyje priežastims šalinti;
9.
atkreipia dėmesį, kad 2006 m. balandžio mėn. vyks savivaldybių rinkimai; ragina tuo pat metu rengti parlamento rinkimus; ragina ES siųsti rinkimų stebėjimo delegacijas šiems rinkimams stebėti; ragina visas politines partijas rengtis aktyviai dalyvauti rinkimuose;
10.
griežtai smerkia visas bet kurios konflikto šalies smurto apraiškas ir ragina Karališkąją Nepalo armiją jokiais atvejais nenaudoti prievartos; pabrėžia, kad Nepale būtina remti pagrindines žmogaus teises ir laisves, ir todėl reikalauja, kad, siekiant sustabdyti pažeidinėjimus, karalius ir maoistai pasirašytų susitarimus dėl žmogaus teisių, kad būtų nutraukti jų pažeidinėjimai;
11.
atkreipia dėmesį, kad buvo paleisti kai kurie politiniai kaliniai, tačiau vis dar labai nerimauja, kad kiti politiniai lyderiai, studentai ir žmogaus teisių aktyvistai iki šiol laikomi kalėjimuose;
12.
pabrėžia, kad nedelsiant būtina nutraukti bet kokį žiniasklaidos laisvės suvaržymą ir išlaisvinti visus iki šiol įkalintus politinius kalinius arba jiems pateikti kaltinimus;
13.
prašo karalių paskelbti 30 000 Kapilvastu kaimo gyventojų, dėl smurtinio konflikto perkeltų į kitą šalies vietą, reabilitaciją;
14.
dar kartą primygtinai ragina Nepalo vyriausybę vėl įsteigti Katmandu Tibeto pabėgėlių aprūpinimo tarnybą ir leisti Dalai Lamos atstovų tarnybai, kaip Jungtinių Tautų vyriausiojo pabėgėlių komisaro partnerei, teikti būtiniausią pagalbą Tibeto pabėgėliams;
15.
paveda Pirmininkui perduoti šią rezoliuciją Tarybai, Komisijai, karaliui Gyanendra, Indijos vyriausybei ir kitoms Pietų Azijos regioninio bendradarbiavimo asociacijos (PARBA) valstybėms narėms, JT Generaliniam Sekretoriui ir JT vyriausiajam žmogaus teisių komisarui.
