Seimo nariai nuogąstauja dėl ES galių baudžiamosios atsakomybės srityje
Teisingumas ir vidaus reikalai
Lietuva
2007-11-30 - 11:50
Lapkričio 26-27 d. Europos Parlamente vyko jungtinis parlamentinis susitikimas laisvių, teisingumo ir vidaus reikalų klausimais. Kartu su europarlamentarais renginyje dalyvavo ir keturi Seimo nariai – Rimantas Bašys, Julius Sabatauskas, Aldona Staponkienė ir Vidmantas Žiemelis. Dalyviams rūpėjo ES imigracijos politika, sankcijos už nelegalų darbą, kova su terorizmu ir asmens duomenų apsaugos užtikrinimas, taip pat ES galios baudžiamosios teisės srityje.
Didžiausio Seimo narių dėmesio susilaukė klausimas, ar ES gali įpareigoti šalis taikyti baudžiamąją atsakomybę už tam tikrus nusikaltimus. Tradiciškai baudžiamoji atsakomybė visuomet buvo pačių valstybių kompetencijos sritis. Tuo tarpu 2005 m. rugsėjo 13 d. Europos Teisingumo Teismas (ETT) nutarė, jog ES gali įpareigoti valstybes taikyti baudžiamąją atsakomybę už Bendrijos teisės nesilaikymą. Ši byla, susijusi su aplinkosauga, sukūrė svarbų precedentą. Komisija jau yra pasiūliusi teisės aktų, numatančių baudžiamąją atsakomybę keliose srityse – aplinkosaugos, intelektinės nuosavybės apsaugos, nelegalių migrantų įdarbinimo, taip pat rasizmo ir ksenofobijos. Dalis šių ES teisės aktų jau yra priimta.
Pernai birželį patvirtintoje Europos Parlamento ataskaitoje sveikinama minėta ETT nutartis. Ja remdamiesi, europarlamentarai siūlo nedelsiant įtraukti teismų ir policijos bendradarbiavimą baudžiamosiose bylose į Bendrijos kompetenciją, užuot palikus šią sritį valstybėms. Kita vertus, deputatai įspėja Europos Komisiją savaime netaikyti ETT išvadų bet kuriam klausimui. Jie siūlo apriboti tiesiogines baudžiamąsias sankcijas taikyti tik tada, kai būtina apsaugoti piliečių teises ir laisves ar pagrindinius ES interesus. EP nariai mano, kad Sąjungos šalys iš esmės ir toliau turėtų būti pačios atsakingos už tinkamą Bendrijos teisės įgyvendinimą bei baudžiamosios atsakomybės nustatymą.
Tuo tarpu Lietuvos Seimas yra pareiškęs abejonių, ar ES siūlomos baudžiamosios teisės priemonės dėl intelektinės nuosavybės apsaugos bei nelegalių migrantų darbo pažabojimas atitinka subsidiarumo ir proporcingumo principus. Tai paminėjęs Europos Parlamente vykusiame susitikime, Seimo Teisės ir teisėtvarkos komiteto pirmininkas Julius Sabatauskas (Lietuvos socialdemokratų partija) kalbėjo: „Bandymas suvienodinti, unifikuoti visų ES valstybių narių baudžiamąją teisę ir baudžiamąjį procesą ne tik būti vargiai įmanomas praktiškai ir turėtų mažai pridedamosios vertės, bet kartu ir sunaikintų ilgametes kiekvienos valstybės baudžiamosios teisės tradicijas, pasikėsintų į fundamentalias idėjas apie tai, kas yra gera, o kas yra bloga, kas turi būti laikoma nusikaltimu ir baudžiama, o kas – ne. Turbūt net ir didžiausi euroentuziastai pritartų, kad baudžiamoji teisė yra viena iš tų sričių, kur europinė integracija neturėtų dideles vertės. [...] Kitaip tariant, bet koks baudžiamųjų įstatymų pakeitimo svarstymas turėtų būti pradedamas klausimu, ar to tikrai reikia ir ar realiai tai duos naudos? Šį požiūrį iš dalies patvirtina ir ETT jurisprudencija“.
J. Sabatauskas dar pažymėjo, jog net pagal naujosios Lisabonos sutarties projektą ES kompetencija šioje srityje išliks ribota. Sąjunga galės savo direktyvomis nustatyti minimalias taisykles dėl baudžiamųjų sankcijų tik už ypatingai sunkius ar tarpvalstybinio pobūdžio nusikaltimus – terorizmą, prekybą žmonėmis, lytinį moterų bei vaikų išnaudojimą, narkotikų ir ginklų prekybą, pinigų plovimą, korupciją, mokėjimo priemonių klastojimą, kompiuterinius nusikaltimus ir organizuotą nusikalstamumą.
„Reformų sutarties dėka stiprės Europos Parlamento galios, tačiau tuo pat metu stiprinamos ir nacionalinių parlamentų galios, suteikiant jiems galimybę prieštarauti EP priimtiems įstatymams. Todėl tikimės, kad nauji ES steigiamųjų sutarčių pakeitimai turėtų leisti nacionaliniams parlamentams reikšmingai spręsti dėl būtinumo keisti baudžiamuosius įstatymus“, – baigdamas pažymėjo J. Sabatauskas.
20071130IPR14188 Europos Teisingumo Teismo informacija apie 2005 m. nutartį: Europos Komisijos pranešimas spaudai šia tema:
LT
1
LINK
http://www.curia.eu.int/en/actu/communiques/cp05/aff/cp050075en.pdf
LT
2
LINK
http://europa.eu.int/rapid/pressReleasesAction.do?reference=CJE/05/75&format=HTML&aged=0&language=EN&guiLanguage=en
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
