23.5.2007
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Pasqualina Napoletano ir Pervenche Berès PSE frakcijos vardu,
– Fiona Hall ir Marios Matsakis ALDE frakcijos vardu,
– Monica Frassoni, Frithjof Schmidt, Margrete Auken ir Caroline Lucas Verts/ALE frakcijos vardu,
– Miguel Portas ir Vittorio Agnoletto GUE/NGL frakcijos vardu,
pakeičia šių frakcijų pateiktus pasiūlymus:
– GUE/NGL ( B6‑0209/2007 )
– PSE ( B6‑0213/2007 )
– ALDE ( B6‑0222/2007 )
– Verts/ALE ( B6‑0230/2007 )
dėl esamos Pasaulio banko krizės
Europos Parlamento rezoliucija dėl esamos Pasaulio banko krizės
Europos Parlamentas ,
–
atsižvelgdamas į Europos Parlamento 2007 m. balandžio 25 d. rezoliuciją dėl transatlantinių santykių,
–
atsižvelgdamas į P. Wolfowitziaus sprendimą 2007 m. birželio 30 d. palikti jo užimamą Pasaulio banko prezidento darbo vietą, jam pareiškus kaltinimus nepotizmu, kurie pateikti specialiosios banko vidinės ekspertų grupės parengtame memorandume ir Pasaulio banko 7 vykdomųjų direktorių valdybos narių pranešime, kuriame Pasaulio banko direktorius kaltinamas jo vadovaujamos institucijos etikos taisyklių pažeidimu,
–
atsižvelgdamas į 42 buvusių šios tarptautinės institucijos vadovų paskelbtą atvirą laišką,
–
atsižvelgdamas į banko vykdomųjų direktorių valdybos 2007 m. gegužės 16 d. pranešimą spaudai, kuriame direktoriai pripažįsta, kad banko interesų konfliktų sprendimo procedūros yra dviprasmės ir įsipareigoja tobulinti esamas taisykles,
–
atsižvelgdamas į sąlygas, pagal kurias P. Wolfowitz buvo paskirtas Pasaulio banko vadovu,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Pasaulio bankas turi būti laikomas pačia svarbiausia bendros plėtros institucija ir kadangi jo vadovybės politika ir sąžiningumas daro didelį poveikį visai paramos teikėjų ir plėtros bendruomenei,
B.
atsižvelgdamas į Pasaulio banko prezidentui P. Wolfowitzui pareikštus kaltinimus dėl nepotizmo,
C.
kadangi tarnybą paliekantis Pasaulio banko prezidentas labai pabrėžė, kad renkantis paramos gavėjus, reikia laikytis „gero valdymo“ principų ir taikyti teisės, demokratijos, skaidrumo ir valstybinių institucijų atskaitingumo taisykles, t. y. principus, kuriems labai pritaria Europos institucijos ir kurie taip pat turi būti taikomi paties Pasaulio banko veiklai ir sprendimų priėmimo procesui,
D.
pritardamas daugelio tarptautinių nevyriausybinių organizacijų (NVO), pripažįstamų Pasaulio banke, kurios nuo pat pradžių ragino Pasaulio banko prezidentą atsistatydinti nepaisant bandymų nutylėti vadinamąją „Wolfowitz aferą“, vieningiems veiksmams,
E.
kadangi atrankos į pagrindines Pasaulio banko vadovų darbo vietas procedūros neatitinka bendrų skaidrumo ir demokratijos standartų ir daro neigiamą poveikį Pasaulio banko teisėtumui laikotarpiu, kuriuo skubiai reikia stiprių ir teisėtų daugiašalių institucijų,
F.
kadangi Parlamentinio tinklo dėl Pasaulio banko (angl. PNoWB) sukūrimas rodo padidėjusį išrinktų įstatymų leidėjų dėmesį Pasaulio banko politikai ir darbui, siekiant sustiprinti jo atskaitingumą viso pasaulio parlamentams,
G.
kadangi Europos Sąjungos valstybėms narėms priklauso daugiau nei 30 proc. balsų Pasaulio banko taryboje ir kadangi ES valstybės narių vaidmuo svarbus priimant Pasaulio banko sprendimus ir skiriant jo vadovus,
1.
atkreipia dėmesį į Pasaulio banko prezidento sprendimą pagaliau palikti savo darbo vietą 2007 m. birželio 30 d., bet apgailestauja dėl laikotarpio, kurio jam prireikė sureaguoti ir kuris sustabdė institucijos darbą daugiau nei vieną mėnesį ir įstūmė ją į precedento neturinčią pasitikėjimo ir tapatybės krizę;
2.
primena, kad Parlamento Vystymosi komitetas jau 2005 m. kovo mėnesį išsakė savo didelį susirūpinimą dėl to, kad skiriant svarbiausios tarptautinės plėtros institucijos vykdomosios valdybos pirmininką nebuvo laikomasi minimalių teisėto valdymo reikalavimų;
3.
apgailestauja dėl banko problemų, susijusių su valdymu, kurios padeda suprasti, kodėl buvo nueita taip toli ir laikosi požiūrio, kad P. Wolfowitzo atvejis gerai parodo, kokių reformų reikia imtis siekiant didesnio skaidrumo ir atskaitingumo bei norint užtikrinti, kad Pasaulio bankas sugebėtų atlikti savo pareigas;
4.
skatina ES pirmininkaujančią Vokietiją ir pirmininkausiančią Portugaliją ES vardu parengti pasiūlymus, kaip Bretton Woods institucijų vadovų atrankos procedūras padaryti demokratiškesnes, skaidresnes ir atskaitingesnes ir taip padėti atkurti pasitikėjimą Pasaulio banku;
5.
ragina Pasaulio banko taryboje posėdžiaujančias Europos Sąjungos valstybes nares paprašyti, kad būtų rengiami vieši kandidatų į Pasaulio banko vadovus klausymai;
6.
ragina valstybes nares geriau koordinuoti tarptautinių finansinių institucijų veiksmus, siekiant daryti didesnę įtaką pasaulio ekonomikai ir to siekdamas siūlo laukiant, kol ES bus suteiktas juridinio asmens statusas, suteikti Komisijai stebėtojos Pasaulio banke statusą, kad ji galėtų lankytis ir dalyvauti kai kuriuose tarybos posėdžiuose;
7.
paveda Primininkui perduoti šią rezoliuciją Tarybai, Komisijai, Euro grupei ir Pasaulio banko vykdomųjų direktorių tarybai.
