12.9.2011 B7-0515/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Libijoje
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Cristian Dan Preda
,
Mario Mauro
,
Simon Busuttil
,
Arnaud Danjean
,
Tokia Saïfi
,
Laima Liucija Andrikienė
,
Othmar Karas
,
Tunne Kelam
,
Alf Svensson
,
Anna Ibrisagic
,
Ria Oomen-Ruijten
,
Elena Băsescu
,
Nadezhda Neynsky
,
Rodi Kratsa-Tsagaropoulou
,
Santiago Fisas Ayxela
,
Salvatore Iacolino
,
Hans-Gert Pöttering
,
Roberta Angelilli
,
Franck Proust
,
Dominique Vlasto
PPE frakcijos vardu
PE472.696v01-00 B7‑0515/2011 Europos Parlamento rezoliucija dėl padėties Libijoje
Europos Parlamentas ,
– atsižvelgdamas į naujausius Komisijos pirmininko pavaduotojos-vyriausiosios įgaliotinės Catherine Ashton, Europos Vadovų Tarybos pirmininko Hermano van Rompuy, Komisijos pirmininko José Manuel Barroso ir Europos Parlamento pirmininko Jerzy Buzeko pareiškimus dėl Libijos,
– atsižvelgdamas į Darbo tvarkos taisyklių 110 straipsnio 2 dalį,
A. kadangi po šešis mėnesius trukusių kovų, kurių metu žuvo apie 50 000 asmenų ir kilo neatidėliotinų humanitarinių poreikių ir kančių, M. al Kaddafi režimui atėjo galas, o laikina vyriausybė, kuriai vadovauja Libijos laikinoji nacionalinė taryba pradėjo kurti naują Libiją;
B. kadangi rugsėjo 1 d. Paryžiuje buvo surengtas aukščiausio lygio susitikimas „Libijos draugai“, kuriame dalyvavo apie 60 valstybių ir tarptautinių organizacijų, o šiuo susitikimu buvo siekiama koordinuoti tarptautines pastangas padedant atkurti Libiją;
C. kadangi Libijos laikinoji nacionalinė taryba privalės tuo pat metu spręsti problemas, susijusias su neatidėliotinais jos gyventojų humanitariniais poreikiais, sustabdyti smurtą ir įtvirtinti teisinės valstybės principus, o taip pat spręsti sudėtingą nacionalinės valstybės veikiančios demokratinės valstybės kūrimo uždavinį;
D. kadangi ES gyvybiškai reikalinga demokratinė, stabili, klestinti ir taiki Šiaurės Afrika;
1. džiaugiasi dėl šešis mėnesius trukusio konflikto Libijoje pabaigos, 42 metus trukusio autokratinio M. al Kaddafi režimo žlugimo ir ilgai trukusių didelių Libijos gyventojų kančių pabaigos; sveikina Libijos žmones dėl jų drąsos ir ryžto bei pabrėžia, kad laisvi ir suverenūs Libijos žmonių troškimai turėtų tapti varančiąja pereinamojo proceso jėga, nes tik stiprus vietinės atsakomybės jausmas užtikrins jo sėkmę;
2. todėl ragina ES ir jos valstybes nares suteikti visapusišką paramą pereinamajam procesui Libijoje, kuris yra būtinas kuriant laisvą, demokratišką ir klestinčią Libiją;
3. džiaugiasi dėl NATO įsipareigojimo nenutraukti savo operacijų iki bus visiškai pašalinta civiliams gyventojams pulkininko M. al Kaddafi režimo likučių keliama grėsmė;
4. išreiškia savo visapusišką paramą Libijos laikinajai nacionalinei tarybai jos sunkiame darbe kuriant naują, visiems Libijos gyventojams atstovaujančią valstybę; džiaugiasi dėl to, kad neseniai Libijos laikina nacionalinė taryba buvo pripažinta oficialiai ir ragina visas ES valstybes nares bei tarptautinę visuomenę padaryti tą patį; ragina Libijos laikinąją nacionalinę tarybą prisiimti visapusišką atsakomybę už Libijos žmonių saugumą ir gerovę, veikti skaidriai ir visapusiškai laikantis demokratinių principų bei tarptautinės humanitarinės teisės;
5. ragina Libijos laikinąją nacionalinę tarybą pradėti sutaikinimo ir tautos kūrimo procesą, nes tai yra būtina norint sukurti ilgalaikę taiką, skubiai pereiti prie ginklų surinkimo ir saugojimo bei paaiškinti sukilėlių kovotojams, kad keršto aktai nebus toleruojami, o įtariamieji nusikaltimais bus teisiami vadovaujantis teisės normomis;
6. pabrėžia, kad už nusikaltimus prieš žmoniją turi būti baudžiama, o Muammaras al Kaddafi ir jo režimo nariai privalo būti laikomi atsakingais už savo nusikaltimus ir, vadovaujantis teisės normomis, patraukti baudžiamojon atsakomybėm;
7. atkreipia dėmesį į greito sprendimo reikalaujančią humanitarinę padėtį Libijoje bei su migracija susijusias problemas, o ypač kritinį vandens ir maisto produktų, vaistų, elektros bei kuro trūkumą; ragina ES ir tarptautinę bendruomenę teigiamai ir greitai reaguoti į Libijos laikinosios nacionalinės tarybos pateiktus finansinės humanitarinės pagalbos prašymus; todėl džiaugiasi dėl greito Europos Komisijos humanitarinio atsako įsipareigojant skirti 70 mln. eurų ir Tripolyje įkuriant humanitarinį biurą;
8. todėl džiaugiasi dėl rugsėjo 1 d. Paryžiuje vykusiame aukščiausio lygio susitikime „Libijos draugai“ dalyvavusių valstybių ir tarptautinių organizacijų įsipareigojimo nedelsiant skirti 15 mlrd. JAV dolerių iš įšaldytų Libijos lėšų, o taip pat džiaugiasi dėl ES sprendimo panaikinti sankcijas 28 Libijos ūkiniams vienetams, įskaitant uostus, naftos bendroves ir bankus;
9. pabrėžia, kad Libijos laikinosios nacionalinės tarybos vadovaujamos laikinos vyriausybės patikimumas priklausys nuo jos pajėgumo spręsti skubiausius klausimus, tuo pat metu sukuriant sąlygas egzistuoti stiprioms demokratinėms institucijoms; ragina Libijos laikinąją nacionalinę tarybą pradėti kaip galima skaidresnį ir visa apimantį procesą, įtraukiant visas pagrindines suinteresuotąsias puses iš visų šalies regionų, siekiant kurti teisėtumą ir nacionalinį sutarimą ir tuo išvengti regioninio, etninio ir gentinio susiskaidymo, kas galėtų sukelti tolimesnį smurtą;
10. atkreipia dėmesį į Libijos laikinosios nacionalinės tarybos pirmininko Abdelo Jalilo įsipareigojimą iki 2012 m. balandžio patvirtinti naują konstituciją ir surengti rinkimus į įstatymų leidybos organus ir prezidento postą bei pabrėžia, kad rinkimų kalendorių reikės priderinti orientuojantis į laiką, reikalingą politinio atstovavimo teisių garantijoms, taigi tikrai politinių nuomonių įvairovei, užtikrinti;
11. ragina ES ir tarptautinę bendruomenę padėti Libijos laikinajai nacionalinei tarybai jos pastangose atkurti ekonomiką, padėti atstatyti ekonominę infrastruktūrą ir pritraukti investicijų iš užsienio; džiaugiasi dėl būsimos ES atstovybės Tripolyje atidarymo, o taip pat dėl to, kad neseniai paskirtas naujas ES specialusis įgaliotinis pietinėms Viduržemio jūros regiono šalims Bernardinas Leonas; pabrėžia, kad kuo greičiau atsigaus Libijos ekonomika, ypač naftos gamybos pagalba, tuo greičiau Libijos laikinoji nacionalinė taryba galės sustiprinti savo teisėtumą ir rūpintis šalies vidutinės bei ilgalaikės trukmės poreikiais;
12. todėl pabrėžia, kad tarptautinė bendruomenė privalo ilgam laikotarpiui įsipareigoti padėti Libijos laikinajai nacionalinei tarybai ir vėliau ją pakeisiančioms išrinktoms institucijoms joms to paprašius ir tai atlikti koordinuotu bei nuosekliu būdu, vadovaujantis JT bei Ryšių palaikymo grupei;
13. ragina ES palaipsniui pereiti nuo trumpalaikės finansinės paramos iki ilgalaikės politinės bei techninės pagalbos, suteikiant reikalingus vertinimus svarbiausiose srityse, kurias nustato ir pagalbos paprašo naujos Libijos valdžios institucijos; taip pat ragina kaip galima greičiau atnaujinti derybas dėl ES ir Libijos pagrindų susitarimo; pabrėžia, kad ES turėtų vaidinti naudingą vaidmenį stabilizuojant saugumą pasinaudodama savo Bendra saugumo ir gynybos politika, ypač saugumo sektoriaus reformų srityje;
14. pabrėžia, kad atsižvelgiant į „Arabų šalių pavasarį“ ir visam regionui yra svarbus sėkmingas Libijos konflikto sprendimas; primygtinai ragina kitus regiono lyderius pasimokyti iš Libijos patirties ir atkreipti dėmesį į augančius visuomeninius judėjimus, reikalaujančius laikytis teisių ir laisvių;
15. rekomenduoja į Libiją nedelsiant pasiusti Europos Parlamento delegaciją, kuri įvertintų padėtį, perduotų žinią apie palaikymą ir solidarumą bei pradėtų dialogą su Libijos laikinąja nacionaline taryba, pilietine visuomene ir kitais svarbiais vietos veikėjais;
16. paveda Pirmininkui perduoti šią rezoliuciją Tarybai ir Komisijai, Sąjungos vyriausiajai įgaliotinei, valstybių narių vyriausybėms ir parlamentams, Viduržemio jūros regiono valstybių sąjungos parlamentinei asamblėjai, Afrikos Sąjungai, Arabų lygai ir Libijos laikinajai nacionalinei tarybai.
