Parlamentas siūlo priemones stabdyti klimato atšilimą
Aplinka
2005-11-17 - 15:35
Klimato kaita vis labiau veikia gamtą, ūkį ir socialinę tvarką. Tirpsta amžinasis įšalas; dažnėja nepalankūs gamtos reiškiniai – pastarąjį dešimtmetį dėl jų patirta šešiskart daugiau nuostolių negu septintajame praėjusio amžiaus dešimtmetyje. Trečiadienį Parlamentas patvirtino ataskaitą apie priemones stabdyti klimato kaitą (450 balsų už, 66 prieš, 143 susilaikė). Greta kitų priemonių, joje siūloma taupiau vartoti energiją, riboti teršalų išskyrimą į aplinką bei įteisinti ES ekologinį mokestį.
Deputatų nuomone, „sprendžiant klimato kaitos klausimą itin svarbu, kad šalys visiškai įgyvendintų Jungtinių Tautų Pamatinę konvenciją dėl klimato kaitos ir Kioto protokolą. Itin svarbu reikšmingai sumažinti šiltnamio efektą sukeliančių dujų išskyrimą į aplinką. Nors jau užsibrėžta iki 2020 m. jį sumažinti 20-30%, deputatai siūlo įsipareigoti iki 2050 m. sumažinti šių dujų išskyrimą 60-80%.
Parlamentarai ragina „laipsniškai atsisakyti iškastiniu kuru (ypač anglimi) pagrįsto ūkio“ bei skatinti aplinką tausojančias energetikos technologijas. Jie kviečia Komisiją parengti strategiją, skirtą kasmet 2,5-3% sumažinti energijos sunaudojimą. Tai galima būtų pasiekti panaikinus subsidijas iškastiniam kurui, plačiau taikant energiją tausojančias technologijas ir viešaisiais pirkimais skatinant jų atpigimą, taip pat skiriant daugiau ES struktūrinių fondų lėšų tvariai plėtrai. Parlamentarai ragina paversti ES ūkį labiausiai energiją taupančiu pasaulyje ir pasiekti, kad 2020 m. nesenkanti energija sudarytų 25% ES sunaudojamos energijos.
Apie 30% visų ES anglies dvideginio emisijų išskiria transporto sektorius, iš jų 85% – kelių transportas. Todėl deputatai ragina naujose transporto priemonėse riboti anglies dvideginio išskyrimą iki 80-100 g/km, skatinti biokuro naudojimą, mažinti eismo srautus, riboti greitį, taikyti lanksčią eismo mokesčių ir jų lengvatų sistemą, skatinti geležinkelio ir viešąjį transportą.
Atkreipdami dėmesį į krovininio transporto srauto didėjimą, deputatai ragina Komisiją pateikti pasiūlymų sukurti „Transeuropinį greitaeigių krovininio geležinkelio linijų tinklą“. Jie taip pat ragina Komisiją pasiūlyti įteisinti ES ekologinį mokestį, o valstybes – patvirtinti ekologinius mokesčius ne vėliau kaip 2009 m. Parlamentarai taip pat siūlo 2008-2012 m. laikotarpiu pradėti taikyti bandomąjį išmetamųjų aviacijos teršalų ribojimą, nes lėktuvai išskiria 4-9 % visų šiltnamio efektą sukeliančių dujų ir ši tarša kasmet padidėja 3%.
Deputatai kviečia plėtoti strateginę partnerystę su Kinija, PAR, Brazilija, Indija ir kitomis valstybėmis, padedant joms kurti ilgalaikes energetikos strategijas ir užtikrinant jų indėlį į kovą su klimato kaita. Parlamentarai taip pat ragina Pasaulio prekybos organizaciją skirti daugiau dėmesio tvariai plėtrai. Deputatų nuomone, „ES ir kitos pramoninės valstybės turi padėti besivystančioms šalims kurti aplinką tausojančias technologijas“, kad jos „nekartotų pramoninių valstybių klaidų“.
Parlamentas ragina ES institucijas rodyti teigiamą pavyzdį stabdant klimato kaitą: taupiau naudoti energiją biurų pastatuose, naudotis mažai anglies junginių išmetančiomis transporto priemonėmis. Pasak deputatų, „ypatingą dėmesį reikėtų skirti Parlamento narių kelionėms“. Jie siūlo dar kartą apsvarstyti EP darbo dviejose vietose – Briuselyje ir Strasbūre – prasmingumą.
20051117IPR02438
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
