13.11.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Jean Lambert ir Cem Özdemir
Verts/ALE frakcijos vardu
dėl Pakistano
Europos Parlamento rezoliucija dėl Pakistano
Europos Parlamentas ,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi, naudodamasis armijos štabo viršininko įgaliojimais, Prezidentas Pervaiz Musharraf 2007 m. lapkričio 3 d. sustabdė Konstitucijos galiojimą, paskelbė nepaprastąją padėtį ir laikinąją konstitucinę tvarką,
B.
kadangi šio veiksmo imtasi prieš pat priimant lauktą Aukščiausiojo Teismo nutartį dėl naujos (trečios) Prezidento valdymo kadencijos, nenutraukiant jo, kaip ginkluotųjų pajėgų vado, įgaliojimų, teisėtumo; kadangi reaguodami į tai daugybė teisininkų ir kitų susirūpinusių piliečių rengė gatvės protesto akcijas, kurių metu buvo žiauriai sumušta ir suimta keletas tūkstančių jų dalyvių,
C.
kadangi, vadovaujantis septynių Aukščiausiojo Teismo narių paskelbta nutartimi, laikinosios konstitucinės tvarkos paskelbimas prieštarauja Konstitucijai; kadangi paskelbus nepaprastąją padėtį varžomos pagrindinės piliečių teisės, pvz., teisė į asmens saugumą, teisė išvengti nesankcionuoto suėmimo ir sulaikymo, taip pat judėjimo, susirinkimų, susivienijimų ir žodžio laisvės,
D.
kadangi pagal laikinąją konstitucinę tvarką draudžiama teismams priimti įsakymus, nukreiptus prieš prezidentą, ministrą pirmininką ar bet kurį kitą konkrečias pareigas einantį asmenį, kuriam suteikti su minėtomis pareigomis susiję įgaliojimai, ir iš esmės varžomas aukštesniosios instancijos teismų teisėjų darbas, kol jie prisiekia vadovautis laikinąja konstitucine tvarka; kadangi 55 iš 97 Aukščiausiojo Teismo teisėjų ir 4 aukštesniosios instancijos teismų teisėjai atsisakė priimti minėtąją priesaiką,
F.
kadangi įtakingiausiems teismų sistemos nariams, t. y. Aukščiausiojo Teismo Pirmininkui Iftikarui Chaudhry, Aukščiausiojo Teismo advokatūros pirmininkui Aitzazui Aksanui ir daugeliui kitų kovotojų už žmogaus teises, įskaitant JT ypatingąją atstovę religijos laisvės klausimais Asmą Jahangir, skirtas namų areštas,
F.
kadangi 2007 m. lapkričio 4 d. Pakistano žmogaus teisių komiteto biure atliktas policijos reidas, kurio metu suimta per 50 kovotojų už žmogaus teises,
G.
kadangi vyriausybė taip pat įsteigė Pakistano elektroninės žiniasklaidos reguliavimo tarnybą (angl. PEMRA), draudžiančią žurnalistams kritikuoti valstybės, ginkluotųjų pajėgų ir teismų vadovus ir varžančią privačių televizijos kanalų teises,
H.
kadangi garsiausiai opozicijos lyderei Benazir Bhutto skirtas keleto valandų namų areštas ir kadangi uždrausta jos partijos narių protesto akcija,
I.
kadangi 2007 m. lapkričio 15 d. baigiasi federalinių ir provincijų asamblėjų veiklos kadencija; kadangi Prezidentas P. Musharraf paskelbė ketinąs formuoti laikinąją vyriausybę ir dar kartą patvirtino, kad 2008 m. sausio 5 d. vyks rinkimai,
J.
kadangi 2007 m. lapkričio 15 d. nustoja galioti ir specialus parlamentinis įgaliojimas, pagal kurį Prezidentas P. Musharraf ir toliau galėjo vykdyti dvigubą – prezidento ir armijos vado – funkciją,
1.
reiškia didžiulį susirūpinimą dėl to, kad pastaruoju metu Pakistane dažnai pažeidžiami teisinės valstybės ir demokratijos principai, dėl kurių ne tik kyla grėsmė Pakistano žmonių lūkesčiams, susijusiems su taika ir plėtra, bet ir šalies branduolinių ginklų arsenalo saugumui bei viso regiono stabilumui;
2.
apgailestauja, kad dėl Prezidento P. Musharrafo sprendimų kyla grėsmė pažangai teismų nepriklausomybės ir spaudos laisvės aspektais, kurią Pakistanas akivaizdžiai pasiekė per pastaruosius metus;
3.
ragina Prezidentą P. Musharrafą:
* nedelsiant atšaukti nepaprastąją padėtį ir sustabdyti laikinosios konstitucinės tvarkos galiojimą;
* atsižvelgti į parlamentinio įgaliojimo terminą, t. y. 2007 m. lapkričio 15 d., ir pasitraukti iš einamų armijos vado pareigų;
* iš naujo užtikrinti Pakistano teismų nepriklausomybę, grąžinti į pareigas teisėjus, kurių veikla suspenduota, visų pirma, Aukščiausiojo Teismo Pirmininką Iftikarą Chaudhry, ir atsižvelgti į priimtą nutartį dėl jo vadovavimo teisėtumo;
4.
ragina valdžios institucijas nutraukti nesankcionuotus suėmimus ir sulaikymus ir užtikrinti, kad nė vienas suimtas asmuo nebūtų kankinamas, žeminamas ar žiauriai baudžiamas; ragina nedelsiant ir besąlygiškai išlaisvinti visus asmenis, kurie buvo suimti vien už bandymą pasinaudoti žodžio, susivienijimų ir susirinkimų laisvėmis;
5.
palankiai vertina Prezidento P. Musharrafo pranešimą, kuriame kalbama apie ketinimą sukurti laikinąją vyriausybę ir rengti parlamento rinkimus nustatytą dieną, t. y. 2008 m. sausio 5 d.;
6.
primygtinai ragina leisti šiuose rinkimuose varžytis visų partijų lyderiams, įskaitant ankstesnį Ministrą Pirmininką Nawazą Sharifą;
7.
ragina Tarybą ir Komisiją priimti sprendimą dėl vyriausybės nariams, generolams ir aukšto rango pareigūnams taikytinų kelionės draudimų, kurie galiotų nepaprastosios padėties laikotarpiu;
8.
ragina ES valstybes nares sustabdyti bet kokią prekybą ginklais ir karinį bendradarbiavimą su Pakistanu, kol neatkurtas šalies valdymas remiantis teisės ir demokratijos principais;
9.
atkūrus Pakistano valdymą pagal teisinės valstybės ir demokratijos principus, ragina ES ir valstybes nares didinti pagalbą Pakistano švietimo, sveikatos apsaugos, moterų teisių stiprinimo ir darbo vietų kūrimo sistemoms, dalį šios pagalbos skiriant iš kovai su terorizmu numatytų lėšų;
10.
paveda Pirmininkui perduoti šią rezoliuciją Tarybai, Komisijai ir Pakistano Vyriausybei.
