A7-0306/2011
8.9.2011
PRANEŠIMAS
dėl pasiūlymo dėl Europos Parlamento ir Tarybos sprendimo dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Nyderlandų paraiška „EGF/2010/030 NL/ Noord Holland ir Flevoland“, 18 skyrius)
(COM(2011) 0389 – C7‑0175/2011 – 2011/2139(BUD))
Biudžeto komitetas
Pranešėja: Barbara Matera
PE 469.716v02-00
TURINYS
PASIŪLYMAS DĖL EUROPOS PARLAMENTO REZOLIUCIJOS.........................................3
PRIEDAS: EUROPOS PARLAMENTO IR TARYBOS SPRENDIMAS...................................5
AIŠKINAMOJI DALIS..............................................................................................................7
PRIEDAS: UŽIMTUMO IR SOCIALINIŲ REIKALŲ KOMITETO LAIŠKAS......................10
GALUTINIO BALSAVIMO KOMITETE REZULTATAI........................................................13
PASIŪLYMAS DĖL EUROPOS PARLAMENTO REZOLIUCIJOS
dėl pasiūlymo dėl Europos Parlamento ir Tarybos sprendimo dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Nyderlandų paraiška „EGF/2010/030 NL/ Noord Holland ir Flevoland“, 18 skyrius)
(COM(2011) 0389 – C7‑0175/2011 – 2011/2139(BUD) )
Europos Parlamentas,
– atsižvelgdamas į Komisijos pasiūlymą Europos Parlamentui ir Tarybai (COM(2011) 0389 – C7–0175/2011 ),
– atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo
OL C 139, 2006 6 14, p. 1. (toliau –2006 m. gegužės 17 d. TIS), ypač į jo 28 punktą,
– atsižvelgdamas į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą
OL L 406, 2006 12 30, p. 1. (toliau – EGF reglamentas),
-- atsižvelgdamas į trišalio dialogo procedūrą, kuri numatyta pagal 2006 m. gegužės 17 d. TIS 28 punktą,
– atsižvelgdamas į Užimtumo ir socialinių reikalų komiteto laišką,
– atsižvelgdamas į Biudžeto komiteto pranešimą ( A7-0306/2011 ),
A. kadangi Europos prisitaikymo prie globalizacijos padarinių fondas (toliau – EGF) įsteigtas siekiant teikti papildomą paramą darbuotojams, atleistiems iš darbo dėl esminių su globalizacija susijusių pasaulio prekybos sistemos struktūrinių pokyčių, ir padėti jiems vėl integruotis į darbo rinką,
B. kadangi EGF taikymo sritis buvo papildyta: nuo 2009 m. gegužės 1 d. galima teikti paraiškas dėl paramos darbuotojams, kurie neteko darbo dėl tiesioginio pasaulinės finansų ir ekonomikos krizės poveikio,
C. kadangi, remiantis 2008 m. liepos 17 d. taikinimo posėdyje patvirtinta bendra Europos Parlamento, Tarybos ir Komisijos deklaracija ir tinkamai atsižvelgiant į 2006 m. gegužės 17 d. TIS nuostatas dėl sprendimų mobilizuoti EGF priėmimo, Sąjungos finansinė pagalba atleistiems darbuotojams turėtų būti dinamiška ir prieinama kaip galima greičiau ir veiksmingiau,
D. kadangi Nyderlandai paprašė pagalbos atvejais, kurie susiję su 551 darbuotojo atleidimu iš 26 įmonių (visiems numatyta parama), kurios vykdo veiklą NACE 2 red. 18 skyriaus (Spausdinimas ir įrašytų laikmenų tiražavimas) sektoriuje NUTS II lygmens Nyderlandų Šiaurės Olandijos (NL 32) ir Flevolando (NL 23) regionuose,
E. kadangi paraiška atitiko EGF reglamente nustatytus finansinės paramos teikimo kriterijus,
1. ragina visas susijusias institucijas dėti reikiamas pastangas siekiant patobulinti nuostatas dėl procedūrų ir biudžeto, kad būtų galima sparčiau mobilizuoti EGF lėšas; šiuo atžvilgiu palankiai vertina tai, kad Komisija, atsižvelgdama į Parlamento prašymą pagreitinti išmokų suteikimą, patobulino procedūrą, kuri taikoma biudžeto valdymo institucijai teikiant Komisijos įvertinimą dėl EGF paraiškos tinkamumo kartu su siūlymu mobilizuoti fondo lėšas; tikisi, kad ateityje persvarstant EGF veiklą procedūra bus dar labiau patobulinta ir kad bus užtikrinta veiksmingesnė, skaidresnė ir matomesnė fondo veikla;
2. primena institucijų įsipareigojimą užtikrinti sklandžią ir greitą sprendimų dėl EGF lėšų mobilizavimo priėmimo procedūrą, pagal kurią būtų suteikiama vienkartinė ribotos trukmės individuali parama, skirta padėti darbuotojams, kurie neteko darbo dėl globalizacijos ar finansų ir ekonomikos krizės poveikio; atkreipia dėmesį į vaidmenį, kurį EGF gali atlikti į darbo rinką iš naujo integruojant atleistus darbuotojus;
3. pabrėžia, kad vadovaujantis EGF reglamento 6 straipsniu EGF lėšomis turėtų būti užtikrintas individualus atleistų darbuotojų grįžimas į darbo rinką; primena, kad EGF pagalba neturi pakeisti nei veiksmų, už kuriuos, kaip nustatyta pagal nacionalinę teisę ar kolektyvinius susitarimus, atsako įmonės, nei įmonių ar sektorių restruktūrizavimo priemonių; taip pat pabrėžia, kad taikant EGF lėšomis finansuojamas priemones turėtų būti užtikrinamas ilgalaikis užimtumas;
4. pažymi, kad duomenys apie suderintą individualioms reikmėms pritaikytų paslaugų paketą, kurį ketinama finansuoti EGF lėšomis, apima informaciją apie tai, kaip šios priemonės papildo struktūrinių fondų lėšomis finansuojamus veiksmus; primena savo raginimą Komisijai į jos rengiamas metines ataskaitas taip pat įtraukti lyginamąjį šių duomenų vertinimą;
5. palankiai vertina tai, kad buvo atsižvelgta į pakartotinius Parlamento reikalavimus, ir pirmą kartą 2011 m. biudžete EGF biudžeto eilutėje 04 05 01 nurodyti mokėjimų asignavimai – 47 608 950 EUR; primena, kad EGF buvo sukurtas kaip atskira priemonė ir kad buvo nustatyti konkretūs šio fondo tikslai ir terminai, dėl to jam turi būti atskirai skiriama lėšų. Taip bus išvengta perkėlimų iš kitų biudžeto eilučių, kaip tai būdavo daroma anksčiau, nes dėl to gali nepasisekti pasiekti tikslų kitose politikos srityse;
6. ragina Komisiją parengti išsamų kokybinį EGF vertinimą;
7. pritaria prie šios rezoliucijos pridėtam sprendimui;
8. paveda Pirmininkui pasirašyti šį sprendimą su Tarybos pirmininku ir užtikrinti, kad jis būtų paskelbtas Europos Sąjungos oficialiajame leidinyje ;
9. paveda Pirmininkui perduoti šią rezoliuciją ir jos priedą Tarybai ir Komisijai.
PRIEDAS: EUROPOS PARLAMENTO IR TARYBOS SPRENDIMAS
dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Nyderlandų paraiška „EGF/2010/030 NL/ Šiaurės Olandija ir Flevolandas“, 18 skyrius)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo,
atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo
OL C 139, 2006 6 14, p. 1. , ypač į jo 28 punktą,
atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą
OL L 406, 2006 12 30, p. 1. , ypač į jo 12 straipsnio 3 dalį,
atsižvelgdami į Komisijos pasiūlymą
OL C […], […], p. […]. ,
kadangi:
(1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką,
(2) EGF taikymo sritis buvo išplėsta – nuo 2009 m. gegužės 1 d. galima teikti paraiškas dėl paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio,
(3) 2006 m. gegužės 17 d. tarpinstituciniame susitarime numatyta galimybė skirti EGF lėšų, neviršijant viršutinės metinės 500 mln. EUR ribos,
(4) 2010 m. gruodžio 20 d. Nyderlandai pateikė paraišką mobilizuoti EGF lėšų dėl darbuotojų atleidimo iš 26 įmonių, vykdančių NACE 2 red. 18 skyriaus (Spausdinimas ir įrašytų laikmenų tiražavimas) veiklą Nyderlandų Šiaurės Olandijos (NL 32) ir Flevolando (NL 23) NUTS II lygmens regionuose, ir iki 2010 m. kovo 3 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo skirti 1 849 086 EUR sumą,
5) todėl EGF lėšos turėtų būti mobilizuotos finansinei paramai pagal Nyderlandų pateiktą paraišką suteikti,
PRIĖMĖ ŠĮ SPRENDIMĄ:
1 straipsnis
2011 m. finansinių metų Europos Sąjungos bendrajame biudžete iš Europos prisitaikymo prie globalizacijos padarinių fondo (EGF) mobilizuojama 1 849 086 EUR įsipareigojimų ir mokėjimų asignavimų suma.
2 straipsnis
Šis sprendimas skelbiamas Europos Sąjungos oficialiajame leidinyje .
Priimta [Briuselyje / Strasbūre]
Europos Parlamento vardu Tarybos vardu
Pirmininkas Pirmininkas
AIŠKINAMOJI DALIS
I. Pagrindiniai faktai
Europos prisitaikymo prie globalizacijos padarinių fondas įsteigtas siekiant teikti papildomą pagalbą darbuotojams, nukentėjusiems nuo didelių pasaulio prekybos sistemos struktūrinių pokyčių.
Remiantis 2006 m. gegužės 17 d. tarpinstitucinio susitarimo dėl biudžetinės drausmės ir patikimo finansų valdymo 28 punkto
OL C 139, 2006 6 14, p. 1. ir Reglamento (EB) Nr. 1927/2006
OL L 406, 2006 12 30, p. 1. 12 straipsnio nuostatomis fondo lėšos negali viršyti maksimalios 500 mln. EUR sumos vadovaujantis bet kokia marža, kuri numatyta atsižvelgiant į praėjusių metų bendrosioms išlaidoms nustatytą viršutinę ribą ir (arba) įsipareigojimų asignavimus, panaikintus per praėjusius dvejus metus, išskyrus tuos, kurie susiję su 1b išlaidų kategorija. Kai tik nustatomos pakankamos maržos ir (arba) įvardijami panaikinti įsipareigojimai, reikiamos sumos įrašomos į biudžetą kaip atidėjiniai.
Kai tai susiję su procedūra, jei paraiška įvertinama teigiamai, Komisija, siekdama panaudoti fondo lėšas, pateikia biudžeto valdymo institucijai pasiūlymą dėl fondo lėšų mobilizavimo ir kartu atitinkamą prašymą pervesti lėšas. Tuo pat metu gali būti rengiamas trišalis dialogas siekiant susitarti dėl fondo lėšų panaudojimo ir reikalingų sumų. Toks dialogas gali būti supaprastintos formos.
II. Dabartinė padėtis. Komisijos pasiūlymas
2011 m. birželio 28 d. Komisija priėmė naują pasiūlymą dėl sprendimo dėl EGF lėšų mobilizavimo Nyderlandams siekiant remti darbuotojų, atleistų iš darbo dėl pasaulinės finansų ir ekonomikos krizės padarinių, grįžimą į darbo rinką.
Tai dvyliktoji paraiška, kuri turi būti apsvarstyta vykdant 2011 m. biudžetą, dėl bendros 1 849 086 eurų sumos mobilizavimo iš EGF Nyderlandų reikmėms. Ji susijusi su 551 darbuotojo atleidimu per ataskaitinį devynių mėnesių laikotarpį nuo 2010 m. sausio 16 d. iki 2010 m. spalio 16 d. iš 26 įmonių, vykdančių veiklą NACE 2 red. 18 skyriaus (Spausdinimas ir įrašytų laikmenų tiražavimas) Nyderlandų Šiaurės Olandijos (NL 32) ir Flevolando (NL 23) NUTS II lygmens regionuose.
Ši paraiška (Nyderlandų byla „EGF/2010/030 NL/ Šiaurės Olandija ir Flevolandas, 18 skyrius“) Komisijai pateikta 2010 m. gruodžio 20 d., o papildoma informacija buvo teikiama iki 2011 m. kovo 3 d. Ji grindžiama EGF reglamento 2 straipsnio b punkto intervencijos kriterijumi, pagal kurį įmonėse, vykdančiose NACE 2 red. skyriaus veiklą viename ar dviejuose gretimuose valstybės narės NUTS II lygmens regionuose per devynių mėnesių laikotarpį turi būti atleista mažiausiai 500 darbuotojų.
Vienas iš Komisijos vertinimo kriterijų – atleidimų ir didelių struktūrinių pasaulio prekybos pokyčių ar finansų krizės sąsaja. Šiuo konkrečiu atveju kalbama apie visuotinės grafikos ir žiniasklaidos paslaugų paklausos kritimą kilus krizei, kuris 2009 m. Nyderlanduose siekė 8,6 proc. Be to, ekonomikos sektorių užsakymai gaminti spausdintą reklaminę medžiagą gerokai sumažėjo daugelyje sektorių, nes buvo sumažinti spausdinimo ir leidybos biudžetai.
Kalbant apie duomenis, susijusius su atleidimų skaičiumi, Šiaurės Olandijos ir Flevolando byla visiškai atitinka Reglamento (EB) Nr. 1927/2006 2 straipsnio b punkte nustatytas sąlygas, pagal kurį įmonėse, vykdančiose NACE 2 red. skyriaus veiklą viename ar dviejuose gretimuose valstybės narės NUTS II lygmens regionuose, per devynių mėnesių laikotarpį turi būti atleista mažiausiai 500 darbuotojų. Paraiškoje nurodoma, kad per ataskaitinį devynių mėnesių laikotarpį nuo 2010 m. sausio 16 d. iki 2010 m. spalio 16 d. iš 26 įmonių, vykdančių veiklą NACE 2 red. 18 skyriaus (Spausdinimas ir įrašytų laikmenų tiražavimas) sektoriuje gretimuose Nyderlandų Šiaurės Olandijos (NL 32) ir Flevolando (NL 23) NUTS II lygmens regionuose, atleistas 551 darbuotojas.
Be to, Nyderlandų valdžios institucijos teigia, kad finansų ir ekonomikos krizės ir jos poveikio sektoriui buvo neįmanoma numatyti. 2009 m. abiejų provincijų ekonominė padėtis pablogėjo ir, palyginti su ankstesniais metais, jų ekonomikos augimas buvo neigiamas (–3,9 proc. Šiaurės Olandijoje ir –2,8 proc. Flevolande). Kadangi grafinės žiniasklaidos sektoriaus įmonės šiuose regionuose suteikia darbą didelei daliai darbuotojų, Nyderlandų valdžios institucijos mano, kad dėl šių atleidimų dar labiau padidės nedarbas ir pablogės ekonominė padėtis.
Komisijos vertinimas taip pat buvo grindžiamas dviejų minėtųjų regionų ir jų valdžios institucijų bei suinteresuotųjų šalių aprašymu. Remiantis Nyderlandų valdžios institucijų duomenimis, Šiaurės Olandijos regionas yra antra pagal gyventojų tankumą šalies provincija, o beveik visą Flevolandą sudaro polderiai.
Į suderintą individualioms reikmėms pritaikytų paslaugų rinkinį, kurį ketinama finansuoti, įskaitant tai, kad jis turi būti suderinamas su struktūrinių fondų lėšomis finansuojamais veiksmais, įtrauktos 551 konkretaus darbuotojo grįžimo į darbo rinką priemonės, pvz., parengiamoji veikla, konsultavimas keičiant darbą ir mokymai. Šios individualioms reikmėms pritaikytos paslaugos teikiamos nuo 2010 m. sausio 16 d.
Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Nyderlandų valdžios institucijos savo paraiškoje:
• patvirtino, kad EGF finansinė parama nepakeičia priemonių, kurias įmonės privalo taikyti pagal nacionalinės teisės arba kolektyvinių sutarčių nuostatas;
• parodė, kad įgyvendinant šiuos veiksmus siekiama remti atskirus darbuotojus, o ne įmonių arba sektorių restruktūrizaciją;
• patvirtino, kad minėtiesiems tinkamiems finansuoti veiksmams įgyvendinti neteikiama pagal kitas ES finansines priemones numatyta pagalba.
Valdymo ir kontrolės sistemų klausimu Nyderlandai Komisijai pranešė, kad finansinę paramą valdys ir prižiūrės tos pačios institucijos, kurios valdo ir prižiūri Europos socialinio fondo Nyderlandams teikiamą paramą. Tarpinė vadovaujančiosios institucijos įstaiga bus Socialinių reikalų ir užimtumo agentūra.
Remiantis Komisijos vertinimu, paraiška atitinka EGF reglamente nustatytus teisės gauti paramą kriterijus, taigi biudžeto valdymo institucijai rekomenduojama paraiškas patvirtinti.
Kad galėtų mobilizuoti lėšas, Komisija pateikė biudžeto valdymo institucijai prašymą perkelti bendrą 1 849 086 EUR sumą iš EGF rezervo (40 02 43) įsipareigojimams į EGF biudžeto eilutę 04 05 01.
Pranešėja palankiai vertina tai, kad atsižvelgus į pakartotinius Parlamento raginimus pirmą kartą 2011 m. EGF biudžeto eilutėje nurodyti mokėjimų asignavimai (47 608 950 EUR).
Ji primena, kad EGF sukurtas kaip atskira specifinė priemonė, kuriai iškelti konkretūs tikslai ir nustatyti konkretūs terminai, taigi jam turi būti skiriamos atskiros lėšos. Taip bus išvengta perkėlimų iš kitų biudžeto eilučių, kaip tai būdavo daroma anksčiau, o dėl to gali nepavykti pasiekti tikslų kitose politikos srityse.
Remiantis TIS, mobilizuojamų fondo lėšų suma negali viršyti viršutinės metinės 500 mln. EUR ribos.
Tai ketvirtasis biudžeto valdymo institucijai 2011 m. pateiktas pasiūlymas mobilizuoti fondo lėšas. Todėl iš turimų asignavimų atėmus prašomą sumą (1 849 086 EUR), likusi suma, kurią bus galima panaudoti iki 2011 m. pabaigos, sudarys 453 199 130 EUR. Vadinasi, liks daugiau kaip 25 proc. didžiausios metinės sumos, numatytos EGF, kurią galima skirti asignavimams per paskutinius keturis 2011 m. mėnesius, kaip reikalaujama pagal EGF Reglamento 12 straipsnio 6 dalį.
III. Procedūra
Siekdama į 2011 m. biudžetą įtraukti atitinkamus įsipareigojimų asignavimus, Komisija pateikė prašymą dėl asignavimų perkėlimo, kaip reikalaujama pagal 2006 m. gegužės 17 d. Tarpinstitucinio susitarimo 28 punktą.
Galėtų būti surengtas supaprastintas trišalis dialogas siekiant aptarti Komisijos pasiūlymą dėl sprendimo dėl EGF lėšų mobilizavimo, kaip numatyta teisinio pagrindo 12 straipsnio 5 dalyje, nebent Parlamentui ir Tarybai nepavytų pasiekti susitarimo.
Remiantis vidaus susitarimu Užimtumo ir socialinių reikalų komitetas (EMPL) procedūros metu turėtų būti paskirtas asocijuotuoju komitetu, teikti konstruktyvią paramą ir dalyvauti vertinant paraiškas, pateiktas siekiant gauti fondo lėšų.
Atlikęs vertinimą, Europos Parlamento EMPL komitetas pateiks nuomonę dėl fondo lėšų mobilizavimo, kuri bus pridėta kaip laiškas prie šio pranešimo.
Europos Parlamento, Tarybos ir Komisijos bendroje deklaracijoje, kuri priimta 2008 m. liepos 17 d. taikinimo posėdyje, patvirtinta, kad svarbu užtikrinti sparčią sprendimų dėl fondo mobilizavimo priėmimo procedūrą tinkamai atsižvelgiant į tarpinstitucinį susitarimą.
PRIEDAS: UŽIMTUMO IR SOCIALINIŲ REIKALŲ KOMITETO LAIŠKAS
ES/jm
D(2011)34779
Gerb. Alainui Lamassoure'ui
Biudžeto komiteto pirmininkui
ASP 13E158
Tema: nuomonė dėl Europos prisitaikymo prie globalizacijos padarinių fondo (EGF) lėšų skyrimo byloje „EGF/2010/030 NL/Noord Holland ir Flevoland“, 18 skyrius (COM(2011) 389 galutinis)
Gerb. A. Lamassoure‘ai,
Užimtumo ir socialinių reikalų komitetas (EMPL) ir jo EGF darbo grupė apsvarstė klausimą dėl EGF lėšų mobilizavimo byloje „EGF/2010/030 NL/Šiaurės Olandija ir Flevolandas“, 18 skyrius, ir patvirtino toliau pateikiamą nuomonę.
EMPL komitetas ir jo EGF darbo grupė pritaria, kad pagal šią paraišką būtų mobilizuojamos fondo lėšos. Tačiau EMPL komitetas, nekeldamas paties mokėjimų perkėlimo klausimo, pateikia keletą pastabų.
EMPL komiteto svarstymai pagrįsti toliau nurodytomis aplinkybėmis:
A) kadangi paraiška pagrįsta EGF reglamento 2b straipsnio nuostatomis ir joje paramos prašoma 551 iš 551 per ataskaitinį laikotarpį nuo 2010 m. sausio 16 d. iki 2010 m. spalio 16 d. iš 26 įmonių Pietų Olandijos ir Flevolando NUTS II lygmens regionuose atleistam darbuotojui;
B) kadangi Nyderlandų valdžios institucijos nustatė ryšį tarp finansų ir ekonomikos krizės ir grafinės žiniasklaidos pramonės paklausos sumažėjimo: minėtosios pramonės apyvarta 2009 m. sumažėjo 8,6 proc. dėl mažesnio skaičiaus užsakymų gaminti spausdintą reklaminę medžiagą ir sumažėjusios laikraščių ir žurnalų paklausos (atitinkamai 25,7 proc. ir 24,4 proc.);
C) kadangi dėl ekonomikos krizės 2010 m. darbo ieškančių asmenų padaugėjo 10,1 proc. Šiaurės Olandijoje ir 10,4 proc. Flevolande;
D) kadangi Komisija, 2010 m. vertindama kitas EGF paraiškas, susijusias su tuo pačiu sektoriumi ir regionais, pripažino, kad grafikos pramonė nukentėjo nuo ekonomikos krizės;
E) kadangi ši paraiška yra keturių susijusių paraiškų paketo dalis; visos šios paraiškos susijusios su darbuotojų atleidimu grafikos sektoriaus įmonėse, vykdančiose veiklą šešiuose skirtinguose Nyderlandų NUTS II lygmens regionuose; kadangi ši paraiška glaudžiai susijusi su paraiška „EGF/2009/027 NL/ Šiaurės Brabantas ir Pietų Olandija“, 18 skyrius, kuri buvo viena iš šešių 2009 m. pateiktų paraiškų, susijusių su Nyderlandų spausdinimo pramone;
F) kadangi Nyderlandų institucijos teigia, jog, nepaisant daug kainavusio sektoriaus pertvarkymo ir pastangų parengti darbuotojus naujoviškai dirbti į pasiūlą orientuotoje pramonės šakoje, Nyderlandų įmonės visgi nepajėgė konkuruoti su konkurentais, įsikūrusiais ne ES, ir kad neigiamo krizės poveikio nebuvo galima numatyti;
G) kadangi remiantis statistiniais duomenimis prognozuojama, jog techninių pramonės šakų ir statybų sektoriaus užimtumo rinka toliau mažės, o tai labai paveiks bedarbiais tapusių darbuotojų galimybes susirasti darbą;
H) kadangi 65,0 proc. darbuotojų, kuriems skirtos šios priemonės, sudaro vyrai; kadangi 25 proc. darbuotojų vyresni kaip 54 metų ir 18 proc. – jaunesni kaip 24 metų;
I) kadangi 41 proc. atleistų darbuotojų yra technikai bei susiję specialistai ir 27,9 proc. yra mašinų operatoriai ir surinkėjai;
J) kadangi ES 2011 m. biudžete EGF biudžeto eilutėje 04 05 01 pirmą kartą įrašyti mokėjimų asignavimai, todėl ir šiuo atveju nereikia perkelti mokėjimų iš kitų biudžeto eilučių, kuriose yra nepanaudotų lėšų;
Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos dėl Nyderlandų paraiškos įtraukti toliau išdėstytus pasiūlymus:
1. pritaria Komisijai, kad įvykdytos EGF reglamento (1927/2006) 2 straipsnio b punkte nustatytos sąlygos ir kad todėl Nyderlandai turi teisę gauti finansinę paramą pagal šį reglamentą;
2. pažymi, kad 2009 m. ekonominė aptariamų regionų padėtis pablogėjo, nes ekonomikos augimas buvo neigiamas (–3,9 proc. Šiaurės Olandijoje ir –2,8 proc. Flevolande), ir kad Šiaurės Olandijai tenka 20 proc. grafikos sektoriaus darbo vietų, o Flevolandui – tik 2,3 proc.;
3. pažymi, kad remiantis Eurostato duomenimis nedarbo lygis Nyderlanduose 2010 m. spalio mėn. siekė 4,4 proc., ir tai buvo antras žemiausias nedarbo lygis ES;
4. pakartoja, kad remiantis EGF reglamentu EGF finansinis įnašas turėtų būti skiriamas labiausiai nukentėjusių Bendrijos regionų ir ekonomikos sektorių darbuotojams;
5. palankiai vertina socialinių partnerių dalyvavimą rengiant suderintą paslaugų paketą; primena, kad paraiška pagrįsta sektoriaus socialinių partnerių susitarimu, nors tai aiškiai ir nenurodyta paraiškoje, todėl daro prielaidą, kad socialiniai partneriai taip pat prisidės prie bendro finansavimo, kaip tai buvo padaryta pateikus visas ankstesnes Nyderlandų paraiškas, pagrįstas reglamento 2 straipsnio b punktu;
6. palankiai vertina suderintą paslaugų paketą, tačiau, deja, turi pakartoti pateikus paraišką EGF/2009/026 išdėstytas pastabas dėl prastos specifinių paketo elementų ir tikslų aprašymo kokybės ir dėl to, kad nepakankamai paaiškinama, kokių tikimasi rezultatų darbuotojams;
7. domisi, ar pasimokyta taikant suderintą paslaugų paketą, kuris pasiūlytas šešiose 2009 m. paraiškose, ir ar jo poveikis vietos darbo rinkai buvo tiriamas, kad ateityje būtų galima pritaikyti priemones;
8. palankiai vertina tai, kad EGF įnašą planuojama panaudoti siekiant remti tik aktyvias darbo rinkos priemones (mokymai ir konsultacijos) ir kad jis nebus naudojamas išmokoms.
Pagarbiai
Pervenche Berès
GALUTINIO BALSAVIMO KOMITETE REZULTATAI
Priėmimo data
8.9.2011
Galutinio balsavimo rezultatai
+:
–:
0:
26
1
0
Posėdyje per galutinį balsavimą dalyvavę nariai
Damien Abad, Alexander Alvaro, Reimer Böge, Andrea Cozzolino, Jean-Luc Dehaene, James Elles, Göran Färm, José Manuel Fernandes, Eider Gardiazábal Rubial, Salvador Garriga Polledo, Jens Geier, Estelle Grelier, Jutta Haug, Monika Hohlmeier, Anne E. Jensen, Sergej Kozlík, Alain Lamassoure, Giovanni La Via, Barbara Matera, Helga Trüpel, Derek Vaughan, Angelika Werthmann, Jacek Włosowicz
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Derk Jan Eppink, Roberto Gualtieri, Peter Šťastný, Georgios Stavrakakis
