18.10.2010 B7-0573/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl padėties Moldovoje
Graham Watson
,
Marielle De Sarnez
,
Leonidas Donskis
,
Ramon Tremosa i Balcells
,
Kristiina Ojuland
ALDE frakcijos vardu
PE450.389v01-00 B7‑0573/2010 Europos Parlamento rezoliucija dėl padėties Moldovoje
Europos Parlamentas ,
– atsižvelgdamas į 1994 m. lapkričio 28 d. pasirašytą ir 1998 m. liepos 1 d. įsigaliojusį Moldovos Respublikos ir ES partnerystės ir bendradarbiavimo susitarimą,
– atsižvelgdamas į tikslus ir siekius, numatytus pagal Rytų partnerystės programą, kuri buvo pradėta vykdyti 2009 m. gegužės mėn. ir kuria pripažįstami tvirti istoriniai, kultūriniai ir ekonominiai Moldovos ryšiai su ES ir jos valstybėmis narėmis ir siekiama juos stiprinti ir plėtoti,
– atsižvelgdamas į vykstančias derybas dėl naujo ir platesnio užmojo Moldovos Respublikos ir ES asociacijos susitarimo, kuris bus šios naujos partnerystės pagrindas ir į kurį bus įtrauktas išsamus ir visapusiškas laisvos prekybos susitarimas,
– atsižvelgdamas į 2008 m. sausio 1 d. įsigaliojusį Moldovos Respublikos ir Europos Sąjungos vizų režimo supaprastinimo susitarimą ir į vykstančias derybas dėl visiško vizų režimo liberalizavimo,
– atsižvelgdamas į 2009 m. gruodžio 21 d. ES ir Moldovos bendradarbiavimo tarybos susitikimo išvadas,
– atsižvelgdamas į Europos Komisijos 2010 m. gegužės 12 d. pažangos ataskaitą, kurioje nurodoma, kokios pažangos pasiekė Moldova, įgyvendindama Europos kaimynystės politikos veiksmų plane numatytus tikslus,
– atsižvelgdamas į ankstesnius savo pranešimus ir rezoliucijas dėl Moldovos, ypač į 2009 m. gegužės 7 d. rezoliuciją ir į rezoliucijas dėl Padniestrės regiono problemos,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Europos Parlamentas ir toliau laikosi visapusiško įsipareigojimo toliau stiprinti ir plėtoti Europos Sąjungos santykius su Moldovos Respublika pagal Rytų partnerystės programą, neužkertant kelio perspektyvai ateityje tapti visateise ES nare, kaip numatyta pagal Europos Sąjungos sutarties 49 straipsnio nuostatas,
B. kadangi ES ir Moldovos santykiai pastaraisiais metais ženkliai pagerėjo ir į tai tinkamai atsižvelgiama Europos Komisijos 2010 m. gegužės 12 d. pažangos ataskaitoje, kurioje nurodoma, kad Moldova turi galimybę tapti Rytų partnerystės programos lydere, jei bus išlaikyta dabartinė reformų sparta,
C. kadangi įsigaliojus Lisabonos sutarčiai, sukūrus Europos išorės veiksmų tarnybą ir paskyrus Komisijos pirmininko pavaduotoją ir vyriausiąją įgaliotinę Europos Sąjungai suteikta naujų paskatų imtis aktyvesnio vaidmens sprendžiant įsisenėjusius konfliktus kaimyninėse šalyse, įskaitant Padniestrės regiono klausimą,
D. kadangi negausus rinkėjų dalyvavimas 2010 m. rugsėjo 5 d. referendume dėl Moldovos konstitucijos ir tai, kad Moldovos parlamente atstovaujamoms politinėms partijoms nepavyko išrinkti šalies prezidento, rodo, kad visos politinės jėgos turi dėti daugiau pastangų siekdamos pagerinti šalies politinę kultūrą; kadangi lapkričio 28 d. numatyti parlamento rinkimai dar kartą parodys, ar visoms politinėms jėgoms pakanka brandumo ir atsakomybės pradėti ir vykdyti brandžią, atsakingą ir konstruktyvią politinę kampaniją ir pagrindinį dėmesį skirti konkretiems klausimams, susijusiems su siekiu pagerinti piliečių gyvenimo sąlygas ir toliau dėti pastangas siekiant suartėti su ES,
1. apgailestauja dėl rugsėjo 5 d. referendumo dėl konstitucijos rezultatų, atsižvelgiant į kuriuos parlamentui nepavyko rasti išeities iš aklavietės ir išrinkti Respublikos prezidento; mano, kad parlamentas lieka atsakingas už tai, jog būtų rasti konstituciniai ir politiniai sprendimai siekiant užtikrinti, kad nepasikartotų dabartinė aklavietė; pabrėžia, kad vėlesnis sprendimas lapkričio 28 d. surengti parlamento rinkimus buvo būtinas politiniu atžvilgiu, tačiau kyla pavojus atitolti nuo rinkėjų, kadangi tai bus jau ketvirti rinkimai nuo 2009 m. balandžio mėn.;
2. reiškia pasitenkinimą dėl pažangos, kurią per pastaruosius metus padarė Moldova, ir tikisi, kad parlamento rinkimai ir susijusi rinkimų kampanija dar labiau sustiprins demokratiją, pagarbą teisinės valstybėms principams ir europinę Moldovos orientaciją; pabrėžia, jog natūralu, kad politinės partijos laikosi skirtingų pozicijų šalies ekonominio ir politinio vystymosi ateityje klausimu, tačiau būtų naudinga pasiekti tvirtą politinį konsensusą dėl Moldovos ilgalaikio tikslo, susijusio su europiniu bendradarbiavimu ir europine integracija;
3. ragina Europos Komisiją pateikti galiojančio susitarimo dėl vizų režimo supaprastinimo vertinimą, kad būtų galima greitai susitarti dėl oficialių gairių siekiant vizų režimo liberalizavimo ir pasiūlyti tikslinę pagalbą ir paramą Moldovos valdžios institucijoms įgyvendinant būtinus bevizio režimo reikalavimus;
4. pažymi, kad Moldovos ekonomika gerai atsilaikė prieš pasaulinį ekonomikos nuosmukį, tačiau ragina dėti tolesnes pastangas siekiant užtikrinti tvarų ekonomikos augimą ir šalies vystymąsi; pažymi, kad ES ir tarptautinių Moldovos Respublikos partnerių parama buvo svarbus veiksnys kovojant su itin sunkia ekonomine padėtimi ir kad ši parama turi būti tęsiama; pabrėžia, kad būtina pritraukti tiesiogines užsienio investicijas ir ekologiškas investicijas siekiant kurti darbo vietas ir pakeisti emigraciją ir darbo jėgos eksportą prekių eksportu; pabrėžia, kad ES ir Moldovai sudarius išsamų ir visapusišką laisvos prekybos susitarimą ženkliai padidės verslo galimybės ir sustiprės abiejų šalių ekonominiai santykiai;
5. pabrėžia, kad būtina tęsti reformas teismų, policijos ir teisėsaugos įstaigų sektoriuje siekiant stiprinti teisinės valstybės principų taikymą šalyje ir padidinti piliečių pasitikėjimą teismų sistemos galimybėmis sąžiningai ir skaidriai užtikrinti teisingumo vykdymą; atkreipia dėmesį į tai, kad būtinos tolesnės pastangos siekiant kovoti su korupcija ir organizuotu nusikalstamumu, kaip nurodyta 2009 m. spalio mėn. teismų reformos veiksmų plane;
6. pažymi, kad Moldova padarė konkrečią ir išmatuojamą pažangą kovos su korupcija srityje, kaip pabrėžė organizacija „Transparency International“ ir kitos organizacijos, tačiau pabrėžia, kad reikės tolesnės ilgalaikės politinės visų politinių veikėjų valios, kad būtų galima pasiekti visiškos sėkmės kovojant su korupcija;
7. ragina Moldovos valdžios institucijas dėti tolesnes pastangas siekiant nustatyti ir patraukti baudžiamojon atsakomybėn asmenis, atsakingus už smurtą po 2009 m. balandžio mėn. vykusių rinkimų ir už bet kokius policijos, teisėsaugos įstaigų arba teismų padarytus pažeidimus brutaliai slopinant protestus; pabrėžia, kad visiškas pasitikėjimas teismų sistema bus atkurtas tik tuomet, kai atsakingi asmenys bus patraukti atsakomybėn;
8. pakartoja savo raginimą derybų metu rasti taikų Padniestrės klausimo sprendimą ir ragina ženkliai padidinti ES indėlį ir dalyvavimą dedant diplomatines pastangas tokiam sprendimui surasti; pabrėžia, kad dabartiniai „5+2“ susitikimai turėtų būti papildyti ir jų įtaka sustiprinta taikant aukštesnio lygmens sistemą, ir palankiai vertina Vokietijos kanclerės Angelos Merkel ir Rusijos Prezidento Dmitrijaus Medvedevo Mezebergo iniciatyvą sukurti užsienio reikalų ministrų lygmens forumą, kuris papildytų ir sustiprintų pagal „5+2“ susitikimų sistemą dedamas pastangas;
9. pabrėžia, kad Rytų partnerystė ir Europos kaimynystės politika yra dinamiškos priemonės, kuriomis siekiama užtikrinti bendradarbiavimą ir laipsnišką integraciją į Europos Sąjungą; pabrėžia, kad vykdoma šių politikos krypčių peržiūra ir jos bus plėtojamos stiprėjant santykiams; pabrėžia, kad Rytų partnerystės programa neužkertamas kelias perspektyvai ateityje tapti visateise ES nare, kaip numatyta pagal Europos Sąjungos sutarties 49 straipsnio nuostatas; pabrėžia, kad pagal Kaimynystės politikos veiksmų planą numatytomis reformomis ir priemonėmis siekiama visapusiškos naudos Moldovos visuomenei ir piliečiams, taigi jos neturėtų būti vertinamos kaip išorės veikėjo primestas reikalavimų sąrašas, o kaip priemonė, skirta padėti Moldovos visuomenei siekti reformų ir tvaraus ekonominio, socialinio ir politinio vystymosi;
10. paveda Pirmininkui perduoti šią rezoliuciją Tarybai, Komisijai, valstybėms narėms, Sąjungos vyriausiajai įgaliotinei užsienio reikalams ir saugumo politikai ir Moldovos Respublikos vyriausybei ir parlamentui.
