Klausimas, į kurį atsakoma žodžiu, Nr. O-000055/2011
Tarybai
Darbo tvarkos taisyklių 115 straipsnis
Sophia in 't Veld
, Baroness
Sarah Ludford
,
Renate Weber
,
Sonia Alfano
,
Marietje Schaake
,
Gianni Vattimo
,
Nathalie Griesbeck
,
Ramon Tremosa i Balcells
,
Louis Michel
ALDE frakcijos vardu Tema: Jungtinių Valstijų administracijos sprendimas atšaukti sprendimą laikinai sustabdyti karinių komisijų rengiamus teismus Gvantanamo įlankoje
2009 m. sausio 22 d. Prezidentas B. Obama įsakė laikinai sustabdyti karinių komisijų naujų kaltinamųjų bylų rengimą ir įšaldyti ankstesnį JAV administracijos sprendimą, kuriuo remiantis karinės komisijos galėjo teisti Gvantanamo įlankos kalinimo centre sulaikytus įtariamuosius. Įšaldžius šią veiklą terorizmu įtariami asmenys turėjo būti teisiami federaliniuose civilinių bylų teismuose, esančiuose JAV žemyninėje dalyje. Be to, Prezidentas B. Obama įsakė per metus uždaryti Gvantanamo kalėjimą. 2011 m. kovo 7 d. JAV Prezidentas atšaukė dvejus metus trukusį įšaldymą, tokiu būdu atnaujindamas karinių komisijų teismus, ir įsakė parengti teisės aktus, pagal kuriuos kaliniai būtų sulaikomi neribotam laikui jiems nepateikiant jokių kaltinimų, kaip tai daroma Gvantanamo kalėjime. Taip pat numatytas persvarstymo procesas, kuriuo remiantis bylos bus persvarstomos po metų ir vėliau kas ketverius metus. Gvantanamo kalėjime laikomi apytikriai 172 kaliniai; 40 iš jų ketinama teisti baudžiamuosiuose teismuose arba karinėse komisijose. Po 2001 m. rugsėjo 11 d. išpuolių tik keletas bylų išnagrinėtos karinėse komisijose, daugiausia tos, kuriose įtariamieji prisipažino kaltais, tačiau daugiau nei 170 bylų, susijusių su kova su terorizmu, buvo sėkmingai baigtos nagrinėti civilinių bylų teismuose. Europos Parlamentas nuolat ragino uždaryti Gvantanamo kalinimo centrą ir palankiai įvertino teismo procedūrų karinėse komisijose sustabdymą . Jis taip pat ragino JAV užtikrinti, kad įkalintiesiems Gvantaname būtų suteikta galimybė naudotis žmogaus teisėmis ir pagrindinėmis laisvėmis, remiantis tarptautine ir konstitucine JAV teise, ir kad visi kaliniai, prieš kuriuos JAV surinko pakankamai įrodymų, būtų nedelsiant kompetentingo, nepriklausomo ir nešališko teismo tinkamai teisiami vykdant viešą svarstymą, ir, jei nuteisiami, įkalinami JAV .
Ar Taryba, ypač ES vyriausioji įgaliotinė užsienio reikalams, atkreips Jungtinių Amerikos Valstijų dėmesį į tai, kad ES rimtai susirūpinusi dėl neseniai priimto sprendimo panaikinti draudimą rengti teismus karinėse komisijose, dėl kalinių sulaikymo neribotą laiką, dėl atidėliojimo uždaryti Gvantanamo kalinimo centrą ir dėl to, kad kova su terorizmu gali ir turi būti vykdoma visapusiškai laikantis pagrindinių teisių normų? Kokių veiksmų ir iniciatyvų imsis Taryba, ypač Vyriausioji įgaliotinė, siekdamos, kad JAV valdžios institucijos išspręstų šį klausimą?
2009 m. vasario 19 d. Europos Parlamento rezoliucija dėl tariamo CŽV pasinaudojimo Europos šalimis gabenant kalinius ir juos neteisėtai kalinant ( P6_TA(2009)0073 ). 2009 m. vasario 4 d. Europos Parlamento rezoliucija dėl įkalintųjų Gvantaname grąžinimo ir perkėlimo ( P6_TA(2009)0045 ).