Europiniai vairuotojo pažymėjimai atsiras palaipsniui
Transportas
2006-12-14 - 12:18
Šiuo metu ES šalyse išduodama 110 tipų vairuotojų pažymėjimų. Tai didina klastojimo galimybes, apsunkina vairuotojų judėjimą per sienas bei mažina saugumą Europos keliuose. Todėl ketvirtadienį europarlamentarai antruoju svarstymu pritarė direktyvai, pagal kurią palaipsniui ES bus įdiegti bendro plastikinės kortelės pavidalo vairuotojo pažymėjimai. Šiuo klausimu pasiektas EP ir ES Tarybos sutarimas.
Nuo 2013-ųjų visi ES šalyse naujai išduodami pažymėjimai turės atitikti šį europinį standartą, o iki 2033-ųjų visi turimi pažymėjimai turės būti pakeisti naujais. EP pranešėjas šiuo klausimu Mathieu Grosch (Europos liaudies partija, Belgija) apgailestavo dėl tokio ilgo laikotarpio, tačiau sakė tikįs, jog praktikoje pažymėjimai bus pakeisti greičiau. Naujieji pažymėjimai galios dešimt metų, tačiau valstybėms leista nustatyti ir ilgesnį – iki 15 metų – galiojimo laikotarpį. Šalys taip pat galės nuspręsti, ar jos reikalaus naujo egzamino ar medicininio patikrinimo keičiant baigusį galioti pažymėjimą naujesniu. Valstybės galės pačios nuspręsti, ar į naujuosius pažymėjimus bus įmontuotos mikroschemos. Taip pat numatyta sukurti centralizuotą Europos vairuotojų duomenų bazę. Tai leis sugriežtinti vairuotojų pažymėjimų išdavimą: šalys negalės jų išduoti tiems, kuriems kitoje ES šalyje buvo apribota arba atimta teisė vairuoti. Valstybėms leista pačioms nustatyti mažiausią amžių vairuotojo pažymėjimui gauti. Motociklininkų pažymėjimai bus išduodami laipsniškai: galingesnius motociklus bus leidžiama vairuoti vyresniems arba turintiems mažiau galingų motociklų vairavimo patirties. Taip pat bus sukurta nauja europinė AM kategorija mopedų vairuotojams – jie turės išlaikyti bent teorijos egzaminą. Nors Europos Komisija siūlė papildomai reikalauti E kategorijos pažymėjimo iš priekabas (pavyzdžiui, namelį ant ratų) tempiančių mašinų vairuotojų, Parlamento siūlymu sutarta leisti B kategorijos teises turintiems asmenims vairuoti iki 4,25 tonos sveriančius junginius su priekaba. Bus griežtai prižiūrima, kad šia galimybe nebūtų naudojamasi komerciniais tikslais, nes tai sukeltų nesąžiningą konkurenciją profesionaliems vairuotojams.
Liberalų ir demokratų vardu kalbėjusi Danutė Budreikaitė , pabrėžusi bendro pavyzdžio vairuotojo pažymėjimų svarbą laisvam ES piliečių judėjimui, teigė : „ Laisvas asmenų judėjimas taip pat suteikia galimybių piktnaudžiauti vairuotojo pažymėjimu: dėl nusižengimo praradęs galimybę vairuoti savo šalyje, ES pilietis gali įsigyti vairavimo pažymėjimą kitoje šalyje. Toks nedrausmingų vairuotojų elgesys kelia grėsmę eismo saugumui visoje Europoje. Todėl iš tikrųjų būtina įgyvendinti vairuotojo pažymėjimo vienovės principą.“ Savo ruožtu deputatė apgailestavo dėl numatyto „nepamatuotai ilgo“ reglamento įgyvendinimo laikotarpio, nes tai apsunkins kovą su sukčiavimu ir pastangas pagerinti eismo saugumą.
Mathieu GROSCH (PPE-DE, BE)
A6-0414/2006
Dėl EP ir Tarybos direktyvos dėl vairuotojo pažymėjimų
Bendro sprendimo procedūra, antrasis svarstymas.
Svarstymas: 2006-12-13.
Balsavimas: 2006-12-14
20061207IPR01154
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
