Europos Parlamentas pritarė aviacijos įtraukimui į prekybą taršos kvotomis
Aplinka
2008-07-08 - 12:40
Per pastaruosius 15 metų lėktuvų išskiriamas klimato šilimą skatinančių dujų kiekis ES padidėjo beveik dvigubai. Siekiant sustabdyti šią tendenciją, numatyta įtraukti aviaciją į ES prekybos taršos leidimais sistemą. Antradienį tam po antrojo svarstymo pritarė Europos Parlamentas. Dėl šios direktyvos sutarta su ES Taryba, o šalys turės perkelti jos reikalavimus į savo teisę per vienerius metus.
Pagal ES prekybos teršalų leidimais sistemą Europos Komisija patvirtina metines klimato šilimą skatinančių dujų kvotas (kaskart vis mažesnes) kiekvienai Sąjungos narei, o šalys savo ruožtu jas paskirsto stambioms įmonėms, kurios išskiria daugiausia šių dujų. Dalis kvotų yra suteikiama nemokamai, kita dalis – parduodama aukciono būdu. Savo kvotų neišnaudojusios bendrovės gali jas parduoti kitoms įmonėms, o kvotas viršijusios bendrovės turi sumokėti baudą.
Pirmuoju etapu (2005-2007 m.) ši schema apėmė apie 12 tūkst. gamyklų ar įrenginių energetikos, metalo, mineralų ir kai kuriose kitose pramonės šakose. Visos šios bendrovės bei įrenginiai išskyrė apie 40 proc. anglies dvideginio ES. Antruoju etapu numatoma šią schemą išplėsti ir kitoms klimato kaitą skatinančioms dujoms, taip pat įtraukti į ją aviacijos sektorių. Sutarta, jog prekybos teršalų kvotomis sistema visiems skrydžiams iš ES oro uostų ir į juos bus pradėta taikyti nuo 2012 m. ES taip pat bus įpareigota siekti pasaulinio susitarimo šiuo klausimu. 85 proc. taršos leidimų bus išduodama nemokamai, o 15 proc. – parduodama aukcione. Vėliau ši dalis galės būti padidinta. Dalis leidimų bus rezervuota naujiems rinkos dalyviams.
Leidimų nereikės kariniams ir bandomiesiems skrydžiams, taip pat mažoms skrydžių bendrovėms, kurios vykdo mažiau kaip 243 skrydžius per mėnesį arba išskiria mažiau kaip 10 tūkst. tonų teršalų per metus. Ši išimtis negalės būti pritaikyta ES valstybių ir vyriausybių vadovų bei ministrų skraidinimams į oficialius vizitus. Išduodamų taršos leidimų skaičius bus laipsniškai mažinamas. 2012-aisiais leidimų bus išduota tiek, kad aviacijos sukeliamos taršos ES šalyse būtų 3 proc. mažiau negu vidutiniškai jos buvo 2004-2006 metais, o 2013-aisiais taršos turėtų būti 5 proc. mažiau negu 2004-2006 m. Be ekonominių priemonių, ES bus įpareigota imtis technologinių ir operatyvinių teršalų kiekio mažinimo priemonių. Pavyzdžiui, veiksmingiau valdant oro eismą galima sumažinti kuro sąnaudas net iki 12 proc., pažymi EP. Iš leidimų pardavimo aukcione gautos pajamos turės būti naudojamos siekiant mažinti šiltnamio efektą sukeliančių dujų išlakas, prisitaikyti prie klimato kaitos ES ir besivystančiose šalyse, stabdyti miškų kirtimą, taip pat finansuoti mokslinius tyrimus bei ekologiškų technologijų plėtrą. Šios pajamos taip pat turės būti naudojamos aplinką tausojančio transporto kaštams mažinti. EP pranešėjas Peter Liese (Europos liaudies partija, Vokietija) šiuo klausimu sakė: „Jei sistemos veikimo rezultatas bus tik finansų ministrų pajamų padidėjimas, o piliečiai, kurie saugo aplinką (pavyzdžiui, važiuoja autobusu ar traukiniu, o ne skrenda lėktuvu) jokios naudos neturės, tokią politiką bus sunku pateisinti. [...] Būtina, kad žmonės nesusidarytų įspūdžio, jog ši sistema yra finansų ministrų naudojama pinigų surinkimo priemonė, nesprendžianti tikrų problemų.“
Peter LIESE (PPE-DE, DE) A6-0220/2008 Dėl šiltnamio efektą sukeliančių dujų emisijos leidimų prekybos sistemos Bendrijoje įtraukimo į aviacijos veiklos rūšis
Bendro sprendimo procedūra, antrasis svarstymas.
Svarstymas ir balsavimas: 2008-07-08 20080707IPR33572 Aviacija ir klimato kaita – Europos Komisija Aviacija ir prekyba taršos leidimais – „Euractiv“
LT
1
LINK
http://ec.europa.eu/environment/climat/aviation_en.htm
LT
2
LINK
http://www.euractiv.com/en/climate-change/aviation-emissions-trading/article-139728
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
