KLAUSIMAS ŽODŽIU H-0123/10
Vyriausybės valandai 2010 Balandžio mėnesio sesijoje
pagal 116 Darbo tvarkos taisyklių straipsnį
pateikė
Nikolaos Chountis
Tarybai
Tema: Tarptautinio valiutos fondo (TVF) dalyvavimas perviršinio deficito procedūrose
Per neeilinį Europos Vadovų Tarybos susitikimą, kuris įvyko 2010 m. vasario 11 d., Graikijos ekonominės padėties klausimu, be kita ko, nuspręsta, kad Komisija kartu su Europos centriniu banku (ECB) glaudžiai stebės, kaip įgyvendinamos rekomendacijos ir, jei reikės, siūlys papildomas priemones, susijusias su Tarptautinio valiutos fondo (TVF) praktika. Minėtajame Tarybos sprendime pateikiant nuorodą į TVF sukuriamas rizikingas institucinis precedentas, nes tokiu būdu TVF pirmą kartą kartu su Komisija ir ECB skiriamas institucija, atsakinga už Graikijai taikomų priemonių įgyvendinimo stebėseną.
Visų pirma, TVF ar bet kokios kitos tarptautinės institucijos dalyvavimas šiose stebėsenos procedūrose nenumatytas nei Sutarties dėl Europos Sąjungos veikimo 126 straipsnyje (išsamiausiame šios sutarties straipsnyje), nei prie jos pridėto Protokolo dėl perviršinio deficito procedūros 12 straipsnyje, nei kituose Europos Sąjungos teisės aktuose. Kita vertus, šį dalyvavimą galima būtų pateisinti, nors jis ir nebūtų reikalingas, tik tuo atveju, jei susijusi valstybė narė oficialiai paprašytų TVF pagalbos. Ar, atsižvelgdama į šias aplinkybes, Taryba galėtų atsakyti į toliau pateikiamus klausimus? Ar Taryba atsižvelgė į tai, kad paminėdama TVF pažeidė Sutartis ir sukūrė naują institucinį ir politinį precedentą, taip pat nesilaikė nustatytų procedūrų? Ar Graikija pateikė TVF prašymą šiuo klausimu?
