10/09/2004
PASIŪLYMAS DĖL REZOLIUCIJOS
susijęs su žodiniu klausimu B5-0012/04
Pagal Darbo tvarkos taisyklių 108 straipsnio 5 dalį
pateikė Marie Anne Isler Béguin Žaliųjų/ALE frakcijos vardu,
John Bowis ELP-ED frakcijos vardu,
Kartika Tamara Liotard ir Dimitrios Papadimoulis GUE/NGL frakcijos vardu,
Johannes (Hans) Blokland IND/DEM frakcijos vardu,
Guido Sacconi ir Karin Scheele PSE frakcijos vardu,
Liam Aylward UEN frakcijos vardu,
Chris Davies ir Mojca Drčar Murko ADLE frakcijos vardu
dėl ES strateginių tikslų per 13-ąją CITES konvencijos šalių konferenciją
Europos Parlamento rezoliucija dėl ES strateginių tikslų 13‑ojoje CITES konvencijos šalių konferencijoje
Europos Parlamentas ,
–
atsižvelgdamas į 2004 m. spalio 2‑14 d. Bankoke (Tailande) vyksiančią 13-ąją Nykstančių laukinės faunos ir floros rūšių tarptautinės prekybos konvencijos šalių konferenciją,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi CITES yra didžiausias iš visų buvusiųjų pasaulinis laukinės augalijos ir gyvūnijos išsaugojimo susitarimas, kurį pasirašė 166 šalys, įskaitant 25 valstybes nares, užkertantis kelią laukinės faunos ir floros rūšių išnaudojimui, kylančiam dėl tarptautinės prekybos,
B.
kadangi žmonijos naudojami gamtos ištekliai, arealo pakenkimas, klimato pokyčiai, laukinės faunos ir floros rūšių niokojimas ir nelegali prekyba laukine fauna ir flora yra pagrindinės Žemės biologinės įvairovės nualinimo priežastys,
C.
kadangi vartotojų šalyse visuomenės informavimas buvo ir tebelieka esminiu veiksniu, padedančiu kontroliuoti nykstančios laukinės faunos ir floros rūšių niokotojų veiklą ir nelegalią prekybą,
D.
kadangi CITES papildo FAO (Maisto ir žemės ūkio organizacijos) ir kitų žuvininkystės organizacijų veiklą saugant jūrų žuvų rūšis, kurioms pavojų kelia tarptautinė prekyba,
E.
kadangi Tarptautinė banginių išsaugojimo komisija (IWC), kurią CITES pripažįsta autoritetinga institucija atsakinga už banginių saugojimą ir priežiūrą, paskelbė pasaulinio masto komercinių banginių medžioklių moratoriumą,
F.
kadangi į Migruojančių laukinių gyvūnų rūšių išsaugojimo konvencijos I ir II priedus yra įtraukti didieji baltieji rykliai, 2001 m. Australija, išskyrus Norvegiją ir Japoniją, tam tikras rūšis įtraukė į III CITES priedą ir 1996 m. IUCN (Pasaulio išsaugojimo sąjunga) šias rūšis įtraukė į savo raudonąją nykstančių gyvūnų knygą ir pavadino jas „pažeidžiamomis“ rūšimis,
G.
kadangi CITES 12-osios konferencijos šalys, prieštaraudamos 2002 m. spalio 24 d. Europos Parlamento rezoliucijai, patvirtino pasiūlymą leisti Botsvanai, Namibijai ir Pietų Afrikos Respublikai prekiauti dramblio kaulu, kadangi šiuo CITES 12-osios konferencijos sprendimu nustatytu terminu nepavyko įvykdyti išdėstytų sąlygų,
1.
Ragina Komisiją ir valstybes nares naudotis atsargumo principu, kaip pagrindiniu principu, priimant sprendimus dėl darbo dokumentų ir skelbiant pasiūlymus.
2.
Ragina Komisiją ir valstybes nares užtikrinti, kad visi sprendimai, skirti pagerinti koordinavimą tarp CITES ir kitų biologinės įvairovės konvencijų, nepakenktų CITES, pasauliniam laukinės augalijos ir gyvūnijos išsaugojimo susitarimui, ir griežtoms jo priemonėms.
3.
Griežtai prieštarauja slapto balsavimo sistemai ir yra nusivylęs, kad Nuolatinis komitetas Konvencijoje nepasiūlė panaikinti slapto balsavimo sistemą.
4.
Pritaria Kenijos pasiūlymams, kuriuos remia 12 Vidurio ir Vakarų Afrikos valstybių, kuriose gyvena drambliai, paskelbti prekybos dramblio kaulu moratoriumą 20 metų. Šis pasiūlymas tarptautinės bendruomenės diskusijose pabrėžtų ne tik dramblio kaulo prekybos problemą, bet ir tikruosius pavojus, kurie tyko dramblių, jų arealų ir žmonių pragyvenimo šaltinius; ragina Komisiją ir valstybes nares paremti minėtus pasiūlymus
5.
Pritaria Australijos pasiūlymui įtraukti didįjį baltąjį ryklį į CITES II priedą, nustatant nulinę kvotą. Mano, kad atsargumo principas reikalauja patvirtinti nulinę kvotą tol, kol bus gauta užtektinai duomenų, pagal kuriuos būtų galima nustatyti kvotas, nebeprieštaraujančias išsaugojimui.
6.
Atsižvelgiant į Komisijos pasiūlymą dėl mandato CITES 13-ąjai konferencijai, pritaria:
rekomendacijoms dėl žvėrienos ir didžiųjų beždžionių išsaugojimo ir prekybos,
Gegutinio lūpočio ( Napoleono žuvies ) įtraukimui į II CITES priedą,
Viduržemio jūros midijų įtraukimui į II CITES priedą,
pasiūlymui dėl Saiga antilopės išsaugojimo,
Azijos gėlųjų vandenų vėžlių įtraukimui į II CITES priedą,
Ramino (tropinio kietmedžio) perkėlimui iš III CITES priedo į II priedą.
7.
Be to, ragina Komisiją ir valstybes nares paremti:
Afrikos liūtą perkelti iš II CITES priedo į I priedą,
Irrawaddy delfiną perkelti iš II CITES priedo į I priedą,
pateikti pasiūlymus dėl Madagaskaro ir Kenijos endemių roplių rūšių.
8.
Ragina Komisiją ir valstybės nares atmesti:
pasiūlymą dėl IWC, netinkamą CITES sprendimui,
CITES ir FAO pateiktą tarpusavio supratimo memorandumą,
pakeitimus dėl Juodųjų raganosių ir leopardų eksporto kvotų Namibijai ir Pietų Afrikos Respublikai, pagal kuriuos būtų leidžiama prekyba gyvais gyvūnais ir medžioklės trofėjais,
pakeitimus II CITES priede dėl Namibijos ir Pietų Afrikos dramblių registracijos duomenų, suteikiančių galimybę prekiauti dramblio kaulo, odos ir šerių gaminiais,
pasiūlymą perkelti Minke banginio tris populiacijas iš I CITES priedo į II priedą,
pasiūlymą perkelti Svazilando Baltųjų raganosių populiaciją į I CITES priedo į II priedą, suteikiant galimybę prekiauti gyvais gyvūnais ir medžioklės trofėjais.
9.
Ragina Komisiją ir valstybes nares bendradarbiauti tarptautiniu mastu įgyvendinant Konvenciją ir paskatinti bei skirti papildomą finansavimą, ypač mokymui ir techninei pagalbai, nustatant rūšis ir taikant priežiūros priemones.
10.
Primena, kad Europos Sąjunga yra viena didžiausių nelegalios prekybos laukine augalija ir gyvūnija rinkų ir kad pagal valstybėse narėse skirtingai laikomasi taisyklių, ir ragina Komisiją bei valstybes nares pagerinti jų pastangų koordinavimą stiprinant ES teisyną laukinės gyvūnijos ir augalijos srityje.
11.
Ragina CITES šalis ratifikuoti Gaborono pakeitimą, kurios to dar nepadarė, pagal kurį Europos Bendrija taptų CITES susitariančiąją šalimi.
12.
Paveda Pirmininkui perduoti šią rezoliuciją Tarybai, Komisijai, CITES šalims ir CITES sekretoriatui.
