7.3.2012 B7-0144/2012 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl Kazachstano ( 2012/2553(RSP) )
Paul Murphy
,
Søren Bo Søndergaard
,
Marie-Christine Vergiat
GUE/NGL frakcijos vardu
PE483.196v01-00 B7‑0144/2012 Europos Parlamento rezoliucija dėl Kazachstano ( 2012/2553(RSP) )
Europos Parlamentas ,
– atsižvelgdamas į savo ankstesnes rezoliucijas dėl Kazachstano, ypač į 2009 m. rugsėjo 17 d. rezoliuciją,
– atsižvelgdamas į savo 2011 m. gruodžio 15 d. rezoliuciją dėl ES strategijos dėl Centrinės Azijos įgyvendinimo eigos,
– atsižvelgdamas į ES strategiją dėl Centrinės Azijos,
– atsižvelgdamas į 1999 m. įsigaliojusį EB ir Kazachstano partnerystės ir bendradarbiavimo susitarimą,
– atsižvelgdamas į ES vyriausiosios įgaliotinės ir Komisijos pirmininko pavaduotojos Catherine Ashton 2011 m. gruodžio 17 d. pareiškimą dėl įvykių Žanaozeno srityje,
– atsižvelgdamas į Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro rinkimų stebėjimo misijos preliminarią 2011 m. sausio 28 d. ataskaitą,
– atsižvelgdamas į ES vyriausiosios įgaliotinės ir Komisijos pirmininko pavaduotojos Catherine Ashton 2011 m. sausio 17 d. pareiškimą dėl Kazachstano parlamento rinkimų,
– atsižvelgdamas į savo 2012 m. vasario 16 d. rezoliuciją dėl Parlamento pozicijos dėl JT Žmogaus teisių tarybos 19-osios sesijos,
– atsižvelgdamas į Kazachstano Respublikos generalinio prokuroro 2012 m. sausio 25 d. pareiškimą dėl 2011 m. gruodžio 16 d. įvykių Žanaozeno mieste,
– atsižvelgdamas į ES delegacijos Kazachstano Respublikoje 2012 m. vasario 28 ir 29 d. pranešimą,
– atsižvelgdamas į Darbo tvarkos taisyklių 110 straipsnio 2 dalį,
A. kadangi ES ir Kazachstanas derasi dėl naujo plataus užmojo susitarimo, kuris turėtų pakeisti partnerystės ir bendradarbiavimo susitarimą ir pagal kurį būtų siekiama skatinti ir gilinti abiejų šalių santykius, tačiau po Žanaozeno žudynių pernai gruodį šios derybos iš esmės sustabdytos;
B. kadangi 2011 m. gruodžio 16 d. daugiau negu 3000 žmonių susibūrė į taikų mitingą Magistau srityje esančiame Žanaozeno mieste, siekdami paremti nuo 2011 m. gegužės streikuojančius naftos sektoriaus darbuotojus, reikalaujančius užtikrinti jiems teisę rinktis savo profesinių sąjungų atstovus ir taikyti nacionaliniu mastu patvirtintą atlygį už darbą pavojingose ir atokiose vietovėse;
C. kadangi riaušėms malšinti parengta policija ir Nacionalinio saugumo komiteto (NSK) būriai puolė protestuotojus, pradėjo šaudyti į beginklius streikuotojus ir jų šeimas, todėl, oficialiais duomenimis, žuvo mažiausiai 16 žmonių (14 Žanaozeno mieste ir 2 kaimyniniame Šetpės miestelyje), tačiau, pasak nepriklausomų šaltinių, žuvusiųjų gerokai daugiau, be to, sužeista net 500 žmonių;
D. kadangi po susidūrimų Kazachstano valdžios institucijos paskelbė nepaprastąją padėtį ir uždraudė žurnalistams ir nepriklausomiems stebėtojams atvykti į Žanaozeną; kadangi sausio 31 d. nepaprastoji padėtis pagaliau atšaukta;
E. kadangi 2011 m. rugpjūčio 8 d. Aktau miesto teismas pripažino naftos sektoriaus darbuotojų teisininkę Nataliją Sokolovą kalta dėl socialinės nesantaikos kurstymo ir aktyvaus dalyvavimo neteisėtuose susibūrimuose ir skyrė jai 6 metų įkalinimo bausmę už socialinio konflikto kurstymą;
F. kadangi Kazachstano prezidentas ragino visapusiškai ištirti įvykius, įsteigė vyriausybinę komisiją, vadovaujamą ministro pirmininko pirmojo pavaduotojo, ir pakvietė tyrimo procese dalyvauti tarptautinius, įskaitant JT, ekspertus; kadangi atliekamas tyrimas dėl neteisėtai pradėjusių šaudyti policijos pareigūnų, tačiau kol kas nė vienam iš jų nepateikti kaltinimai;
G. kadangi nieko nepadaryta siekiant ištirti Prezidento administracijos vadovo, kuris įtariamas davęs įsakymą šaudyti į protestuotojus, ar vidaus reikalų ministro Kalmuchanbeto Kasymovo, kuris gyrėsi esąs atsakingas už tai, kad buvo duotas įsakymas šaudyti, veiksmus ir imtis prieš juos priemonių;
H. kadangi nuo 2011 m. gruodžio suimti maždaug 43 Žanaozeno streiko dalyviai, įskaitant Akžanatą Aminovą, Jestai Karašajevą, Nataliją Ažigalijevą, Aiman Ongarbajevą, Žanarą Saktaganovą, Talatą Saktaganovą, Maksatą Dosmagambetovą, Rozą Tuletajevą ir kitus, ir jiems pateikti kaltinimai, pagal kuriuos jiems gresia iki šešerių metų įkalinimo bausmė; kadangi 2012 m. vasario 3 d. Uralsko mieste suimta keletas jaunų musulmonų įtarus juos masinių neramumų organizavimu Žanaozene;
I. kadangi 2012 m. sausio 23 d. NSK nariai surengė reidą opozicijos partijos ALGA biure ir opozicijos laikraščio „Vzgliad“ patalpose Almatoje ir atliko kratas ALGA lyderių butuose; kadangi partijos ALGA vadovas Vladimiras Kozlovas ir vyriausiasis redaktorius Igoris Viniavskis buvo suimti apkaltinus juos socialinių neramumų kurstymu, taip pat raginimu surengti smurtinį perversmą ir jėga pakeisti konstitucinę tvarką bei pakenkti Kazachstano Respublikos vienybei;
J. kadangi 2012 m. vasario 2 d. policijos pajėgos surengė reidą opozicijos laikraščio „Golos Respubliki“ biure, konfiskavo spausdintuvą ir kompiuterinę įrangą ir NSK du kartus iškvietė redaktoriaus pavaduotoją Oksaną Makušiną;
K. kadangi pradėtas baudžiamosios veikos tyrimas prieš nepriklausomos profesinės sąjungos „Žanartu“ ir „Kazachstano socialistinio judėjimo“ lyderius Ainurą Kurmanovą ir Esenbeką Uktešbajevą; kadangi suimtas kalinių teisių gynėjas Vadimas Kuramšinas ir jam gresia baudžiamieji kaltinimai už aktyvią veiklą prieš korupciją; kadangi nepriklausomos profesinės sąjungos aktyvistui Aidosui Sadykovui atsisakyta suteikti amnestiją ir jį išlaisvinti atleidus nuo 4 paskutinių mėnesių kalėjimo; kadangi kampanijos „Palikite žmonių namus ramybėje“ (angl. Leave people’s home alone ) aktyvistai nuolat persekiojami ir suimami;
L. kadangi, remiantis 2012 m. vasario 28 d. laikraštyje „Vzgliad“ pateikta informacija, didesnio atlyginimo reikalaujantiems Karagandos srityje esančios Kazakmyso kasyklos darbininkams grasino vadovybės atstovas, pareiškęs, kad jiems nusprendus pakartoti Žanaozeno įvykius, apsaugininkams bus išdalinti ginklai ir jiems bus leista šaudyti;
M. kadangi sausio 6 d. Kazachstano prezidentas pasirašė įstatymą dėl nacionalinio saugumo, pagal kurį saugumo tarnyboms suteikiami didesni įgaliojimai ir patvirtinama, kad asmenys, kurie, kaip manoma, daro žalą šalies įvaizdžiui pasaulinėje arenoje, gali būti paskelbti pavojingais ir jų atžvilgiu gali būti taikomos sankcijos;
N. kadangi garbės ir orumo įžeidimas toliau kriminalizuojamas ir kadangi, remiantis 2009 m. liepos 10 d. įstatymu dėl dalinio teisės aktų dėl informacijos ir ryšių tinklų keitimo ir papildymo, interneto ištekliai (tinklavietės, pokalbių svetainės, tinklaraščiai, diskusijų forumai) prilyginami žiniasklaidos priemonių šaltiniais ir jų savininkai gali būti traukiami atsakomybėn už tuos pačius pažeidimus;
O. kadangi 2011 m. rugsėjo mėn. valdžios institucijos priėmė įstatymą dėl religijos, pagal kurį visos religinės grupės įpareigojamos iš naujo užsiregistruoti ir į kurį įtrauktos nuostatos, draudžiančios Kazachstano piliečiams laisvai išpažinti savo tikėjimą;
P. kadangi, ESBO atstovai paskelbė 2012 m. sausio 16 d. įvykusius visuotinius rinkimus neatitinkančiais ESBO standartų: iš rinkimų biuletenių buvo masiškai šalinami opozicijos kandidatai ir partijos, užfiksuota balsavimo pažeidimų ir didesniam vyriausybės partijos populiarumui užtikrinti buvo naudojamos valstybės lėšos ir šūkiai – taip nebuvo užtikrintos išties pliuralistinių rinkimų eigai būtinos sąlygos, nors šį kartą rinkimai buvo gerai administruojami techniniu lygmeniu;
Q. kadangi sausio 28 d. maždaug 1000 žmonių dalyvavo Almatoje surengtoje nesankcionuotoje protesto akcijoje prieš represijas ir ragino valdžios institucijas nutraukti politinį persekiojimą;
R. kadangi už dalyvavimą 2012 m. vasario 25 d. Almatoje surengtoje demonstracijoje naftos sektoriaus darbuotojams paremti suimti opozicinės partijos „OSDP/Azat“ lyderiai Bolatas Abilovas ir Amiržanas Kosanovas ir dar 28 žmonės ir kadangi po to B. Abilovas ir A. Kosanovas pradėjo bado streiką;
S. kadangi komitetas „Žanaozenas 2011“, reikalaudamas teisingo įvykių Žanaozene tyrimo, taip pat paskelbė sprendimą pradėti bado streiką, kuris pamainomis tęsis nuo 2012 m. kovo iki gruodžio mėn.;
T. kadangi opozicijos partijos paskelbė apie kovo 24 d. Almatoje planuojamą protesto kampaniją, skirtą paminėti 100 dienų po Žanaozeno žudynių;
U. kadangi 2010 m. Kazachstanas pirmininkavo ESBO ir įsipareigojo vykdyti įvairias demokratines reformas, taip pat gerbti pagrindinius šios organizacijos principus;
V. kadangi 2012 m. vasarį vykusioje 19-oje JT Žmogaus teisių tarybos (JTŽTT) sesijoje užsienio reikalų ministras Eržanas Kazychanovas paskelbė, kad Kazachstanas kandidatuoja į narystę JTŽTT;
1. griežtai smerkia smurtinį policijos pajėgų susidorojimą su taikiais demonstrantais Žanaozene ir ragina atlikti nepriklausomą, skaidrų, nešališką ir patikimą tarptautinį šių įvykių tyrimą ir taip pat ištirti tikėtinus įtarimus, susijusius su neproporcingu policijos jėgos panaudojimu ir netinkamu elgesiu su sulaikytaisiais ir jų kankinimu, kuriuos pateikė nepriklausomos profesinės sąjungos ir nepriklausomi žiniasklaidos šaltiniai;
2. atsižvelgiant į tai, kad pastaruoju laikotarpiu Kazachstano vyriausybė žengė didelį žingsnį atgal žmogaus teisių, įskaitant kalinių teises, teisinės valstybės principą, rinkimų demokratiją, demokratines laisves, žiniasklaidos laisvę, srityse ir suėmė daug opozicijos aktyvistų, derybos dėl naujojo susitarimo su Kazachstanu neturėtų būti atnaujintos, kol Kazachstano vyriausybė nepadarys didelės pažangos spręsdama šiuos klausimus;
3. atkreipia dėmesį į tai, kad Kazachstano vyriausybė paskelbė esanti pasiryžusi spręsti naftos sektoriaus darbuotojų teisėtų reikalavimų klausimą, pažymi, kad Kazachstano vyriausybė jau yra davusi panašių pažadų, tačiau po to jų nepaisydavo, ragina sukurti tarptautinę tyrimo komisiją, į kurią būtų įtraukta profesinių sąjungų aktyvistų ir žmogaus teisių gynėjų ir kuri galėtų prisidėti nustatant faktus, susijusius su žudynėmis Žanaozene ir Šetpėje;
4. laikosi nuomonės, kad pagrįsti naftos sektoriaus darbuotojų reikalavimai turi būti patenkinti ir kad visiems nuo valstybės pajėgų nukentėjusiems asmenims ir nužudytųjų šeimoms turi būti skirta viso dydžio kompensacija;
5. smerkia žiniasklaidai ir žodžio laisvei taikomas griežtas priemones ir ragina Kazachstano vyriausybę visiškai nutraukti elektroninės žiniasklaidos ir spaudos kontrolę;
6. smerkia opozicijos partijoms ir organizacijoms bei jų lyderiams taikomas griežtas priemones ir ragina valdžios institucijas laikytis principų ir įsipareigojimų, pagal kuriuos būtų užtikrintos žodžio ir susirinkimų laisvės;
7. ragina nedelsiant išlaisvinti teisininkę Nataliją Sokolovą ir nutraukti visus nusikaltimo tyrimus pirmiau minėtų asmenų atžvilgiu;
8. palankiai vertina Kazachstano tarptautinio žmogaus teisių ir teisinės valstybės biuro direktoriaus Jevgenijaus Žovčio ir laikraščio „Vremia“ žurnalisto Tochnijazo Kučiukovo išlaisvinimą ir ragina nedelsiant išlaisvinti visus politinius kalinius;
9. ragina Kazachstano valdžios institucijas leisti tarptautiniams žmogaus teisių stebėtojams ir profesinių sąjungų atstovams, taip pat vietos pilietinės visuomenės organizacijų, darbininkų organizacijų ir profesinių sąjungų atstovams be kliūčių vykti į Vakarų Kazachstaną ir atlikti nepriklausomą stebėseną vietoje;
10. ragina Kazachstano vyriausybę visapusiškai spręsti klausimą dėl visų ESBO Demokratinių institucijų ir žmogaus teisių biuro stebėjimo misijos preliminarioje ataskaitoje dėl sausio 16 d. rinkimų nurodytų trūkumų ir leisti kurti ir registruoti visas partijas ir profesines sąjungas;
11. ragina ES Išorės veiksmų tarnybą kelti šiuos klausimus Kazachstano vyriausybei ir ieškoti būdų stebėti padėtį bendradarbiaujant su tarptautinėmis žmogaus teisių ir pilietinės visuomenės grupėmis ir nuolat informuoti Europos Parlamentą;
12. laikosi nuomonės, kad dabartinė bendravimo su regiono autoritarinėmis vyriausybėmis politika nesėkminga, ir ragina keisti Europos Sąjungos ir Kazachstano santykių strategiją, kad tais atvejais, kai padėtis žmogaus teisių ir demokratijos srityse visiškai negerėja, visos diskusijos apie saugumą ir energetinį saugumą būtų sustabdytos;
13. paveda Pirmininkui perduoti šią rezoliuciją vyriausiajai įgaliotinei ir Komisijos pirmininko pavaduotojai, Tarybai, Komisijai, valstybių narių vyriausybėms ir parlamentams, Kazachstano Respublikos vyriausybei ir parlamentui ir Europos saugumo ir bendradarbiavimo organizacijai.
