Klausimas, į kurį atsakoma žodžiu, Nr. O-000171/2011
Komisijai
Darbo tvarkos taisyklių 115 straipsnis
João Ferreira
GUE/NGL frakcijos vardu Tema: Žuvų konservų kilmės vieta
Pagal ES teisės aktus (Reglamentas (EB) Nr. 2065/2001 ir Reglamentas (EB) Nr. 104/2000) reikalaujama, kad vartotojai būtų informuojami apie šviežių žuvų ir akvakultūros produktų sugavimo ar auginimo vietą.
Vis dėlto žuvų konservų (ypač tunų konservų) atveju etiketėje privaloma nurodyti tik vietą, kurioje žuvys buvo perdirbtos, o ne sužvejotos.
Konservų etiketėse pateikiama informacija apie vietą, kurioje žuvys buvo sužvejotos, yra svarbi norint, kad vartotojai rinktųsi pagrįstai ir sąmoningai, taip siekiant neleisti prekiauti produktais, pagamintais vykdant neteisėtą, nedeklaruojamą ir nereglamentuojamą (NNN) žvejybą.
1. Ar galėtų Komisija nurodyti priemones ir teisės aktus, kuriuos ketina priimti, siekdama užtikrinti, kad Europos vartotojai būtų tinkamai informuojami apie žuvų konservų kilmės vietą?
2. Kokių priemonių ketinama imtis siekiant neleisti ES prekiauti žuvų produktais, kurie pagaminti vykdant NNN žvejybą? Kokių lėšų ketinama skirti valstybėms narėms, kad jos turėtų užtektinai išteklių (žmogiškųjų, finansinių, techninių), reikalingų dabartiniuose reglamentuose dėl NNN žvejybos nustatytoms priemonėms taikyti?
