Europos Parlamentas patvirtino J. Dičkutės rengtą pareiškimą apie kovą su hepatitu C
Visuomenės sveikata
2007-03-29 - 11:32
Europos Parlamentas patvirtino rašytinį pareiškimą dėl hepatito C, kurį inicijavo europarlamentarė Jolanta Dičkutė (Liberalų ir demokratų aljansas). Deputatai skatina imtis aktyvių ES lygmens veiksmų siekiant užkirsti kelią šiai ligai.
Kasmet hepatitu C suserga 12 milijonų žmonių Europoje ir 180 milijonų – visame pasaulyje. Laiku nustačius diagnozę, pacientai turi galimybę būti išgydyti bei išvengti tokių sunkių ligų kaip kepenų cirozė ar vėžys.
Europarlamentarai ragina Europos Komisiją ir ES Tarybą „pripažinti hepatitą C neatidėliotina sveikatos problema“, apsispręsti dėl tolesnių ES veiksmų šiuo klausimu, taip pat sudaryti sąlygas tolesniems moksliniams tyrimams. Pareiškimą rengusi europarlamentarė J. Dičkutė teigia, jog naujosiose ES narėse ypač svarbu teikti daugiau informacijos ir gerinti gyventojų švietimą siekiant užkirsti kelią šios ligos plitimui.
Pareiškimą pasirašė absoliuti dauguma europarlamentarų – net 470. Tam, kad jis taptų oficialiu EP dokumentu, reikėjo bent pusės Parlamento narių parašų. Praėjusiais metais Europos Parlamentas iš pateiktų 90 rašytinių pareiškimų patvirtino tik šešis.
Patvirtinta: 2007-03-29
20070328IPR04761
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
