Klausimas, į kurį atsakoma žodžiu, Nr. O-0117/2010/patikr.1
Komisijai
Darbo tvarkos taisyklių 115 straipsnis
Claude Moraes
,
Michael Cashman
,
Monika Flašíková Beňová
S&D frakcijos vardu Tema: Abišalis tos pačios lyties asmenų sudarytos santuokos ir civilinės partnerystės pripažinimas
ES piliečių teisė laisvai judėti, kuri konkrečiai apibrėžta remiantis Direktyva 2004/38/EB , aprėpia nuostatas dėl laisvo jų teisėtų sutuoktinių judėjimo ir akivaizdu, kad šis klausimas priklauso Europos Sąjungos kompetencijai. Sprendžiant iš Pagrindinių teisių agentūros parengtos ataskaitos „Homofobija ir diskriminacija lytinės orientacijos pagrindu ES valstybėse narėse. I dalis. Teisinė analizė (2008)“, taip pat iš rinkėjų peticijų ir pilietinės visuomenės organizacijų surinktų įrodymų, absoliuti dauguma priimančiųjų valstybių narių atsisako pripažinti tos pačios lyties piliečių įteisintą santuoką ar civilinę partnerystę. Taigi nėra visapusiškai laikomasi Direktyvos 2004/38/EB nuostatų ir dėl to susiduriama su diskriminacijos atvejais, kai tvarkomi su mokesčiais ir apmokestinimu, nuosavybe, globa, lankymu ir paveldėjimu susiję bei konsuliniai reikalai.
Europos Parlamentas savo rezoliucijoje dėl Stokholmo programos ( P7_TA(2009)0090 ) ragino valstybes nares „nepažeidžiant nacionalinių šeimos teisės aktų, užtikrinti ES piliečiams, tiek įregistravusiems partnerystę, tiek susituokusiems, ir jų šeimoms judėjimo laisvę […] ir vengti bet kokios rūšies diskriminacijos bet kokiu pagrindu, įskaitant seksualinę orientaciją“.
Komisijos komunikate „Stokholmo programos įgyvendinimo veiksmų planas“ (COM(2010)171 ir susijęs MEMO/10/139), priešingai, nesiūloma pakankamai priemonių, kad būtų palengvintas laisvas teisėtai susituokusių ar civilinę partnerystę įteisinusių tos pačios lyties porų judėjimas, kuriam taikomos minėtosios direktyvos 2 straipsnio 2 dalies a ir b punktų nuostatos.
· Ar, Komisijos nuomone, asmenims, teisėtai susituokusiems Belgijoje, Nyderlanduose, Portugalijoje, Ispanijoje arba Švedijoje, taikomos Direktyvos 2004/38/EB 2 straipsnio 2 dalies a punkto nuostatos?
· Ar, Komisijos nuomone, teisėtai sudarytos dviejų tos pačios lyties asmenų santuokos nepripažinimas gali būti laikomas diskriminacijos lytinės orientacijos pagrindu atveju?
· Ar Komisija, atsižvelgdama į Sutarties dėl Europos Sąjungos veikimo 10 straipsnį, nemano, kad Direktyvos 2004/38/EB 2 straipsnio 2 dalies a ir b punktų nuostatos turėtų būti vienodai taikomos teisėtu būdu susituokusioms ir civilinę partnerystę sudariusioms poroms?
· Kaip Komisija ketina spręsti klausimą dėl diskriminacijos, kurią patiria teisėtą sąjungą sudariusios tos pačios lyties poros, siekiančios pasinaudoti savo teise laisvai judėti?
OL L 158, 2004 4 30, p. 77.