S. Kallaso atsakymas Komisijos vardu
(2011 m. balandžio 18 d.)
Komisijos komunikate „Kuriama saugi Europos kelių eismo erdvė. 2011–2020 m. kelių eismo saugos politikos kryptys“ COM(2010)389 galutinis. nustatyti septyni strateginiai tikslai, o vienas iš jų – pažeidžiamų kelių eismo dalyvių apsauga.
Bus parengti veiksmai, pirmiausia susiję su iš esmės pažeidžiamais kelių eismo dalyviais, kaip antai mažais vaikais. Šie veiksmai bus pagrįsti daugelio projektų, kuriuos iš dalies finansavo Europos Komisija, pvz., CHILD (eismo įvykių, per kuriuos nukenčia vaikai, analizė) ir CASPER (vaiko saugos užtikrinimas automobilyje), arba informacinių kampanijų, pvz., EUCHIRES (keleivio sulaikymo naudojant saugos diržus sistemos), rezultatais.
Europos Komisija taip pat iš dalies finansavo keletą keitimosi geriausia patirtimi projektų: „Gyvenimas tik vienas – saugokime jį“ arba ROSE 25, kurį įgyvendinus parengtas Europos gerosios patirties vadovas, skirtas jaunimo švietimui kelių eismo saugos klausimais. Daugiau informacijos apie šiuos projektus galima rasti Europos Komisijos kelių eismo saugos svetainėje http://ec.europa.eu/roadsafety. .
Kiek tai susiję su kelių eismo saugos rezultatų skirtumų mažinimu tarp valstybių narių, Europos Komisija kasmet skelbia rezultatų suvestinę, iš kurios matyti kiekvienos šalies kelių eismo saugos padėtis. Taip siekiama valstybėms narėms ir Europos piliečiams suteikti galimybę palyginti duomenis ir skatinti toliau gerinti kelių eismo saugą. Kasmet skelbiama žuvusiųjų keliuose procentinė dalis pagal amžiaus grupę (taip pat ir vaikų).
Atsakant į klausimą dėl atskirų keliuose žūstančių vaikų skaičiaus mažinimo tikslų, Europos Komisija komunikate „Kuriama saugi Europos kelių eismo erdvė. 2011–2020 m. kelių eismo saugos politikos kryptys“ skatina valstybes nares daugiausia dėmesio skirti toms sritims, kuriose pažanga mažiausia, vadovaujantis toje srityje daugiausia pažangos padariusių valstybių rezultatais. Laikantis tokio požiūrio, kuris pritaikomas keliuose žūstančių vaikų atveju, kartu galima mažinti skirtumus tarp valstybių narių ir piliečiams užtikrinti vienodesnę kelių eismo saugą Europos Sąjungoje.
